
Văzând că în zilele noastre „păcatul a devenit modă”, Fericitul 
Stareţ Paisie accentua în mod special necesitatea pocăinței și a 
mărturisirii, precum se vede și în ultimul capitol al volumului al doilea. 
„Pocăinţa și mărturisirea, ne spunea el, sunt mai de trebuință astăzi 
decât orice, pentru ca astfel să se taie drepturile pe care oamenii le-au 
dat diavolului, care seceră prin lume”. 

Cu ajutorul Stareţului mulţi s-au îndreptat pentru prima oară către 
Taina Mărturisirii, și-au schimbat viața, se nevoiesc ca niște copii 
mărinimoși şi trăiesc încă de acum raiul. „în orice caz, oamenii sunt 
foarte buni - ne spunea Starețul cu bucurie, niciodată nu mi s-a 
întâmplat să spun cuiva să meargă să se mărturisească și să nu o facă”. 
Desigur, la aceasta contribuia și marea lui dragoste, care transforma 
sufletul omului cu care comunica, preschimbându-l din pământ înţelenit 
în pământ cultivabil. 

Volumul al treilea, care se editează cu binecuvântarea noului nostru 
Păstor, Prea Sfinţitul Mitropolit ni cod im al Kasandrei, cuprinde 
subiecte care îi pot ajuta pe omul chinuit de păcat să dobândească 
neliniștea cea bună și să se nevoiască duhovnicește pentru a se elibera de 
legăturile păcatului. Trăind pocăința, creștinul se va putea dezbrăca de 
omul său cel vechi, care, precum spune undeva Starețul, este „un chiriaş 
rău înlăuntrul nostru și, ca să plece, trebuie să-i dărâmăm casa și să 
începem să zidim clădirea cea nouă, adică pe omul cel nou”. 

După Sfinţii Părinţi, începutul păcatului este gândul cel rău. De 
aceea, în prima parte a acestui volum au fost cuprinse cu precădere 
unele cuvinte din cele pe care ni le-a spus Starețul referitoare la gânduri. 
„Gândurile, ne spunea el, arată starea noastră cea duhovnicească”. 
Gândul cel bun are mare putere; el îl preschimbă duhovnicește pe om. Și 
dimpotrivă, gândul cel rău îl chinuie. Când omul alungă gândurile rele și 
le cultivă pe cele bune, mintea și inima lui se curăţesc, iar harul lui 
Dumnezeu vine și se sălășluiește intru el. 

Partea a doua se referă la marea binecuvântare pe care o primește 
omul de la Dumnezeu atunci când este nedreptăţit și înfruntă 
duhovnicește nedreptatea. Acest adevăr îl ignoră, din păcate, chiar și 
unii oameni duhovnicești, care se îndreptățesc pe ei înșiși și de aceea 
ajung „să facă propria lor evanghelie”. Dar în felul acesta ei nu fac 


altceva decât să se izoleze de Dumnezeu, pentru că dreptatea omenească 
nu are nici o legătură cu viața duhovnicească. lar dacă voim cu 
adevărat să ne înrudim cu Hristos, trebuie negreșit să dobândim 
dreptatea dumnezeiască, singura care „are în ea mărime de suflet, 
nobleţe și jertfă”. 

Partea a treia se referă la păcat, care transformă în iad viața 
pământească; viață care poate deveni însă rai prin nevoința 
duhovnicească. Omul care dorește „să iasă din întunericul păcatului” 
trebuie să-și cerceteze conștiința sa, „prima lege dumnezeiască” pe care 
i-a dat-o Dumnezeu, și ca atare să-și recunoască greșelile sale cu 
smerenie. Astfel va fi povăţuit la pocăință, care este „o rucodelie ce nu 
se termină niciodată”, și care îi aduce o negrăită mângâiere 
duhovnicească în suflet. 

În partea a patra se arată felul în care puterile întunericului, care 
acționează prin uneltele lor: vrăjitorii, înșelaţii etc., deși sunt cu 
adevărat foarte slabe, pot deveni tari atunci când omul le dă drepturi 
asupra sa printr-un oarecare păcat greu, prin care și primește influența 
diavolească. Iar ca să se slobozească de ea, trebuie să afle în ce fel a 
greșit, să se pocăiască, să se spovedească și să devină astfel un membru 
conștient al Bisericii. 

În sfârșit, în partea a cincea se accentuează că Taina Mărturisirii 
este absolut necesară pentru iertarea păcatelor și că tot creștinul care 
voiește să umble cu siguranță în viaţa duhovnicească trebuie să aibă un 
povăţuitor duhovnicesc. Se face o clară deosebire între lucrarea 
psihiatrului și lucrarea duhovnicului - lucrări care în zilele noastre 
uneori sunt confundate - și se citează experiențe ale Stareţului 
referitoare la lucrarea duhovnicească pe care el însuși a făcut-o în 
suflete. 

Ca întotdeauna Starețul răspunde pe scurt la întrebările concrete ce i 
se pun, fără să facă o analiză sistematică a subiectelor și fără să 
epuizeze subiectul la care se referă. Scopul său era acela de a ajuta 
sufletul să se mântuiască. „Pentru mine, spunea el, mângâierea și 
bucuria sunt mântuirea sufletului”. Starețul vorbea întotdeauna potrivit 
cu ceea ce socotea că poate ajuta de fiecare dată un anumit suflet în 
nevoinţa lui, dându-i „vitamina duhovnicească” ce îi era de trebuință și 
referindu-se adeseori la un oarecare exemplu cât mai nimerit în cazul 
respectiv. Starețul credea că exemplele ajută mult. „Vreau să scriu, ne 
spunea, dar nu am timp, despre unii oameni ce au trăit cinstit, despre 
fete şi băieţi, precum și despre unii familiști care au avut o viaţă sfântă. 
Cu astfel de pilde bune sunt mustraţi cei ce au făcut din păcat o modă. 


Prin mustrarea răului adeseori nu iese nimic folositor, însă prin 
înfățișarea binelui răul se mustră de la sine”. 

Deși întrebările, precum este deja cunoscut, vin din partea 
monabhiilor și Starețul se adresează lor, răspunsurile însă îl privesc și pe 
fiecare creștin care se nevoiește sau voiește să se nevoiască prin „lupta 
cea bună”. Într-o oarecare epistolă a sa, el subliniază în stilu-i 
caracteristic ceea ce în multe feluri au arătat și Sfinţii Părinţi ai 
Bisericii: „Poruncile sunt aceleași și pentru mireni, și pentru monahi, 
precum și raiul unul este”. De altfel, adeseori dezvăluia că sunt mireni 
care trăiesc foarte duhovnicește, ajungând la săvârșirea unei lucrări 
fine, adânci înlăuntrul lor. 

Mulţumim tuturor celor care, primind cu râvnă să parcurgă 
manuscrisele acestui volum și comunicându-ne părerile lor, au ajutat 
astfel la o alcătuire cât mai deplină a lui. 

Să ne rugăm cu stăruință ca să se împlinească și intru noi 
binecuvântarea Stareţului: „Bunul Dumnezeu să ne lumineze și să ne 
dăruiască o pocăință sinceră, ca să ne învrednicim astfel cu toţii de raiul 
pe care ni l-a pregătit ca un Părinte iubitor de fii”. Amin. 

11 februarie 2001 

La Duminica Fiului Risipitor 

Stareţa Sfintei Sihăstrii Monahia Filoteia 

şi surorile cele întru Hristos 


- Părinte, oare cum de înţeleg animalele bunătatea unui om? 

- Au intuiţie și simt dacă le iubeşti şi dacă te doare pentru ele. În rai 
animalele simțeau mireasma harului și îi slujeau lui Adam. După 
călcarea poruncii toată firea împreună-suspină cu omul. Iată, sărmanul 
iepure, de pildă, privește mereu cu frică. Inima lui bate tac-tac-tac. Nu 
doarme deloc, sărmanul. Cât de mult suferă această făptură nevinovată 
din pricina noastră! Dar atunci când omul revine la starea de dinainte 
de cădere, animalele se apropie din nou de el fără frică. 


PARTEA ÎNTÂI RĂZBOIUL GÂNDURILOR 


Atunci când omul le vede pe toate 

cu gânduri bune, se curăţește și este 

dăruit cu dar de Dumnezeu. Prin gândurile 
cele de-a stânga el îi judecă și 

îi nedreptăţește pe ceilalți, împiedicând 
astfel venirea harului dumnezeiesc 

și lăsându-l pe diavol să lucreze liber în el. 


CAPITOLUL 1 - Gândurile bune și gândurile rele(1) 


Puterea gândului bun 

- Părinte, în Vechiul Testament, în Cartea a 4-a a Macabeilor se 
spune: „Gândul evlavios nu este distrugător al patimilor, ci 
potrivnic”.(2) Ce înseamnă aceasta? 

- Ia ascultă. Patimile sunt înrădăcinate adânc înlăuntrul nostru, 
dar gândul evlavios, gândul bun, ne ajută să nu fim robiţi de ele. 
Atunci când omul cultivă numai gânduri bune și își întărește o stare 
bună, patimile încetează să mai lucreze, de parcă nu ar mai exista. 
Adică gândul evlavios nu dezrădăcinează patimile, ci le războiește, 
putând chiar să le răpună. Cred că scriitorul descrie cele pe care le- 
au suferit cei șapte prunci, mama lor, Sfânta Solomoni, și dascălul 
lor, Sfântul Eleazar, având gânduri evlavioase (4 Mac. 5, 1 ș.u), 
tocmai ca să arate cât mai exact puterea gândului bun. 

Un gând bun are aceeași putere cu o priveghere de multe ceasuri. 
Are mare putere. Precum astăzi unele arme noi blochează cu raze 
laser racheta chiar la baza ei și o împiedică să se lanseze, tot astfel 
şi gândurile bune apucă înainte și paralizează gândurile rele pe 
„aeroporturile” diavolului, de unde pornesc. De aceea încercați, pe 
cât puteţi, să plantați voi gânduri bune mai înainte de a apuca 
diavolul să vă planteze el gândurile cele rele, pentru ca inima să vi 
se facă grădină de flori și rugăciunea să vă fie însoțită de mireasma 
duhovnicească a inimii voastre. 

Atunci când cineva tine, fie şi pentru puţin timp, un gând de-a 
stânga, adică rău, asupra cuiva, orice nevoință ar face, fie post, 
priveghere etc., se pierde. La ce îl va ajuta asceza dacă în paralel nu 
se nevoieşte să nu primească gândurile rele? De ce să nu golească 
mai întâi chiupul de depunerile din untdelemn, care sunt bune 
numai pentru săpun, şi doar apoi să pună untdelemnul cel bun, ci 
pune untdelemnul cel bun împreună cu cel nefolositor și așa îl 
strică? 

Un gând curat, bun, are mai mare putere decât orice nevoinţă. 
Un tânăr oarecare, de pildă, este războit de diavolul cu gânduri 
necurate și face privegheri, postiri, posturi de trei zile ca să se 
slobozească de ele. Însă un gând curat ce îl va aduce are putere mai 
mare decât privegherile și postirile pe care le face și îl ajută mai 
eficient. 

- Părinte, atunci când spuneţi „gând curat” vă referiți numai la 


subiecte speciale sau și la cele mai generale? 

- Şi la cele mai generale. Pentru că atunci când omul le vede pe 
toate cu gânduri bune, se curăță și este dăruit cu dar de Dumnezeu. 
Cu gândurile de-a stânga judecă și nedreptățește pe ceilalți, 
împiedică venirea harului dumnezeiesc și lasă pe diavolul să lucreze 
liber în el. 

- Părinte, deoarece judecă, prin aceasta îi dă diavolului dreptul să 
facă orice vrea cu el? 

- Da. Temelia este gândul cel bun. Aceasta este ceea ce-l ridică pe 
om, îl schimbă în bine. Fiecare trebuie să ajungă la punctul în care 
le vede pe toate curate. Este ceea ce a spus Hristos: „Nu judecaţi 
după față, ci faceți judecată dreaptă” (In. 7, 24). După aceea, omul 
ajunge într-o stare în care le vede pe toate cu ochi duhovnicești, și 
nu cu ochi trupești. Pe toate le justifică în sensul cel bun. 

Trebuie să luăm aminte să nu primim telegramele viclene ale 
diavolului, ca să nu întinăm „locașul Duhului Sfânt” (I Cor. 6, 19 și 
3, 6) şi astfel să se depărteze harul lui Dumnezeu și să ne 
întunecăm. Duhul Sfânt, atunci când vede inima noastră curată, 
vine și Se sălășluiește înlăuntrul nostru, pentru că iubește curăția de 
aceea și este reprezentat ca un porumbel. 


Cea mai mare boală: gândurile de-a stânga 

- Părinte, mă neliniștesc atunci când am de rezolvat o problemă, 
încât nici nu pot dormi. 

- Problema ta sufletească sunt gândurile cele multe. Dacă nu ai 
avea aceste gânduri de multe feluri, ai putea da mult mai mult și în 
ascultarea ta, și în nevoinţele tale duhovnicești. Ascultă un mod de 
a evita gândurile cele multe. Când îţi vine în minte o treabă pe care 
va trebui, de pildă, să o faci mâine, să-i spui gândului: „Treaba 
aceasta nu este pentru astăzi, mă voi gândi la ea mâine”. De 
asemenea, când trebuie să hotărăști într-o problemă, nu te chinui cu 
gândul să afli ceea ce este mai bun și să amâni mereu. Alege ceva și 
mergi înainte. Lasă după aceea pe Dumnezeu să Se îngrijească de 
celelalte. Silește-te să eviți scolasticismul, ca să nu-ți amețești 
mintea. Să faci ceea ce poţi, cu mărime de suflet, să te mişti simplu 
și cu multă încredere în Dumnezeu. Atunci când Îi încredințăm lui 
Dumnezeu viitorul și nădejdile noastre, ÎI obligăm într-un anume fel 
să ne ajute. Prin gândurile cele multe și un om sănătos se 
netrebnicește. Unul care suferă este îndreptăţit să le aibă dacă se 
mâhneşte. Însă cel care, fiind sănătos, se ameţește și suferă din 


partea gândurilor de-a stânga, unul ca acesta este bun de legat. Să 
fie sănătos şi totuși să fie chinuit de gândurile lui?! 

În vremea noastră, cea mai mare boală se datorează gândurilor 
deșarte ale oamenilor lumești. Oamenii le pot avea pe toate în afară 
de gândurile bune. Dar se chinuiesc pentru că nu înfruntă lucrurile 
duhovniceşte. De pildă, cineva porneşte ca să meargă undeva, dar 
motorul mașinii lui păţește ceva și întârzie puţin la destinaţie. Dacă 
are gândul cel bun, va spune: „Se vede că Bunul Dumnezeu a 
rânduit să apară piedica aceasta; altfel poate că aș fi pățit vreun 
accident, dacă n-aş fi avut această întârziere. Cum să-Ţi mulțumesc, 
Dumnezeul meu, pentru aceasta?”, și-L. slăveşte pe Dumnezeu. Dar 
dacă nu are gândul cel bun, nu va înfrunta situația duhovniceşte, se 
va supăra pe Dumnezeu şi va huli: „Iată, am întârziat! Aș fi putut 
merge mai repede! Ce lucru anapoda! Uf, ce Dumnezeu...”. Atunci 
când omul primește cele ce i se întâmplă cu gând de-a dreapta, se 
ajută. În timp ce dacă lucrează în partea stângă se chinuieşte, se 
topeşte, se zăpăceşte. Odată, cu mai mulți sini în urmă, ca să 
mergem de la Uranopolis la Salonic am intrat într-un camion ce 
avea bănci de lemn. 

Înăuntru erau claie peste grămadă valize, portocale, pește, lădițe 
ce miroseau a pește, copii de la Atoniadă - dintre care unii stăteau 
pe bănci, iar alții în picioare - călugări, mireni... Un mirean a venit 
şi s-a așezat lângă mine. Era și gras și, deoarece era cam înghesuit, a 
început să strige: „Ce condiţii sunt acestea!...”. Mai încolo era un 
monah care, sărmanul, era acoperit până sus de lădițe; numai capul 
îi rămăsese afară. Și așa cum mergea camionul, clătinându-se - căci 
drumul era de tară şi stricat - lădițele stivuite cădeau, și el, 
sărmanul, încerca să Ie arunce la dreapta și la stânga cu mâinile ca 
să nu-l lovească în cap. Iar celălalt striga pentru că stătea puțin 
înghesuit. „Nu-l vezi pe acela cum stă, îi spun, și tot tu strigi?”. Și-l 
întreb și pe monah: „Cum te simţi, Părinte?”. Iar acela îmi răspunde 
zâmbind: „Părinte, mai bine este aici decât în iad!”. Unul se 
chinuia, deși stătea pe bancă, iar celălalt se bucura, cu toate că 
lădiţele erau gata să-l acopere. Și am avut două ore de mers. Nu era 
aproape. Mintea mireanului s-a întors la confortul ce l-ar fi avut 
dacă ar fi mers cu autobuzul și astfel era aproape să se sufoce, în 
timp ce monahul se gândea la mâhnirea ce ar fi avut-o dacă s-ar fi 
aflat în iad și astfel simţea bucurie. Se gândea: „Peste două ore vom 
ajunge şi vom cobori, în timp ce sărmanii din iad se chinuiesc 
veşnic. Apoi acolo nu sunt lădițe, lume etc., ci este iad. Slavă Ţie, 


Dumnezeule, că sunt mai bine aici”. 

- Părinte, cui se datorează deosebirea de încredere, de pildă, a 
doi ucenici față de starețul lor? 

- Gândului. Se poate ca cineva să aibă gând stricat pentru orice 
şi pentru oricine. Dacă omul nu are gând bun și nu se scoate pe sine 
din acţiunile sale - adică dacă acţionează numai din interes - nu 
poate fi ajutat de nici un sfânt. Nu un stareţ sfânt sau o stareță 
sfântă de-ar avea, nu numai de l-ar avea ca stareț pe Sfântul 
Antonie, ci chiar pe toţi sfinții de i-ar avea, nici așa nu va putea fi 
ajutat. Nici Dumnezeu Însuşi nu va putea ajuta un astfel de om, deși 
ar vrea mult. Atunci când cineva se iubește pe sine, pe toate le 
explică precum îi place lui. Și așa unii le explică în chip păcătos, 
alții precum le place și încet-încet aceste explicaţii iraționale ale lor 
devin firești. Și oricum te-ai purta cu ei se smintesc. 

Sunt unii care, dacă le dai puţină atenţie, dacă le spui un cuvânt 
bun, zboară. Dar dacă nu le dai atenție se mâhnesc mult, apucă 
extremele, care sunt ale diavolului. Văd, de pildă, o mișcare și spun: 
„Da! Așa este!”, și apoi sfârșesc prin a fi siguri că așa este cum cred 
ei. Sau văd pe un altul serios și cred că are ceva cu ei, în vreme ce 
acela poate fi serios pentru că îl preocupă ceva. Cu câteva zile mai 
înainte a venit la mine cineva și mi-a spus: „De ce cutare îmi vorbea 
mai demult și acum nu-mi mai vorbeşte? I-am făcut și o observaţie, 
nu cumva din pricina aceasta?”. „Ascultă, îi spun, se poate să te fi 
văzut, dar să nu fi luat aminte la tine, sau să fi avut vreun bolnav și 
să fi fost îngrijorat că trebuie să caute un medic, sau să afle valută 
ca să meargă în străinătate etc.”. Şi într-adevăr acela avea pe cineva 
bolnav, avea o mulțime de griji, iar acesta avea pretenţia să stea și 
să-i vorbească, și pentru aceasta împletea o grămadă de gânduri. 


Gândurile bune aduc sănătatea duhovnicească 

- Părinte, care sunt caracteristicile gândului slab? 

- La ce te referi? Pentru prima dată aud aceasta. 

- Aţi spus că faptul de a avea cineva gând de-a stânga, de a 
interpreta rău un comportament... 

- Şi am spus că acesta este un gând slab? 

- Mi-am adus aminte de acela care voia să stea cu Sfinția Voastră 
ca ucenic şi i-ați spus: „Nu te ţin, pentru că ai gând slab” . 

- Nu, n-am spus așa. Ci i-am spus: „Nu te iau ca ucenic, pentru 
că nu ai sănătate duhovnicească”. „Ce înseamnă sănătate 
duhovnicească?”, mă întreabă. „Nu ai gânduri bune, îi spun. Ca om 


am şi eu cusururile mele, iar ca monah de atâția ani se poate să am 
și câteva virtuți. Dar dacă nu ai gând bun, te vei vătăma și de 
cusururile mele și de virtuțile mele”. Despre un copil mic poate 
spune cineva că are gând slab, pentru că este încă nematurizat, nu 
însă despre unul mare. 

- Părinte, toți cei mari sunt și maturi? 

- Unii nu se maturizează din pricina capului lor. Altceva este 
când nu-l duce capul. Atunci când cineva nu se mișcă simplu, 
gândul lui merge la rău și pe toate le înțelege strâmb. Unul ca 
acesta nu are sănătate duhovnicească, și nu numai că nu este ajutat 
de bine, dar se şi chinuiește. 

- Părinte, dacă vedem o neorânduială, este de folos să căutăm 
să-l descoperim pe cel ce a făcut-o? 

- Caută mai întâi să vezi dacă nu ai făcut-o tu. Aceasta este mai 
bine. 

- Dar atunci când îmi dau pricini alții? 

- Tu câte pricini nu ai dat? Dacă te vei gândi la aceasta, vei 
înţelege că greșești înfruntând astfel lucrurile. 

- Iar atunci când spunem: „Aceasta cred că a făcut-o cutare 
soră”, este și acesta un gând de-a stânga? 

- Nu, dar pentru că și altă dată a făcut ceva asemănător... 

- Tot gând de-a stânga este, deoarece nu ești sigură. Apoi, chiar 
de ar fi făcut-o acea soră, cine știe cum și de ce a făcut-o. 

- Părinte, dar dacă văd, de pildă, că o soră are vreo 

patimă? 

- Tu eşti stareță? Stareţa are responsabilitatea și de aceea trebuie 
să vă cerceteze patimile. Voi însă de ce să cercetaţi patimile 
celeilalte? Încă nu aţi învăţat să lucraţi corect în voi înşivă. Dacă 
vreți să lucraţi corect în voi înșivă, să nu cercetaţi ce fac ceilalți din 
jurul vostru, ci să cultivați gânduri bune, atât pentru cele bune cât 
şi pentru cele rele pe care le vedeţi în ceilalți. Indiferent cu ce scop 
face celălalt ceva, voi puneţi-vă un gând bun în minte. Gândul cel 
bun are dragoste în el, îl dezarmează pe aproapele și îl face să se 
comporte bine față de tine. Vă aduceţi aminte de acele călugărițe 
care l-au luat pe tâlhar drept avvă? Când s-a descoperit cine este, au 
crezut că face pe nebunul pentru Hristos și se preface în tâlhar, și la 
mai mare evlavie l-au avut. În cele din urmă s-a mântuit şi el, și cei 
împreună cu el.(3 

- Părinte, dar atunci când o soră îmi spune o minciună... 

- Dar dacă va fi fost nevoită chiar din pricina ta să spună o 


minciună, sau dacă a uitat şi ceea ce ţi-a spus nu este minciună? 
Sora de la arhondaric, de pildă, cere de la bucătăreasă salată și 
aceea îi spune: „Nu am”, în vreme ce aceea știe că are. Dacă sora ce 
a cerut nu are gânduri bune, va spune: „Îmi spune minciuni.” Însă 
dacă are gânduri bune, va spune: „Sărmana, a uitat că are salată, 
pentru că are multă treabă”, sau: „A ţinut-o pentru o altă nevoie”. 
Nu ai sănătate duhovnicească, și de aceea gândești așa. Dacă ai fi 
avut sănătate duhovnicească, le-ai fi văzut curate chiar și pe cele 
necurate. Precum ai fi văzut fructele, așa ai fi văzut şi gunoiul, 
pentru că gunoiul a ajutat să se facă fructele. 

Cel ce are gânduri bune are sănătate duhovnicească și răul îl 
preschimbă în bine. Îmi aduc aminte că în timpul ocupației 
germane toți copiii care aveau un organism tare mâncau cu poftă o 
bucată de pâine din făină de porumb şi erau mereu sănătoși. În timp 
ce niște copii din familii bogate, cu toate că mâncau pâine cu unt, 
erau bolnăvicioși, deoarece nu aveau organismul rezistent. Chiar și 
dacă ai lovi pe cineva care are gânduri bune, acela va spune: 
„Dumnezeu a îngăduit aceasta ca să-mi şterg greșelile mele cele 
vechi. Slavă lui Dumnezeu!”. În timp ce pe un altul, care nu are 
gânduri bune, deși vei merge ca să-l mângâi, va crede că mergi ca 
să-l baţi. Luaţi exemplu de la unul beat. Dacă este rău, va sparge 
toate în beţia sa. Dar dacă este bun, fie va plânge, fie se va arăta 
foarte binevoitor. Un om beat spunea oarecând: Dăruiesc câte o 
găleată de lire celor care mă invidiază!”. 


Cel care are gânduri bune pe toate le vede bune 

Mi-au spus unii că se smintesc pentru că văd multe lucruri 
strâmbe în Biserică. Iar eu le-am spus: „Dacă vei întreba o muscă: 
«Sunt flori în locul acesta?», ea îți va spune: «Nu știu. Ci știu numai 
că acolo jos, în groapă, sunt cutii de conserve, gunoaie, necurății», 
și îți va înşira toate murdăriile pe care a stat. Dar dacă vei întreba o 
albină: «Ai văzut vreo necurăţie în locul acesta?», ea îți va spune: 
«Necurăție? Nu, nu am văzut nicăieri. Aici locul este plin de flori 
bine mirositoare», şi îți va enumera o grămadă de flori de grădină și 
sălbatice. Vezi, musca știe numai unde există gunoaie, în timp ce 
albina știe că acolo este un crin, mai departe o zambilă...”. 

După cum mi-am dat seama, unii oameni seamănă cu albina, iar 
alții cu musca. Cei care seamănă cu musca în orice situație caută să 
afle ce rău există și se preocupă de el; nu văd nicăieri nici un bine. 
Cei care seamănă cu albina află peste tot orice bine există. Omul 


stricat, stricat gândește, pe toate le interpretează de-a stânga și le 
vede anapoda. În timp ce acela care are gânduri bune, orice ar 
vedea, orice îi vei spune, își va pune în minte gândul cel bun. 

Odată un copil de clasa a șasea a venit la Colibă și a bătut cu 
ciocănelul în poartă. Aveam de citit un sac de scrisori, dar mi-am 
spus să ies să văd ce vrea. „Ce este, voinice?”, îl întreb. „Aceasta 
este Coliba Părintelui Paisie? mă întreabă. Vreau să-l văd pe 
Părintele Paisie”. „Aceasta este, dar el nu este aici; s-a dus să 
cumpere țigări”, îi spun. „Se vede că s-a dus ca să cumpere pentru 
cineva”, îmi spune el cu gând bun. „Nu, ci pentru el s-a dus să 
cumpere, îi spun. I s-au terminat și făcea ca un nebun. Pe mine m-a 
lăsat aici singur și nici măcar nu știu când se va întoarce. Dacă văd 
că întârzie, o să plec de aici”. Atunci băiatului i s-au umplut ochii 
de lacrimi și iarăşi a spus cu gând bun: „Îl obosim pe Părintele”. 
“Dar ce vrei cu el?“, l-am întrebat din nou. „Vreau să iau numai 
binecuvântarea lui”, mi-a răspuns. „Ce binecuvântare să iei, copile! 
Acesta este un înșelat. Nu-i bun de nimic. Eu îl ştiu bine. Nu aștepta 
degeaba, pentru că atunci când se va întoarce va fi nervos, poate 
chiar și beat, căci mai și bea”. Dar acel copil punea mereu gândul 
cel bun. “În sfârșit, îi spun, eu voi mai aștepta puţin, ce vrei să-i 
spun?”. „Am să-i dau o scrisoare, îmi spune, dar voi aștepta să iau și 
binecuvântarea lui”. Aţi văzut? Orice îi spuneam, el o primea cu 
gândul cel bun. I-am spus: “Făcea ca un nebun pentru că nu avea 
țigări, iar sărmanul a suspinat și a lăcrimat. Cine știe, poate s-a dus 
să cumpere pentru cineva”. Alții citesc atâtea, iar acela, un copilaș 
de clasa a șasea, să aibă gânduri atât de bune! Să-i strici gândul și el 
să și-l facă și mai bun și să tragă o concluzie mai bună. M-am 
minunat de aceasta! Pentru prima dată am văzut un astfel de lucru! 


Gândurile omului sfințit şi gândurile omului viclean 

- Părinte, cel care are sfințenie înțelege cine este viclean? 

- Da, îl înțelege atât pe cel viclean, precum înțelege și sfințenia 
unui sfânt. Vede răul, dar în același timp vede și omul lăuntric și 
distinge că răul este al diavolului și vine din afară. Cu ochii 
sufletului său el îşi vede greşalele lui ca fiind mari, iar pe ale 
celorlalți mici. Şi cu adevărat le vede mici, nu se preface. Poate 
vedea că sunt chiar crime, dar el justifică în înțelesul cel bun 
vicleniile omului rău; nu-l disprețuiește, nu-l consideră mai prejos 
decât el. Îl poate considera chiar mai bun decât el însuși și să-l 
suporte întru cunoștință pentru mai multe pricini. Vede, de pildă, 


răutatea unui criminal, dar cugetă că acela a ajuns la punctul de a 
săvârși crima pentru că nu a fost ajutat și că el însuși ar fi putut fi în 
locul aceluia, dacă nu l-ar fi ajutat Dumnezeu. În felul acesta 
primește mult har. Și dimpotrivă, omul viclean deși vede sfințenia 
celuilalt, nu cunoaște gândurile cele bune pe care le are acela, 
precum nici diavolul nu le cunoaște. 

Cel ce face o lucrare fină duhovnicească îl îndreptățește pe 
aproapele și nu pe sine. Şi cu cât înaintează duhovnicește, cu atât 
mai mult se eliberează și iubește pe Dumnezeu și pe oameni. Atunci 
nu va putea înțelege ce înseamnă răutatea, pentru că are numai 
gânduri bune pentru ceilalți și gândește numai curat și pe toate le 
vede duhovniceşte, sfinte. Se folosește chiar și din căderile 
semenilor lui, pe care le folosește ca frână puternică pentru sinea sa, 
ca să ia aminte să nu deraieze. Și dimpotrivă, unul care nu s-a 
curățit gândește în mod viclean și toate lucrurile le vede cu ochi 
viclean. Chiar și pe cele bune le întinează cu viclenia lui. Nu se 
foloseşte nici de virtuțile celorlalți, pentru că este întunecat de 
negreala ucigașului de om, și astfel le explică prin vocabularul său 
cel viclean. Întotdeauna este supărat şi totdeauna mâhneşte pe 
semenii lui cu această negreală duhovnicească a sa. Dacă unul ca 
acesta vrea să se elibereze de această stare, trebuie să înțeleagă că 
are nevoie de curăţire, ca să-i vină limpezimea duhovnicească, 
curăţia minţii și a inimii. 

- Dar atunci când un om este o dată viclean și altă dată bun? 

- Atunci primește înrâuriri și schimbări corespunzătoare. Omul 
este schimbător. Uneori gândurile viclene sunt ale diavolului, 
alteori însuși omul gândește în mod viclean. De multe ori diavolul 
creează anumite situaţii pentru ca oamenii să-și facă gânduri rele. 
Odată, nu am apucat să-i vorbesc unui arhimandrit care a venit 
pentru prima dată la Coliba mea. A doua oară când a venit nu l-am 
putut primi, deoarece eram grav bolnav și i-am spus să vină altă 
dată ca să discutăm. Atunci aceluia i-a intrat gândul că nu vreau să- 
l primesc, că am ceva cu el și s-a dus jos la mănăstire și s-a plâns. 
Aceasta a fost în întregime o lucrare a diavolului. 


Gândurile omuluiarată starea lui duhovnicească 

- Părinte, cum se face că doi oameni văd în mod diferit același 
lucru? 

- Toţi ochii văd la fel de curat? Pentru ca cineva să vadă curat 

trebuie să aibă ochii sufletului său foarte sănătoși, căci numai 


atunci are curăţia lăuntrică. 

- Părinte, de ce uneori aceeași împrejurare unul o consideră 
binecuvântare iar altul nenorocire? 

- Fiecare o explică potrivit cu gândul său. Orice lucru îl poţi 
vedea fie din latura lui bună, fie din latura lui cea rea. Am auzit 
următoarea întâmplare: la o mănăstire care se afla lângă un sat 
aveau rânduială să facă vecernia și utrenia la miezul nopţii. La 
slujbe mergeau și mireni, pentru că mănăstirea era înconjurată de 
case care cu timpul se zidiseră acolo. Odată un frate începător și-a 
uitat chilia sa deschisă și a intrat în ea o femeie. Când a aflat l-a 
apucat mâhnirea și s-a tulburat. O, s-a spurcat chilia! Înfricoșător 
lucru, s-a pierdut lumea! Ia spirt şi stropește pe podea, apoi îi dă 
foc, ca s-o dezinfecteze! Puțin de n-a ars mănăstirea Şi-a ars 
dușumeaua chiliei, însă gândul nu și l-a ars. Pe acela trebuia să-l 
ardă, pentru că răul se afla în el Dacă și-ar fi pus gândul cel bun în 
minte, spunându-și că femeia a intrat în chilia lui din evlavie, ca să 
se folosească, ca să primească har și să se nevoiască și ea acasă, s-ar 
fi schimbat duhovnicește și ar fi slăvit pe Dumnezeu. 

Din calitatea gândurilor unui om se vede starea lui 
duhovnicească. Oamenii judecă lucrurile potrivit cu conţinutul pe 
care îl au înlăuntrul lor. Dacă nu au conţinut duhovnicesc, trag 
concluzii greşite și-l nedreptățesc pe aproapele lor. De pildă, dacă 
unul care face milostenii noaptea ca să nu fie văzut de oameni va 
vedea pe cineva seara târziu pe drum, niciodată nu-și va pune gând 
rău în minte. Însă de l-ar vedea pe acela unul ce umblă nopţile spre 
a păcătui, va spune: „Ce monstru, cine știe pe unde umblă noaptea”, 
pentru că el însuși are astfel de experiențe. Sau dacă se aude 
noaptea de la etajul de sus duc-duc, unul care are gânduri bune va 
spune: „Face metanii”, în timp ce unul care nu are gânduri bune va 
spune: „Joacă toată noaptea”. Dacă se aude vreo melodie, unul va 
spune: “Ce psalmodii frumoase”, în timp ce celălalt va spune: “Ce 
cântece mai sunt și acestea?”. 

Vă aduceţi aminte cum s-au comportat față de Hristos cei doi 
tâlhari care au fost răstigniți împreună cu El? Amândoi îl vedeau pe 
Hristos sus pe Cruce, vedeau cum se cutremură pământul, etc. Dar 
ce fel de gând și-a pus în minte unul și ce fel celălalt! Unul, cel de-a 
stânga, hulea și zicea: „Dacă Tu ești Hristos, mântuiește-Te pe Tine 
însuti și pe noi”(Le. 23,39). lar celălalt de-a dreapta, spunea: „Noi 
după dreptate primim cele cuvenite după faptele noastre; Acesta însă n-a 
făcut nici un rău” (Lc. 23, 41). Unul s-a mântuit, celălalt s-a osândit. 


CAPITOLUL 2 - Gândurile de hulă 


Care gânduri sunt de hulă 

- Părinte, nu am înțeles când un gând este de hulă. 

- Atunci când ne vin în minte închipuiri urâte despre Hristos, 
despre Maica Domnului, despre sfinți sau despre ceva dumnezeiesc 
și sfânt sau chiar și despre părintele nostru duhovnicesc etc., 
acestea sunt gânduri de hulă. Aceste gânduri nu trebuie să le spună 
nimeni niciodată. 

- Nici la duhovnic? 

- La duhovnic ajunge să spunem: “Îmi trec prin minte gânduri de 
hulă despre Hristos sau despre Sfântul Duh, despre Maica 
Domnului, despre Sfinți sau despre Sfinția Voastră, duhovnicul 
meu”. Aceste blasfemii și păcate sunt toate ale diavolului; nu sunt 
ale noastre. De aceea nu trebuie să ne mâhnim și pentru păcatele 
diavolului. Când eram monah începător, o bucată de vreme diavolul 
îmi aducea gânduri de hulă chiar și în biserică și mă mâhneam 
mult. Orice bârfă şi hulă pe care le auzisem spunându-se despre 
alții, pe când eram militar, diavolul mi le aducea în minte despre 
sfinți. Duhovnicul îmi spunea: „Aceste gânduri sunt ale diavolului. 
Din clipa în care omul se mâhnește pentru gândurile necurate ce-i 
trec prin minte despre lucrurile sfinte, aceasta este dovada că ele nu 
sunt ale lui, ci vin din afară”. Eu însă continuam să mă mâhnesc. 
Mergeam în paraclisul Sfântului Ioan Botezătorul ca să mă rog, iar 
atunci când mă închinam la icoana Sfântului, ea scotea bună 
mireasmă. Când îmi veneau iarăși astfel de gânduri, mergeam din 
nou Ia paraclis, unde simțeam aceeași mireasmă ieșind din icoană. 
Într-o zi, în vremea Sfintei Liturghii, la „Sfinte Dumnezeule” cântam 
şi eu încet „Sfinte Dumnezeule” de Nilos.!4 

Atunci văd că intră prin uşa pronaosului o fiară mare, 
înfricoşătoare, cu cap de câine. Scotea flăcări din gură și din ochi. 
Se întoarce şi-mi dă două palme deoarece cântam „Sfinte 
Dumnezeule”. Privesc în jurul meu, ca să văd dacă nu îl văzuse și 
altcineva, dar nu îl văzuse nimeni. După aceea m-am dus și i-am 
spus duhovnicului ce s-a întâmplat. „lată, l-ai văzut! - îmi spune 
duhovnicul. El este. Acum te-ai liniștit?”. 

- Părinte, omul înțelege întotdeauna dacă un gând este de hulă? 

- Dacă pune în lucrare mintea ce i-a dat-o Dumnezeu, atunci 
înțelege. De pildă, unii îmi spun: „Părinte, cum este cu putință să 


existe iad? Noi ne mâhnim pentru omul ce este în închisoare, cu cât 
mai mult pentru cel ce este în iad!”. Dar cugetarea aceasta este 
hulă, pentru că astfel unii ca aceştia se arată mai drepți decât 
Dumnezeu. Dumnezeu știe ce face. Vă aduceți aminte de cazul 
relatat de Sfântul Grigorie Dialogul? Odată episcopul Fortunat a 
alungat un diavol dintr-o îndrăcită. Diavolul, după ce a fost izgonit, 
umbla prin oraș în chip de om sărac clevetindu-l pe episcop. „M-a 
alungat, nemilostivul!”, striga el. „Dar de ce te-a alungat?”, îl 
întrebă cineva. „Cum de a făcut una ca aceasta? Hai, vino în casa 
mea”. Şi diavolul a intrat în casă. Peste puţin timp îi spuse gazdei: 
„Mi-e frig. Pune lemne pe foc”. Și acela puse lemne în cămin; mai 
pune și bușteni, ca să se încălzească. Și după ce s-a încins bine 
căminul, diavolul intră în copilul gazdei care, îndrăcindu-se, a sărit 
în foc şi a ars. Atunci acela a înţeles pe cine a izgonit episcopul și pe 
cine a primit el. De vreme ce episcopul Fortunat l-a izgonit, 
înseamnă că știa ceva.(5) 


De unde provin gândurile de hulă 

- Părinte, spuneţi-ne ceva despre nepăsarea cea bună. 

- Nepăsarea cea bună este de trebuință unuia foarte sensibil, pe 
care îl chinuie aghiuţă cu diferite gânduri, în cazul acesta este bine 
să devină puțin nepăsător, în sensul cel bun, și să nu cerceteze prea 
minuțios unele lucruri. Ea mai este bună și pentru acela ce se poate 
să fie nepăsător în multe, dar într-un anumit lucru să-i fi pricinuit 
diavolul o sensibilitate exagerată pentru a-l netrebnici. În cazul 
acesta, pentru o perioadă de timp îl va ajuta nepăsarea cea bună. 
Însă are nevoie de supraveghere. Trebuie să-şi spună gândurile sale 
și să fie supravegheat de duhovnic, căci altfel încet-încet le poate 
lua pe toate cu grapa și să ajungă în cealaltă extremă, adică să 
devină complet nepăsător. 

- Părinte, de ce atunci când cad în mâhnire am gânduri de hulă? 

- la ascultă să vezi cum este. Atunci când aghiuţă te vede 
mâhnită, profită de aceasta și îți dă o bomboană lumească, un gând 
păcătos. După ce cazi prima dată, te duce la o mâhnire mai mare și 
nu mai ai putere să te împotrivești. De aceea nu trebuie să rămâi 
niciodată în stare de mâhnire, ci să faci ceva duhovnicesc, care să te 
ajute să ieși din această stare. 

- Părinte, mult mă chinuiesc cu niște gânduri... 

- Sunt ale diavolului. Liniștește-te și nu le da importanţă. Eşti 
sensibilă. Diavolul îți exploatează sensibilitatea, te face să 


examinezi prea minuţios unele lucruri, îți lipeşte mintea acolo și te 
chinuiești fără folos. Îţi poate aduce gânduri necurate, de pildă 
despre stareță sau chiar despre mine. Nu le da importanță. Dacă dai 
puțină importanță unui gând de hulă, te poate chinui, te poate 
zdrobi. Îţi trebuie puţină nepăsare bună. 

Diavolul chinuiește cu gândurile de hulă de obicei pe cei foarte 
evlavioși și foarte sensibili. Le prezintă căderile lor mult mărite ca 
să-i mâhnească și, dacă nu reușește să-i ducă la deznădejde ca să se 
sinucidă, încearcă cel puţin să-i înnebunească și să-i netrebnicească. 
Iar dacă nu poate face nici aceasta, îl satisface să le aducă fie și o 
melancolie. 

Am întâlnit pe cineva care scuipa mereu. „Are diavol”, spuneau 
oamenii. Iar acela le spunea: „Cei ce au diavol nu fac așa”. Așa cum 
am aflat după aceea, sărmanul acesta nu era vinovat în nimic ca să 
se îndrăcească. Crescuse orfan și avea o sensibilitate; avea și gând 
de-a stânga și puţină fantezie, lucruri pe care i le-a cultivat diavolul 
şi îi aducea gânduri de hulă. Iar când diavolul îi aducea astfel de 
gânduri acesta i se împotrivea, se scutura și scuipa gândurile de 
hulă. Cel ce vedea această scenă credea că are diavol. Sărmanul, să 
aibă așadar o sensibilitate, să scuipe gândurile de hulă și totuși să i 
se spună: „Ai diavol!”. 

De multe ori gândurile de hulă vin și din pizma diavolului. 
Uneori, mai ales după priveghere, atunci când ești rupt de oboseală 
și nu te poți împotrivi, diavolul, făcătorul de rău, îți aduce gânduri 
de hulă și apoi, ca să te încurce sau să te arunce în deznădejde, 
începe să-ți spună: „Astfel de gânduri nici diavolul nu are! Nu te vei 
mântui...”. Poate aduce gânduri de hulă chiar și împotriva Duhului 
Sfânt, ca după aceea să spună că acest păcat nu se iartă etc. 

- Părinte, un gând de hulă poate veni și din pricina noastră? 

- Da, şi omul însuși poate da pricină. Atunci când nu există 
sensibilitate, gândurile de hulă provin din mândrie, din judecarea 
aproapelui etc. De aceea, atunci când vă nevoiţi și aveţi gânduri de 
necredință, de hulă, să știți că nevoinţa se face cu mândrie. Mintea 
se întunecă din pricina mândriei, începe necredința și omul se 
golește de harul lui Dumnezeu. Sau atunci când cineva se ocupă cu 
subiecte dogmatice fără să aibă astfel de înclinații, după aceea are 
gânduri de hulă. 


Dispreţuirea gândurilor de hulă 
- Părinte, Avva Isaac spune că biruim patimile „prin smerenie și 


nu prin disprețuire”.(6: Oare disprețuirea unei patimi și disprețuirea 
gândurilor de hulă este același lucru? 

- Nu, dispreţuirea unei patimi are mândrie, încredere în sine și, 
ceea ce este mai rău, îndreptăţire. Adică te îndreptățești pe tine 
însuti și nu-ți recunoști patima. Este ca și cum ai spune: „Patima 
aceasta nu este a mea, nu are legătură cu mine”, și nu te nevoiești 
ca să te eliberezi de ea. Însă gândurile de hulă trebuie să le 
disprețuim, pentru că, precum am spus, nu sunt ale noastre, ci ale 
diavolului. 

- Atunci când se preface cineva înaintea altora că are o patimă, 
de pildă atunci când face pe lacomul cu pântecele, îl batjocorește pe 
diavolul? 

- Atunci când se preface cu prefacerea cea bună, nu înseamnă că 
îl batjocorește pe diavolul. Îl batjocorești pe diavolul atunci când, 
deși el îți aduce gânduri de hulă, tu cânți. 

- Părinte, cum să alung un gând de hulă care îmi vine în vremea 
slujbei bisericești? 

- Prin cântarea psaltică. „Deschide-voi gura mea... „.!7 Nu știi 
muzică? Să nu-l scormonești. Dispreţuiește-l. Atunci când cineva 
discută cu astfel de gânduri în vremea rugăciunii este ca și cum un 
militar s-ar juca cu o grenadă în mâini în vremea când dă raportul. 

- Şi dacă stăruie? 

- Dacă stăruie, să știi că undeva, înlăuntrul tău, are un adăpost. 
Dar soluţia cea mai bună este disprețuirea diavolului, deoarece el 
dă meditații de viclenie. În vremea aceea este mai bine să nu rostim 
nici măcar rugăciunea lui lisus, deoarece, făcând aceasta, arătăm că 
ne preocupă subiectul, iar diavolul ţintește punctul slab și ne 
bombardează mereu cu gânduri de hulă. Este mai bine să cântăm. 
Vezi, până şi copiii cei mici atunci când vor să dispreţuiască pe 
vreun oarecare copil ce le vorbește, îi spun „tralala”, aşadar cântă. 
La fel să facem și noi diavolului. Însă noi vom psalmodia, nu vom 
cânta. Psalmodia este rugăciune îndreptată către Dumnezeu, dar și 
disprețuire a diavolului. Și astfel cel viclean este lovit și de aici și de 
dincolo, și va pieri. 

- Dar atunci când sunt într-o astfel de stare, Părinte, nu pot 
cânta, și îmi vine greu chiar să mă și împărtășesc. 

- Aceasta este foarte periculos. Aghiuţă îţi face blocaj. Să mergi 
să cânțţi, să te împărtășești, pentru că gândurile acestea nu sunt ale 
tale. Ascultă ce-ţi spun: să cânți un „Cuvine-se cu adevărat”, ca 
astfel aghiuță să-şi ia cele de cheltuială și să plece. Nu ţi-am spus 


despre un călugăr? A venit în Sfântul Munte când avea 12 ani. Era 
orfan, îşi pierduse afecțiunea de la mama lui trupească și toată 
dragostea lui a îndreptat-o spre Maica Domnului. O simţea ca pe 
mama lui. Să fi văzut cu ce evlavie se închina la icoane! După aceea 
diavolul a exploatat această dragoste și i-a adus gânduri de hulă. 
Sărmanul, nu mai mergea nici să se închine la icoane. Când Starețul 
lui a aflat aceasta, l-a luat de mână și l-a pus să sărute icoana Maicii 
Domnului și a Mântuitorului pe față și pe mâini, și îndată a fugit 
diavolul. Este într-un fel o obrăznicie să o săruţi pe față pe Maica 
Domnului și pe Hristos, dar aceasta a făcut-o starețul tocmai ca să 
alunge gândurile ce le avea călugărul. 


Când suntem vinovaţi pentru gândurile de hulă 

- Părinte, sunt vinovat atunci când am un atac de gând de hulă 
fără consimțământul meu? 

- Dacă te mâhnești și nu-l primești, nu este nimic. 

- Părinte, când este vinovat cineva pentru un gând de hulă? 

- Dacă nu se mâhnește pentru că are un astfel de gând, și stă și 
discută cu el, atunci este vinovat. Și cu cât va primi gândurile de 
hulă, cu atât mai mult va primi tulburarea diavolului. Pentru că 
atunci când îi trece un gând de hulă și-l cercetează și discută cu el, 
primește o mică demonizare. 

- Şi cum vor pleca, Părinte, astfel de gânduri? 

- Dacă se mâhnește atunci când vin astfel de gânduri și nu 
discută cu ele, acelea se taie singure pentru că nu sunt hrănite. 
Copacul care nu este udat se va usca. Dar din clipa când cineva se 
complace cu ele, fie și puţin, și le hrănește, omul cel vechi se adapă 
şi cu greutate se vor usca. 

- Părinte, uneori primesc gândurile de hulă, consimt, și după 
aceea îmi dau seama de aceasta, însă nu le pot alunga. 

- Tu ştii ce Pătești? Uneori ai mintea în altă parte, ești distrată și 
stai pierdută cu gura căscată. Atunci vine aghiuță, îți aruncă în gură 
o caramelă și tu începi s-o sugi. Simţi gustul ei și după aceea îţi vine 
greu s-o dai jos. Însă trebuie s-o arunci imediat ce simți că te 
îndulcești. 

- Dar când îmi trece un gând de hulă și-l primesc puţin, iar după 
aceea îl alung? 

- Atunci este ca și cum diavolul ţi-ar fi dat o caramelă din care 
ai supt puțin, dar după aceea ai scuipat-o. Trebuie însă s-o scuipi 
imediat. Altfel la început te va înșela cu o caramelă, dar apoi te va 


adăpa cu otravă şi își va bate joc de tine. 


CAPITOLUL 3 - Încrederea în gând 


Încrederea în gând este începutul înșelării 

Părinte, când mă mânii mă fac ca torentul; nu mă pot abține. 

- De ce să nu te poți abţine? 

- Pentru că îmi cred gândului meu. 

- Ei, atunci ai crezul tău, propriul tău simbol de credinţă!... 
Egoismul este de vină. Să nu-ți îndreptățești gândul tău. Un gând 
bandajat!: singură să-l alungi, să nu-l primeşti. 

- Dar cum voi înțelege că un gând este bandajat? 

- Ei, dacă nu-l înţelegi, să-l spui stareţei și, tac, să-l alungi, 
făcând ascultare în tot ce îți va spune. Pentru un om duhovnicesc a 
se încrede în gândul său este începutul înșelării. Mintea sa se 
întunecă de mândrie și se poate înșela. Este mai bine să 
înnebunească, pentru că atunci va avea circumstanțe atenuante. 

- Părinte, dar ajutor de la alții nu se poate lua? 

- Pentru ca cineva să fie ajutat în starea în care se află, trebuie 
ca și el însuși să ajute. Să înțeleagă că a se încrede în gândul care îi 
spune, de pildă, că este cel mai bun dintre toţi, că este sfânt etc., 
aceasta înseamnă înșelare. Dacă omul însuși îl ţine, un astfel de 
gând nu se poate alunga nici cu mitraliera. Trebuie să se smerească 
pentru ca el să plece. Uneori mi se cere să mă rog pentru astfel de 
cazuri. Ce rugăciune să fac? Din moment ce acela are înăuntrul său 
fitilul diavolului, orice vei face tot va sări în aer. Este ca și cum 
cineva ar ţine în mâinile sale fitilele de la dinamită și ar cere să-l 
ajuţi ca să nu explodeze. 

- Părinte, am devenit sucită. 

- Cine îți spune aceasta? Gândul tău? Eu te urmăresc din Sfântul 
Munte. Ştiu aceasta. Nu ai devenit sucită. Dar dacă vei crede în 
gândul tău, atunci acela te va răsuci. Nu crede în gândul tău, nici 
atunci când îţi spune că ești într-un hal fără de hal, nici când îţi 
spune că ești sfântă. 


Încrederea în gând creează probleme psihologice 

- Părinte, atunci când pe cineva îl chinuie gândul că toți se 
preocupă de el etc., cum îl va alunga? 

- Aceasta este lucrarea diavolului care vrea să-l îmbolnăvească. 

Unul ca acesta să fie nepăsător, să nu creadă deloc în acest gând. 

Unul, de pildă, care are bănuială, dacă va vedea pe cineva cunoscut 


că vorbeşte încet cu altul, gândeşte: „Vorbește despre mine; nu mă 
aşteptam la aceasta de la el”, în timp ce aceia discută despre cu 
totul alt subiect. Și dacă nu ia aminte, evoluează încet-încet și unde 
va ajunge? Crede că toți îl urmăresc, îl prigonesc. Chiar de ar avea 
dovezi concrete că ceilalți se preocupă de el, să știe că acestea 
însuși vrăjmașul le-a potrivit așa ca să-i insufle această convingere. 
Măi, cum le mai combină diavolul! 

Cunosc un tânăr care, deși este foarte inteligent, crede în gândul 
său care îi spune că nu este echilibrat. Primind gândurile ce i le 
aducea aghiuță, acestea i-au creat o grămadă de complexe. A avut 
chiar și o încercare de sinucidere, care i-a topit pe părinții lui. 
Dumnezeu i-a dat puteri și harisme, dar pe toate i Ie netrebnicește 
vrăjmașul și astfel se chinuiește și pe el și pe alţii. Nu pot înțelege 
de ce unii oameni primesc astfel de gânduri diavolești și-și fac viața 
chinuită, împotrivindu-se astfel și lui Dumnezeu, Care ne face atât 
de mult bine și ne iubeşte. Oricâte i-ai spune unui astfel de om, nu 
se folosește. Dacă nu va înceta să creadă gândurilor pe care i le 
aduce vrăjmașul, te vei osteni în zadar. 

- Părinte, cel sensibil este slab sufletește, este bolnav? 

- Nu, mărimea de suflet și sensibilitatea sunt harisme firești, dar, 
din păcate, diavolul reușește să le exploateze. Pe un om sensibil îl 
face adeseori să exagereze lucrurile ca să nu poată trece peste o 
greutate, sau dacă reușește puţin s-o rezolve, mai apoi cedează, îl 
face să deznădăjduiască, să se chinuiască și în cele din urmă să se 
epuizeze. Dacă ar pune in valoare sensibilitatea moștenită, ea ar 
deveni cerească. 

Iar daca o va lăsa ca să o exploateze diavolul, se va pierde. 
Pentru că dacă omul nu-și pune în valoare harismele sale, atunci le 
exploatează diavolul. Și astfel aruncă darurile lui Dumnezeu. În loc 
să-i fie recunoscător lui Dumnezeu, le ia pe toate anapoda. Cel 
sensibil, atunci când crede gândului său, poate sfârși chiar și la 
psihiatrie, în timp ce acela indiferent, cu al său „nu mă 
interesează”, desigur nu merge bine, însă cel puțin nu sfârșește în 
psihiatrie. De aceea aghiuță îi urmăreşte pe oamenii sensibili. 

Alții iarăși își pun în gând, sau mai degrabă aghiuţă le aduce 
gândul că au o neputinţă moștenită și încearcă să-i facă să creadă că 
au ceva de acest fel. Îi înfricoșează ca să-i ameţească și să-i 
netrebnicească fără motiv. Şi chiar de ar exista şi ceva moștenit, 
nimic nu poate sta înaintea harului lui Dumnezeu. Vă aduceți 
aminte de Sfântul Ciprian!6, care din vrăjitor a devenit ierarh al 


Bisericii şi mucenic al lui Hristos? Moise Etiopeanul!7, din tâlhar a 
devenit mai sensibil decât mulți Părinți mari. La ce măsură a ajuns! 
Când Sfântul Macarie a mers să-l cerceteze, acela l-a întrebat: „Ce 
să fac? Mă deranjează lumea și nu pot afla liniște”. Iar Sfântul 
Macarie i-a spus: „Moise, Moise, ești foarte sensibil. Să mergi în 
Arabia Pietroasă, pentru că tu nu poţi alunga lumea”. L-a întrecut în 
sensibilitate și pe Marele Arsenie, care era din familie nobilă, 
învăţat, om manierat, în timp ce acela era tâlhar. Iată, vezi ce face 
harul lui Dumnezeu! Dar avea şi multă smerenie. 


Capriciile pornesc de la gând 

- Părinte, cel ce se dezgustă de ce pățeşte una ca 

aceasta? 

- Spune-mi, tu de ce te dezguști? 

- Mă dezgust de toate. 

- Atunci toate la tine vor veni. Și viermișorii în fructe sau în 
legume, şi vreun păr în pâine etc. 

- Așa este, Părinte! 

- Slavă Ţie, Dumnezeule! Vezi cât de mult te ajută Dumnezeu ca 
să poți depăși aceasta? 

- Părinte, oare aceasta nu începe de la gând? Să spunem că o 
soră a aflat un păr. Să-l dea deoparte? 

- Dar el este binecuvântare. Dă-mi-l mie să-l iau eu de 
binecuvântare!... Ah! îmi aduc aminte că odată, la Sinai, mergeam 
undeva cu un monah și i-am dat două piersici. Dar îl văd că nu le 
mănâncă. Voia să meargă să le spele, ca apoi să le mănânce. Și le 
ţinea în mână, nevoind nici în buzunar să le bage, ca nu cumva să 
se umple de microbii aflați în buzunar. Fratele lui, care avea opt 
copii, îmi spunea: „Acesta cheltuiește mai mult săpun ca să-și spele 
mâinile decât femeia mea spălându-i pe cei opt copii ai noștri”. Și să 
vedeți ce a păţit! Acolo la Sinai dădeau fiecărui călugăr și câte un 
beduin, ca să-i slujească, să-i ducă mâncarea etc. Beduinul ce a fost 
dat acelui călugăr era mai murdar decât toți. Negru de murdar! 
Hainele lui miroseau, mirosea și el în întregime. O săptămână 
trebuia să-l pui la înmuiat, ca să se curețe. Mâinile îi erau... nu mă 
întreba! Trebuia să i le razi cu șpaclul. Când lua blidul ca să-i ducă 
mâncarea, își băga cele două degete mari înăuntru... „Fugi, fugi...!”, 
îi striga monahul, de cum îl vedea. În cele din urmă acel monah n-a 
stat la Sinai nici două săptămâni. 

Îmi aduc aminte că în viaţa de obşte aveam un monah care, ca 


mirean, a fost ofițer de jandarmi. L-au pus citeț, pentru că era 
învățat. Era de mulți ani în mănăstire şi se dezgusta de toate. Cum 
să atingă mânerul ușii?! Uşa o deschidea cu piciorul, sau trăgea 
zăvorul cu cotul și după aceea își curăța cu spirt mâneca aceea cu 
care atinsese zăvorul. Chiar și ușa bisericii o deschidea cu piciorul. 
Dar când a îmbătrânit, Dumnezeu a îngăduit să i se umple 
picioarele de viermi, și mai ales acela cu care deschidea ușa. Eram 
ajutorul monahului care era cu ascultarea la bolnița mănăstirii, 
atunci când a venit pentru prima dată acela la bolniță cu piciorul 
legat. Monahul infirmier mi-a spus să-i dezleg piciorul. În timp ce 
acela s-a dus să aducă niște bandaj. Când i-am dezlegat piciorul, ce 
să văd! Era plin de viermi. „Du-te la mare și spală-ţi piciorul ca să 
se curețe de viermi, îi spun, și vino ca să-ți schimb bandajul”. Unde 
ajunsese! Ce pedeapsă! Eu m-am pierdut cu totul. Infirmierul m-a 
întrebat: „Ai înțeles din ce i s-a tras aceasta?”. „Am înţeles, i-am 
răspuns. Pentru că deschidea ușa cu piciorul”. 

- Părinte, fiind în această situaţie continua să deschidă ușa cu 
piciorul? 

- Da, o deschidea tot cu piciorul. Și îmbătrânise călugăr. 

- N-a înţeles aceasta? 

- Nu știu. După aceea eu m-am dus la Mănăstirea Stomiu, la 
Koniţa. Cine ştie ce fel de moarte a avut! Și iată, în Mănăstirea de 
acolo unii monahi tineri mâncau rămășițele pe care bătrânii le lăsau 
în farfuriile lor, ca să ia astfel binecuvântare. Adunau rămășițele de 
mâncare. Sau alţii sărutau mânerul ușii, pentru că a fost atins de 
Părinţi, iar acesta atunci când se închina la icoane, abia de își 
atingea mustaţa de icoană. Și ce pățea apoi mustaţa sa din pricina 
spirtului... 

- Părinte, dar atunci când se procedează astfel cu lucrurile 
sfinte, aceasta nu este lipsă de evlavie? 

- Da, de la lipsa de evlavie porneşte omul și apoi ajunge la 
altele. Și acela ajunsese chiar să nu se mai închine, pentru că se 
temea ca nu cumva cel care se închinase înaintea lui la icoană să nu 
aibă vreo boală. 

- Adică pentru ca să nu se scârbească cineva, trebuie să nu dea 
importanţă? 

- Oamenii nu văd balastul pe care îl mănâncă! Dacă cineva care 
este cuprins de frica de a nu se îmbolnăvi, sau de frică în general, 
își face cruce, îl ajută Hristos. Câţi dintre cei care au diferite boli nu 
trec pe la Colibă! Unii simpli își fac semnul crucii, sărmanii, apoi 


iau cănuța ce o am acolo și beau apă. Alţii care se tem nici nu o 
ating. Cu câteva zile mai înainte a venit cineva care avea o funcție 
înaltă. Atât de mult se temea sărmanul de microbi, încât își albise 
mâinile curățindu-le cu spirt. Chiar şi maşina sa şi-o freca cu spirt. 
Mi-a fost milă de el. Ştii ce înseamnă să ai o astfel de funcţie și să te 
mişti așa? I-am dat rahat dar nu l-a luat, pentru că l-am apucat eu 
cu mâna. Dar și în cutie de ar fi fost, tot nu l-ar fi luat, deoarece s-ar 
fi gândit că și în cutie l-a pus cineva cu mâinile lui. lau rahatul, îl 
frec de pantofii lui şi apoi îl mănânc. I-am făcut destule de acestea 
şi m-am chinuit să-l fac să se elibereze puțin din această psihoză. 
Iată, şi astăzi a venit aici o tânără care avea frică de boală. Și când a 
intrat înăuntru n-a luat binecuvântare, pentru că se temea să nu se 
molipsească de microbi, şi când a plecat, după atâtea pe care i le- 
am spus ca s-o ajut, iarăși n-a luat binecuvântare. „Nu-ţi sărut 
mâna, îmi spune, pentru că mă tem să nu mă molipsesc de 
microbi”. Ce să mai spui? În felul acesta își fac viața lor neagră. 


Bolile din închipuire 

Boală mare este a crede omul în gândul său că are vreo boală. 
Gândul acesta îi creează stres, îl face să se mâhnească, să nu aibă 
poftă de mâncare, să nu poată dormi, să ia medicamente și în cele 
din urmă se îmbolnăvește, deși este sănătos. Să fie cineva bolnav și 
să facă tratament, aceasta o pricep; dar să fie sănătos și să creadă că 
este bolnav și să se îmbolnăvească fără motiv, aceasta este... Unul, 
de pildă, deși are putere trupească și duhovnicească, nu poate face 
nimic, pentru că a crezut în gândul său care îi spune că este bolnav, 
ajungând astfel să se stingă trupește și duhovniceşte. Și, cu 
adevărat, nu spune minciuni. Dacă omul crede că are ceva, intră în 
panică, se zdrobeşte și după aceea nu mai are curaj de nimic. Și așa 
se netrebnicește fără motiv. 

Vin unii la Colibă care sunt cu desăvârșire zdrobiți. „Gândul îmi 
spune că am SIDA”, spun ei și o și cred. Eu îi întreb: „Nu cumva s-a 
întâmplat cutare, sau cutare?”. „Nu”, îmi răspund ei. „Atunci te 
mâhnești degeaba. Du-te și fă niște analize, ca să-ți plece gândul 
acesta”. „Și dacă fac analize şi-mi găsesc că am acea boală?”, spun 
unii, și nu mă ascultă şi se chinuiesc. În timp ce aceia care ascultă, 
fac analize, văd că nu au nimic și, să vedeţi, fața li se schimbă și 
curajul le revine. Unii din pricina mâhnirii se întind pe pat și nici să 
mănânce nu mai vor. Ei bine, ai SIDA. Dar pentru Dumnezeu nu 
există vreo problemă grea. Dacă trăieşti mai duhovnicește, te 


spovedești, te împărtășești etc., te vei ajuta. 

- Părinte, cum începe cineva prin a crede că este bolnav? 

- Gândul acesta se cultivă încet-încet. De multe ori poate că 
există vreo pricină, dar să nu fie ceva serios. După aceea gândul mai 
scoate ceva și-i măreşte bănuiala. Când eram la Mănăstirea Stomiu, 
era în Koniţa un familist care credea că are tuberculoză. N-o lăsa 
nici pe femeia lui să se apropie de el. „Nu te apropia, îi spunea, că o 
să te molipsești”. Sărmana, îi agăța coșulețul cu mâncare de un 
lemn și i-l dădea de departe. Nenorocita se topise. Sărmanii lui copii 
îl vedeau numai de departe. Acesta însă nu avea nimic, dar 
deoarece nu-l vedea soarele - căci era mereu în casă înfășurat 
permanent în pături - era galben și credea că are oftică. Mă duc 
acasă la el şi de îndată ce mă vede, îmi spune: „Nu te apropia, 
călugăre, ca să nu te molipsești și tu, căci vine atâta lume acolo la 
mănăstire. Am oftică”. „Cine ţi-a spus, fiule, că ai oftică?”, îl întreb. 
Femeia lui mi-a adus dulceaţă de nucă. „Deschide gura. Îi spun. 
Acum trebuie să faci ascultare”. A deschis-o. Nu știa ce vreau să fac. 
Iau nuca, io bag în gură, io învârtesc în gură de două-trei ori, după 
care o iau şi o mănânc. „Nu, nu, o să te molipseşti!”, striga acela. 
„Cum o să mă molipsesc? Nu ai nimic, îl spun. Dacă ai fi avut 
oftică, aș fi fost nebun să fac aceasta? Scoală-te să ieșim afară”. 
Apoi îi spun femeii lui: „Aruncă totul, medicamente, pături...”. Îl 
ridic din pat și ieşim afară. După trei ani de stat închis înăuntru, 
privea acum lumea în chip ciudat După aceea, încet-încet, s-a dus și 
la munca sa. Ce poate face gândul, atunci când îl cultivi!... 


Toate se depășesc prin ascultare 

- Părinte, cum poate fi ajutat cineva atunci când crede că suferă 
de ceva? 

- Ca să fie ajutat trebuie să aibă duhovnic, să aibă încredere în el 
şi să-l asculte. Îi va spune gândul său, iar acela îl va sfătui: „Acestui 
gând nu-i da importanţă, la acela ia aminte” etc. Dacă nu are 
încredere şi nu ascultă, nu-i poate pleca gândul ce îl supără. Oare 
ştii ce înseamnă să-ți ceară unii ajutor, iar ei înșiși să nu facă nimic? 
Un tânăr care trăiește dezordonat are probleme psihologice și se 
chinuiește, vine la mine cu niște ochi înroșiți de ţigară şi-mi cere să- 
l ajut. Are și o 

evlavie falsă, cere săi dau icoana din catpeteasmă de 
binecuvântare și intră înăuntrul Chiliei cu ţigara aprinsă. „Bre, îi 
spun, din pricina ţigării ochii ţi s-au făcut roșii ca ai câinelui turbat. 


Nici bătrânii nu fumează aici înăuntru. Eu aici tămâiez”. Însă acela 
o ținea pe-a lui. Vine, cere ajutor, dar nu iese din gândul său. „De ce 
nu mă fac bine?”, mă întreabă. Vrea să se facă bine într-un mod 
magic, fără ca el să încerce să facă ceva. „Tu nu ești pentru minune, 
i spun. Nu ai nimic. Crezi numai în gândul tău”. Dacă ar fi făcut 
ascultare, ar fi putut fi ajutat. Am luat aminte că cel care ascultă, 
tac-tac sporește și merge bine. Şi după aceea și el și ai lui sunt 
liniștiți. 

Odată un preot a mers la mănăstire și i-au spus să cânte, dar 
acela a refuzat. „De ce nu cânţi?”, l-au întrebat. „Pentru că psalmul 
spune: „Înălțările lui Dumnezeu în gâtlejul lor şi sabie cu doua 
ascuţișuri în mâinile lor” (Ps. 149. 6). Se temea de sabie dacă și-ar fi 
înălțat glasul său și stăruia în gândul său care îi spunea că nu este 
bine să cânte. „Măi, Părinte, nu este așa”, îi spuneau aceia. Însă 
acela, nimic, o ţinea pe a lui. Ei cum să te înţelegi cu un astfel de 
om? Ce să-i faci? Chiar daca ceea ce spunea acela ar fi fost corect 
iar altul i-ar fi spus: „Nu, nu este așa este în felul acesta”, și ar fi 
făcut ascultare de greșeala celuilalt, tot ar fi primit har și încă har 
mult. pentru că s-ar fi smerit. 

Câţi se chinuiesc așa ani întregi, deoarece gândului lor și nu 
ascultă de nimeni. Orice le-ai orice le-ai face. pe toate le iau 
anapoda Şi nu este numai atât, că a crezut cineva odată în gândul 
său și răul s-a oprit acolo, ci răul se măreşte. Se cultivă încet-încet și 
poate ajunge la nebunie. Unul, de pildă, face o casă și alții îi spun: 
„Cum de o faci așa? Va cădea și te va strivi”. Deoarece este la 
început, dacă ascultă, uşor o poate strica și îndrepta. Dar dacă 
apucă și o termină, cum o va mai strica după aceea? I se spune: „Te 
va strivi”, vede și acela că va cădea, își dă seama de primejdie, dar 
se gândeşte că a cheltuit, că a făcut atâta osteneală ca s-o facă și nu 
o strică. Și în cele din urmă este strivit înăuntru. 

- Unul ca acesta poate fi ajutat? 

- Dacă vrea, poate fi ajutat. Dar atunci când îi spui că aceasta nu 
este corect și acela se îndreptățește pe sine, cum să fie ajutat? Să 
presupunem că un tânăr are diabet și, deoarece nu știe cât rău îi 
poate face el, crede că nu este ceva serios. Medicul îi spune: 
„Diabetul vatămă și trebuie să ţii regim”. Dacă îl va asculta, nu va 
avea probleme. Dar dacă va spune: „Lasă să am diabet. O să mănânc 
dulciuri, pentru că atunci când mănânc dulciuri mă încălzesc și pot 
dormi fără pătură; pot intra și în zăpadă”, cum te vei înţelege cu el, 
dacă insistă și o ţine pe a lui? 


- Părinte, este firesc ca un tânăr să creadă gândului său? 

- Tânărul care crede gândului său are mult egoism. 

- Și cum va pricepe aceasta? 

- Dacă, de pildă, îşi va aduce aminte de unele întâmplări din 
vârsta copilăriei lui care îi arată ce doză de egoism a avut de mic, 
atunci va pricepe. Am observat doi copilași. Unul a luat o pernă 
uşoară, din afrolex, și a ridicat-o în mod normal. A ridicat-o și 
celălalt, dar s-a făcut că ridică un sac de ciment. Acesta are egoism. 
Dar când va crește puţin și va pricepe că acea acțiune a sa pornise 
din egoism și o va spune la spovedanie, vine harul lui Dumnezeu, se 
eliberează și este ajutat. Dumnezeu nu este nedrept! 

- Părinte, atunci când, din experiența pe care o am, apreciez ce 
evoluție va avea o stare personală, în aceasta există încredere în 
sine? 

- Să nu tragi concluzii singură. Sfântul Apostol Petru a mers pe 
deasupra apei atunci când l-a chemat Hristos. Însă când i-a spus 
gândul său că se va scufunda, s-a scufundat (Mt. 14, 28-31). Şi 
Hristos l-a lăsat. „Dacă zici că te vei scufunda, scufundă-te”. 

Şi iată, cel smerit şi minuni de ar face tot nu crede în gândul 
său. În Iordania era un preot foarte simplu care făcea minuni. Citea 
la oameni și la animale care aveau vreo boală și se făceau bine. 
Mergeau și musulmanii la el atunci când sufereau de ceva și-i 
vindeca. Acesta, înainte de a liturghisi, sorbea ceva cu puțin posmag 
şi după aceea toată ziua nu mânca nimic. După o vreme a aflat 
patriarhul că mănâncă înainte de Sfânta Liturghie și l-a chemat la 
patriarhie. Acela s-a dus fără să ştie de ce l-au chemat. Până să-l 
cheme patriarhul, a așteptat într-o sală împreună cu alții. Afară era 
foarte cald. Storurile erau trase și printr-o găurică trecea o rază de 
lumină. Preotul crezu că aceea este o sfoara. Fiindcă transpirase, își 
scoase rasa și o întinse pe raza de lumină. Când ceilalți care stăteau 
acolo au văzut aceasta, au rămas cu gura căscată. Se duc și îi spun 
patriarhului: „Preotul care gustă înainte de Sfânta Liturghie și-a 
agăţat rasa pe o rază de lumină!”. Atunci patriarhul l-a chemat 
înăuntru și a început să-l întrebe: „Ce faci? Cum o duci? Cât de des 
liturghiseşti? Cum te pregătești pentru Sfânta Liturghie?”, „Iată, 
citesc slujba utreniei, fac şi câteva metanii, apoi pregătesc o 
sorbitură, gust puţin și după aceea liturghisesc”, îi răspunde acela. 
„De ce faci aceasta?”, îl întreabă patriarhul. „Dacă mănânc puţin 
înainte de Sfânta Liturghie, răspunde acela, atunci când potrivesc, (9% 
Hristos vine deasupra. În timp ce dacă mănânc după Sfânta 


Liturghie, Hristos rămâne dedesubt”. Şi o făcea aceasta cu gând 
bun. 

Atunci îi spune patriarhul: “Nu, aşa nu este corect. Mai întâi să 
consumi, și după aceea să mănânci puțin”. A făcut metanie și a 
primit. 

Vreau să spun că, deși ajunsese la o astfel de măsură, să facă 
minuni, a primit porunca în mod simplu; nu avea voie proprie. În 
timp ce, de ar fi crezut în gândul său, ar fi putut spune: „Eu citesc 
oamenilor și animalelor bolnave și se fac bine, fac minuni. Ce-mi 
spune mie acesta? Așa cum gândesc eu este mai bine, pentru că 
altfel merge mâncarea deasupra lui Hristos”. 

Am înţeles că ascultarea ajută foarte mult. Și puțină minte de ar 
avea cineva, dacă face ascultare se face filozof. Ori inteligent, ori 
prost, ori sănătos, ori bolnav sufletește și trupește de ar fi cineva, și 
este chinuit de gânduri, dacă însă face ascultare se eliberează 
Ascultarea este eliberare. 

Cel mai mare egoist este acela care se ia după gândurile lui și nu 
întreabă pe nimeni. Unul ca acesta se autodistruge. Se poate ca 
cineva să fie deştept, ba chiar foarte inteligent, dar dacă ţine la voia 
sa, încredere în sine și iubire de sine, se chinuieşte mereu. Se 
încurcă urât și i se creează probleme. Dar pentru ca unul ca acesta 
să-și afle drumul său, trebuie să-și deschidă inima unui duhovnic și 
să ceară cu smerenie ajutorul lui. Unii însă în loc să meargă la 
duhovnic, merg la psihiatru. Dacă psihiatrul este credincios, îi va 
pune în legătură cu un oarecare duhovnic. Dacă nu, le va da numai 
medicamente. Însă medicamentele nu rezolvă problema. Este nevoie 
şi de ajutor duhovnicesc ca ei să poată înfrunta corect problema și 
astfel starea lor să se îmbunătăţească și să nu se mai chinuiască. 


CAPITOLUL 4 - Lupta împotriva gândurilor 


Viaţa duhovnicească se întemeiază pe gând 

Părinte, am citit că în războiul cu italienii, grecii mai întâi 
încercau să strice fortificațiile vrăjmașului și după aceea atacau. 

- Şi diavolul face la fel. Adică așa cum inamicul, înainte de a 
ataca cu artileria, bombardează fortificațiile cu aviația ca să le 
distrugă, tot astfel și diavolul mai întâi îl bombardează pe om cu 
gânduri și apoi îl atacă. Dacă nu strică gândul omului, nu atacă, 
pentru că omul se apără cu gândul cel bun; este în adăpostul 
(săpătură provizorie în pământ) său! 

Gândul cel de-a stânga este corp străin și omul trebuie să se 
străduiască să-l lepede. Toţi avem puterea să facem nevoința 
aceasta. Nimeni nu este îndreptăţit să spună că este slab și nu o 
poate face. Nu este vorba de târnăcop sau baros, ca să nu le poată 
ridica fiindcă îi tremură mâinile. Nu văd un lucru greu în faptul de 
a le trece pe toate de-a dreapta. De ce să cercetez de pildă, capriciul 
celuilalt? Se poate ca în realitate ceea ce face să nu fie capriciu, ci o 
face intenționat, ca să se smerească. 

_ Părinte, mă neliniștesc deoarece numai în cele de-a stânga 
lucrez. Mă nevoiesc, dar nu mă pot întoarce spre cele de-a dreapta. 

- Faptul de a-ți da seama care gânduri nu sunt curate, de a te 
neliniști și de a te nevoi ca să le îndepărtezi, și aceasta este sporire. 
Dacă vrei să sporești mai mult, atunci când diavolul te atacă cu 
gânduri de-a stânga și te trage de partea lui, întoarce volanul cu 
putere în partea cealaltă și nu-l lua în seamă. Încearcă să-ți pui în 
minte gânduri bune și pentru surorile tale cele mai mici, dar și 
pentru cele mai mari, care fac lucrare lăuntrică fără zgomot, pentru 
că aghiuță îți strică gândul ca să-ți întârzie sporirea ta 
duhovnicească. Dacă nu te-ai Fi agăţat de gândurile tale, ai Fi făcut 
salturi duhovnicești. Toată viața duhovnicească se întemeiază pe 
gând. Sporirea în viaţa duhovnicească depinde de gând. 

- Părinte, cum voi putea Fi ajutată în nevoința împotriva 
gândurilor de-a stânga? 

- Prin trezvie și rugăciune neîncetată. Dacă te afli în trezvie, iei 
aminte și-ți pui în minte gânduri bune. De pildă, vezi un pahar și te 
gândești la Sfântul Potir, la Cina cea de Taină, la Hristos etc. Iar 
dacă nu te afli în trezvie, se poate ca mintea ta să meargă la diferite 
lucruri neduhovnicești sau chiar și la cele vrednice de plâns. De 


aceea încearcă să nu aduni zgura gândurilor , ca după aceea să 
trebuiască să te lupţi ca să le izgonești. să rostești rugăciunea și să 
fii atentă la cuvintele ei. Și dacă mintea îţi fuge, adun-o din nou și 
mereu să faci lucrul acesta. Nu-ţi lăsa mintea să umble aiurea. 
Pentru că deși mintea nu s-ar afla totdeauna numai Ia lucruri urâte, 
ci şi Ia cele indiferente, totuși și acestea o slăbesc prin răspândire și 
ea se risipește, iar gândurile pricinuite de răspândire sunt mai 
viclene decât cele rele, deoarece nu le pricepem, ca să le lepădăm. 

- Părinte, gândul îmi spune: „N-ai făcut nici o sporire în atâţia 
ani de când ești în mănăstire”. 

- Ia să aud, ce altceva îți mai spune gândul? Precum mi-am dat 
seama, ascultați mult de aghiuță. Cum vă înșală! De ce credeţi în 
aghiuță? De ce vă ameţiți? Linișteşte-te. Te mâhnești în zadar și te 
chinuiești fără nici un motiv. Aghiuţă îţi prezintă lucrurile încurcate 
ca fachirul. (10% 

Te ameţește cu gânduri pesimiste ca să-ți mănânce timpul și să te 
distragă de la rugăciune și de la atenţia în ascultare. Chiar și puțin 
de te-ar ameți și te-ar face să nu ai dispoziție să lupţi împotriva lui, 
şi tot îi este destul ca să avanseze. Atunci când lucrezi singură 
încearcă să ai următorul tipic: psalmodie, doxologie, rugăciune cu 
mintea sau cu vocea, încât să eviți șoaptele gândurilor, adică să 
schimbi subiectul. Dacă diavolul schimbă subiectul, pentru ce să nu- 
l schimbăm și noi? V-am spus și altădată că, în decursul unei 
discuţii, în clipa în care trebuie să spun cuiva ceea ce îl va ajuta, 
vine cineva și întrerupe discuţia sau se face un oarecare zgomot 
etc., ca să fiu nevoit să mă opresc. Dacă ispititorul face astfel de 
încurcături, de ce să nu-i facem și noi lui încurcături? Să fiți 
inteligente, să vă bateți joc de aghiuţă. 

- Părinte, mă chinuie întristarea, plictiseala... Sufăr 

un martiriu. 

- Martiriu înainte de martiriul... Tu ai încredere în tine. 
Gândurile de-a stânga ţi-au devenit o stare firească, de aceea te 
chinuiești. Ai trebuință de gânduri de-a dreapta. Trebuie să schimbi 
mașinile cele viclene ale... fabricii tale în mașini bune. Cea mai 
bună acțiune a omului este să-şi facă o fabrică de gânduri bune. 
Atunci chiar și pe cele rele mintea sa le va face bune. De pildă, dacă 
pe un om îl vezi ca pe un suflet, ca pe un înger, te sui îngerește la 
cer și viața ta este prăznuire. Dacă îl vezi trupește, te pogori în iad. 

- Părinte, uneori atunci când îmi pun în minte un gând bun, 
peste puţin vine un gând de-a stânga și mi le strică pe toate. Nu 


cumva se întâmplă aceasta pentru că nu o fac din inimă? 

- Scopul este să o faci din inimă, iar dacă îţi vor veni gânduri de- 
a stânga, să-ți spui: „Acestea sunt ale celuilalt. Trebuie să-l alung. 
Acum am semnat; gata, s-a terminat”. 

- Părinte, atunci când cu osteneală alung un gând de-a stânga, 
cum se face că revine chiar dacă s-a încheiat subiectul respectiv? 

- Da, subiectul s-a încheiat, însă aghiuţă nu a terminat. Diavolul 
nu moare niciodată. Spunea un bătrânel: „Câinele fuge dacă îi dai 
un picior sau două. Diavolul însă nu fuge, ci insistă. Stă și nu fuge”. 
Aprind o lumânare pentru Sfinţii Chiliei, ca diavolii să plece, dar ei 
îmi spun: „Pentru noi ai aprins lumânarea?”. „Bre, întunecaţilor, 
cum pentru voi? Pentru Sfinți am aprins-o”. „Da, dar noi te-am 
silit”, îmi spun ei. 

- Părinte, atunci când se întâmplă cuiva ceva neplăcut, și acela 
începe să spună: „Dumnezeule, de ce să mi se întâmple și aceasta?”, 
omul acesta este ajutat? 

- Cum să fie ajutat? Esenţialul este ca omul să le explice pe toate 
prin gândul cel bun. Numai atunci se folosește. Sunt unii care au 
motor bun, condiții multe pentru viaţa duhovnicească, dar volanul 
lor are o direcţie greșită. Dacă își îndreaptă însă volanul în direcția 
gândurilor bune, înaintează după aceea constant pe direcția corectă. 


Cultivarea gândurilor bune 

- Părinte, gândurile bune vin singure sau trebuie să le cultiv? 

- Trebuie să le cultivi. Să te urmărești pe tine însuti, să te 
cercetezi și, atunci când vrăjmașul îți aduce gânduri rele, să încerci 
să le alungi și să le înlocuiești cu gânduri bune. Când te vei nevoi 
aşa se va cultiva intenţia ta și va deveni bună. Și atunci Dumnezeu, 
văzând intenţia ta cea bună. Se va milostivi și te va ajuta. Şi astfel 
gândurile rele nu vor afla loc în tine. Vor pleca și în mod firesc vei 
avea gânduri bune. Vei dobândi o obișnuință spre bine, va veni 
bunătatea în inima ta și astfel vei sălășlui înăuntrul tău pe Hristos. 
Însă lucrul acesta nu se face de la o zi la alta, ci este trebuință de 
timp şi o nevoință continuă, pentru ca sufletul să ia cununa 
biruinței. Atunci războiul se șterge pentru totdeauna, deoarece 
războaiele sunt izbucnirile dezordinii lăuntrice, pe care o 
exploatează propagandele vrăjmașilor. 

- Aşadar, Părinte, cei care au gânduri bune au reușit aceasta prin 
nevoinţă. 

- Depinde. Unii oameni au gânduri bune încă dintru începutul 


vieţii lor duhovnicești și astfel sporesc. Alţii, deși la început au 
gânduri bune, după aceea nu iau aminte și încep să aibă gânduri de- 
a stânga. Alţii au la început gânduri de-a stânga, dar, urmărindu-se 
pe ei înșiși și văzând de câte ori o pățesc, își pierd încrederea în ei 
înșiși și după aceea au gânduri bune. Alții pot avea jumătate bune și 
jumătate rele. Alții, mai multe bune și alții, mai multe rele. Cineva, 
de pildă, care vine să se facă călugăr are gânduri bune și rele 
potrivit cu mediul şi cu condiţiile în care a trăit. Poate avea zece 
până la douăzeci la sută, chiar și optzeci la sută gânduri bune. 
Atunci când începe să facă lucrare lăuntrică, se urmărește pe sine 
însuși, încearcă să alunge gândurile rele și să le cultive pe cele 

Bune. Continuând această nevoință va ajunge ca după un interval 
de timp să aibă numai gânduri bune. Intervalul de timp care va 
trebui pentru a pleca gândurile cele rele va depinde de intervalul de 
timp în care le-a avut. În continuare, încet-încet se opresc și 
gândurile bune și ajunge Ia o golire. Atunci trece un interval de 
timp în care nu are nici gânduri bune, nici gânduri rele. Această 
fază aduce după sine și o oarecare neliniște în suflet și omul începe 
să se întrebe: „Ce se întâmplă? Ce se petrece acum? Am avut 
gânduri rele, au plecat; au venit cele bune. Acum nu am nici rele, 
nici bune”. După această golire mintea se umple de har 
dumnezeiesc și vine și iluminarea dumnezeiască. 

- Părinte, cum este această golire? 

- Unuia care nu a văzut stelele nu-i poți descrie cum este 
soarele. Dacă a văzut cel puţin stelele, îi poţi da să înțeleagă cam 
cum este soarele. 

- Părinte, ce ajută ca să ajungă cineva Ia această golire de care 
aţi spus? 

- Studiul duhovnicesc, rugăciunea neîncetată, tăcerea și 
nevoință cu mărime de suflet. Un suflet care va lua în serios 
nevoință împotriva gândurilor rele poate ajunge într-o stare mai 
bună decât unul care nu are aproape deloc gânduri rele. Adică se 
poate ca la începutul vieţii duhovnicești să fi avut nouăzeci de 
gânduri rele și zece bune și să ajungă la o stare mai bună decât a 
aceluia care a avut nouăzeci de gânduri bune și zece rele. 


Curăţia minţii şi a inimii 
- Părinte, cum vine curăţia minții și a inimii? 
- V-am spus că pentru curăția minții și a inimii omul nu trebuie 
să primească gândurile viclene ce i le aduce aghiuţă, și nici el însuși 


nu trebuie să gândească în mod viclean. Ci să încerce să-și pună în 
minte totdeauna gândul cel bun, să nu se smintească repede și să 
privească greșelile celorlalți cu îngăduință și dragoste. Atunci când 
se înmulțesc gândurile bune, omul se curăță sufletește, se mișcă cu 
evlavie, se linişteşte și viața lui este rai. Altfel, pe toate le vede cu 
bănuială și viaţa lui devine iad. Singur își face viața iad. 

Trebuie să lucrăm pentru curățire. Ne putem recunoaște halul în 
care am ajuns, dar aceasta nu ajunge. Dacă nu primim gânduri 
viclene și noi înșine nu gândim în mod viclean, ci pentru orice ni se 
spune, pentru orice vedem, punem gândul cel bun, mintea și inima 
se vor curaţi. Desigur, ispititorul nu va înceta să ne trimită din când 
în când câte o telegramă vicleană. Și deși ne vom elibera de 
gândurile noastre, vor exista atacurile diavolului, însă nu se vor lipi 
dacă inima este curată. 

- Părinte, rugăciunea nu ajută în curățirea minţii? 

- Nu ajunge numai rugăciunea. Nu folosește la nimic să ardă 
cineva kilograme de tămâie atunci când se roagă, dacă mintea îi 
este plină de gânduri rele față de alții. Din minte telegrama coboară 
în inimă și-l face pe om fiară. Dumnezeu vrea să avem „inimă 
curată” (Ps. 50, 1 2), şi inima noastră este curată atunci când nu 
îngăduim să treacă prin mintea noastră gânduri rele fată de alții. 

- Părinte, mai întâi trebuie să pună omul gândul cel bun și 
numai după aceea ajută Dumnezeu? 

- Numai atunci când omul își pune gândul cel bun, i se justifică 
ajutorul dumnezeiesc. Cu gândul cel bun își curăță inima sa cea 
vicleană, deoarece „din inimă ies” (Mt. 15, 19) toate relele; și iarăși: 
„Din prisosul inimii vorbește gura” (Lc. 6, 45). Adică Dumnezeu îl 
răsplătește pentru gândul bun ce și-l pune. 


Să punem semne de întrebare gândurilor de bănuială 

- Părinte, ce mă ajută să alung gândurile de bănuială? 

- Oare întotdeauna toate sunt așa precum le vezi? Să pui 
întotdeauna un semn de întrebare fiecărui gând al tău, mai ales 
pentru că pe toate le vezi de obicei de-a stânga, precum de 
asemenea și câte un gând bun pentru alții, ca să nu păcătuiești prin 
judecăţile tale. Dacă pui două semne de întrebare, este mai bine. 
Dacă pui trei, este încă și mai bine. Astfel și tu te liniștești și te 
foloseşti, dar îl foloseşti și pe celălalt. Altfel, cu gândul cel de-a 
stânga te enervezi, te tulburi și te mâhnești, deci te vatămi 
duhovniceşte. Atunci când înfrunți ceea ce vezi prin gânduri bune, 


după puțin timp vei vedea că toate au fost într-adevăr așa, precum 
le-ai văzut cu gânduri bune. Îţi voi spune o întâmplare, ca să vezi ce 
face gândul cel de-a stânga. Într-o zi vine la Colibă un monah şi îmi 
spune: „Părintele Haralambie este vrăjitor. A făcut vrăji”. „Ce spui, 
nenorocitule? Nu ţi-e rușine?”, îi spun. „Da, îmi spune, l-am văzut 
într-o noapte cu lună că făcea „m, m, mmm...”, şi vărsa ceva dintr-o 
damigeana în niște crengi”. Într-o zi mă duc și îl găsesc pe Părintele 
Haralambie. „Ce faci, Părinte Haralambie?”, îl întreb. „Cum o mai 
duci? Cineva te-a văzut că ai aruncat ceva dintr-o damigeană în rugi 
şi făceai „m, m, mmm...”. „Erau niște crini în rugi și m-am dus să-i 
ud, mi-a spus. Spuneam: «Bucură-te, mireasă pururea Fecioară!» și 
aruncam puţină apă pe un crin. «Bucură-te, mireasă pururea 
Fecioară!» și aruncam puţină apă pe altul... Umpleam din nou 
damigeana şi udam iarăşi”. Vezi? Și celălalt l-a luat drept vrăjitor. 
Văd la unii mireni ce gânduri bune au. În timp ce alţii, sărmanii, 
cât se chinuiesc cu lucruri care nici nu există și pe care nici diavolul 
nu ar fi putut să le gândească. Odată, când a plouat după o mare 
secetă, am simţit o astfel de recunoștință față de Dumnezeu, încât 
stăteam în chilie și spuneam mereu: „Dumnezeul meu, îţi 
mulțumesc de milioane și de miliarde de ori. Afară, fără să știu, era 
un mirean și m-a auzit. După aceea, când m-a văzut, mi-a spus: 
„Părinte, m-am smintit. Te-am auzit spunând: „milioane-miliarde” și 
mi-am spus: “Ce sunt acestea ce le spune Părintele Paisie”. Ce să-i fi 
spus? Eu îi înălțăm mulțumiri lui Dumnezeu pentru ploaie și acela 
credea că număr bani. Și dacă ar fi fost un altul, ar fi putut veni 
noaptea ca să mă prade, să-mi dea şi o bătaie bună și în cele din 
urmă să nu fi găsit nimic. Altă dată a venit cineva care avea un 
copil bolnav. L-am luat în bisericuță ca să-l ascult. Când i-am auzit 
problema, i-am spus ca să-l ajut: „Trebuie să faci și tu ceva ca să-ți 
ajuţi copilul. Metanii nu faci, post nu ţii, bani nu ai ca să faci 
milostenie, așa că spune lui Dumnezeu: «Dumnezeule, nu am nici 
un bun ca să jertfesc pentru sănătatea copilului meu, voi încerca cel 
puţin să tai ţigara». Sărmanul a fost mișcat și a făgăduit că o va 
face. M-am dus să-i deschid ușa ca să plece, iar acela și-a lăsat 
țigările și bricheta în bisericuță, sub icoana lui Hristos. Eu nu am 
observat nimic. După el a intrat un tânăr în bisericuță, voind să-mi 
spună ceva. După aceea a ieșit afară și fuma. „Voinicule, îi spun, nu 
este cuviincios să fumezi aici. Du-te puţin mai departe”. „Dar în 
biserică este îngăduit să fumezi?”, mă întreabă. Acela văzuse 
pachetul cu țigări și bricheta pe care le lăsase tatăl copilului bolnav 


şi și-a pus în minte gândul că fumez. L-am lăsat să plece cu gândul 
lui. Bine, și dacă fumam, aș fi fumat în biserică? Vedeţi ce înseamnă 
gândul? 

- Părinte, bănuiala și suspiciunea oare câtă pagubă pot pricinui 
în suflet? 

- Potrivit cu bănuiala este și paguba. Suspiciunea aduce 
îmbolnăvirea. 

- Şi cum se vindecă? 

- Prin gânduri bune. 

~ Părinte, dacă omul va vedea că a greșit o dată cu bănuiala, 
aceasta nu-l ajută? 

- Dacă va greşi o dată, în sfârșit. Dar dacă va greşi de două ori, 
se va secătui. Este trebuință de atenție pentru că și unu la mie să nu 
fie lucrurile așa cum le-am gândit, tot ne osândim. Când eram în 
viaţa de obște, odată, în Postul Mare, un bătrânel, Părintele Dorotei, 
prăjea dovlecei. Un frate l-a văzut în clipa când îi punea în tigaie și 
vine şi-mi spune: „Să vezi, Părintele Dorotei prăjește niște barbuni 
(Pește de mare foarte scump) atât de mari!”. „Dar nu este cu putință 
ca în Postul Mare Părintele Dorotei să prăjească barbuni”, îi spun. 
„Ba da, îmi spune, i-am văzut cu ochii mei. Nişte barbuni, uite 
așa!”. Bătrânul Dorotei venise în Sfântul Munte de la 15 ani și era 
ca o mamă. Dacă vedea vreun călugăr puţin bolnăvicios, îi spunea: 
„Vino-ncoace, am să-ţi spun o taină”, şi-i dădea puţin tahini (Extras 
din susan, ca o pastă) cu nucă sau altceva. Și pe bătrânei îi 
iconomisea după nevoie. Mă duc după aceea la Bătrânul Dorotei, și 
ce să văd? Prăjea dovlecei pentru bolniță. 

- Părinte, dar dacă un gând de bănuială în privința cuiva se 
adevereşte? 

- Dacă vreodată se va adeveri un astfel de gând, înseamnă că de 
fiecare dată se vor adeveri astfel de gânduri? Apoi de unde știi dacă 
nu Dumnezeu a îngăduit să se adeverească acel gând, pentru ca 
celălalt să dea examene duhovnicești în smerenie? 

Desigur, trebuie să ia aminte unul ca acesta ca el însuși să nu 
dea pricini ca celălalt să tragă concluzii greşite. De pildă, pentru ca 
cineva să-și pună gânduri de-a stânga despre tine, se poate ca el 
însuși să o facă având patimă, dar și tu se poate să-i fi dat pricină. 
Dacă, deși tu iei aminte, celălalt gândește ceva împotriva ta, atunci 
să slăveşti pe Dumnezeu și să te rogi pentru acela. 


Vorbirea cu gândurile 


- Părinte, sufăr atunci când îmi vine un gând de mândrie. 

- ÎI ţii înlăuntrul tău? 

- Da. 

- De ce îl ţii? Închide-i ușa. Dacă îl ţii înlăuntrul tău, te vatămi. 
Gândul vine ca un hoț, iar tu îi deschizi ușa, îl bagi înlăuntru, începi 
discuţia cu el și după aceea acela te fură. Discută cineva vreodată 
cu hoțul? Nu numai că nu discută, ci încuie și ușa ca să nu intre 
înlăuntru. Se poate să nu discuţi cu el, dar de ce îl lași să intre 
înlăuntru? Să dăm un exemplu; nu spun că ai astfel de gânduri, dar 
să presupunem că îți vine un gând că puteai să fii tu stareță. În 
regulă, a venit gândul. Cum a venit, spune-ţi ţie: „Foarte bine. Vrei 
să fii stareță? Fă-te mai întâi stareță pentru tine”, și așa imediat tai 
discuţia. Ce, vom discuta cu diavolul? Vezi, atunci când diavolul s-a 
dus să-L ispitească pe Hristos, El i-a spus: „Mergi înapoia Mea, 
satano” (Lc. 4, 8). Dacă Hristos i-a spus diavolului “haide, pleacă...”, 
noi ce să discutăm cu el? 

- Părinte, este rău să discut cu un gând de-a stânga ca să văd de 
unde vine? 

- Răul este că nu discuţi cu gândul, așa cum crezi, ci cu aghiuţă, 
în clipa aceea simți plăcere, dar după aceea te chinuiești. să nu 
discuți deloc cu astfel de gânduri. Apucă grenada și arunc-o în 
dușman, ca să-l omori. Grenada este astfel construită încât să nu 
explodeze imediat, ci după 2-3 secunde. Tot astfel și gândul cel de-a 
stânga, nu te poate vătăma dacă îl alungi imediat. Dar tu de multe 
ori nu ești atentă, nu spui rugăciunea și nu te poți apăra. Vine 
telegrama diavolului de afară, o iei, o citeşti, o reciteşti, ești de 
acord cu ea și o pui în arhivă. Aceste dosare le va prezenta diavolul 
în Ziua Judecăţii, ca să te acuze. 

- Părinte, când devine cădere atacul unui gând de-a stânga? 

- Vine gândul și-l alungi imediat. Aceasta nu este cădere. Vine și 
discuți cu el. Aceasta este cădere. Vine, îl primeşti puţin și apoi îl 
alungi. Aceasta este o jumătate de cădere, pentru că și în cazul 
acesta te vatămi, Fiindcă diavolul ţi-a întinat mintea. Adică este ca 
şi cum ar veni diavolul și tu i-ai spune: „Bună ziua. Ce faci? Bine? Ia 
loc, să te cinstesc cu ceva. A, ești diavolul? Pleacă”. Dacă ai văzut 
că este diavolul de ce l-ai băgat înăuntru? L-ai cinstit și va reveni. 


Consimţirea cu gândul 
- Părinte, de ce în mănăstire îmi vin diferite gânduri rele, în 
timp ce în lume nu mi se întâmpla aceasta? Eu le îngădui? 


- Nu, binecuvântat-o! Lasă-le să vină și să plece Oare avioanele 
ce trec pe deasupra mănăstirii și îţi strică liniştea te întreabă pe tine 
dacă să treacă sau nu? Așa și gândurile acestea. Nu te descuraja. 
Gândurile acestea sunt aranjamentele diavolului. Sunt ca păsările 
călătoare care, atunci când zboară în văzduh, sunt foarte frumoase 
şi caști gura la ele. Dar când coboară și-și fac cuiburi la streașină 
casei tale, după aceea fac pui și puii fac murdărie. 

- Părinte, de ce oare îmi vin astfel de gânduri? 

- Diavolul face treaba aceasta. Însă există înlăuntrul tău şi 
fermentul. Încă nu s-a făcut curățirea. Din moment ce tu nu le 
primeşti, nu ești răspunzătoare. Lasă câinii să latre. Nu arunca 
multe pietre în ei. Pentru că, atâta timp cât le arunci pietre, 
continuă să latre și din pietrele cele multe vor zidi mănăstire sau 
casă, depinde, și după aceea cu greu o vei dărâma. 

- Părinte, când anume se face consimţirea cu gândurile? 

- Atunci când le sugi ca pe bomboană. să încerci să nu sugi 
gândurile acestea care pe dinafară sunt zaharisite, iar pe dinlăuntru 
otravă, și apoi să deznădăjduiești. A-i trece omului gânduri rele prin 
minte nu este un lucru neliniștitor, pentru că numai îngerilor și 
celor desăvârșiți nu le trec gânduri rele. Neliniștitor este atunci 
când omul nivelează o bucată a inimii sale și îi primește pe lupii cei 
cu aripi - pe diavoli. Dacă vreodată se va întâmpla și aceasta, 
imediat trebuie spovedanie, cultivarea aeroportului și plantarea de 
pomi roditori, pentru ca inima să devină iarăși rai. 


PARTEA A DOUA DREPTATE ȘI NEDREPTATE 


«Măcar de m-ar fi nedreptăţit toți 

oamenii. Sincer vă spun, bucuria duhovnicească 
cea mai dulce am simţit-o 

atunci când am fost nedreptăţit. 


CAPITOLUL 1- Primirea nedreptății 


Aranjare corectă în fața nedreptăţii 

- Părinte, atunci când sunt nedreptățită, inima mi se împietreşte. 

- Ca să nu se împietrească, niciodată să nu cugeţi la cât este de 
vinovat sau de nevinovat cel care te nedreptățește, ci la cât ești tu 
de vinovată. Vezi, atunci când oamenii se ceartă între ei, toți le 
spun că au dreptate, numai că ei își iau mai multă dreptate decât li 
se cuvine și de aceea sunt mereu în neînțelegere. Se duc la poliție, 
de pildă, și Fiecare spune: „Cutare m-a bătut” - și nu spune cât l-a 
bătut și el pe acela - și îi face reclamare. 

Dacă ne-am gândi că Cel mai nedreptăţit este Hristos, am primi 
nedreptatea cu bucurie. Deşi a fost Dumnezeu, a coborât pe pământ 
din multa Sa dragoste și S-a închis timp de nouă luni în pântecele 
Prea Sfintei Fecioare. Apoi a trăit fără zgomot treizeci de ani. De la 
cincisprezece ani până la treizeci a lucrat ca tâmplar la evrei. Și ce 
scule aveau atunci? Foloseau fierăstraie de lemn cu niște pene de 
lemn. Îi dădeau şi ceva scânduri... și-l spuneau: „Fă aceasta, fă 
aceea...”. Și cum să le rindeluiască? Rindeluiau cu acele bucăţi de 
fier ţigăneşti care se foloseau atunci. Dar știi cât de obositoare sunt? 
Şi apoi trei ani de chinuire! Să meargă desculț încoace și încolo ca 
să propovăduiască. Vindeca bolnavi, deschidea ochii orbilor cu tină, 
iar aceia încă mai cereau semne. Scotea diavolii din cei îndrăciți, 
dar, din păcate, oamenii nemulțumitori îi spuneau că are drac. Și 
deși atâția vorbiseră și proorociseră despre Fl, deşi a făcut atâtea 
minuni, în cele din urmă a primit ocări și răstignire. 

De aceea cei nedreptățiți sunt copiii cei mai iubiți ai lui 
Dumnezeu. Deoarece ca nedreptăţiți ce sunt au în inima lor pe 
Hristos Cel nedreptăţit şi se bucură în prigonire și în temniță ca și 
cum s-ar afla în rai, pentru că unde este Hristos este raiul. 

- Părinte, se află om încărcat cu o greutate mai mare decât cea 
pe care o poate duce? 

- Dumnezeu nu îngăduie greutate mai presus de puterile noastre. 
Oamenii fără socoteală pun greutate mare altora. De multe ori 
Bunul Dumnezeu lasă pe oamenii buni în mâinile celor răi, ca astfel 
să adune răsplată cerească. 

- Părinte, văicăreala are legătură cu nemulțumirea? 

- Da. Se poate ca cineva, în timp ce este încărcat spre binele lui, 
să nu priceapă, să se simtă nedreptăţit și să se plângă. Dacă nu se 


observă pe sine se poate ca atunci când face o greșeală și i se spune 
să ia aminte să creadă că este nedreptăţit și să ajungă la obrăznicie. 
O soră, de pildă, pune mai multă soluţie decât trebuie și, stropind, 
arde astfel frunzele măslinilor. I se face observaţie și în loc să-și 
vină în simţirea greșelii ei și să spună „iartă-mă”, se simte 
nedreptăţită şi plânge. „Mă nedreptățesc, spune ea. Dacă venea 
lăcusta și strica copacii, nu ar mai fi vorbit, iar acum când i-am 
stricat eu, strigă la mine. Hristoase al meu, numai Tu mă înţelegi”, 
şi pune-te pe boceală. Se poate ca în această situaţie să simtă chiar 
şi un soi de bucurie, deoarece gândeşte că va avea plată pentru 
nedreptatea ce a suferit-o, în vreme ce ea îşi arată recunoștința față 
de Hristos. Dar aceasta este o stare greșită, este o mare înșelare. 


Bucuria ce vine din primirea nedreptăţii 

- Părinte, atunci când primesc cu plăcere mustrarea pentru o 
pagubă pe care o pricinuiesc, ceea ce simt este ceva curat? 

- Ascultă, dacă pricinuiești pagube și te ceartă și nu cârtești, ci 
te bucuri și spui: „Slavă Ţie, Dumnezeule, așa îmi trebuie”, vei avea 
o jumătate de bucurie. Dar dacă nu pricinuiești pagube și te ceartă 
pe nedrept și tu primeşti certarea cu gând bun, atunci vei avea o 
bucurie deplină. Nu spun să urmărești tu să fii nedreptăţită, 
deoarece atunci aghiuţă te va arunca în mândrie, ci să primeşti 
nedreptatea atunci când vine de la sine și să te bucuri că ești 
nedreptățită. 

În înfruntarea nedreptăţii există patru stadii. De pildă, te loveşte 
cineva pe nedrept. Dacă te afli în primul stadiu, i-o întorci. Dacă te 
afli în stadiul al doilea, simți înlăuntrul tău tulburare mare, dar te 
abţii și nu vorbeşti, în stadiul al treilea nu te tulburi, iar în al 
patrulea simți multă bucurie, o mare veselie duhovnicească. Când 
cineva este nedreptăţit și dovedește că nu este vinovat, i se dă 
dreptate și este satisfăcut. Atunci simte o bucurie lumească. Dar 
dacă înfruntă nedreptatea duhovniceşte, cu gând bun, și nu se 
îngrijește să-şi dovedească nevinovăția lui, simte o bucurie 
duhovnicească. Adică atunci are înlăuntrul său mângâiere 
dumnezeiască și se mișcă în spaţiul doxologiei. Ştii ce bucurie are 
un suflet dacă este nedreptăţit și nu se îndreptățește, ca să i se 
spună „bravo” sau „iartă-mă“? Și se bucură mai mult acum când se 
nedreptăţește decât dacă s-ar îndreptăți. Cei care ajung într-o astfel 
de stare tind să mulțumească celor care i-au nedreptăţit pentru 
bucuria pe care le-au pricinuit-o în această viață, dar și pentru cea 


veşnică pe care le-au asigurat-o. Cât diferă cel duhovnicesc de cel 
lumesc! 

În viaţa duhovnicească lucrurile sunt invers. Dacă ţii tu cele 
rele, atunci te simţi bine. Iar dacă le dai celuilalt, atunci te simți 
rău. Atunci când primești nedreptatea și-l îndreptăţești pe aproapele 
tău, primeşti pe Hristos Cel foarte nedreptăţit în inima ta. Şi atunci 
Hristos rămâne prin moratoriu înlăuntrul tău şi te umple de pace și 
de veselie. Ia încercaţi, măi copii, să trăiţi în această bucurie. Să 
învățați să vă bucuraţi cu această bucurie duhovnicească și nu cu 
cea lumească. Atunci veți avea Paști în fiecare zi. 

Nu există bucurie mai mare decât bucuria pe care o simţi atunci 
când primeşti nedreptatea. Măcar de m-ar fi nedreptăţit toți 
oamenii. Sincer vă spun, bucuria duhovnicească cea mai dulce am 
simţit-o atunci când am fost nedreptăţit. Ştiţi cât de mult mă bucur 
atunci când cineva îmi spune că sunt înșelat? „Slavă Ţie, 
Dumnezeule, spun, că din aceasta am plată”. Iar dacă îmi spune că 
sunt sfânt, mă îndatorez. Nu există lucru mai dulce decât 
nedreptatea! 

Într-o dimineață, la Colibă, cineva a bătut cu ciocănelul de fier 
la poartă. Am privit pe fereastră să văd cine este, pentru că încă nu 
era vremea să deschid. Am văzut un tânăr cu chip luminat și am 
înțeles că avea trăire duhovnicească, fiindcă îl trăda harul lui 
Dumnezeu. De aceea, deși eram ocupat, am întrerupt ceea ce 
făceam, am deschis poarta, l-am băgat înăuntru, i-am oferit un 
pahar cu apă și cu discreție am început să-l întreb despre viaţa lui, 
pentru că vedeam că avea așezare duhovnicească. „Ce lucrezi, 
voinice?”, l-am întrebat. “Ce să lucrez, Părinte”, îmi răspunde. „Eu 
am crescut în pușcărie. Cei mai mulți ani ai vieții mele acolo i-am 
petrecut. Acum am 26 de ani”. „Dar bine, măi voinice, ce ai făcut de 
te-au închis în pușcărie?”, l-am întrebat. Atunci acela și-a deschis 
inima: „De mic mă durea mult atunci când vedeam oameni 
nefericiți, îi știam pe toți cei îndurerați, nu numai din parohia unde 
locuiam, dar și din alte parohii. Deoarece preotul parohiei noastre 
împreună cu epitropii aduna mereu bani și făcea clădiri, săli etc., 
sau făceau diferite înfrumuseţări, neglijase cu desăvârşire familiile 
sărace. Eu nu judec dacă erau absolut necesare cele pe care le 
făceau, dar vedeam că există mulți oameni foarte nefericiți. Mă 
duceam așadar pe ascuns și furam din banii adunaţi de aceia din 
colecte. Luam destui. Nu-i luam pe toți. Cumpăram alimente, 
diferite lucruri, le lăsam pe ascuns la ușile caselor săracilor și 


imediat, ca să nu prindă pe altcineva pe nedrept, mergeam la poliție 
şi spuneam: „Eu am furat bani de la Biserică și i-am cheltuit”, fără 
să mai adaug altceva. Au început să mă bată și să mă ocărască: 
„tâlharule, hoțule”, iar eu tăceam. După aceea mă băgau în 
pușcărie. Treaba aceasta am făcut-o ani de-a rândul. Întreg orașul 
unde locuiam - de treizeci de mii de locuitori - precum și alte orașe 
învecinate mă cunoșteau și nu mă scoteau din tâlhar și hoţ. Eu 
tăceam și simțeam bucurie. Odată m-au băgat în pușcărie pentru 
trei ani întregi. Uneori mă închideau pe nedrept în pușcărie și 
atunci când îl prindeau pe cel vinovat, mă lăsau liber. Dacă nu-l 
prindeau, stăteam înăuntru atâta timp cât trebuia să stea acela. De 
aceea ţi-am spus, Părinte, că cei mai mulți ani ai vieții mele i-am 
petrecut prin pușcării”. După ce l-am ascultat cu atenţie, i-am spus: 
„Măi voinice, oricât de bun s-ar părea lucrul acesta, totuși nu este 
bun și să nu-l mai faci. Îţi voi spune ceva. Dar o să mă asculți?”. „O 
să te ascult, Părinte”, îmi spuse. „Să te depărtezi de acest oraș, îi 
spun, și să te duci într-un loc necunoscut, în cutare oraș, iar eu mă 
voi îngriji să intri în legătură cu oameni buni. Lucrează și ajută pe 
cât poți pe cei îndurerați din osteneala ta, deoarece aceasta 
valorează mai mult. Iar atunci când cineva nu are nimic să dea unui 
sărac dar îl doare inima pentru el, atunci face o milostenie mai 
înaltă deoarece face milostenie cu sângele inimii lui. Pentru că de ar 
avea ceva şi i-ar da ar simţi și bucurie, dar atunci când nu are ce să- 
i dea, simte numai durere în inimă”. Mi-a făgăduit că va asculta 
sfatul meu și a plecat bucuros. După șapte luni primesc o scrisoare 
din închisorile din Koridallos, în care scria următoarele: „Sigur că te 
vei mira, Părinte, căci îți scriu iarăși din pușcărie după atâtea 
sfaturi pe care mi le-ai dat şi după făgăduinţa ce fi-am făcut-o. Află 
însă că de această dată fac puşcărie a doua oară pentru același 
lucru; s-a făcut o greșeală. Bine că nu există dreptate omenească, 
pentru că atunci ar fi fost nedreptățiți oamenii duhovnicești, 
pierzându-și plata lor cerească”. Atunci când am citit cuvintele 
acestea din urmă, m-am minunat de acel tânăr care luase atât de în 
serios viața duhovnicească și a pătruns atât de adânc în sensul 
adevărat al vieţii! Hoţ pentru Hristos! Dar înlăuntrul său avea pe 
Hristos. Nu se putea înfrâna pe sine din pricina bucuriei ce o 
simțea. Era cuprins de nebunia dumnezeiască și de aceea toate pe 
care le suferea erau 

prăznuire pentru el! 

- Părinte, oare îi venea bucuria din faptul că s-a făcut de rușine 


în lume? 

- Nu, ci bucuria îi venea din nedreptate. Era mirean, nu știa nici 
Vieţile Sfinţilor, nu citise nici pe Sfinţii Părinţi și deși mânca bătaie 
pe nedrept, era închis în pușcărie, deși toți îl aveau în oraș de tăi ar, 
de derbedeu, de hoț, deși se făcuse de rușine, el nu vorbea și pe 
toate le înfrunta atât de duhovniceşte. Om tânăr și nu se îngrijea să 
se reabiliteze, ci numai cum să ajute pe ceilalți. De multe ori pe 
hoţii cei mari nu-i închid nici o dată în pușcărie, însă pe acest 
nenorocit îl închiseseră de două ori pentru aceeași hoţie, iar pentru 
furturile altora îl închideau pe nedrept până îl aflau pe hoţul cel 
adevărat. Dar bucuria pe care o avea acesta nu o aveau toți 
locuitorii orașului. Treizeci de mii de bucurii nu făceau cât bucuria 
lui. 

De aceea vă spun că un om duhovnicesc nu are mâhniri. Atunci 
când se mărește dragostea și inima se arde de focul dumnezeiesc, 
mâhnirea nu mai are loc. Marea dragoste pentru Hristos biruiește 
durerile şi chinurile ce i le pricinuiesc oamenii. 


Câștigul care vine din nedreptate 

- Părinte, atunci când sunt învinovăţită pentru ceva de vreo 
soră, deși nu sunt vinovată, nu pot suporta și mă răcesc față de ea. 

- Ia stai puţin! Ce spune Tipicul Bisericii despre aceasta? Cărui 
caz aparține? Tu cum te ajuţi mai bine? Să fie așa cum spui, că nu 
eşti vinovată. Dar dacă te-a nedreptăţit, ai câștig. lar aceea dacă a 
spus ceva împotriva ta ca să se îndreptățească, după aceea 
conștiința o împunge, o mustră, se pocăiește și te vede cu mai multă 
dragoste. Două-trei bunătăți împreună. Astfel ți se dă prilejul să te 
îmbogăţești şi să devii fiică de boier, iar nu țigancă. Dacă 
Dumnezeu îți dă posibilitatea să te faci fiică de boier și să poţi da și 
tu altuia, de ce vrei să rămâi țigancă? 

- Gândul insistă să o întreb pe soră cum a înțeles ea purtarea 
mea de m-a învinovăţit. 

- Desigur, cum poate suferi aghiuță să vadă că ai pus ceva de-o 
parte? Te sileşte să-ți cauţi dreptatea, ca să alungi pe Hristos 
dinlăuntrul tău. 

- Părinte, aș vrea și eu câteodată să aflu înţelegere la alții atunci 
când greșesc. 

- Ce, vrei să-ți dea dreptate? Să spunem că îți dau dreptate. Prin 
asta câştigi sau te păgubești duhovniceşte? 

- Mă păgubesc. 


- Dacă ai avea un magazin, ai vrea să câştigi sau să pierzi? 

- Să câștig. 

- Așadar, dacă în lucrurile materiale și deșarte nu dorim să ne 
păgubim, cu cât mai mult în cele duhovnicești trebuie să căutăm 
cum să procedăm ca să nu ne păgubim. Oamenii mireni caută câștig 
material și nu-l lasă să se piardă. Oare este corect ca oamenii 
duhovniceşti să arunce câștigul duhovnicesc? Deşi mirenii 
cheltuiesc banii pe care îi au, risipesc cel puţin lucruri materiale, în 
timp ce noi risipim lucruri duhovnicești, cerești atunci când nu 
primim nedreptatea. Le mâncăm pe toate aici. De ce să schimbăm 
cele cerești cu cele pământești? Apoi sărmanii mireni au și neștiință 
duhovnicească, în timp ce noi avem cunoștință. Ne-am făcut 
monahi ca să câştigăm cele cerești, dar am pornit pentru ceva și 
mergem spre altceva. Pentru un mirean faptul de a fi executat sau 
bătut sau și numai prigonit pe nedrept este un lucru foarte dureros. 
Noi însă trebuie să le cerem pe acestea și să le suportăm, pentru 
dragostea lui Hristos. Să urmărim necinstea, disprețul, ocara, pentru 
că aduc câștig în sufletul nostru. Un familist, de pildă, are nevoi și 
caută să i se facă dreptate atunci când își pierde numele bun sau 
falimentează, pentru că se gândește cum vor trăi mai apoi și el și 
sărmanii lui copii. De aceea mirenii au circumstanţe atenuante, în 
timp ce noi nu avem. 

Când suntem nedreptățiți și primim nedreptatea, atunci noi 
suntem de fapt primitorii facerii de bine. De pildă sunt clevetit că 
am făcut o oarecare crimă și sunt închis în pușcărie pe nedrept? E 
bine. Am și conștiința împăcată, deoarece nu am făcut eu crima, și 
am și răsplată cerească. Există o mai mare binefacere? Nu cârtesc, ci 
slavoslovesc pe Dumnezeu: „Cum să-Ţi mulțumesc, Dumnezeul 
meu, că nu am făcut eu crima? Dacă aș fi făcut-o, n-aș fi suferit 
mustrările conștiinței”. Atunci pușcăria se face rai. M-a lovit cineva 
pe nedrept? „Slavă, Ţie, Doamne! Poate mi se șterge vreun păcat; 
cândva am lovit şi eu pe cineva”. M-au ocărât pe nedrept? „Slavă 
Ţie, Doamne! O primesc pentru dragostea Ta, Care ai fost lovit și 
ocărât pentru mine”. 


Depunere în cer 

- Părinte, mă mâhnesc atunci când ceilalți nu au o părere bună 
despre mine. 

- Bine că mi-ai spus! De astăzi înainte voi face rugăciune ca 

ceilalți să nu aibă o părere bună despre tine, pentru că aceasta îţi 


este de folos, copilul meu cel bun. Dumnezeu le iconomiseşte să ne 
nedreptățească oamenii, sau să ne spună vreun cuvânt ca să ni se 
şteargă ceva din păcatele noastre, sau să depunem ceva în cealaltă 
viață. Nu pot înțelege, cum vreţi voi viața duhovnicească? Nu aţi 
înțeles încă interesul vostru duhovnicesc și vreți totul aici. Pentru 
cer nu lăsați nimic. Cum de gândești astfel? Ce citeşti? Citești 
„Everghetinosul”:12:? Acolo nu ţi se spune ce trebuie să faci? Citești 
Evanghelia? Să citești din ea în fiecare zi. 

- Părinte, când fac un bine mă mâhnesc dacă nu este apreciat de 
ceilalți. 

- Bine, dar tu ce vrei, apreciere de la Hristos sau de la oameni? 
Nu ai mai mult folos din aprecierea lui Hristos? La ce te ajută să fii 
băgată în seamă de oameni? Dacă acum îți apreciază binele pe care 
îl faci, în cealaltă viaţă vei auzi: „Ti-ai luat cele bune ale tale” (Lc. 16, 
25). Trebuie să ne bucurăm atunci când nu ne apreciază oamenii 
ostenelile noastre și nu ne răsplătesc, pentru că pe aceste osteneli le 
va avea în vedere Dumnezeu și ni le va răsplăti cu răsplată veșnică. 
Fiindcă există răsplătire dumnezeiască, să căutăm să punem vreo 
drahmă și în Casa de depuneri a lui Dumnezeu. Trebuie să primim 
nedreptatea ca pe o mare binecuvântare, pentru că prin ea 
dobândim binecuvântarea cerească. 

- Părinte, atunci când cineva primește nedreptatea nu pentru că 
se gândeşte la Judecata ce va să fie, ci pentru că socotește aceasta 
ca ceva bun, este corect? 

- Ei, dar și aceasta nu duce tot acolo? Numai să ia aminte să n-o 
facă doar așa, ca să devină în mod simplu un om bun, pentru că așa 
fac europenii.(13) 

Să se gândească că este chipul lui Dumnezeu și trebuie să se 
asemene cu Ziditorul lui. Dacă există acest scop călătoreşte corect. 
Altfel se primejduieşte să cadă în umanismul!!“europenilor. 


Sfânta fățărnicie 

- Părinte, câți pustnici!!5 sunt în Sfântul Munte? 

- Nu știu. Unii spun că sunt șapte (S-a spus în noiembrie 1988). 
De câţiva ani este foarte greu să afle cineva loc liniștit ca să se 
pustnicească. Pentru aceea unii Părinţi, atunci când existau încă 
mănăstiri idioritme(!% în Sfântul Munte, aflau alt mod să trăiască 
pustnicia. 

De pildă spuneau: „Nu mă odihnesc aici, mă voi duce în acea 
mănăstire idioritmă să lucrez, ca să adun ceva bani”, și ceilalți îl 


credeau. Se duceau acolo, lucrau 3-4 luni, după care cereau mai 
mulți bani. Fiindcă nu li se dădeau, spuneau: „Nu-mi convine, voi 
pleca”. Luau puţin posmag și se duceau de se ascundeau în vreo 
peşteră și se pustniceau. Ceilalți aveau impresia că s-au dus să 
lucreze în altă parte. Și dacă întrebau la mănăstire: „A trecut cumva 
cutare Părinte?”, aceia spuneau: „Da, a trecut, dar ce capricios era. 
Voia să adune bani de la noi. A cerut mai mult. Călugăr, și să ceară 
mai mulți bani! Ce călugăr este acesta?”. Așadar, pustnicul se 
folosea și din nevoință ce o făcea și din clevetirile celorlalți, se 
folosea și de hoți. Pentru că hoţii aflau că „are bani” cutare și se 
duceau la peşteră, îl chinuiau, dar în cele din urmă nu aflau nimic. 

- Părinte, cum pot imita virtutea unei surori atunci când se 
ascunde? 

- Dacă nu se ascunde, totul este pierdut. Sfinții făceau mai mare 
nevoință ca să-și ascundă virtutea lor decât ca să o câștige. Ştiţi ce 
făceau nebunii pentru Hristos? Scăpau mai întâi de fățărnicia lumii 
şi apoi intrau în spaţiul adevărului evanghelic. Dar nici aceasta nu 
le ajungea, ci înaintau la sfânta fățărnicie pentru dragostea lui 
Hristos. Și astfel nu-i deranja orice li se făcea, orice li se spunea de 
ceilalți. Dar ca să faci aceasta este trebuință de foarte mare 
smerenie. În timp ce un om din lume se simte jignit atunci când îi 
spune cineva vreun cuvânt, sau se mâhnește atunci când nu este 
lăudat pentru ceva făcut de el, aceștia se bucurau atunci când 
oamenii aveau o părere greșită despre ei. 

Mai demult existau Părinți care făceau chiar pe demonizații ca 
să-și ascundă virtutea lor și astfel ceilalți să-și strice gândul cel bun 
ce-l aveau despre ei. Când eram în Mănăstirea Filoteos (1956-1958), 
care atunci era idioritmă, era un Părinte ce se pustnicise mai înainte 
în Vigla.(17) 

Acesta, de cum pricepea că Părinţii i-au mirosit nevoinţa și 
sporirea sa duhovnicească, cu binecuvântarea duhovnicului său 
pleca. „Haide, le spunea, m-am săturat să mănânc aici posmag 
mucezit. Mă voi duce în vreo mănăstire idioritmă să mănânc carne, 
să trăiesc ca un om! Ce, sunt prost să stau aici?“. Și venind Ia 
Mănăstirea Filoteu, făcea pe îndrăcitul. Fraţii lui auzeau că s-a 
îndrăcit și spunea unul celuilalt: „Păcat de el, sărmanul, s-a îndrăcit. 
Ei, era de așteptat să se îndrăcească. A plecat de aici pentru că 
posmagul era muced și s-a dus în mănăstire idioritmă să mănânce 
carne”. Dar acesta ce făcea? Mai bine de 25 de ani nici nu și-a 
pregătit mâncare, nici n-a dormit. Toată noaptea umbla pe 


coridoare cu un felinar în mână, ca să nu doarmă. Când se obosea, 
se sprijinea puţin de un perete și, îndată ce îl prindea somnul, sărea 
în sus, spunea puţin în șoaptă rugăciunea: „Doamne Iisuse 
Hristoase...”. după care o continua în taină. Uneori nu-și dădea 
seama și rugăciunea se auzea tare. Când întâlnea vreun frate, acela 
îi spunea: „Roagă-te, roagă-te să plece diavolul”. Astfel toți îl aveau 
de îndrăcit. Un călugăraș de 15 ani mi-a spus într-o zi: „Și îndrăcitul 
ăsta!”. „Nu spune aşa, i-am zis. Acesta are multă virtute și face pe 
îndrăcitul”. După aceea îl avea la evlavie. Când a murit, Părinţii 1- 
au aflat ținând în mână o hârtie pe care era scris numele fiecărui 
frate și alături o poreclă, ca să alunge, chiar și mort fiind, și cel mai 
mic gând bun ce l-ar fi putut avea cineva cu privire la el. În cele din 
urmă trupul lui a scos bună mireasmă. Vezi, el voia să se ascundă, 
însă harul lui Dumnezeu l-a trădat. 

De aceea nu trebuie să tragă cineva concluzii despre un om din 
ceea ce se vede, dacă nu poate distinge ceea ce ascunde. 


CAPITOLUL 2 - Îndreptăţirea alungă harul lui 
Dumnezeu 


Îndreptăţirea împiedică sporirea duhovnicească 

- Părinte, la ce se referă unii atunci când spun că în Sfânta 
Scriptură nu există îndreptățire? 

- Se referă la faptul că, într-un anumit mod, îndreptățirea nu 
este justificată. 

- Părinte, atunci când mă îndreptăţesc, după aceea cuget că 
îndreptăţirea nu este proprie monahului. 

- Nu numai că nu este proprie monahului, ci ea nu are nici o 
legătură cu viața duhovnicească. Trebuie să înțeleg că atunci când 
mă îndreptăţesc, mă aflu într-o stare duhovnicească greșită. Tai 
comuniunea cu Dumnezeu și mă lipsesc de harul dumnezeiesc, 
pentru că acesta nu vine într-o stare duhovnicească greșită. Din 
clipa în care omul justifică cele nejustificabile, se înstrăinează de 
Dumnezeu. Intră izolator, cauciuc între om și Dumnezeu. Poate 
trece curentul prin cauciuc? Nu. Se izolează. Nu există un izolator 
mai puternic pentru harul lui Dumnezeu ca îndreptăţirea de sine. 
Este ca și cum ai ridica un zid prin care te desparți de Dumnezeu, 
prin care tai orice legătură cu El. 

- Părinte, ne spuneţi adeseori: „Să încercam să prindem cel puțin 
temelia duhovnicească”. Oare care este temelia duhovnicească? 

- Recunoașterea smerită a greșelii și cel puţin neîndreptă-ţirea 
întru cunoștință a omului atunci când este vinovat și i se face 
observaţie. A nu se îndreptăți atunci când nu este vinovat și este 
învinuit, aceasta este cel mai bun lucru. Cel ce se îndreptățește pe 
sine nici vreo sporire nu are și nici lăuntric nu se odihnește. Nu ne 
va spânzura Dumnezeu pentru o greşeală ce am făcut-o, dar să nu 
ne îndreptățim pe noi înșine pentru acea greșeală și să considerăm 
aceasta (îndreptățirea) un lucru firesc. 

- Dacă mi se spune că am greșit în ceva, dar nu-mi pot da seama 
cât am greșit, oare să întreb ca altă dată să iau aminte, sau să tac? 

- Dacă ţi se pare că ai greşit douăzeci și cinci la sută, dar în 
realitate ai greșit numai cinci la sută, oare nu ai nici un câștig? 
Pune mai mult, ca să fii mai sigură. Aceasta este lucrarea 
duhovnicească ce trebuie s-o faci: să afli greșeala și să te constrângi 
pe tine însuti. Altfel ești luat înainte, te îndreptă-țeşti și odihnă nu 
afli. 


- Părinte, atunci când cineva are obișnuinţă să se îndreptăţească, 
dar după aceea își recunoaște greşeala și se plânge pe sine, aceasta 
îl foloseşte? 

- Cel puţin dobândește experienţă, și dacă o pune în valoare se 
va folosi. Iar dacă Dumnezeu va spune. „Deoarece și-a dat seama și 
s-a pocăit, să-i dau ceva, atunci va lua ceva şi din casieria pocăinței. 


Îndreptăţirea se datorează egoismului 

- Părinte, atunci când nu le dau dreptate altora pentru vreo 
faptă a lor, aceasta înseamnă că am o inimă înăsprită? 

- Nu le dai dreptate altora și te îndreptățești pe tine? La 
Judecata de Apoi nici Hristos nu te va îndreptăți. Se poate ca într- 
un anume moment inima omului să se facă asemeni pietrei atunci 
când o întâmpini cu răutate, și în alt moment să devină foarte 
gingașă atunci când o întâmpini cu dragoste. Să dobândești inimă 
de mamă. Vezi, mama pe toate le iartă și uneori se face că nu vede. 

Cine face lucrare duhovnicească corectă află circumstanțe 
atenuante pentru toţi, tuturor le dă dreptate, iar pe sine niciodată 
nu se îndreptățește, chiar și când are dreptate. Totdeauna spune că 
este vinovat, pentru că se gândește că nu pune în valoare prilejurile 
ce i se dau. Vede, de pildă, pe unul că fură și se gândește că și el 
însuși, dacă nu ar Fi fost ajutat, ar fi furat mai mult decât acela, și 
spune: „Dumnezeu m-a ajutat pe mine, însă eu mi-am însușit 
darurile Lui. Şi acesta este un furt mai mare. Diferenţa este că furtul 
aceluia se vede, în timp ce al meu nu se vede”. Astfel se osândește 
pe sine și judecă cu îngăduință pe aproapele lui. Sau dacă va vedea 
la altul o neputinţă, fie mică, fie mare, o justifică punând gânduri 
bune. Se gândește că și el însuşi are multe neputințe pe care le văd 
ceilalți. Pentru că de caută cineva află multe „strâmbături” în el 
însuși, așa încât să-l poată îndreptăți cu ușurință pe aproapele. Câte 
şi câte nu am făcut! „Păcatele tinereţii și ale neștiinței mele nu le 
pomeni Doamne” (Ps. 24, 7). 

- Părinte, atunci când mi se cere să fac o slujire și o fac cu 
râvnă, dar din pricina grabei fac și o mică greșeală pentru care mi 
se face observaţie, și de aceea mă îndreptăţesc pe mine însumi. 

- Ai pornit să faci un bine și ai făcut şi o mică greșeală. Primeşte 
observația pentru mica greşeală, ca să primești plata întreagă. 
Diavolul este foarte viclean. Își ştie arta foarte bine. Să nu-și pună el 
în valoare experienţa atâtor ani!? Te pune să te îndreptățești ca să 
pierzi folosul din binele ce l-ai făcut. Când vezi un om ud de 


transpirație purtând pe umeri o greutate și tu te duci să i-o iei ca să- 
l ușurezi, ei, acesta este oarecum un lucru firesc. Ai văzut greutatea 
pe care o ducea, ai fost mișcat de mărimea de suflet și ai alergat să-l 
ajuţi, însă a ridica greutatea unui cuvânt pe care ţi-l va spune 
cineva pe nedrept, aceasta are cu adevărat valoare. Dacă atunci 
când ni se face observaţie, imediat ne îndreptățim, aceasta 
descoperă că avem încă în noi, vie şi întreagă, cugetarea lumească. 

- Părinte, cui se datorează îndreptăţirea? 

- Egoismului. Îndreptăţirea este cădere şi alungă harul lui 
Dumnezeu. Trebuie nu numai să nu se îndreptățească cineva, ci să 
şi iubească nedreptatea care se face împotriva lui. Această 
îndreptățire ne-a scos din rai. N-a pățit aceasta Adam? Când 
Dumnezeu l-a între bat: „Nu cumva ai mâncat din pomul din care ti- 
am spus să nu mănânci?”, acela nu a spus: „lartă-mă Dumnezeul 
meu! Da, am greșit!”, ci s-a îndreptăţit: „Femeia pe care mi-ai dat-o, a 
spus, aceea mi-a dat și am mâncat”. Ca și cum ar fi spus: „Tu ești 
vinovat că ai făcut-o pe Eva”. Oare Adam a fost obligat să asculte în 
aceasta pe Eva? Dumnezeu o întreabă și pe Eva şi aceea răspunde: 
„Şarpele m-a înșelat” (Fac. 3, 11-13). Dacă Adam spunea: „Am 
greşit. Dumnezeul meu”, și dacă spunea și Eva: „Eu am greșit”, 
toate s-ar fi aranjat. Dar imediat a apărut îndreptățirea și iarăși 
îndreptăţirea. 

- Părinte, cine este de vină atunci când cineva nu-și dă seama ce 
mare rău este îndreptăţirea? 

- Cine este de vină? El este de vină! Atunci când cineva se 
îndreptățește mereu pe sine și crede că ceilalți nu-l înţeleg, că toți 
sunt nedrepți şi el este cel care suferă, este victima, de aici încolo 
unul ca acesta este de necontrolat. Şi care este lucrul ciudat? În 
timp ce el însuși a nedreptăţit și este vinovat, tot el spune: „Eu aș fi 
primit nedreptatea, dar nu vreau să fie osândit acela”. Adică 
încearcă să se îndreptățească, chipurile din dragoste, ca să-și vină în 
simţire celălalt, de care crede că a fost nedreptăţit, și să nu se 
osândească. Sau începe să dea o grămadă de explicaţii, ca nu cumva 
celălalt să înțeleagă ceva greşit și să se ...osândească! Vedeţi ce 
lucrare fină face diavolul? 


Cel care se îndreptățește nu poate fi ajutat duhovnicește 

Am observat că astăzi și cei mici și cei mari pe toate le justifică 

cu o gândire satanică. Diavolul pe toate li le explică în modul său 
personal și astfel se află în afara realităţii. Îndreptăţirea este o 


tâlcuire satanică. 

- Şi cum se face, Părinte, că unii la fiecare cuvânt află replică? 

- O, este înfricoşător să discuţi cu un om care s-a obișnuit să se 
îndreptățească! Este ca și cum ai vorbi cu un îndrăcit. Cei care se 
îndreptățesc - Dumnezeu să mă ierte - îl au de stareț pe diavolul. 
Sunt niște oameni chinuiți. Nu au pace înlăuntrul lor. Iar din 
aceasta au făcut o știință. Adică precum un hoț nu doarme toată 
noaptea şi se gândeşte cum poate reuși să fure, tot astfel și aceștia 
se gândesc mereu cum să-și îndreptățească o greșeală sau alta a lor. 
Sau precum cineva se gândește cum să afle ocazia de a face un bine 
sau cum să se smerească, aceștia, dimpotrivă, se gândesc cum să 
justifice pe cele ce nu se pot justifica. Se fac avocaţi! N-o poți scoate 
la capăt cu unii ca aceștia. Este ca și cum ai vorbi cu diavolul însuși. 
Ce-am păţit cu unul! În timp ce îi spuneam: „Ceea ce faci nu este 
corect, la cealaltă trebuie să iei aminte, nu mergi bine. Trebuie să 
faci asta și asta...”, acela pentru orice afla îndreptățiri și la sfârșit 
îmi spune: “Nu mi-ai spus ce să fac” . Bre, omule, oare ce vorbim de 
atâtea ceasuri. Îți spun greșelile tale, că nu mergi bine și mereu te 
îndreptățeşti. Trei ceasuri m-ai sufocat, m-ai topit! Cum nu ţi-am 
spus ce să faci?” Să-i spui pilde ca să-i dai să înţeleagă că nu este 
decât egoism satanic în felul cum înfruntă lucrurile, că primeşte 
influente diavoleşti și că, dacă nu se schimbă, se va pierde, și în cele 
din urmă să spună: „Nu mi-ai spus ce să fac”! Cum să nu explodezi? 
Când cineva este nepăsător, le depăşeşte pe toate cu „nu-i nimic”. 
Dar dacă nu este nepăsător, se sufocă. Eu îi fericesc pe cei 
nepăsători. 

- Părinte, cred că în nici un caz nu aţi vrea să fiți nepăsător. 

- Măi copile, cel puţin cel nepăsător nu se consumă așa, fără 
rost. Să suferi pentru un îndurerat, aceasta are sens. Dar ca să te 
topeșşti cu acesta, să-i spui atâtea și atâtea și în cele din urmă să-ți 
spună: „Nu mi-ai spus ce să fac”, și să justifice cele ce nu se pot 
justifica! În felul acesta din om se face diavol. Înfricoșător! Dacă s- 
ar gândi numai la osteneala pe care o faci - ca să nu mai vorbim de 
durere - ca să-l ajuţi, s-ar schimba puţin. Deși te vede că suferi, te 
ostenești, te chinuiești, nu ia în seamă nimic. 

- Părinte, atunci când cineva se îndreptățește pentru o 
neorânduială pe care a făcut-o şi-i spui: “Aceasta este îndreptăţire”, 
dar acela continuă să se îndreptățească, încercând să demonstreze 
că aceea nu este îndreptățire, oare este cu putință ca unul ca acesta 
să se mai îndrepte? 


- Cum să se îndrepte? Își dă seama că este în greșeală, pentru că 
se chinuiește, dar din egoism nu vrea să recunoască. Este foarte 
înfricoşător! 

- Da, dar spune: „Nu mă ajuţi. Vreau să mă ajuţi. Nu m-ai 
chemat ca să discutăm, pentru ce mă dispreţuiești?”. 

- Ei, aceasta tot de la egoism pornește. Adică este ca și cum ar 
spune: „Eu nu sunt vinovat, tu ești vinovat că nu merg bine”. Acolo 
ajunge. Lasă-l. Nu trebuie să te preocupi de el, pentru că nu poate fi 
ajutat. Pentru un astfel de suflet duhovnicul sau starețul nu are nici 
o răspundere. Acesta este egoism satanic, nu omenesc. Egoism 
omenesc are și acela care nu se va smeri să spună „iartă-mă”, dar 
cel puţin nu va vorbi ca să se îndreptățească. Cel care se 
îndreptățește pe sine atunci când greşeşte își schimbă inima sa în 
refugiu diavolesc. Dacă nu-și va zdrobi eul său, va continua să 
greşească mai mult și se va zdrobi fără folos de însuși egoismul său. 
Când cineva nu ştie ce mare rău este îndreptăţirea, are circumstanțe 
atenuante. Dar când știe sau i-o spun alții, atunci nu are 
circumstanțe atenuante. 

Este trebuință de multă atenţie atunci când mergi ca să ajuţi pe 
cineva care a învățat să se îndreptățească, pentru că uneori se 
întâmplă următorul lucru: dacă se îndreptățește înseamnă că are 
mult egoism, și când îi spui că ceea ce a făcut nu este corect va 
spune și alte minciuni și alte îndreptățiri până ce îți va dovedi și 
aceea şi cealaltă, ca să apară nevinovat Dar în felul acesta tu, care 
ai mers să-i dovedești că greșește, te faci pricina să se facă mai 
egoist, mai mincinos. Din clipa în care vei vedea că își continua 
îndreptăţirile, nu mai este nevoie să-i dovedești nimic. Fă numai 
rugăciune ca să-l lumineze Dumnezeu. 


Dacă nu explici, te va îndreptăți Dumnezeu 

- Părinte, de multe ori, atunci când mi se face o observaţie, mi 
se pare că trebuie să dau explicaţii şi spun: „Da, așa este, dar...”. 

- Ce-ţi trebuie pe „dar”? „Dar” nu are... sare și pe toate le 
preschimbă în sensul cel rău. Să spui: „lartă-mă, și cu rugăciunile 
Sfinţiei Voastre altă dată voi lua aminte”. 

- Părinte, atunci când cineva trage o concluzie greşită despre o 
acțiune a mea, trebuie să explic cum am acționat? 

- Dacă ai putere duhovnicească, adică smerenie, să primeşti cum 
că tu ai greşit și să nu vorbeşti. Lasă ca să te îndreptățească 
Dumnezeu. Dacă nu vorbești tu, va vorbi Dumnezeu după aceea. 


Vezi, Iosif (Fac. 37, 20 ș.u) , atunci când fraţii lui l-au vândut, oare 
a spus: „Sunt fratele lor; nu sunt rob. Tatăl meu mă iubea mai mult 
decât pe ceilalți copii ai lui”? Nu a vorbit, dar după aceea a vorbit 
Dumnezeu și l-a făcut împărat (Fac. 41, 41). Ce crezi? Oare 
Dumnezeu nu poate descoperi adevărul? Și dacă Dumnezeu 
descoperă adevărul pentru folosul tău, bine. Dar dacă nu-l 
descoperă, tot pentru folosul tău va fi. Când te nedreptăţește cineva, 
să te gândești că nu te nedreptățeşte din răutate, ci pentru că așa a 
văzut el lucrurile. Apoi, dacă nu are răutate, Dumnezeu îl va vesti, 
va înţelege că a nedreptăţit și se va pocăi. Numai când există 
răutate Dumnezeu nu vestește, pentru că frecvenţa în care lucrează 
Dumnezeu este smerenie-dragoste. 

- Părinte, este bine să cer explicații după o rea interpretare? 

- Ţi s-a stricat gândul cel bun? 

- Nu. 

- Dacă nu ţi s-a stricat gândul, nu este nevoie să-ți explice 
nimeni. Dacă ţi s-a stricat, atunci este bine să ți se dea o explicaţie, 
ca să nu se strice și mai mult. 

- Părinte, dacă nu explici ca să te îndreptăţești pe tine, dar spui 
cum ai înfruntat o oarecare împrejurare, cum ai acționat etc.? 

- Nu-i nevoie. Este mai bine să spui: „lartă-mă” și să nu explici. 
Numai dacă ţi se cere să dai explicaţii, atunci cu smerenie să spui 
cum s-a întâmplat. 

- Părinte, când anume trebuie să explice cineva? 

- Când apare o rea interpretare care îi priveşte pe alţii, atunci se 
impune o explicaţie ca să fie ajutată situaţia. Sau când cineva este 
sensibil, are și puţin egoism și nu poate suporta învinuirea dacă nu 
vorbește; atunci este mai bine să explice cum a acționat. 

- Părinte, uneori nu putem deosebi îndreptățirea de explicație. 

- Îndreptăţirea nu aduce odihnă în suflet, în timp ce explicația 
aduce odihnă și pace. 


Cel ce se cercetează corect pe sine nu se îndreptățește 

- Părinte, cum de se întâmplă că în timp ce îmi simt neputința 
mă îndreptăţesc? 

- Nu-ţi simți neputința, de aceea te îndreptățești. Dacă ai fi 
simțit-o, nu te-ai fi îndreptăţit pe tine. Ne iubim pe noi înșine; nu 
vrem să avem greutăți; nu iubim osteneala. De multe ori vrem să 
dobândim avuţie fără osteneală. Cel puţin să recunoaștem că, așa 
cum înfruntăm lucrurile, nu mergem bine duhovniceşte şi să ne 


smerim. Dar nu există nici osteneală, nici recunoaștere. 

- Se poate ca cineva să se cerceteze, să se examineze pe sine și 
apoi să se îndreptățească? 

- Cel ce se cercetează corect pe sine nu se îndreptățește. Și iată, 
sunt unii deştepţi, foarte isteţi, care fac cele mai mari neghiobii. 
Pentru că este și interesul. „Fac precum îmi convine, precum este în 
interesul meu”. 

- Părinte, cel care se îndreptățeşte nu își vede căderile în 
nevoinţa sa? 

- Orice ar face, îl înșală diavolul și le justifică pe toate, și voința, 
și încăpățânarea, și egoismul și minciuna. 

- Nu l-ar fi ajutat dacă s-ar fi oglindit pe sine în cărțile Sfinților 
Părinţi și mai ales în Sfânta Scriptură? 

- Pentru unul care gândeşte corect, duhovnicește, toate 
problemele i se rezolvă din Sfânta Scriptură și din cărţile Sfinţilor 
Părinţi. Acolo le vede pe toate foarte limpede, însă pe unul care nu 
face lucrare duhovnicească și sufletul nu îl are curățit, nu-l ajută 
nici Sfânta Scriptură, pentru că pe toate le explică anapoda. Este 
mai bine să-și spună gândul său duhovnicului și să nu explice singur 
cele pe care le citește. Dacă citeşte, de pildă. Vechiul Testament, le 
poate explica în mod viclean pe cele citite și astfel să se întineze. 
Am băgat de seamă că unii iau ceva din cele duhovnicești pe care le 
citesc și le explică cum le convine. Nu că nu i-ar duce mintea sau nu 
ar înţelege cele pe care le citesc, însă le explică așa, ca să se 
îndreptățească pe ei înșiși. Lucru înfricoșător! Dar și pe cele 
duhovniceşti ce le aud, rar le prind corect. Să presupunem că 
istorisesc o întâmplare, ca să accentuez ceva. În timp ce eu altceva 
vreau să accentuez, unii caută să afle ceva din toată întâmplarea de 
care să se prindă și să-și îndreptăţească un cusur, o greșeală, ca 
astfel să-și odihnească patimile lor. Nu se gândesc că acela despre 
care am spus ceva nu a luat aminte și a ajuns acolo unde a ajuns, ci 
spun: „Dacă există oameni cu o stare atât de rea, atunci noi suntem 
foarte bine, și astfel se îndreptățesc pe ei înșiși. Diavolul află o 
mulțime nemăsurată de îndreptățiri. 


Îndreptăţirea nu aduce odihnă 

Cel care se îndreptățește pe sine nu află odihnă. Nu are 
mângâiere. Pe cel care se îndreptățește pe sine, sinea lui îl 
îndreptățește? Sinea lui, conștiința lui nu îndreptățesc și nu are 
odihnă. lar aceasta arată că este vinovat. Cum le-a rânduit 


Dumnezeu! A dat omului conștiința. Înfricoşător! Cineva poate reuși 
ceea ce dorește, fie în chip barbar, fie cu viclenie, fie cu lingușire, 
dar nu va afla odihnă. Din aceasta el singur poate depista că nu 
merge bine. 

Atunci când cineva primeşte nedreptatea este ca și cum ar primi 
o avere duhovnicească și se bucură. În timp ce atunci când se 
îndreptățește pe sine este ca și cum ar cheltui ceva din averea sa și 
nu simte bucurie. Vreau să spun că nu are odihna duhovnicească pe 
care ar fi avut-o dacă nu s-ar fi îndreptățit pe sine. Cu cât mai mult 
atunci când nu are dreptate şi se îndreptățește pe sine! Adună urgia 
lui Dumnezeu, pentru că atunci se face o răpire; risipește o avere 
care i se dă. Oare cel care risipește află odihnă? 

Prin îndreptăţire omul orbește sufletește. Chiar de ar omori și un 
om, diavolul îi dă dreptate. „Cum de l-ai suferit atâta timp?, îi 
spune. „Trebuia să-l omori mai devreme”. Și se poate să vrea să mai 
ia și plată de la Hristos pentru puţinii ani în care l-a suferit pe 
acela! Ai înțeles? Acolo ajunge. 

- Părinte, dacă cel ce se îndreptățește pe sine se chinuieşte, de ce 
primește acest chin al conștiinței? 

- Este obişnuința. Ca s-o tai trebuie voinţă. Și trebuie să înveţe 
nu numai să nu se îndreptățească, ci să se și aranjeze în mod corect. 
Dacă nu se îndreptățește, dar înlăuntrul lui crede că a fost 
nedreptăţit, atunci este mai rău. Pentru că, dacă se va îndreptăți, 
celălalt îi va putea spune ceva și astfel se va putea cunoaște pe sine 
şi va putea ieși din înșelare. Altfel, poate să nu vorbească, dar 
înlăuntrul său să spună: „Am dreptate, dar nu vorbesc, pentru că am 
superioritate”, și rămâne astfel în înșelare. 


Să luăm greutatea asupra noastră 

- Părinte, ieri ați spus că altceva este răbdarea și altceva 
suportarea. La ce v-aţi referit? 

- Răbdare nu este suportarea cuiva. Când spun că suport pe 
cineva, este ca şi cum aș spune: „Acela este vai de el, eu sunt bine 
și-l suport”. Răbdarea adevărată este să simt vinovăţie pentru starea 
lui şi să mă doară pentru el. Aceasta are multă smerenie și dragoste, 
şi atunci primesc harul lui Dumnezeu și este ajutat și celălalt. Să 
presupunem că văd pe cineva șchiop sau surd sau drogat; trebuie să 
gândesc: „Dacă aș fi fost eu într-o stare duhovnicească bună, aș fi 
rugat pe Dumnezeu și l-ar fi făcut bine”, pentru că Hristos a spus: 
“Vă voi da putere să faceţi minuni mai mari decât Mine” (Vezi In. 14, 


12), și astfel vine durerea, dragostea pentru acela, în timp ce, dacă 
spun: „Ei, ce să-i fac, este infirm, să stau puţin alături de el; de altfel 
voi avea și plată”, atunci îl suport pe aproapele și mă îndreptăţesc 
pe mine însumi că mi-am făcut datoria. 

- Părinte, întotdeauna ajută să iei asupra ta orice greșeală? 

- Da, dacă o poţi duce, ajută mult. să te defaimi pe tine însuți în 
toate. Să iei greșeala de la celălalt, s-o arunci asupra ta și să-L rogi 
pe Hristos să-ți dea putere s-o duci. Şi atunci când vei lua asupra ta 
mai multă greutate decât ai greşit sau, chiar dacă nu ai greșit, dar 
crezi într-un anumit fel că ai greşit, atunci niciodată nu te vei 
umfla, nu te vei mândri, ci vei avea din belșug harul lui Dumnezeu. 
Însă trebuie să iei aminte, să vezi dacă poți ridica mai multă 
greutate. Pentru că de nu poți, vei pătimi hernie, hernie de disc... 

- Care este hernia și care hernia de disc în cazul acesta? 

- Dacă, de pildă, iei asupra ta o greşeală pe care nu o poți duce 
și nu dai nici o explicaţie, după aceea vei murmura, te vei revolta, 
vei judeca... 

- Dar dacă explic, aceasta nu va fi îndreptăţire? 

- Ei, caută să justifici ceea ce nu poți duce, iar pe cealaltă s-o 
lași. Dacă, de pildă, cineva este sensibil, să caute să ducă atât cât 
poate; să nu facă pe grozavul. Să se cerceteze pe sine și să se 
nedreptăţească cu discernământ, potrivit cu greutatea ce o poate 
duce, ca să nu-l încovoaie vrăjmașul cu sensibilitatea exagerată, să-l 
arunce în deznădejde și astfel să-l netrebnicească. 

- Părinte, uneori nu numai că îmi vine greu să primesc 
nedreptatea, ci chiar pun responsabilitatea vreuneia din căderile 
mele pe altul. 

- Voi nu numai că nu purtați din dragoste traista celuilalt, ci 
vreți să daţi traista voastră cea grea nu numai celui sănătos, ci și 
celui  bolnăvicios. Este  trebuință să  dobândeşti  bărbăţie 
duhovnicească ca să iei asupra ta toată responsabilitatea păcatului 
tău. Cu cât adăugăm mai multă greutate asupra noastră luându-ne 
asupră-ne greșelile altora, cu atât mai mult și Bunul Dumnezeu ne 
ușurează povara și simțim veselie dumnezeiască. 

Purtarea din dragoste de către cineva care are puteri trupești a 
doi saci de ciment în spate, ca să-l ușureze pe unul slab, care nu 
poate ridica greutate, nu are atâta valoare precum are purtarea 
greutății greșelii aproapelui și însuşirea ei de către acesta, care 
apare înaintea oamenilor ca vinovat. Iar aceasta este o mare virtute, 
o mare smerenie. 


Într-o mănăstire cu viață de obște din Sfântul Munte un oarecare 
frate începător i-a vorbit odată urât tipicaruluii!s: care era și 
ieromonah, pentru că în vreme ce citea la strană i-a arătat care 
condac să-l pună mai întâi. Deşi a voit să-l ajute, acela și-a ieşit din 
fire. După slujbă fratele s-a închis mânios în chilia sa. Tipicarul s-a 
întors spre sine, a luat greutatea asupra sa și s-a mâhnit, gândindu- 
se că el a fost pricina împotrivirii fratelui. Îl mustra în adevăr 
conștiința. Şi deși ca tipicar avea răspundere pentru slujbă, nu a 
ținut seama de răspundere, ci şi-a spus: „Eu sunt vinovat pentru că 
s-a mâniat fratele”. Și s-a dus la chilia fratelui să-i facă metanie. 
Acela însă încuiase ușa şi nu deschidea. Atunci s-a așezat lângă ușă 
și a așteptat de dimineaţă până la orele trei după-amiază, când toca 
pentru vecernie, și când fratele a fost nevoit să iasă. Tipicarul căzu 
la picioarele lui, îi făcu metanie și-i spuse: „Să mă ierţi, frate, că eu 
am greșit!”. Așa vine harul lui Dumnezeu. 


CAPITOLUL 3 - Dreptatea dumnezeiască și cea 


omenească 

- Părinte, ce este dreptatea dumnezeiască? 

- Dreptatea dumnezeiască este să faci ceea ce îl odihnește pe 
aproapele tău. Dacă, de pildă, ai de împărţit ceva cu cineva, dă-i nu 
numai jumătate din ceea ce ai, ci cât vrea acela. Să-l întrebi: „Câte 
vrei? Două și jumătate? Trei? Ia-le”. Să dai cele bune și să ţii cele 
stricate. Să dai pe cele mai multe și să le ţii pe cele mai puține. Iată, 
să zicem că o soră ne aduce zece prune. Dacă eu, din pricina 
lăcomiei pântecelui, mănânc opt şi-ţi las pe două, te nedreptăţesc. 
Dacă spun: „Deoarece suntem doi, voi mânca eu cinci şi-ţi voi lăsa 
pe celelalte cinci”, atunci fac dreptate omenească. Iar dacă văd că-ți 
plac prunele și eu mănânc numai una şi-ţi spun: „Fă dragoste și 
mănâncă-le tu pe celelalte, pentru că mie nu-mi prea plac și mă 
deranjez și la intestine”, atunci fac dreptate dumnezeiască. 

- Dar care este dreptatea omenească? 

- Dreptatea omenească este atunci când, de pildă, trebuind să 
împărți ceva cu cineva, dai jumătate și tu ţii cealaltă jumătate. 

- Părinte, ce loc are dreptatea omenească în viața 

duhovnicească? 

- Dreptatea omenească nu este pentru oamenii duhovniceşti; ea 
este doar frână pentru oamenii lumești. Omul duhovnicesc este 
lipsit de minte dacă o folosește numai pe ea, pentru că înaintea 
dreptății dumnezeieşti, dreptatea omenească este zero. Dar și omul 
lumesc, dacă reuşeşte ceva în viața aceasta punând în lucrare numai 
dreptatea omenească, nu va ajunge la adevărata bucurie și odihnă. 

Să presupunem că doi frați au o bucată de teren de zece 
pogoane. Dreptatea omenească spune să ia fiecare câte cinci 
pogoane. Dreptatea dumnezeiască spune să ia fiecare atât cât are 
nevoie. Dacă un frate are șapte copii și celălalt doi, sau salariul 
unuia este mai mic decât salariul celuilalt, trebuie să ia mai mult cel 
ce are mai mare nevoie. În acest caz este nedreptate să ia al doilea 
ca și primul. Însă omul lumesc nu ia în considerare faptul că fratele 
lui o duce greu. Nu înţelege că împărţirea ce vrea s-o facă este 
nedreptate, pentru că nu gândeşte duhovnicește. Îi spui: Trebuie să- 
ți ajuţi familia ta să înțeleagă și să fie de acord să dea mai mult 
fratelui tău care are nevoie”, iar el îţi va spune: „De ce? Doar nu-l 
nedreptăţesc cu ceva. Dacă ar fi om duhovnicesc, chiar dacă femeia 
şi copiii lui s-ar împotrivi, ar trebui să-i silească să fie de acord cu 


ceea ce i-a dat fratelui său. Dacă fratele i-ar spune. „Tu vei lua un 
pogon”, trebuie să-l ia pe acela fără să spună nimic, ca să se simtă 
bine fratele lui care le-a luat pe celelalte. În orice caz, Evanghelia 
face împărțirea cea mai bună. 

Mult mă minunez de noblețea lui Avraam. Când se certau 
păstorii lui Lot cu cei ai lui Avraam pentru locurile de pășunat, 
Avraam s-a dus la Lot și i-a spus: „Nu este bine să ne certăm; 
suntem rude. Încotro vrei să mergi? Vrei să mergi încoace sau vrei 
să mergi încolo?”. Lot s-a mișcat și puțin omenește și a ales Sodoma 
şi Gomora, pentru că acolo aveau multă verdeață și locuri de 
pășunat (Vezi Fac. 13, 1-13), şi ce a păţit după aceea! Avraam a fost 
mișcat de dreptatea dumnezeiască, voia să-l odihnească pe Lot și 
chiar s-a bucurat că Lot s-a dus în locul cel mai bun. 


Judecata cea dreaptă a lui Dumnezeu 

- Părinte, ce este judecata cea dreaptă a lui Dumnezeu? 

- Judecata cea dreaptă a lui Dumnezeu este îndelunga răbdare, 
care are înlăuntrul ei şi smerenia, și dragostea. Dumnezeu este 
foarte drept, dar și mult milostiv, și milostivirea Lui biruiește 
dreptatea Sa. Îţi voi da un exemplu, ca să înţelegi. Dacă un oarecare 
om nu a avut niciodată ocazia să audă despre Dumnezeu, unul ca 
acesta nu se va judeca potrivit cu starea în care se află, ci potrivit 
cu starea în care s-ar fi aflat dacă L-ar fi cunoscut pe Dumnezeu. 
Pentru că altfel Dumnezeu nu ar fi fost drept. Dreptatea 
dumnezeiască are propriile ei relații matematice. Unul și cu unul 
uneori fac doi, iar alteori două milioane. 

- Părinte, cum se aplică dreptatea dumnezeiască unuia care 
greșeşte? 

- Dreptatea omenească spune: ai greșit? Trebuie să fii pedepsit. 
Dreptatea dumnezeiască spune: recunoști greșeala ta și te pocăiești? 
Eşti iertat. Vezi, chiar și de legea omenească este judecat cu 
indulgență unul care face o crimă, atunci când se pocăieşte cu 
sinceritate şi merge singur și mărturiseşte fapta, deşi nu există nici o 
bănuială asupra persoanei lui. Şi dacă de oameni este judecat cu 
indulgentă, cu cât mai mult de Dumnezeul Cel drept-judecător și 
mult-milostiv. 

Suntem în mâinile lui Dumnezeu. Dumnezeu ne urmărește cu 
atenție şi cunoaște inima fiecăruia. Nu ne va nedreptăți. Fiindcă 
există dreptatea dumnezeiască și răsplătirea dumnezeiască şi 
Dumnezeu ne iubeşte - ceea ce este mai important decât orice - tot 


binele ce l-ar face cineva nu se pierde. De aceea este pierdut și cu 
desăvârşire lipsit de minte cel care cere să fie îndreptăţit de oameni. 
Am observat că atunci când omul este nedreptăţit și pune în 
lucrare dreptatea dumnezeiască. Dumnezeu îl îndreptățește chiar și 
în această viaţă. Îmi aduc aminte cum în armată, după război, a 
venit generalul să împartă decorații. Eu lipseam în ziua aceea. Când 
a strigat numele meu a ieșit unul ce era din Tesalia și a luat acela 
decorația. Ceilalţi militari n-au spus nimic, pentru că atunci te băga 
la închisoare dacă spuneai minciuni. Când a plecat generalul, acela 
s-a ascuns, pentru că ceilalți l-ar fi omorât în bătaie. După ce m-am 
întors, se temea şi de mine. M-a luat pe de-o parte, m-a luat pe de 
alta, apoi mi-a spus: „Să mă ierți, am făcut asta și asta”. „Bine ai 
făcut că ai luat-o, - i-am spus; ce aș fi făcut eu cu ea?”. O purta după 
aceea la defilări. După patruzeci de ani vine aici la mănăstire 
mareșalul Armatei Întâia din Tesalia şi-mi aduce o decorație a lui 
Alexandru cel Mare. Când am văzut-o, mi-a venit să râd. După 
patruzeci de ani! M-a impresionat următorul lucru: acel soldat era 
din Tesalia, din Tesalia a venit și mareșalul. Vedeţi cum se 
întâmplă! Atunci când cerem să ni se facă dreptate, le pierdem în 
cele din urmă și pe cele de aici, dar și cele pe care ni le pregătește 
Hristos pentru cealaltă viață, dacă nedreptățim pe alții. Adică 
pentru lucruri de nimic le pierdem pe cele mai importante, pe cele 
veşnice. Cele de aici, fiind oricum fără valoare, ce vom face cu ele? 


Drepturile monahului le păstrează Hristos pentru cealaltă 
viață 

- Părinte, ce este dreptul? 

- Dreptul !1%este logică lumească. Omul, cu cât este mai lumesc, 
cu atât socoate că are mai multe drepturi; cu cât este mai 
duhovnicesc, cu atât are mai puţine drepturi. Monahul îndeosebi 
are numai obligaţii; nu are drept la nimic. Vreau să spun că nu 
trebuie să aibă pretenţie de la nimeni și pentru nimic. Faptul de a 
cere monahul drepturi în această viață, din moment ce s-a lepădat 
de toate pentru dragostea lui Hristos, este cu desăvârșire greșit. 

Făcând așa, el ocărăşte pe Hristos și monahismul. Mirenii au 
multe drepturi; dar sunt mireni. Drepturile monahului, dar și ale 
omului duhovnicesc, le ține Hristos pentru cealaltă viață. 

Astăzi dreptul apare aproape la toţi tinerii, încă și la monahii 
tineri. Unii monahi tineri nu știu nici de ce s-au făcut monahi și nici 
ce înseamnă monahismul, de aceea au un drept, un duh lumesc, o 


logică ciudată, o dreptate omenească în toate direcțiile. Această 
dreptate omenească a izvorât din duhul european și a intrat și în 
monahism. 

În călugăria de astăzi de multe ori întâlneşti acest duh: „Nu-l 
vatăm pe aproapele, nu vreau să mă vatăme; nu-l nedreptăţesc; sunt 
în regulă”. „Mi-am făcut treaba mea, - spun unii. Am ajutat acolo, 
am terminat Sunt în regulă. Cealaltă treabă nu este a mea, am 
plecat; mă duc la chilie să-mi fac cele duhovnicești”. Nu cercetează 
dacă celălalt este bolnăvicios sau îl doare capul și nu poate lucra 
sau lucrează mai puțin pentru că este după priveghere și este mai 
obosit. Sau spun: „Porţia aceasta este a mea; mie mi se cuvine”, și 
nu cercetează dacă celălalt este mai slab sau dacă organismul său 
consumă mai mult și are trebuință de mai multă mâncare. Și deși se 
află într-un mediu duhovnicesc, totuși au o mentalitate lumească și 
devin astfel nişte mireni consecvenți. Ştii ce înseamnă să vezi 
oameni duhovnicești înfruntând lucrurile lumește? Mai mult sau 
mai puțin, la mulți monahi am observat următoarele: țin postul, fac 
rugăciune, merg la slujbe, la ascultare. Poarta îmbrăcăminte 
monahală, au program călugăresc, dar modul în care abordează 
realitățile este lumesc, în loc să fie duhovnicesc, deoarece caută să 
nu li se spună vreun cuvânt, căci prin aceasta se socot nedreptățiți. 
Adică se află în cadrul dreptăţii lumești și de multe ori nici acolo nu 
ajung. Hai acum de încearcă să te înţelegi duhovnicește cu unii ca 
aceştia. Aceştia le rânduiesc pe toate astfel ca să nu se mai 
ostenească Hristos cu ei la sfârșit să facă... socoteli. Deși Hristos 
supraveghează pe fiecare: cât este de nedreptăţit, cât se jertfește, și- 
l va răsplăti potrivit cu acestea, ei vor să-şi întocmească singuri 
socoteala lor. 

Sunt supărat din pricina mentalităţii actuale pe care o văd la 
unii monahi tineri. O dreptate omenească. Cum să încapă dreptatea 
omenească în viața duhovnicească? Nici măcar în viața lumească nu 
o scoţi la capăt adesea cu dreptatea omenească; cu atât mai mult în 
cea duhovnicească! Când eram în viaţa de obște, toți căutau cum să 
facă vreo jertfă. La lucru, la masă, în toate exista acest duh: se 
gândeau mai întâi la celălalt, și de aceea trăiau de aici raiul. Era, de 
pildă, cineva la trapeză? Acesta căuta să mănânce mai puţin, ca să 
rămână mai mult pentru aproapele. Și slab de ar fi fost acela, tot nu 
se uita la aceasta. Nu căuta să vadă cine este celălalt. Se jertfea. 
Nici nu spunea: „O să-i facă rău dacă va mânca mai mult”. Din clipa 
în care monahul caută să nu fie nedreptăţit, să nu se ostenească 


prea mult, să nu se piardă osteneala lui, este ca și cum nu ar crede 
că există Dumnezeu, că există altă viață, Judecata viitoare și 
răsplătirea dumnezeiască. Și chiar dacă lucrează puțin mai mult, 
nici aceasta nu se pierde. Numai osteneala animalelor se pierde. Și 
ele, sărmanele, cu toate că se chinuiesc din pricina noastră - după 
călcarea poruncii de către cei întâi zidiți și făptura suspină 
împreună cu omul - totuși se jertfesc pentru noi. Este înfricoşător! 
Vedeţi, animalele sălbatice, atunci când sunt rănite de vânători cât 
suferă! Secătuite, cu picioarele rupte, să nu poată alerga, sfâşiate de 
animalele cele mai mari, mâncate, și să nu aibă nici o răsplată! 
Omul, dacă nu le înțelege pe acestea, nu este om. De aceea 
Dumnezeu i-a dat minte ca să lucreze cu ea în mod corect și să-și 
afle drumul său. Nu vă spun să vă omorâţi cu osteneala, ci să existe 
mărime de suflet. 

- Adică, Sfinția Voastră, Părinte, vreţi ca să ne salte inima, să 
râvnească spre a-l odihni pe celălalt? 

- Da, pentru că atunci când cauţi să-l odihnești pe celălalt și te 
lași pe tine cu totul în mâinile lui Dumnezeu, nu obosești. Și dacă 
obosești și spui că ai obosit, s-a dus, ai pierdut plata. Ce, te va plăti 
Hristos pentru lucruri netrebnice? Nu, ci mai degrabă te va pălmui. 

Căutaţi să procedaţi astfel cât mai mult puteţi. Aceasta este 
lucrarea duhovnicească pe care trebuie s-o faceți. Chiar de v-aţi și 
nevoi, nu vă este de folos, pentru că, de nu face cineva lucrarea 
aceasta, lucrează în altă frecvență, diferită de cea a lui Dumnezeu. 
După aceea toate se pierd, și metaniile, și postirile... Nu spun ca să 
nu se facă și acestea, dar să nu creadă cineva că este în regulă dacă 
le face numai pe acestea. 


Au făcut altă evanghelie 

- Părinte, când poate fi numit un om drept? 

- Drept, în înţeles lumesc, este acela care le judecă pe toate 
având ca bază dreptul uman. Dar lucrul cel desăvârşit este ca omul 
să fie drept nu potrivit cu dreptatea omenească, ci cu dreptatea 
dumnezeiască, şi atunci îl va binecuvânta Dumnezeu. Atunci când 
în acţiunile mele nu pun niciodată pe „eu” și interesul meu, îl silesc, 
pot spune, pe Dumnezeu să-mi trimită harul Său dumnezeiesc. 

Orice dreptate omenească, chiar și cea mai desăvârșită, se 
întemeiază întotdeauna pe principii omenești. Și atâta vreme cât 
există dreptatea omenească în omul duhovnicesc, Duhul încearcă s- 
o lepede ca pe un corp străin şi omul se luptă cu suișuri și 


coborâșuri și se obosește sufletește. Iar când dobândește dreptatea 
dumnezeiască, vine curățirea și iluminarea dumnezeiască. 

- Părinte, dacă îi voi spune cuiva care susține că este 
nedreptăţit: „Există dreptate dumnezeiască”, îl voi ajuta? 

- Nu, mai bine spune-i: „Cercetează lucrurile duhovnicește, 
potrivit cu Evanghelia”. Pentru că dacă îi spui „există dreptate 
dumnezeiască”, va crede că este nedreptăţit, în timp ce poate el este 
acela care a nedreptăţit. 

Într-adevăr, mă doare sufletul... Am cunoscut pe cineva care 
mergea regulat la biserică, postea etc. și avea impresia că trăiește 
duhovniceşte. Cu toate acestea nu dădea nici un ban vreunui sărac, 
deși avea cinci apartamente, două salarii, și nu avea copii. „Bine, i- 
am spus, ai atâtea rude sărace, de ce nu le dai ceva? Ce vei face cu 
cele pe care le ai? Dă-le la văduve, la orfani”. Și știți ce mi-a spus: 
„Ce spui, oare să nu iau chirie de la sora mea, văduvă?”. Mi s-a 
urcat sângele la cap, când l-am auzit. Iată, aceasta este dreptatea 
omenească! „Nu am nici o răspundere, deoarece copiii ce 
flămânzesc nu sunt ai mei, îți spune altul. Nu-i nedreptăţesc. Vai 
mie, eu să nedreptăţesc!” și își odihnesc gândul cu modul lor 
propriu de gândire, dar nu au adevărată odihnă. Cu o logică 
omenească, bazați pe o dreptate lumească, stau nepăsători în fata 
unor situații serioase. Cum oare să mai simtă după aceea ceva 
duhovnicesc? Există oameni care au posibilitatea să dea o casă de 
pomană, dar, pe de altă parte, dacă cineva le datorează chiria pe o 
lună, îl și reclamă. Cum explicați lucrul acesta? 

- Părinte, aceasta este dreptate omenească? 

- Nici măcar dreptate omenească nu este. Este o doză mică din 
ea. Pe de o parte dau unuia o sută de mii și pe de alta se ceartă cu 
taximetristul și-l duc la politie pentru o mie de drahme. Cum 
explicați aceasta? 

- Nu cumva aceasta se întâmplă deoarece nu sunt sănătoși la 
minte, Părinte? 

- Ba nu, sunt sănătoși. 

- Oare nu cumva dau cu mândrie, ca să fie satisfăcuţi în ei 
înșiși? 

- Așa este. Dau mult, dar cu mândrie; o fac pentru ca să fie 
slăviți ei înșiși, nu spre slava lui Dumnezeu. Se poate să le dea chiar 
pe toate ale lor, însă dragoste nu au. 

Astăzi există un duh greșit. Chiar şi oamenii duhovnicești caută 
o dreptate juridică și apoi mai spun că ei cred în Dumnezeu! 


„Dreptul meu, dreptul tău”. Această evanghelie a logicii, a logicii 
ciudate, să nu existe! „Să nu mă ia drept prost”, îți spun ei. Nu 
vedeți până unde ajung creștinii în judecătorii? Şi să aibă dreptate, 
nu ar trebui să meargă la judecătorii. Cu cât mai mult atunci când 
nu au. De aceea unii își pierd credința din pricina lor. Văd pe câte 
unul care nici la biserică nu merge, nici privegheri nu face, dar se 
poate să nu facă așa ceva, în timp ce altul care merge la biserică, 
face privegheri etc., duce la judecătorie pe un sărac pentru puținii 
bani cu care îi este dator, numai și numai ca să-și afle dreptatea sa. 
Am spus unuia care voia să tragă la judecată pe un oarecare ce îi 
datora bani: „Ai nevoie de ei? Ai mai mulți copii? Nu cumva femeia 
ta te pune într-o situaţie dificilă?”. „Nu, îmi spune, fac aceasta 
numai ca să-mi aflu dreptatea mea”. 

Ce să mai spui? Este şi o educaţie care a fost dată mai demult de 
către unele cercuri duhovnicești. Îmi aduc aminte de o întâmplare 
ce s-a petrecut cu mulți ani înainte și pe care nu o pot uita. La o 
maternitate slujeau infirmiere afierosite. Unui copilaș bolnav, 
medicul trebuia să-i facă o examinare cu raze radioactive și a cerut 
o infirmieră să-l ajute, dar n-a mers nici una din acelea, pentru că se 
temeau să nu pățească ceva din pricina radioenergiei. Mai întâi de 
toate, nu exista pricina să se teamă, deoarece erau afierosite. Dacă 
s-ar fi gândit să se mărite, atunci ar fi trebuit să se teamă. Dar și 
dacă s-ar fi gândit să-și întemeieze o familie, tot ar fi trebuit să facă 
o jertfă în calitate de oameni duhovnicești ce erau. În mod normal 
ar fi trebuit să se certe cine să meargă mai întâi. Și în cele din urmă, 
făcându-i-se milă de copilaș, a alergat să-l ajute pe medic o alta, 
care nu trăia duhovniceşte, ba chiar se gândea să se mărite. 

Și mai rău decât toate este că pe astfel de oameni nu-i mustră 
conștiința pentru aceasta, ci își spun: „Acestea nu sunt pentru noi. 
Noi suntem pentru cele duhovnicești”. Se poate să aibă și gândul 
acesta: „Pe acela îl odihnește să se jertfească, iar pe mine mă 
odihnește să am liniștea mea...”, și uneori îl judecă chiar și pe cel ce 
se jertfește, spunând că acela nu are o stare duhovnicească. Însă 
Hristos Se odihneşte acolo unde există nobleţe, duhul jertfei, 
nevoința făcută în ascuns. 

- Părinte, când îl vezi pe celălalt că întâmpină greutăţi, nu 
trebuie să-l ajuţi, oricum te-ai afla? 

- Desigur! Dar am observat că s-a cultivat o cugetare lumească 
chiar și la mulți oameni duhovnicești. Și-au făcut propria lor 
evanghelie, o evanghelie pe măsurile lor, și îți spun: „Creștinul 


trebuie să-și aibă demnitatea sa; nu trebuie să pară prost”. Adică le 
înfruntă pe toate cu o logică și o dreptate lumească. „Asta mi se 
cuvine mie, îți spune, nu-l nedreptăţesc cu nimic; nu vreau să mă 
nedreptăţească nici el pe mine!. Și grăind astfel vrea să-și aibă și 
gândul odihnit că are dreptate. Și vezi la un astfel de om toate 
drepturile, dar lumești. Mărime de suflet nu are, duh de jertfă nu 
are, nimic nu are, și-a făcut și evanghelia sa, şi nu are nici o 
înrudire cu Dumnezeu. Ei, oare poate apoi să-l adumbrească pe unul 
ca acesta harul dumnezeiesc? Când îmi săvârșeam serviciul militar, 
era un telegrafist la aviație care venea în unitatea noastră și lua 
semnale. Aveam legături între noi. Era teolog și ținea și predici. Dar 
toți îi spuneau iezuitul!20, pentru că nu numai că nu făcea nici o 
jertfă, dar nici măcar o mică slujire. 

Odată i-am spus: „Și aşa mergi la aeroport, te rog, dă semnalele 
acestea cutăruia”. „Nu, a spus, eu le-am adus pe ale mele; acela să 
meargă și să și le ducă pe ale lui”, și astfel și-a odihnit gândul că nu 
l-a nedreptăţit pe celălalt. Dar Hristos nu spune: „Dacă te roagă 
cineva să mergi o milă, mergi două”, ci spune: „Dacă te silește 
cineva să mergi o milă, mergi două” (Mt. 5, 41). Şi nu spune: „Dacă 
îți cere haina, dă-i și cămașa”, ci „dacă-ţi ia haina, dă-i și cămașa” 
(Mt. 5, 40). Hristos să spună acestea și acela, deși se consideră om 
duhovnicesc, să spună: „Eu le-am adus pe ale mele; acela să meargă 
şi să şi le ducă pe ale lui”? Adică este ca și cum ar spune: Ce, să-mi 
ceară să merg o milă și eu să fiu prost să merg două?”. Ah, cum se 
va apropia harul lui Dumnezeu de un astfel de om? În timp ce, dacă 
cineva pune în lucrare spusa din Scriptură şi dacă-l silește unul să 
meargă o milă, merge și mai departe, după aceea lucrează Hristos și 
se schimbă duhovnicește și celălalt care l-a silit și își face probleme 
de conștiință: „Măi, ia te uită, își spune, eu l-am silit să meargă o 
milă, iar el a mers mai departe! Câtă bunătate!”. 

Dacă și Hristos ar fi avut această logică omenească pe care o au 
astăzi mulți oameni duhovnicești, nu ar fi lăsat Tronul Său cel 
ceresc ca să coboare pe pământ, să se chinuiască și să fie răstignit 
de noi, oamenii cei vrednici de plâns. Însă înlăuntrul acestei 
nereușite a Lui, văzută omenește, era ascunsă mântuirea tuturor 
oamenilor. Dar ce a tras pentru ca să ne mântuiască! Până acolo au 
ajuns, încât să-l dea palme și să-l spună: “Proorocește cine Te-a 
lovit!” Adică evreii se jucau cu Hristos. Ştii cât de mult mă 
mâhneam când eram mic și îi vedeam pe copii jucând „bâza”? Hai 
acum să joace acest joc cu Hristos!... „Proorocește cine Te-a lovit!... 


Poc!”. O, ce lucru înfricoșător! lar noi cerem un creștinism fără 
răstignire și vrem direct înviere. Facem un creștinism, un monahism 
aşa cum îl vrem noi. Nu vrem să ducem lipsă de nimic. 

Dar ca să căutăm și să aflăm cele mai presus de fire, trebuie să și 
trăim mai presus de fire. 


PARTEA A TREIA PĂCATUL ŞI POCĂINȚA 


Pocăinţa cea adevărată este ca 

mai întâi omul să-și simtă greșeala sa, 
să-l doară, să ceară iertare de Ia 
Dumnezeu șl după aceea să se 
mărturisească. În felul acesta va veni 
mângâierea dumnezeiască. De aceea 
întotdeauna recomand pocăinţa și 
mărturisirea. 

Nu recomand niciodată numai 
mărturisirea. 


CAPITOLUL 1 - Păcatul îl chinuiește pe om 


Curăţia inimii 

- Părinte, Hristos încape în toate inimile? 

- Hristos încape, numai că oamenii nu-L primesc pentru că nu 
încearcă să se îndrepte. Pentru ca să încapă Hristos înlăuntrul 
nostru, trebuie să ni se curețe inima. „Inimă curată zidește intru 
mine, Dumnezeule!” (Ps. 50, 12). 

- Părinte, de ce animalele sălbatice nu-i vatămă pe Sfinţi? 

- Pe măsură ce se îmblânzesc oamenii, se îmblânzesc și 
animalele sălbatice şi recunosc că omul este stăpânul lor. În rai, 
înainte de cădere, fiarele sălbatice se plecau cu evlavie celor întâi 
zidiți iar după cădere se porneau să-i sfâșie. Atunci când un om 
revine în starea de dinainte de cădere, animalele îl recunosc iarăși 
de stăpân. Însă astăzi vezi oameni care sunt mai răi decât fiarele 
sălbatice, mai răi și decât șerpii. 

Exploatează copiii fără protecţie, le iau banii și atunci când ajung 
în vreo situaţie grea îi învinuiesc, cheamă poliţia, îi bagă și la 
psihiatrie. De aceea Psalmul 147 pe care îl citea Sfântul Arsenie 
Capadocianul pentru îmblânzirea animalelor sălbatice, ca ele să nu 
facă rău oamenilor, eu îl citesc pentru îmblânzirea oamenilor ca ei 
să nu facă rău semenilor lor și animalelor. 

- Părinte, cum revine omul la starea de mai înainte de cădere? 

- Trebuie să-și curețe inima. să dobândească curăţie sufletească, 
adică sinceritatea, cinstea, lipsa de interes egoist, smerenia, 
bunătatea, îngăduința, jertfa. În felul acesta omul se înrudeşte cu 
Dumnezeu şi harul dumnezeiesc se odihnește înlăuntrul lui. Când 
cineva are curăţia trupească, dar nu o are pe cea sufletească, 
Dumnezeu nu Se odihnește în el, pentru că există înlăuntrul lui 
viclenie, mândrie, răutate etc. Atunci viaţa lui este o batjocură. De 
aici să începeţi nevoința voastră: să încercați să dobândiţi curăția 
sufletească. 

- Părinte, se poate tăia imediat obișnuinţa cea rea? 

- Mai întâi omul trebuie să înțeleagă că obișnuința aceasta îl 
vatămă și apoi să vrea să se nevoiască, pentru a o tăia. Este 
trebuință de multă voință ca să și-o poată tăia cineva imediat. 
Precum, de pildă, funia face încet-încet un mic șănțuleț pe marginea 
fântânii și nu mai alunecă, tot așa și orice obișnuință, puțin câte 
puțin încrustează un șănțuleț în inimă și cu greutate iese din el. De 


aceea trebuie să fie cu multă luare aminte oricine, să nu 
dobândească obișnuințe rele, pentru că după aceea este trebuință de 
multă smerenie și multă voință ca să le poată scoate. Spunea 
Părintele Tihon: „Obiceiul bun, fiule, este virtute; obiceiul rău, 
patimă”. 

Dar am observat că atunci când omul, deși se nevoiește, 
continuă să greșească și nu se schimbă, pricina este egoismul, 
iubirea de sine și interesul personal. Lipsesc smerenia și dragostea și 
astfel este împiedicată intervenția dumnezeiască. Însuşi omul nu-L 
ajută pe Dumnezeu, ca și Acela să-l ajute pe el. Dacă, de pildă, l-ar 
ajuta Dumnezeu să-și depăşească o patimă, atunci s-ar umfla, s-ar 
mândri, pentru că va crede că el singur a depășit-o, fără ajutorul lui 
Dumnezeu. 


Eliberarea din întunericul păcatului 

- Părinte, este un lucru foarte grav a-și întina cineva Sfântul 
Botez? 

- Depinde cum îl întinează. Unul îl întinează mult, altul puţin, 
altul face o pată, două... 

- Păcatele mari sunt cele care întinează Botezul? 

- Ei, desigur, păcatele de moarte îl întinează și atunci harul 
dumnezeiesc se îndepărtează de la om. Dar nu-l părăsește, precum 
nici îngerul păzitor nu-l părăsește pe unul ca acesta. Vă aduceţi 
aminte ce i-a spus diavolul popii idolesc despre monahul care voia 
să se însoare cu fiica lui? „Nu te grăbi, acesta L-a părăsit pe 
Dumnezeu, dar Dumnezeu nu l-a părăsit încă” („Everghetinos”, Voi. 
1, p. 54 ș.u). 

- Părinte, poate trăi cineva în întunericul păcatului și să nu 
simtă aceasta? 

- Nu, toți au simțirea aceasta, dar există nepăsarea. Pentru a 
veni cineva la lumina lui Hristos trebuie să vrea să iasă din 
întunericul păcatului. Să luăm ca pildă pe cineva care a fost închis 
din greşeală într-un beci întunecat. Dar de îndată ce vede o rază ce 
vine printr-o crăpătură, caută să iasă la lumină. Va deschide încet- 
încet crăpătura ca să afle ușa și să iasă afară. La fel şi aici. Din clipa 
în care omul va simţi binele ca pe o necesitate și va intra înlăuntrul 
său neliniştea cea bună, va depune osteneală să iasă din întunericul 
păcatului. Dacă spune: „Ceea ce fac este greșit, nu merg bine”, se 
smerește, vine harul lui Dumnezeu și de aici încolo înaintează 
normal. Dar dacă nu intră în el neliniștea cea bună, este greu să se 


ajute. Cineva, de pildă, se află într-un loc închis și se simte rău. Îi 
spui: „Scoală-te, deschide ușa și ieși să iei puţin oxigen, ca să-ți 
revii”, iar acela începe: „Nu pot ieși. Şi de ce să fiu închis aici și să 
nu pot răsufla? De ce să nu am oxigen? Și de ce Dumnezeu pe mine 
mă tine aici, iar pe ceilalți îi lasă afară?”. Ei, oare unul ca acesta 
poate fi ajutat? Ştii câți se chinuiesc deoarece nu ascultă de cel care 
îi poate ajuta duhovnicește”? 

Prin păcat omul face din raiul pământesc un iad pămân-tesc. 
Dacă sufletul se întinează cu păcate de moarte, trăiește o stare 
diavolească; se revoltă, se chinuieşte, nu are pace. Dimpotrivă, cel 
ce este aproape de Dumnezeu își are mintea la înțelesurile 
dumnezeiești și are întotdeauna gânduri bune, este pașnic și trăieşte 
raiul încă de pe pământ. Un om ca acesta are ceva deosebit de cel 
care este departe de Dumnezeu și aceasta se observă și de alții. Iată, 
acesta este harul dumnezeiesc care îl trădează pe om chiar de s-ar 
ascunde. 


Greșelile intenţionate 

Să luăm aminte foarte mult la greșelile intenţionate, pentru că 
ceea ce va cerceta Dumnezeu este intenția noastră. Greșelile pe care 
le facem din neatenţie sunt mai uşoare. Unele păcate sunt păcate, 
dar au circumstanțe atenuante. 

Apoi, dacă greșim fără să vrem, Dumnezeu va rândui astfel 
lucrurile încât greșeala noastră să se folosească spre bine. Adică nu 
că trebuia să greșim ca să se facă acest bine, ci, deoarece am greșit 
fără să vrem. Dumnezeu pune în valoare greșeala noastră și iese 
binele. Dar atunci când facem o greșeală întru cunoștință și apoi ne 
pocăim, să ne rugăm să nu se facă vreun rău din urmările greșelii 
noastre. 

- Părinte, monahul acela despre care se spune în „Everghetinos” 
că timp de zece ani cădea în păcat în fiecare zi, dar în fiecare zi se 
pocăia, cum s-a mântuit? 

- Acela era într-un fel stăpânit, robit de păcat. Nu avea intenţie 
rea, dar nu fusese ajutat, a fost îmbrâncit la rău și de aceea era 
îndreptățit să primească ajutorul dumnezeiesc. Se lupta, îl durea, 
avea pocăință sinceră Și Dumnezeu în cele din urmă l-a mântuit. 
Vezi, unul poate avea intenţie bună, dar dacă nu este ajutat de mic 
şi este atras la rău, după aceea este greu să se ridice. Face o 
încercare, cade, se ridica din nou, iarăși cade; adică se luptă. 
Dumnezeu nu îl va lăsa pe omul acesta, deoarece face și el, 


sărmanul, mica sa încercare, cere ajutorul dumnezeiesc şi nu 
păcătuiește „cu sânge rece”. Cineva, de pildă, porneşte să meargă 
undeva fără să aibă scopul de a păcătui, ci mergând i se întâmplă o 
ispită şi cade într-un oarecare păcat. Se pocăiește, încearcă să-și 
revină, i se întinde iarăși o cursă și, deşi nu are intenţie să facă ceva 
rău, sărmanul cade din nou și iarăși se pocăiește. Unul ca acesta are 
circumstanţe atenuante, pentru că nu vrea să facă răul, ci este atras 
la rău și după aceea se pocăiește. Însă cel care spune: “Ca să reușesc 
lucrul acela, trebuie să fac această nedreptate; ca să reușesc celălalt 
lucru, trebuie să fac cutare viclenie” etc., unul ca acesta păcătuiește 
cu chibzuială și întru cunoștință. Adică acela își pregătește planul 
său păcătos și programează împreună cu diavolul ce păcat să facă. 
Aceasta este ceva foarte rău, deoarece este premeditat. Acesta nu 
cade în ispită fără să vrea, ci pornește să facă ceva împreună cu 
ispititorul. De aceea un astfel de om niciodată nu va putea fi ajutat, 
pentru că nu i se justifică ajutorul dumnezeiesc, și în cele din urmă 
moare nepocăit. 

Dar și cei care spun că se vor pocăi la bătrânețe, cum pot fi 
siguri că vor apuca să se pocăiască și nu vor pleca de aici prin vreo 
moarte năprasnică? Un oarecare antreprenor spunea: „Când voi 
îmbătrâni voi merge la Ierusalim, voi intra în râul Iordanului și 
atunci mi se vor șterge toate păcatele”, și continua să trăiască în 
chip păcătos. În cele din urmă, atunci când nu mai avea nici un 
curaj, când de abia mai mergea, a hotărât să meargă. Și spune unuia 
din meșterii lui: „Meştere m-am hotărât să merg la Ierusalim, să mă 
spăl în răul Iordan”. „O, șefule, îi spune acela, dacă ești curat vei 
ajunge, dacă nu ești curat, vei rămâne pe drum!” Și parcă a profeţit. 
Îndată ce a ajuns la Atena ca să-și facă hârtiile, a murit. I-au luat 
toți banii, l-au dus la un birou de înmormântări și de acolo l-au 
trimis în sicriu înapoi în locul lui natal. 


Să facem binele din dragoste pentru Hristos 

- Părinte, mă tem atunci când mă gândesc la anii grei ce ne 
așteaptă. 

- De ce te temi? Oare vei merge în iad să te chinuiești împreună 
cu diavolii? Să spui: „Ajută-mă, Hristoase al meu, să merg în rai ca 
să nu Te mâhnesc, pentru că este dureros ca după atâtea câte ai 
făcut pentru mine să mă știi în iad”, aceasta o înțeleg. Dar să vrei să 
mergi în rai ca să nu te chinuiești, aceasta nu are mărime de suflet. 
Nu o spun aceasta ca să lăsăm viața noastră să devină dezordonată, 


să facem neorânduieli și să mergem în iad, dar de multe ori intră 
egoismul la mijloc şi spunem: “Să fac binele ca să nu pierd raiul”. 
Însă de am avea mărime de suflet, am cugeta: „Atâţia oameni vor 
merge în iad, sărmanii, care nici în această viață nu au simţit măcar 
puţină bucurie adevărată, iar eu să mă gândesc la mine?”. Sincer 
spun, nu mă preocupă unde voi merge. Pe mine m-am lepădat 
demult. Nu că vreau să fiu departe de Hristos şi de aceea nu mă 
preocupă faptul dacă merg în rai, dar scopul meu nu este să fac 
binele ca să merg în rai. „Chiar de mă vei lepăda, Hristoase al meu, 
tot mulțumit voi fi; nu sunt vrednic de rai” . 

Astăzi viața noastră a devenit lipsită de bucurie și grea pentru că 
s-a împuţinat eroismul, mărimea de suflet. Chiar și oamenii 
duhovniceşti gândesc negustoreşte. Ajung să trăiască o viaţă, 
chipurile, duhovnicească, dar de fapt caută să se desfăteze de orice 
până acolo încât să nu se osândească. Unii ca aceștia socotesc: „Asta 
osândeşte? Nu osândește. Deci mă pot desfăta de ea”. În problema 
postului spun: „Mâine este vineri. În seara aceasta pot să mănânc 
carne până la douăsprezece fără cinci. Așadar adă să mâncăm! După 
douăsprezece nu mai merge; se schimbă ziua; este păcat”. Adică vor 
ca nici raiul să nu-l piardă, dar și în această viață să se desfăteze. Şi 
astfel prin prisma acestei cugetări negustorești a lor văd și cele 
despre păcat şi cele despre iad. Însă de ar fi gândit cu mărime de 
suflet, ar fi spus: “Hristos S-a răstignit și a suferit atâtea pentru 
mine şi eu cum să-L rănesc cu o faptă păcătoasă de a mea? Nu 
pentru altceva nu voiesc să merg în iad, ci pentru că nu voi putea 
suferi să-L știu mâhnit pe Hristos pentru faptul că sunt în iad”. 

Să nu facem binele cu socoteli, ca să luăm plată, ci să ne nevoim 
din dragoste pentru Hristos. Orice facem, să-l facem curat, pentru 
Hristos; să luăm aminte să nu aibă înlăuntru ceva omenesc, iubire 
de sine, interes etc. să avem în minte că Hristos ne vede, ne 
urmăreşte și să încercăm să nu-L mâhnim. Altfel se destramă și 
credința noastră și dragostea noastră. 

Şi dacă cercetăm cele pe care le facem în viața duhovnicească: 
nevoință, post, priveghere etc., vom vedea că toate ne ajută să avem 
şi o bună sănătate trupească. Doarme cineva pe pat tare? Și medicii 
recomandă aceasta, zicând: „Să dormi pe saltea tare, pentru că nu-ți 
folosește să dormi pe moale”. Sau facem metanii? Alţii fac 
gimnastică să-şi întărească muşchii. Doarme puţin? Somnul mult îl 
moleșește pe om. Nu se spune: „Acesta este adormit, celălalt este 
treaz”? Adică cele duhovniceşti pe care le face îl ajută și la 


sănătatea lui trupească. Apoi înfrânarea îl ajută mult pe om. Vezi 
cum și cei care se ocupă cu diferite feluri de cercetări etc. caută să 
trăiască o viaţă curată, să nu fie amețţiţi, ca să aibă luciditate. Noi 
desigur nu ne înfrânăm din aceste pricini, ci dinlăuntrul celor 
duhovnicești pe care le facem iese și acel lucru pe care și-l doresc 
mirenii. Adică atunci când facem lucrul duhovnicesc, dinlăuntrul lui 
vine și sănătatea trupului. 


Ispitele în viața noastră 

Dumnezeu îngăduie ispitele potrivit cu viaţa noastră 
duhovnicească. Uneori îngăduie să facem o greșeală, de pildă o 
neatenție, ca altă dată să fim atenți și să evităm sau mai degrabă să 
preîntâmpinăm un rău mai mare ce ni l-ar fi putut face aghiuță. 
Alteori lasă pe diavolul să ne ispitească, să ne încerce. Adică dăm 
examene și, în loc de rău, diavolul ne face bine. Aduceţi-vă aminte 
de Bătrânul Filaret care spunea: „Fiule, astăzi n-am avut nici o 
ispită, m-a părăsit Dumnezeu!” (Cuv. Paisie Aghioritul, „Flori din 
Grădina Maicii Domnului, p.55.). Voia să se lupte în fiecare zi cu 
ispitele ca să fie încununat de Hristos. 

Unul puternic, ca Bătrânul Filaret, nu evită ispitele ci îi spune 
lui Hristos: „Trimite-mi, Hristoase al meu ispite, şi dă-mi și curaj ca 
să mă lupt cu ele”. Însă unul slab va spune: „Nu îngădui, Hristoase 
al meu, să fiu ispitit”. „Și nu ne duce pe noi în ispită...” (Mt. 6, 13). 
Noi însă, de multe ori, atunci când avem o ispită spunem: „Fi, sunt 
şi eu om; nu mai pot suporta!”, în timp ce ar trebui să spunem: „Eu 
nu sunt om; sunt un ticălos; Dumnezeul meu, ajută-mă să mă fac 
om”. Nu spun ca să fugim noi după ispite, ci, atunci când vin, să le 
înfruntăm cu răbdare și rugăciune. 

În orice iarnă duhovnicească să așteptăm cu răbdare și nădejde 
primăvara duhovnicească. Cele mai mari ispite sunt de obicei de o 
clipă și, dacă în clipa aceea le evităm, falanga diavolilor trece și se 
duce și scăpăm. Atunci când omul se unește cu Dumnezeu, nu mai 
are ispite. Diavolul poate face rău îngerului? Nu, este ars. 

Viața duhovnicească este foarte simplă și ușoară; noi o facem 
grea, pentru că nu ne nevoim corect. Cu puţină străduință și multă 
smerenie și încredere în Dumnezeu, oricine poate spori mult. Pentru 
că acolo unde există smerenie, diavolul nu are loc; și acolo unde nu 
există diavol, este firesc să nu existe nici ispite. 

- Părinte, căderea într-un păcat se poate face și prin îngăduința 
lui Dumnezeu? 


- Nu, este greu să spunem că Dumnezeu îngăduie să păcătuim. 
Dumnezeu niciodată nu îngăduie să păcătuim. Noi facem îngăduieli 
şi vine diavolul și ne ispitește. Când, de pildă, mă mândresc, atunci 
alung harul dumnezeiesc, pleacă îngerul meu păzitor, vine celălalt... 
înger, diavolul, și-mi sparg capul. Aceasta este îngăduința mea și nu 
a lui Dumnezeu. 

- Părinte, atunci când am căzut este bine să spunem: „Ispititorul 
m-a îmbrâncit?”. 

- De multe ori aud şi eu pe unii oameni spunând că diavolul este 
de vină atunci când ei se chinuiesc, în timp ce ei sunt vinovați 
pentru că nu înfruntă corect lucrurile. Apoi ispititorul, ispititor este. 
Ne poate împiedica de la rău? El își face treaba lui. Să nu-l 
încărcăm pe ispititor chiar cu toate. Un ucenic care trăia la o Colibă 
cu starețul lui, odată, când a rămas pentru puțin timp singur, a luat 
un ou, l-a pus pe o cheie - era dintre acele chei mari și vechi - a 
aprins o lumânare și a pus-o sub cheie ca să coacă oul. Starețul intră 
pe neașteptate și-l vede. „Ce faci acolo?”, îl întreabă. „Părinte, 
diavolul m-a pus să coc oul pe cheie”, îi răspunde ucenicul său. 
Atunci se auzi o voce sălbatică: „Măiestria aceasta nici eu nu am 
ştiut-o; de la el am învăţat-o!”. De multe ori diavolul doarme și noi 
îl provocăm. 


Păcătoșii au mult material pentru smerenie 
Toţi cei care au trăit o viață păcătoasa și apoi s-au pocăit și au 
început să trăiască duhovnicește trebuie să primească în continuare 
cu bucurie smeririle și mâhnirile ce li se întâmplă, pentru că astfel 
își plătesc datoriile. Vedem pe Cuvioasa Maria Egipteanca, care a 
trăit o viaţă păcătoasă, cum, și după ce s-a pocăit și și-a schimbat 
viața, dorințele lumești o chinuiau. Însă a dat o luptă mare ca să le 
alunge. Diavolul îi spunea: „Ce vei pierde de vei vedea puţin 
Alexandria? Nu-ţi spun să te distrezi, ci numai s-o vezi puțin de 
departe”, dar aceea nici nu se întorcea să privească. Ce pocăință a 
avut! Alte cuvioase, care nu trăiseră o viață lumească, nu au avut 
război. Însă Cuvioasa Maria, care trăise o viață lumească, a avut și 
război. Iar chinuirea aceasta este cauterizarea rănilor păcatului. Şi 
astfel ajung la sfârșit și unii și ceilalți în aceeași stare. 
- Părinte, în aceste cazuri nu există deloc mângâiere 
dumnezeiască? 
- Cum să nu! Multă și chiar foarte multă! Cuvioasa Maria 
ajunsese la astfel de măsuri duhovnicești, încât se ridica la un cot 


deasupra pământului atunci când se ruga. 

Cei foarte păcătoşi, dacă se cunosc pe sine, au în mod firesc și 
foarte mult material pentru smerenie. Orice cădere este negreșit o 
cădere, dar este și materiali pentru smerenie și rugăciune. Păcatele, 
dacă se pun în valoare orientându-le către smerenie, sunt ca și 
gunoiul ce îl punem la răsaduri. Așadar, de ce să nu folosească 
cineva acest material ca să îngrașe ogorul sufletului său pentru a 
deveni fertil şi dătător de roade? Adică unul care a făcut păcate 
mari, dacă ar simţi cât a greşit și ar spune: „N-ar trebui nici capul 
să-l ridic, ca să mă uit la vreun om”, fiindcă se smereşte mult, 
primește și mult har, sporeşte statornic și poate ajunge la măsuri 
mari. În timp ce unul care nu a făcut păcate mari, dacă nu se 
aranjează corect, încât să spună: „M-a păzit Dumnezeu de atâtea 
greutăți; sunt foarte nemulțumitor, sunt mai păcătos decât cel mai 
păcătos”, ajunge inferior duhovniceşte celuilalt. 

Aduceţi-vă aminte de fariseu și de vameș (Lc. 18, 9-14). Fariseul 
avea fapte, dar avea şi mândrie. Vameșul avea păcate, dar avea 
recunoașterea păcătoşeniei lui, zdrobire, smerenie - lucrul cel mai 
de seamă pe care îl cere Hristos de la om - de aceea s-a mântuit 
într-un chip mai ușor. Aţi văzut cum l-au închipuit pe fariseu într-o 
icoană! Arată cu degetul spre vameș: „Nu sunt ca acesta!”.. 
Sărmanul vameş se ascundea după o coloană; nu avea obraz nici 
măcar să privească în jurul său. Și fariseul îi arăta lui Hristos unde 
se afla vameșul! Aţi luat aminte la aceasta? Ca și cum Hristos nu 
ştia unde era vameșul. Fariseul, deși a împlinit toate cele după tipic, 
pe toate le-a pierdut. Ce face mândria! Atunci când un om are 
păcate, dar nu are smerenie, atunci are păcatele vameșului și 
mândria fariseului. Harisme duble! „Și râios, și chel!”, cum se spune 
în Epir. 

Încercaţi, pe cât puteţi, să eliminaţi toxinele duhovniceşti, 
patimile, ca să vă dobândiţi sănătatea duhovnicească. 


CAPITOLUL 2 - Grija de conștiință 


Să ne cercetăm conștiința 

Bunul Dumnezeu a dat primilor zidiți conștiința, prima lege 
dumnezeiască. A încrustat-o adânc în inimile lor și de atunci fiecare 
om o moștenește de la părinţii lui, iar când el nu acționează corect, 
ea lucrează înlăuntrul lui, îl mustră şi-l povăţuiește la pocăință. Însă 
trebuie ca omul să facă o lucrare duhovnicească corectă și să-și 
cerceteze conștiința sa, astfel ca întotdeauna să poată auzi glasul ei. 
Dacă nu o cercetează, nu se va folosi nici de citirile duhovnicești, 
nici de sfaturile stareţilor sfinți, și nici nu va putea ține poruncile 
lui Dumnezeu. 

- Părinte, se poate ca omul să nu se observe deloc pe sine și să 
nu vadă că merge greșit? 

- Atunci când omul nu se observă pe sine și nu Își şterge 
conștiința sa de praf, atunci conștiința prinde încet-încet un strat de 
piatră şi acela se face nesimţitor. Păcătuiește şi petrece ca şi cum nu 
s-a întâmplat nimic. 

- Părinte, spuneţi-ne ceva despre grija de conștiință. 

- Pentru ca omul să fie sigur că ceea ce face este ceea ce îi spune 
conștiința sa, trebuie să se urmărească pe sine și să se deschidă 
duhovnicului său. Pentru că se poate să-și fi încălcat conștiința și să 
creadă că merge bine. Sau să-și fi făcut o conștiință greșită și, deși a 
făcut o crimă, să creadă că a făcut o binefacere. Sau se poate chiar 
să-și fi făcut conștiința sa foarte sensibilă şi să se vatăme. 

- Părinte, judec în sinea mea fără să existe mustrarea ce se 
cuvine. Nu cumva am căzut în nesimţire și de aceea conștiința nu 
mă mai mustră? 

- Este trebuință de multă luare aminte. Iată, atunci când cineva 
face un păcat pentru prima dată, simte o oarecare mustrare și se 
mâhnește. Dacă îl repetă pentru a doua oară, simte mai puţină 
mustrare, și dacă nu ia aminte și continuă să păcătuiască, conștiința 
i se face nesimţitoare. Unii, atunci când, de pildă, le faci observaţie 
pentru vreo oarecare greşeală de-a lor, schimbă subiectul ca să nu-i 
înțepe conștiința și să se mâhnească, precum fac indienii care 
urmăresc să ajungă în nirvana. {20 

Un tânăr, acolo, în Himalaya, a omorât cinci alpiniști italieni și, 
după ce i-a îngropat, a început să se autoconcentreze. A stat jos şi a 
spus două ore „lemn-lemn...”, ca să intre în vid, să uite ce a făcut și 


să nu-l mustre gândul. Să spunem că acum eu cert o soră, deoarece 
a făcut o neorânduială. Dacă sora aceasta nu face o lucrare 
duhovnicească corectă şi nu caută să se îndrepte, îmi poate spune 
chiar în clipa aceea: „Astăzi o să tocăm mai devreme pentru 
vecernie...”, ca să schimbe subiectul. După aceea diavolul o va 
încurca și-i va spune: „Nu te neliniști; aceasta ai făcut-o să nu se 
mâhnească Părintele”. I-o justifică și diavolul. Nu spune: „Am făcut- 
o ca să-mi calc conștiința și să nu mă mustre”, ci spune: „Am făcut-o 
ca să nu se mâhnească Părintele”. Ați văzut ce face aghiuță? Lucrare 
fină! Întoarce butonul spre altă frecvenţă ca să nu ne vedem greșala. 

- Părinte, se poate ca cineva să prindă amănuntele și să nu 
prindă greșelile cele mari? 

- Cum să nu se poată! Odată un duhovnic cunoscut de al meu 
mi-a povestit următoarea întâmplare. O femeie, mergând să se 
mărturisească, plângea mereu și spunea: „Nu am vrut s-o omor”. 
„Dacă există pocăință, Dumnezeu iartă; l-a iertat și pe David (2 Împ. 
12, 13), îi spunea duhovnicul. „Da, dar nu am vrut”, spunea aceea. 
„Bine, cum s-a întâmplat de ai omorât-o?“, o întrebă iarăși 
duhovnicul. „Iată, pe când ştergeam praful, am lovit-o cu șervetul și 
astfel am omorât musca. N-am vrut s-o fac!”. Dar pe de altă parte 
aceasta îl înșela pe bărbatul ei, își părăsise copiii, își destrămase 
casa şi umbla pe drumuri. Iar pe acestea le-a spus duhovnicului ca 
şi cum nu s-ar fi întâmplat nimic. „Pentru acestea trebuie să faci 
canon”, îi spune duhovnicul. „Dar de ce trebuie canon pentru 
acestea?”, îl întreabă pe duhovnic. Ei, cum poate fi ajutată una ca 
aceasta? 


Conștiinţă acoperită 

- Părinte, atunci când mi se spune: „Dorinţa asta este în 
subconștient și nu o pricepi”, cum o pot pricepe? 

- Dacă iei aminte, vei vedea cum că nu te simţi bine, deşi spui că 
nu ai nimic. De aceea este trebuință de consultaţii. Atunci când 
cineva nu se simte bine, are o cădere trupească etc., i se fac analize 
microbiologice, tomografie axială, ca să afle de unde provine ceea 
ce simte. Dacă vezi că nu ai pace, ci mâhnire, să știi că înăuntrul 
tău există ceva în neorânduială și trebuie aflat despre ce este vorba, 
ca să-l îndrepți. Să presu-punem că faci o greșeală; te mâhnești, dar 
nu o mărturiseşti. După aceea ţi se întâmplă un fapt dătător de 
bucurie și simți bucurie. Bucuria aceasta acoperă mâhnirea pentru 
greşeala ta și încet-încet o uiţi, nu o mai vezi deoarece a fost 


acoperită de bucurie. 

Bucuriile acoperă greșeala, o duc mai jos, mai în adânc, dar ea 
lucrează lăuntric. Astfel omul începe să se împietrească, deoarece își 
acoperă conștiința sa şi inima sa prinde încet-încet o murdărie 
vâscoasa. Apoi aghiuță pe toate i le justifică: „Asta nu-i nimic; 
cealaltă este firească”, dar nu are odihnă, deoarece din adâncul 
sufletului său lucrează mâhnirea. Simte o neliniște Și nu are pace 
lăuntrică. Trăieşte într-un stres continuu. Este chinuit. Nu află ce 
este de vină, pentru că greșelile lui sunt acoperite. Nu-şi dă seama 
că suferă deoarece a păcătuit. 

- Părinte, un astfel de om poate fi ajutat dacă îi spui care este 
pricina chinuirii lui? 

- Este trebuinţă de atenţie, pentru că atunci când îi pui lucrurile 
la locul lor, i se deşteaptă conștiința și începe mustrarea. Și dacă nu 
se smerește, poate ajunge la deznădejde, deoarece nu suferă 
adevărul. Dacă se va smeri, se va putea ajuta. 

- Părinte, există oameni care se nasc cu conștiința nesimţitoare? 

- Nu, nu există oameni care să se fi născut cu conștiința 
nesimţitoare. Dumnezeu nu a făcut o astfel de conștiință. Însă 
atunci când cineva îşi acoperă greşelile sale, conștiința lui încet- 
încet prinde piatră şi nu-l mai mustră. 

- Şi atunci devine autonom, își face propriile lui legi. 

- Da, este înfricoșător. 

- Şi aceasta este înșelare? 

- Ei, sigur că este înșelare. 


Conștiinţa greșită 

- Părinte, ne spuneţi adeseori că omul trebuie să ia aminte să 
nu-și facă o conștiință greșită. Cum se formează conștiința greșită? 

- Atunci când omul își odihneşte gândul călcându-și pe 
conștiință. lar atunci când îşi odihnește astfel gândul pentru mai 
mult timp, își face o altă conștiință a lui proprie, o conștiință pe 
măsura lui, adică o conștiință greșită. Dar atunci nu are odihnă 
înăuntrul său, deoarece odihna lăuntrică nu poate fi dobândită 
printr-o conștiință greșită. Vezi, chiar și atunci când cineva face o 
greşeală și altul îi spune: Nu ai fost vinovat, de ce te mâhnești?”, 
sau se face că nu și-a priceput greșeala sa, tot nu află odihnă. Există 
unii care merg la guru etc. și atunci când își dau seama că nu merg 
bine, vin și mă întreabă. Și deși le spun ceva ca să-i ajut, ei insistă: 
„Nu, aceasta în care credem este corectă”. „Bine, dar dacă este 


corectă și eşti satisfăcut de aceasta, de ce vii și mă întrebi?”. Deşi nu 
se odihnesc în strâmbătura lor, totuși insistă, încercând ba cu una, 
ba cu alta să se mintă pe ei înșiși, dar odihnă adevărată nu află. 

- Părinte, poate trăi cineva cu o conștiință greșită toată viața 
Iui? 

- Dacă acela crede în gândul lui, poate. 

- Dar cum o poate îndrepta? 

- Dacă gândește smerit, dacă nu are încredere în gândul său și 
discută despre el cu duhovnicul său. 

- Părinte, dacă omul are o sensibilitate, își poate 

crea totuși o conștiință greșită? 

- Dacă se creează o conștiință greșită, înseamnă că sensibilitatea 
lui nu este bună. Ceva greșit va crea altceva de asemenea greșit. 
Unii, deși spun: „Eu sunt sensibil”, se poartă în chip barbar cu alții 
şi-i osândesc fără motiv. 

- Părinte, oare conștiința celor ce se îndreptăţesc a prins zgură? 

- Cel care se îndreptățește are și puțină mustrare înlăuntrul său; 
nu este cu desăvârşire nesimţitor, şi atunci când cineva nu este 
nesimțitor, îl doare pentru greşeala sa, după care vine mângâierea 
dumnezeiască. lar cel ce-și face o conștiință greșită ajunge la 
nesimţire; unul ca acesta se fălește pentru săvârșirea unei crime. Am 
văzut oameni care, deşi au făcut crime, le spun cu un astfel de ifos, 
încât ți le prezintă ca pe niște izbânzi. Pentru că dacă își dezvoltă 
cineva conștiința greșită, aceasta nu mai este o simplă nesimţire, ci 
este ceva mai mult decât o nesimţire. Atunci când eram la 
Mănăstirea Stomio, la Koniţa, a venit unul și mi-a spus: „Vreau să 
mă mărturisesc”. „Nu sunt preot”, îi spun. „Nu, vreau să-ți spun ţie 
păcatele mele”, îmi spune. Erau acolo și niște femei care urcaseră să 
se închine. „Este mai bine să plecați acum”, le spun. „Nu, le spune 
acela, nu-i nimic, staţi și voi”. Şi a început să povestească ce a făcut 
în tinereţile lui: „Când eram tânăr, m-am dus să învăţ meseria de 
cizmar, dar moțăiam tot timpul, pentru că noaptea mergeam cu o 
bandă și furam. În regiunea noastră era un ceauș(?2'care ne spunea: 
„Duceţi-vă și furați. Eu vreau doi berbeci. Mai departe voi furaţi 
orice vreţi”. Mergeam așadar pe la casele creștinilor, lăsam pelerina 
jos, dădeam una câinilor la maxilar cu o vargă de corn pe care o 
aveam cu mine, și intram înăuntru. Furam doi berbeci și câți miei 
puteam. Berbecii îi dădeam ceaușului, iar mieii îi ascundeam în 
grajdul nostru. Ceaușul ne închidea imediat în temniță. Cei care ne- 
au văzut furând, mergeau dimineaţa la politie și spuneau: „Cutare și 


cutare ne-au furat”. „Cutare și cutare? Dar aceștia sunt în temniță. 
De ce îi clevetiți?” Și dă-le bătaie... Odată am mers la o turmă pe 
care o păzea sus pe munte un copil de vlah voinic și înalt ca și tatăl 
lui. «Acum cum o să intrăm în turmă? Ne vor azvârli ca pe beţele de 
chibrite», îmi spun ceilalți. Iau atunci pușca, îl ochesc pe copil și 
bam!, se întinde jos. Îl leg și pe tatăl lui de un păr sălbatic... Am 
luat, am luat...”. Şi pe toate acestea le spunea ca pe niște mari 
isprăvi, și râdea. Iată unde duce conștiința greșită! 

Am cunoscut şi un polițist care făcuse servici la secţia de 
transporturi şi sărmanul plângea mereu, deoarece odată însoţise de 
la o pușcărie Ia alta pe unul pe care l-au trecut prin tribunalul 
militar şi l-au executat, fiindcă făcuse multe crime. A căutat, le-a 
aflat pe rudele lui și le-a cerut iertare; dar un frate al aceluia, care 
era în America i-a spus: „Trebuia să-l fi omorât mai devreme, căci 
astfel ar fi scăpat o mulțime de oameni”. Vedeţi ce diferenţă este 
între o stare și cealaltă? Acesta se considera vinovat pentru simplul 
fapt că însoţise din ordin un criminal, în timp ce acela povestea 
crimele ce le-a făcut ca pe niște izbânzi și se fălea cu ele. 


Minciuna nu odihnește 

- Părinte, când cineva și-a făurit lumea lui proprie deoarece 
crede în gândul său, poate fi ajutat de rugăciunile celorlalți? 

- Ce nevoie crezi oare că mai are să fie ajutat, dacă el și-a făcut 
lumea sa proprie?... Este lucru mic să-și facă cineva o întreagă lume 
proprie?... Ascultă, dacă cineva își face propria lui lume prin gândul 
său, crezi că el are vreo odihnă, crezi că simte vreo bucurie? 
Minciuni. Minciuna nu-l odihneşte pe om. Să spunem că cineva este 
nevoit să spună o minciună, ca să scape pe altcineva. Îl poate scăpa 
chiar și de la moarte, dar minciuna ce a spus-o nu încetează a fi o 
jumătate de păcat. Sau cineva spune o dată o minciună cu gând 
bun, ca să ajute o situație și să nu se pricinuiască sminteală. De 
pildă vine la mănăstire pe ascuns un cunoscut ca să-și spună o 
problemă a familiei sale, ca să se ușureze. Vine după aceea, să 
presupunem, fratele lui și te întreabă: „A trecut pe aici cutare?”. 
Dacă-i spui „a trecut”, se va crea o întreagă istorie, pentru că 
celălalt se compromite. Atunci spui: „nu ştiu”. Pentru că dacă spui 
„a venit” se poate să meargă chiar să-l și bată. Aceasta este altceva. 
Însă trebuie să ia aminte oricine, pentru că dacă se întâmplă trei- 
patru de astfel de împrejurări, încet-încet poate merge și mai 
departe. Să se obișnuiască să folosească minciuna fără motiv și să 


dobândească o conștiință greşită. Să ajungă să spună basme întregi 
fără să-l mustre deloc conștiința. lar după aceea, aceasta se face o 
știință. 

Ei, şi cum mai potrivesc unii minciunile dacă exersează! O, pot 
plăsmui şi un întreg basm ca să te convingă! La Colibă a venit odată 
un cunoscut de-al meu; era acolo şi un grup, compatrioţii unui copil 
pe care îl ajutasem. Sărmanul acesta, deși era isteț la minte, copil 
bun, era leneș; nu voia să lucreze. Se învățase să umble. Patru ani 
am încercat să-l aduc pe cale. Atunci le-am spus compatrioților lui: 
„Îngrijiți-vă să aflați ceva de lucru pentru acest copil. Eu am 
încercat şi cu alte prilejuri să-l ajut. L-am trimis și în Kastoria, la 
niște cunoscuți, să înveţe meseria de blănar, dar a plecat. Este tânăr 
şi este păcat să-și piardă vremea așa. Are numai mamă, tatăl lui a 
murit”. Atunci acel cunoscut al meu a început să spună celorlalți: 
„Da, ne-am îngrijit împreună cu părintele Paisie ca acest copil să 
meargă acolo și să înveţe de la blănar. Și după aceea, după ce a 
plecat de acolo, câţi bani nu a dat pe telegramele ce le trimitea la 
patronii lui, ca să nu se neliniștească! Dar nu-i nimic; astea nu se 
discută. I-am spus atunci și Părintelui că nu se va îndrepta copilul!”. 
„Ce spune acesta?”, m-am gândit. Dar nu am vrut să spun nimic, ca 
să nu-l jignesc. Deși auzise pentru prima oară cele discutate, a 
plăsmuit un întreg basm, că ne-am îngrijit împreună de copilul 
acela, că am aflat soluția să meargă să înveţe meseria de blănar 
etc.! Felul în care le-a spus m-a pus și pe mine pe gânduri. 

- Le-a spus înaintea Sfinţiei Voastre? 

- Da, înaintea mea le-a spus. Erau și ceilalți. 

- Ce a înțeles? 

- Ce să înțeleagă? În clipa aceea simţea o satisfacţie egoistă, dar 
după aceea se chinuia. Crezi că avea pace înlăuntrul lui? 

- Atunci când un om spune un fapt puţin umflat... 

- Da, cu puţin sos! 

- Din slavă deșartă o face? 

- Ei, dar din ce altceva crezi? Din slavă deșarta și din egoism le 
spune. 

- Ce va putea ajuta pe un astfel de om ca să-și îndrepte 
neputinţa aceasta? 

- Să înceteze de a mai spune minciuni. Trebuie să știe că 
minciuna, chiar și atunci când are circumstanțe atenuante, nu 
încetează să fie o jumătate de păcat. 

- Părinte, se poate ca cineva să ne dea ceva ca să ne 


iconomisească, iar noi să credem că ne-a dat-o pentru că o 
merităm? 

- Ascultă. Dacă-ţi spun: „Tu, soră, vei putea ajunge la măsurile 
Sfintei tale patroane!”, poate să zâmbești puţin, dar înlăuntrul tău 
nu vei avea odihnă. Minciuna nu odihnește, pentru că nu are harul 
lui Dumnezeu. lar nedreptul care nedreptățeşte și spune: „Acesta 
este al meu”, nu are odihnă. Iată, turcii din Constantinopol, deși au 
trecut atâția ani de la Cădere, atunci când îi văd pe greci că merg 
acolo simt că au un lucru răpit şi îi privesc ca și cum ar fi venit 
proprietarul. Și sunt turci și au trecut atâţia ani. 


Conștiinţa corectă îl vestește corect pe om 

Nu există în om lucru mai mare decât conștiința odihnită. Este 
lucru mare să nu te mustre conștiința că ai fi putut face și altceva și 
nu ai făcut-o. Atunci omul are o bucurie lăuntrică și toată viața lui 
este prăznuire. Această bucurie lăuntrică dă putere duhovnicească. 

- Părinte, cum va pricepe cineva dacă ceea ce face este plăcut lui 
Dumnezeu? 

- Omul are vestire lăuntrică. 

- Îi ajunge vestirea lui proprie sau îi trebuie și mărturia altora? 

- Vorbesc despre unul care are conștiința corectă, nu vorbesc 
despre unul care are conștiința greșită. Conștiința corectă îl vestește 
corect pe om. Atunci omul simte siguranță, nădejde și spune cu 
smerenie: „Eu nu sunt vrednic de rai; sunt pentru iad, dar cred că 
dragostea și mila lui Dumnezeu nu mă vor lăsa”. Simte aceasta 
pentru că se nevoiește; nu stă fără să facă ceva și își odihnește 
gândul său, spunându-și: „Dumnezeu mă va mântui.” 

Conștiinţa... lucru înfricoșător! Nu există foc mai mare, iad mai 
mare ca arderea conștiinței. Nu există vierme mai înfricoșător și 
mai chinuitor ca viermele conștiinței. Cei osândiți vor suferi veșnic, 
deoarece îi va chinui gândul că au pierdut bunătăţile raiului pentru 
puțini ani de viață pământească, deşi aceștia au fost plini de 
mâhniri și neliniște. Atunci patimile dobândite nu-i vor mai 
satisface, iar aceasta va fi un alt chin. 

- Părinte, cum poate trăi monahul în chip practic martiriul 
conștiinței? 

- Martiriul conștiinței este pentru toți oamenii; nu este numai 
pentru monah. Monahii au pe deasupra și martiriul cel dulce al 
nevoinţei. În esență, nu există martiriul conștiinței pentru unul ce se 
nevoieşte corect. Pentru că pe cât îl doare mai mult pe cineva 


duhovniceşte, adică pe cât îl doare mai mult fie pentru halul în care 
se află, fie pentru că se face părtaş la Patima Domnului, cu atât este 
răsplătit prin mângâierea dumnezeiască. Chiar dacă are mâhniri, 
supărări etc., atunci când conștiința îi este odihnită, simte 
înlăuntrul său mângâiere dumnezeiască. 


CAPITOLUL 3 - Supravegherea și cunoașterea de sine 


Cercetarea de sine 

În armată, la Transmisiuni, aveam reţea de urmărire şi tablou de 
recunoaștere. Urmăream și înțelegeam care post era străin și care 
era al nostru, pentru că uneori intrau în rețea și posturi străine. Tot 
aşa și omul trebuie să-şi urmărească gândurile și acțiunile sale, ca să 
vadă dacă sunt în acord cu poruncile Evangheliei, să-și surprindă 
greşelile şi să se nevoiască să le îndrepte. Pentru că dacă lasă o 
greșeală aşa, ca să treacă neobservată, sau atunci când îi 
semnalează cineva despre vreo neputinţă pe care o are și nu stă să 
se gândească la ea, nu poate spori duhovnicește. 

Cercetarea de sine este cea mai folositoare dintre toate 
cercetările. Cineva poate cerceta multe cărți, dar dacă nu se 
supraveghează pe sine, toate cele citite sunt zadarnice. În timp ce 
dacă ia aminte la sine și mai și studiază puţin, se folosește foarte 
mult. Și atunci purtarea lui devine fină în toate manifestările. Altfel 
face greșeli mari și nici nu-şi dă seama. La Colibă observ următorul 
fapt: vizitatorii mă văd că aduc buturugile!23: din celălalt capăt ca 
să se așeze, dar când se ridică să plece, nu se gândesc cine va merge 
să le ducă la locul lor. 

Sau văd că aduc o buturugă și, neavând altele să stea, nu se duc 
să aducă, ci aşteaptă să le aduc eu. Dacă s-ar fi gândit puţin, ar fi 
spus: „Bine, dar suntem cinci-șase oameni; oare să-l lăsăm să care 
singur atâtea buturugi din cealaltă parte?”, și tac-tac, s-ar fi dus și 
le-ar fi adus. 

- Părinte, o soră mai mică m-a întrebat: „Atunci când era monah 
începător, Părintele nu a avut căderi în nevoință sa? Nu i-a trecut 
prin minte nici un gând de-a stânga? N-a căzut în judecarea 
aproapelui?”. 

- Atunci când mi se întâmpla ceva în nevoință mea sau îmi 
spuneau vreun cuvânt, nu le treceam „neimpozabile”. 

- Părinte, ce înseamnă „neimpozabile”? 

- A trece cineva peste greşalele lui cu nepăsare. A nu-l atinge; a 
trece pe dinafară. Precum pământul atunci când se întărește, oricâtă 
ploaie ar cădea nu absoarbe apă în el, un lucru asemănător se 
întâmplă și în cazul acesta. Se întărește ogorul inimii din pricina 
nepăsării și orice i-ai spune, orice s-ar întâmpla, nu-l atinge, ca să-și 
simtă vinovăția și să se pocăiască. Dacă, de pildă, cineva îmi spunea 


că sunt fățarnic, nu spuneam: „Vreme rea să aibă cel ce mi-a spus 
aceasta”, ci căutam să aflu care a fost pricina ce l-a silit să spună 
cuvântul acesta. „Se întâmplă ceva, îmi spuneam. Nu este de vină 
acela. Nu am luat aminte la ceva, am dat o oarecare pricină de s-a 
smintit de purtarea mea. Nu se poate să fi spus aceasta fără motiv. 
Dacă aș fi luat aminte și m-aș fi mișcat mai cu prudenţă, nu s-ar fi 
smintit. L-am vătămat și voi da socoteală lui Dumnezeu de aceasta”. 
Și încercam imediat să aflu greșeala mea și să o îndrept. Adică nu 
cercetam de ce a spus-o acela; dacă a spus-o din invidie, din ură, 
sau a auzit-o de la altul și a înțeles-o altfel. Nu mă preocupa 
aceasta. Şi acum în toate cazurile tot așa fac. Dacă, de pildă, îmi 
spune cineva un cuvânt, nu mai dorm. Și dacă este așa cum spune 
acela, mă mâhnesc și caut să mă îndrept. Iar dacă nu este așa, tot 
mă mâhnesc, pentru că mă gândesc că am greșit eu în ceva; nu am 
luat aminte undeva și l-am smintit. Nu arunc greutatea asupra 
altuia; cercetez felul cum va judeca Dumnezeu ceea ce am făcut, nu 
cum mă văd oamenii. 

Dacă nu cercetează omul lucrurile în felul acesta, de nimic nu se 
va folosi. De aceea de multe ori spunem despre cineva: „Acesta și-a 
pierdut controlul”. Ştiţi când se pierde controlul? Atunci când omul 
nu se supraveghează pe sine. Când cineva suferă cu mintea și nu se 
poate controla pe sine, are circumstanţe atenuante. Dar cel care are 
minte și nu-și controlează faptele sale deoarece nu se supraveghează 
pe sine, unul ca acesta nu are circumstanţe atenuante. 


Experienţa din căderile noastre 

Când vă cercetaţi pe voi înșivă, foarte mult ajută ca uneori să vă 
luaţi viața la rând, din vârsta copilăriei, ca să vedeți unde aţi fost, 
unde sunteți și unde trebuie să vă aflați. Dacă nu veţi compara 
trecutul cu prezentul, nu vă veți putea da seama că, deși s-ar putea 
să fiți într-o stare oarecum bună, totuși nu acolo unde ar fi trebuit 
să fiți, și astfel să-L mâhniți pe Dumnezeu. Când cineva este tânăr și 
se află într-o stare nu foarte bună, se justifică; dar atunci când se 
măreşte și rămâne în aceeași stare sau s-a îndreptat doar puțin, nu 
se îndreptățește. 

Cu cât trec anii, cu atât omul se maturizează duhovnicește și, 
dacă pune în valoare experienţa din trecut, înaintează mai statornic 
şi mai smerit. De multe ori și urcușurile și coborâșurile în nevoință 
ajută pentru o călătorie duhovnicească statornică și rodnică spre 
cele de sus. 


Copilul mic, când începe să meargă, este firesc să se 
rostogolească câteodată pe scară, să se lovească cu capul de 
balustradă, să urce pe scaun și să cadă... Nu-şi dă seama că dacă 
urcă pe scaun și calcă pe margine, va cădea. Dar cu cât crește, 
dobândește experiență, se maturizează și începe să ia aminte. „Data 
trecută, se gândeşte, m-am urcat acolo şi am căzut. Acum nu o să 
mă mai urc”. Tot astfel și în nevoință noastră, atunci când pe toate 
le supraveghem și punem în valoare binele, dobândim experiența și, 
dacă o folosim, ne ajută mult. 

Îmi aduc aminte că acasă, la Koniţa, aveam șase cai, mari și 
mici. Într-o zi, în timp ce îi treceam peste un podeţ făcut din 
trunchiuri de copaci și scânduri, un lemn putred s-a rupt și piciorul 
căluțului cel mai mic, ce avea patru ani, a fost prins între lemne. De 
atunci, deși am făcut un podeţ mai mare și am pus lemne sănătoase, 
cu toate acestea, când ajungeam acolo, căluțul se oprea, își clătina 
capul și ori rupea căpăstrul și fugea, ori sărea dincolo. Dacă acel cal 
de patru ani, care este cal, folosea experiența și nu mai călca cu 
piciorul pe podeţ, cu cât mai mult omul trebuie să folosească 
experiența acumulată din căderile lui. 


Să-l localizăm și să-i lovim pe dușman 

- Părinte, nu am iubit smerenia, jertfa, primirea ne-dreptății... 

- Nu este exact așa cum spui. Eu nu mă neliniștesc, pentru că 
văd că înăuntrul tău a intrat neliniștea cea bună. Repede te vei 
slobozi de patimi, pentru că ai început să te cercetezi pe tine. 
Aceasta ajută mai mult decât orice altă nevoinţă. Cel ce se 
cercetează pe sine își lasă cele vechi ale lui și intră pe drumul 
duhovnicesc cel corect. Omul nostru cel vechi fură ceea ce face cel 
nou. Când învăţăm să-l prindem, îi prindem pe toți hoţii ce ne fură 
orice bine ne dă Dumnezeu și ne rămâne nouă bogăţia 
duhovnicească. 

- Părinte, atunci când mă mâhnesc mult pentru vreo greșeală, de 
pildă pentru că am vorbit urât unei surori, oare aceasta mă ajută? 

- Ajută, dar să iei aminte să nu depășești limitele Să te mâhnești, 
dar să te şi bucuri totodată pentru că ţi s-a dat prilejul să ți se 
manifeste boala și s-o vindeci. Să cugeți: „De vreme ce vorbesc urât 
şi mă comport astfel, înseamnă că există o oarecare patimă 
înlăuntrul meu și s-a ivit această ocazie să iasă afară ca s-o văd și s- 
o îndrept”. Firește vei cere și iertare de la acea soră. Căderile te 
ajută să te cunoşti pe tine însuţi. Toate ies la suprafață și încet-încet 


se face lucrarea cea bună. Vezi că şi medicii dau uneori bolnavilor 
diferite substanțe pentru a prilejui manifestarea simptomelor bolii și 
a stabili un diagnostic corect. Dau, de pildă, glucoza și după aceea 
fac analiza sângelui, ca să vadă dacă a crescut glicemia. 

În nevoință duhovnicească este necesar să reperăm punctele 
slabe ale caracterului nostru, slăbiciunile noastre și după aceea să 
încercăm să lovim acolo. Căci dacă știi concret în ce puncte se află 
dușmanul, te mişti cu siguranță. Pui harta jos și spui: „Dușmanul 
este aici și aici; noi trebuie să apucăm să prindem aceste și aceste 
puncte. De acolo vom cere întărire, aici este trebuință de aceste 
arme” etc. Adică îţi poți desfășura un plan. Dar ca să afli unde se 
găsește dușmanul trebuie să te nelinișteşti și să cercetezi; nu poți 
dormi. 

- Părinte, oare este mai bine pentru cineva sa-și afle singur 
slăbiciunile lui sau să i le spună 

- Este bine să caute și să le afle singur, dar și atunci când i le 
spun alții, să nu reacționeze, să primească aceasta cu bucurie. 
Pentru că se poate ca ei să creadă că se vede pe sine, dar de fapt să 
se vadă așa cum ar vrea el să fie și nu așa cum este în realitate. 

- Părinte, oare ceilalți mă văd mai bine pe mine? 

- Omul singur, dacă vrea, se poate vedea mai bine pe sine. Adică 
poate localiza mai bine o reacţie a sa, o greşeală a sa, etc. şi să afle 
din ce pricină a provenit, în timp ce altul trage concluzii doar din 
presupunerile ce le face. 

- Părinte, se poate ca cineva să încerce să se vadă pe sine așa 
cum este și să nu reușească? 

- Da, căci dacă în încercarea aceasta a lui există mândrie, nu se 
poate vedea pe sine precum este în realitate. 


Să ne oglindim pe noi înșine în ceilalți 

Omul se vede mai bine pe sine atunci când se oglindește în alții. 
Dumnezeu dă fiecărui om harisma ce-i trebuie ca să se ajute, 
indiferent dacă o pune în valoare sau nu. Dacă o pune în valoare, va 
ajunge la desăvârșire. Și slăbiciunile sunt ale noastre; fie că le-am 
dobândit din propria noastră neatentie, fie că le-am moștenit de la 
părinţi, fiecare din noi trebuie să facă nevoinţă potrivită pentru a se 
elibera de ele. Până ne vom elibera, trebuie să ne oglindim pe noi 
înșine în cusururile celuilalt și să ne cercetăm unde ne aflăm. Dacă, 
de pildă, vedem în celălalt o slăbiciune, imediat să spunem: „la să 
văd, nu cumva o am și eu?”, iar dacă o avem, să ne nevoim să o 


tăiem. 

- Părinte, şi dacă gândul îmi spune că nu am slăbiciunea aceasta, 
ce sa-i răspund? 

- Să spui: „Eu am altele mai mari; aceasta este foarte mică în 
comparaţie cu ale mele”. Se poate ca uneori slăbiciunile tale să fie 
mai mici, dar să ai și mai puţine circumstanţe atenuante. Dacă se 
cercetează oricine în felul acesta, vede că el are cusururi mai mari 
decât celălalt. Apoi vede și virtuțile celuilalt, „la să văd, își spune, 
există în mine această virtute? Nu. Vai, cât sunt de departe de acolo 
unde trebuia să mă aflu!”. Cel ce lucrează astfel, de toate se 
folosește, se schimbă în sensul cel bun și se desăvârșește. Se 
folosește de sfinţi, se folosește de nevoitori, se folosește chiar și de 
oamenii din lume. Pentru că de ar vedea, de pildă, un mirean care 
nu se bagă în seamă pe sine, că se jertfește, va spune: „Oare eu am 
această mărime de suflet? Nu o am și mai sunt și om duhovnicesc!” 
și atunci încearcă să-l imite. Cu toții avem de făcut multă treabă. 
Bunul Dumnezeu pe toate le iconomisește spre binele nostru într-un 
mod înţelept. 


Cel ce se cunoaște corect pe sine are smerenie 

- Părinte, de obicei îmi dau seama de mândria pe care o am 
după aceea, atunci când cad. 

- Scopul este să-ți dai seama de ea înainte de a cădea. Când 
cineva îți spune că ai făcut ceva bun, să nu simți satisfacție. să nu se 
prindă, să nu se lipească lauda de tine. 

- Ce m-ar ajuta ca să ajung la aceasta? 

- Cunoașterea de sine. Dacă omul se cunoaște pe sine, s-a 
terminat. Laudele sunt după aceea corpuri străine; nu se lipesc de 
el. Atunci când, de pildă, cineva ştie că este țigan, nu se poate lipi 
de el gândul că este împărat. Și tu, dacă vei crede că ești prinţesă, 
vei avea lipsuri. 

- Dacă m-aș pregăti de mai înainte ca să nu primesc lauda, 
aceasta nu m-ar ajuta? 

- Aceasta fireşte că trebuie să se facă, dar uneori vei fi pregătită, 
alteori nu. Scopul este să te cunoști pe tine. Dacă nu-și cunoaşte 
cineva omul său cei vechi, nu se smerește și nu se poate face 
ruperea duhovnicească a persoanei lui pentru ca să intre pe 
traiectoria duhovnicească, ci rămâne pe traiectoria lumească. 

- Părinte, mă pot cunoaște pe mine în chip greşit? 

- Dar noi nu vorbim despre starea greșită. Cel care se cunoaște 


corect pe sine are smerenie. lar când omul se smerește, neapărat va 
veni harul lui Dumnezeu. 

Cel care face lucrarea care trebuie ca să se cunoască pe sine se 
aseamănă cu cel care sapă adânc și află metale în adâncul 
pământului. Și cu cât înaintează mai adânc în cunoașterea de sine, 
cu atât mai jos se vede pe sine și se smerește, însă mâna lui 
Dumnezeu îl înalță mereu. lar când se cunoaște deja pe sine, 
smerenia lui devine o stare Firească și harul lui Dumnezeu își face 
“moratoriul”, adică îşi prelungește perioada de şedere, și atunci nu 
se mai primejduiește din pricina mândriei. În timp ce acela ce nu 
face lucrarea aceasta, își acoperă mereu gunoaiele lui, își înalță 
mereu vârful, stă puțin la înălțime prin mândria lui și în cele din 
urmă cade grămadă. 


Să ne cunoaștem boala noastră 

- Părinte, adeseori văd slăbiciunile altora și îi judec. 

- Boala ta ţi-o știi? 

- Nu. 

- De aceea știi boala celorlalți. Dacă ţi-ai fi știut boala ta, nu ai fi 
ştiut boala altora. Nu spun să nu participi la durerea lor, ci să nu te 
preocupi de greșalele lor. Dacă omul nu se ocupă de sine, ispititorul 
îi va da de lucru să se preocupe de alții. Dar dacă face treabă în el 
însuși, atunci se cunoaște și pe sine și-l cunoaște și pe celălalt. 
Altfel, prin concluziile greșite pe care le scoate din sine judecă 
greşit și pe alții. 

- Părinte, ce îl ajută mai mult pe cineva ca să se îndrepte? 

- La început, voința. Voința este într-un fel pornirea cea bună. 
Apoi, unul ca acesta trebuie să înțeleagă că este bolnav și să înceapă 
tratamentul corespunzător. Pentru că dacă este bolnav și își ascunde 
boala, cândva va cădea grămadă deodată, fără să-și dea seama, și 
nu se va putea ajuta medical. De pildă, cineva ştie că are un început 
de tuberculoză pulmonară din pricina căreia nu are poftă de 
mâncare. Îl întreabă: „De ce nu mănânci?”. „Ei, nu-mi place 
mâncarea aceasta! răspunde el. Apoi are dese slăbiciuni și nu poate 
merge bine. „De ce mergi așa?”, îl întreabă. „A, îmi place să merg 
încet-încet, zice. Ce, să alerg ca un nebun?”. Nu spune că are 
slăbiciuni și de aceea nu poate merge. Apoi începe tuşea. „De ce 
tușești?”. „Ei, din pricina alergiei!”. Nu spune că plămânii îi sunt 
stricați. Apoi mai scoate câte un scuipat cu sânge. „Ce este 
aceasta?”, îl întreabă. „Ei, mi s-a iritat laringele”. 


- Şi toate acestea. Părinte, deoarece nu vrea să-și descopere 
tuberculoza? 

- Da, deoarece o acoperă. O acoperă, o acoperă și după aceea 
moare de tuberculoză galopantă. Se sparge plămânul, se umplu 
lighene de sânge, cade jos și în cele din urmă se descoperă boala 
lui, dar foarte greu mai poate fi ajutat. În timp ce, dacă ar înţelege 
că simptomele ce apar sunt de la tuberculoză și ar primi 
tratamentul corespunzător, s-ar face mai sănătos decât cel sănătos. 
Vreau să spun că și în viața duhovnicească, acela care își justifică 
patimile sale primește în cele din urmă o înrâurire diavolească și nu 
se poate ascunde. Ştii ce înseamnă să primească omul înrâurire 
diavolească? Se sălbăticeşte, se face fiară, se împotrivește, vorbeşte 
urât, cu obrăznicie și nu primește ajutor de la nimeni. 

De aceea toată temelia cea bună este ca mai întâi de toate omul 
să-și cunoască boala pe care o are şi să se bucure că a cunoscut-o. 
De aici înainte trebuie să primească tratamentul, medicamentele 
potrivite și să simtă și recunoștință față de medic - de duhovnic sau 
de starețul său - iar nu să se împotrivească. Iată, acela își întinde 
mâna că să-i facă transfuzie; îl înțeapă, îl doare, dar primește, 
deoarece aceasta îl va ajuta. Sau o operaţie, câtă chinuire nu are! 
Dar omul primește s-o facă pentru a se însănătoși. 

- Părinte, atunci când știu că, de pildă, o observaţie 

aspră mă va ajuta, de ce oare nu o primesc cu plăcere? 
- Ascultă, se poate să nu o primești cu plăcere, dar 
cel puţin îți dai seama că ceea ce ai făcut nu este bine? 

- Da, îmi dau seama. 

- Ei, dacă îţi dai seama, este ceva şi aceasta. Vezi, bolnavul ia un 
medicament care este amar, dar îl primeşte mai cu plăcere decât o 
bomboană pentru că își dă seama că îl va ajuta. Dacă nu primește 
medicamentul amar, nu se vindecă. Trebuie ca omul să-și cunoască 
neputința sa, să primească medicamentele, ca după aceea să-l 
întărească Hristos. 


CAPITOLUL 4 - Simţirea păcătoșeniei îl mișcă pe 
Dumnezeu 


Recunoașterea greșelii noastre 

Părinte, Avva Isaac spune că în vremea rugăciunii trebuie să te 
simți ca un copil (Sf. Isaac Sirul, “Cuvinte ascetice”, Cuv. 19, p. 96. 
ş. U.). 

- Da, dar să te simţi că eşti un copil neastâmpărat. să recunoști 
că ai mâhnit pe Părintele tău și să plângi pentru aceasta. Atunci vei 
simți mângâierile cele dumnezeieşti. Să nu spui: „Deoarece sunt 
copil, Dumnezeu trebuie să mă iubească și să mă ierte. Așadar pot 
să fac neorânduieli”. 

- Părinte, m-am neliniștit atunci când am citit la Sfântul Grigorie 
de Nissa că pentru a-l, chema „Tată” pe Dumnezeu trebuie să fi 
ajuns la nepătimire,!2+ altfel aceasta este „ocară şi batjocură” (25: 

- Binecuvântat-o, nu te mâhni. Aceasta a scris-o Sfântul pentru 
cei ce trăiesc în mod răzvrătit și păcătos. Dar când, deși păcătuiește 
cineva, își simte totuşi adânc vinovăția sa, atunci îl poate numi 
„Tată” pe Dumnezeu. 

- Părinte, simt că nu sunt în rânduială față de Dumnezeu și 
aceasta mă doare. 

- Din clipa în care simţi că nu ești în rânduială și spui cu 
smerenie, „am greşit. Dumnezeul meu.(25 Dumnezeu iartă, ajută și 
dă harul Său, și dacă moartea te va afla în starea aceasta, te vei 
mântui. Pentru că nu spui în mod simplu că nu ești în rânduială și 
rămâi pe un drum strâmb, ci te nevoiești. Nu ești - Doamne fereşte! 
- în stare demonică. Mai mult sau mai puţin, aici, în mănăstire, 
toate surorile sunteți, cu ajutorul lui Dumnezeu, în pocăință. Apoi 
să ştii că atunci când omul duhovnicesc simte că este într-o stare 
duhovnicească proastă, primeşte har dumnezeiesc, pentru că 
această simţire pe care o are pentru păcătoșenia sa este ca o spălare. 

Când cineva îmi spune cu durere: „Sunt așa și aşa”, mă bucur de 
el, pentru că, recunoscându-și greșalele, se va slobozi de ele. Odată 
am găsit un om care stătea într-o colibă cu pisici și câini. Nici foc 
nu aprindea pentru că se temea să nu-i ardă coliba. Era cu 
desăvârșire părăsit. M-a durut şi mi-a fost milă de el, dar acela mi-a 
spus: „Să nu-ţi fie milă de mine, călugăre; trebuie să mă chinuiesc. 
Dacă ai ști ce am făcut, nu ti-ar mai fi milă de mine. Pentru mine 
este mult și aici unde sunt”. Ei, pe acesta, orice ar fi făcut, oare nu-l 


va iconomisi Dumnezeu? Şi acum, (27: pe când eram în spital, a venit 
o femeie care avea mâinile găurite din pricina transfuziilor. 

Era într-o stare nenorocită. Sărmana avea toate venele găurite. 
„Nu am făcut nici un bine, îmi spune. Dar poate o să-Și facă milă 
Dumnezeu pentru acestea ce le sufăr și o să mă ia în rai! Am 
neputința aceasta, și cealaltă...”. Și a spus, a tot spus o grămadă de 
cusururi. Ce lucrare fină făcea în ea însăși! Eu nu am văzut un alt 
om într-o astfel de stare! 

- Părinte, am auzit pe cineva spunând: „Îmi spune gândul că 
Hristos Se va purta cu îngăduință”. Este corect gândul acesta? 

- Când omul are smerenie mare, își recunoaște greşeala, își simte 
vinovăția într-o măsură mare și suferă, atunci Hristos Se va purta cu 
îngăduinţă și-l va ierta. „Fiul Meu, îi va spune, nu te mai gândi. 
Gata, s-a rezolvat”. Dar dacă nu-și simte vinovăția sa și se odihnește 
la gândul că Hristos Se va purta cu îngăduință și milă, aceasta este 
foarte primejdios. Adică Hristos îi va premia pe păcătoşi? 

Recunoașterea cea corectă a stării noastre îl mișcă pe Dumnezeu 
şi ne dă ajutor și bucurie paradisiacă. Dacă ne-ar fi ajutat și 
nerecunoașterea, Dumnezeu nu ne-ar fi cerut-o pe cea dintâi. 

- Părinte, aţi spus „recunoașterea cea corectă” a stării noastre. 
Există și recunoaștere necorectă? 

- Da, se poate ca cineva să aibă o cunoaștere greșită despre sine, 
să se îndreptățească și să-şi odihnească gândul. De aceea, atunci 
când spun că există recunoașterea greșelii, se înțelege că există fie și 
o mică străduință pentru îndreptare. De pildă, îți datorez cinci sute 
de mii de drahme și atunci când te văd îţi spun: „Îţi datorez cinci 
sute de mii”, dar nu mă preocupă grija să-ţi întorc banii; ci numai 
recunosc în mod simplu că am o datorie. După puţin timp iarăși mă 
gândesc şi-ţi spun: „Da, da, am această datorie”. Însă asta nu 
înseamnă recunoaștere. Când cineva recunoaște cu adevărat că are 
o datorie, nu doarme; caută să afle cum s-o achite. Și atunci când 
spune: „Am o datorie”, este vestit şi celălalt, prin felul cum o spune, 
că într-adevăr îl preocupă problema. 


Simţirea păcătoșeniei și sporirea în nevoință 

- Părinte, când cineva nu merge bine în nevoinţa sa, este corect 

să-și spună: „Așa ești și așa vei fi. Nimic mai bun nu aștept de la 
tine”? 

- Dacă înfruntă așa starea sa, se poate înșela; poate ajunge să 

spună: „Cei care sunt pentru rai, oricum vor merge în el. Așadar, de 


ce să mă mai nevoiesc?”. Adică Sfinţii s-au sfinţit fără nevoinţă? 
Unul ca acesta, deși nu se nevoieşte, așteaptă să se îndrepte, să se 
elibereze de patimile lui. Face ca acel bătrân care, voind să 
mănânce mure, şedea jos sub rugul de mure cu gura căscată și 
aştepta să-i cadă vreo mură în gură. 

- Părinte, cum pot înţelege dacă am sporire duhovnicească? 

- Dacă ai simțirea păcătoșeniei tale, vei avea şi sporire 
duhovnicească. Cu cât îți vei vedea mai mari păcatele tale, cu atât 
mai mare simțire vei dobândi şi cu atât mai mult vei spori. 

- Părinte, se poate ca cineva să-şi recunoască greșeala sa și să nu 
sporească? 

- Când omul își recunoaște greşeala sa şi cade iarăși, fără să 
vrea, înseamnă că există mândrie sau predispoziție spre mândrie și 
de aceea nu-l ajută Dumnezeu să sporească. 

A-și simţi cineva păcătoșenia sa este un lucru mare și dăruiește 
putere mare. După aceea se scârbeşte de sine, se smerește, atribuie 
toate bunătăţile sale numai iubirii de oameni și bunătății lui 
Dumnezeu și simte o mare recunoștință. De aceea, Dumnezeu 
iubește mai mult pe păcătoşii care îşi recunosc păcătoșenia lor, se 
pocăiesc și trăiesc în smerenie, decât pe cei ce se nevoiesc mult, dar 
nu-şi recunosc păcătoșenia lor şi nu au pocăință. 


Să cerem cu smerenie mila Iul Dumnezeu pentru 
îndreptarea noastră 

- Părinte, atunci când Sfinţii Părinți spun că pocăința este 
hotărârea de a nu mai face păcatele săvârșite mai înainte și părerea 
de rău pentru ele înseamnă că trebuie să ne aducem aminte de ele 
continuu? 

_ Nu, nu trebuie să ne aducem aminte de fiecare păcat separat, 
ci să avem simţirea continuă a păcătoșeniei noastre. Până la un 
punct trebuie să se gândească cineva la o greșeală a sa, iar apoi să 
ceară smerit mila lui Dumnezeu și, dacă nu există mândrie, 
Dumnezeu va ajuta. Și mai ales atunci când cineva este sensibil, 
este mai bine să-și uite păcatele lui cele vechi după ce i s-au iertat 
prin pocăință și mărturisire. Unuia ca acesta vrăjmașul îi poate 
aduce aminte de păcatele lui de odinioară și să-l ameţească cu 
gândurile ca să-i mănânce timpul și să-l distragă de la rugăciune. 
Însă cel care nu este sensibil şi vede că se naște mândria înlăuntrul 
său atunci este bine să-şi aducă în minte păcatele sale, ca să se 
smerească. 


- Părinte, se poate ca cineva să aibă simțirea păcătoșeniei lui și 
să nu aibă pocăință? 

- Da, dacă nu are smerenie. Când se amestecă egoismul în 
pocăință, omul gândeşte mereu: „Cum de am făcut aceasta? Cum de 
au văzut-o și alții? Ce părere își vor face despre mine?”, și se 
chinuiește. Expresiile „Cum de am făcut aceasta iarăși?” și „Oare 
cum am ajuns aici?”, au egoism; nu au pocăință. Trebuie să 
înţeleagă că a greșit și să ceară smerit mila lui Dumnezeu. să spună: 
„Dumnezeul meu, am greşit iartă-mă. Sunt un ticălos. Fie-Ţi milă de 
mine. Dacă nu mă ajuţi, mai rău mă pot face, dar mai bun 
nicidecum. Singur nu mă pot îndrepta”, și să se străduiască să nu 
mai facă. Mulţi oameni care au greșit și i-a durut pentru că L-au 
rănit pe Dumnezeu, iar nu pentru că au scăzut în ochii oamenilor, s- 
au sfințit. 

Când cineva trăieşte lumește, dar după aceea taie legăturile cu 
duhul lumesc, este atras de multe ori de el fără să vrea. Cu toate 
acestea nu trebuie să deznădăjduiască. Cred că în cazul acesta 
sporire este și faptul că începe neliniștea cea bună, care mustră 
sufletul pentru greşelile ce le-a făcut și pentru ceea ce trebuia să 
facă, dar nu a făcut. Încet-încet începe o luptă, omul se smereşte 
vrând-nevrând și se deznădăjduieşte cu deznădejdea cea bună, 
adică se deznădăjduiește de eul său. Atunci pe toate le atribuie 
harului lui Dumnezeu şi crede cu adevărat ceea ce a spus Domnul: 
„Fără Mine nu puteţi face nimic” (In. 15, 5). Dacă în continuare se 
nevoieşte cu mărime de suflet, cu multă smerenie, nădăjduind în 
atotputernicia lui Dumnezeu, Bunul Dumnezeu îl va milui. 


Mâhnirea pentru greșalele noastre 

- Părinte, cum poate fi ajutat cineva ca să nu facă aceeași 
greșală? 

- Dacă îl doare cu adevărat pentru greșeala sa nu o va mai face. 
Trebuie să existe zdrobire lăuntrică și pocăință sinceră ca să se 
îndrepte. La aceasta se referă Sfântul Marcul Ascetul când spune: 
Dacă omul nu se va mâhni pe măsura greșelii, cade ușor în aceeași 
greșală”. {28} 

Adică dacă greșeala este mică, e trebuință de pocăință mai mică, 
dacă este mai mare, de o pocăință mai mare. Atunci când cineva și- 
a priceput mărimea greşelii sale și nu se întristează „pe măsura 
greșelii”, atunci ușor cade în aceeași greșală sau în una mai mare. 

- Cum ne vom da seama că nu ne-am mâhnit „pe măsura 


greşelii”? 

- Dovada este căderea în aceeași greşeală. Apoi, atunci când vă 
supravegheați să nu stabiliți numai diagnosticul. Voi faceți mereu 
analize microbiologice, aflați microbul, îl priviți și spuneţi: „Trebuie 
să-l omorâm”, dar nu începeţi tratamentul. În regulă, ați depistat că 
aveţi o boală. Tac, să vedeţi și cum să o vindecaţi. Ce folos este 
dacă faceți mereu analize-analize fără să încercaţi să vă îndreptați? 
Spuneţi: „Am patima aceasta, o am pe cealaltă”, dar nu le tăiați, ci 
rămâneţi în ele văicărindu-vă. Astfel vă risipiţi puterile și vă irosiți 
timpul. Vă irosiți și mintea, și inima. Vă îmbolnăviţi de întristare și 
după aceea nu mai faceţi nimic. Iar apoi, atunci când vă faceţi bine, 
începeţi: „Oare de ce m-am îmbolnăvit atunci? Și cum m-am 
îmbolnăvit?”. Nu spun să nu vă supravegheați pe voi înșivă și să vă 
lăsaţi greşelile să treacă neobservate, însă trebuie mers numai până 
la un punct, măi copilașule, și cu întristarea! Nu nepăsare, dar nici 
nenorocire. Ai făcut ceva care nu a fost bine? Te-ai gândit la el? L-ai 
văzut? L-ai recunoscut? L-ai mărturisit? Mergi înainte, nu te 
împiedica. Ţine-l numai în memorie ca să iei aminte altă dată, dacă 
ți se va da o pricină asemănătoare. Întristarea pentru greşalele 
noastre nu are nici o valoare dacă nu încercăm să le îndreptăm. Este 
ca și cum am plânge pe un bolnav mereu fără să-i oferim ajutor 
pentru întremare. 

- Părinte, dar când te chinuiești pe dreptate pentru vreo 
greșeala, nu trebuie să te mâhnești? 

- Trebuie să te mâhnești, dar mâhnirea să fie pe măsură. Dacă 
nu te doare, vei fi „tra-la-la” și vei cădea iarăși în aceeași greşeală; 
nu te vei îndrepta. Dar dacă din mâhnirea pocăinței treci în 
deznădejde, atunci înseamnă că te-ai mâhnit mai mult decât 
trebuia. În aceste cazuri trebuie să-ți dai ție însuţi puţin curaj și să 
înfrunți greșeala cu puțină nepăsare bună. 


Prihănire de sine și nu deznădejde 

- Părinte, oare este ușor ca dintru început să simțim în 
profunzime păcătoșenia noastră? 

- Dumnezeu, din dragoste, nu îngăduie ca încă de la începutul 
vieţii noastre duhovnicești să ne simțim păcătoșenia noastră, ca să 
nu ne încovoiem. Există suflete mărinimoase și sensibile care nu ar 
fi putut rezista și s-ar fi vătămat. Aşadar, ne orbește ochii ca să nu 
ne vedem toate păcatele deodată. Se poate, de pildă, să avem găinaț 
la manșetă, iar noi să credem că avem flori. Înaintând puţin câte 


puțin în nevoința noastră, Dumnezeu îngăduie să începem a ne 
vedea greşelile noastre şi ne dă și putere să ne nevoim ca să ne 
îndreptăm. Lucrarea fină vatămă atunci când nu există experiență. 
La fel se întâmplă și cu simţirea binefacerilor lui Dumnezeu. Dacă 
ar vedea omul binefacerile lui Dumnezeu încă de la începutul vieții 
lui duhovnicești, ar păți hemoragie duhovnicească. Pentru că, 
atunci când cineva vede binefacerile lui Dumnezeu și totodată își 
simte nemulțumirea sa, se topește. 

- Părinte, nu-mi văd greșalele mele și inima îmi este ca piatra. 

- Uneori îngăduie Dumnezeu să nu ne vedem greșalele noastre și 
inima să ne fie ca piatra, pentru că altfel se poate ca diavolul să ne 
arunce în deznădejde. Omul trebuie să se gândească la păcătoșenia 
lui cu discernământ. Pocăinţa care are în ea neliniște și deznădejde 
nu este de la Dumnezeu; și-a băgat și aghiuță codița acolo. Trebuie 
luare aminte, pentru că se poate ca diavolul să-l apuce din cele de-a 
dreapta, din pocăință, și să-l arunce în cele de-a stânga, în mâhnire 
sau deznădejde, în așa fel încât să-l zdrobească sufletește şi trupeşte 
și să-l netrebnicească. Adică îi aduce cealaltă zdrobire, care are 
neliniște, ca să-l facă cioburi. Se poate, de pildă, să-i spună: „Eşti 
foarte păcătos, nu te vei mântui”. Chipurile se interesează de 
sufletul tău, dar de fapt îi pricinuiește neliniște și deznădejde. Dar 
nu o să-l lăsăm pe diavolul să facă ceea ce vrea. Atunci când 
diavolul îți spune: „Eşti păcătoasă”, tu să-i spui: „Și ce te interesează 
aceasta pe tine? Voi spune că sunt păcătoasa, când vreau eu, nu 
când vrei tu”. 

- Părinte, cărei pricini i se datorește melancolia care de multe 
ori vine în suflet? 

- Melancolia și apăsarea sufletului se datoresc de obicei 
mustrărilor de cuget provenite din sensibilitate și atunci omul are 
nevoie de mărturisire ca să poată fi ajutat de duhovnic. Pentru că, 
dacă este sensibil, se poate ca greșala să fie foarte mică, dar 
vrăjmașul diavol s-o mărească, să i-o arate cu microscopul, ca să-l 
arunce în deznădejde și să-l netrebnicească. Poate să-i spună, de 
pildă, că a mâhnit, chipurile, mult pe unii, că le-a pricinuit greutăți 
etc., și să-l facă să se mâhnească mai mult decât poate suporta. 
Dacă diavolul se interesează așa de mult de unele ca acestea, de ce 
nu se duce să necăjească conștiința unui om stăpânit de nesimţire? 
Dar pe cel nesimţitor, dimpotrivă, îl face să considere întru nimic o 
greşeală mare de a sa, ca să nu-și vină în simţire. 

Omul trebuie să se cunoască pe sine aşa cum este, nu așa cum îl 


prezintă vrăjmașul diavol, deoarece acesta se interesează numai 
spre răul nostru. Niciodată să nu deznădăjduiască, ci îi ajunge 
numai să se pocăiască, deoarece și păcatele lui sunt mai puţine 
decât cele ale diavolului, și are și circumstanţe atenuante, deoarece 
a fost plăsmuit din pământ, și din neatenţie a alunecat și s-a 
murdărit. 

Pentru ca nevoința să fie corectă, trebuie ca noi să învârtim 
roata invers de cum o învârteşte diavolul. Dacă ne spune că suntem 
ceva, să cultivăm prihânirea de sine. Dacă ne spune că nu suntem 
nimic, să spunem: “Dumnezeu mă va milui”. Dacă omul se mișcă 
aşa, în chip simplu, cu încredere și nădejde în Dumnezeu, intră în 
viaţa lui pocăința, smerenia și urcă la înălțimi duhovnicești. 

- Părinte, adică prihânirea de sine nu ajută în nevoința 
duhovnicească? 

- Ajută, dar este trebuință de discernământ. Se poate, de pildă, 
ca cineva să-și spună sieși: „Eşti un prost...”. Dar s-o spună cu 
smerenie, ca să-și bată joc de diavol, dar și cu noblețe, nu cu 
ticăloşie. Prihănire de sine, nu deznădejde. 

Semnul maturității duhovnicești este să cred că nu fac nimic, să 
deznădăjduiesc în sensul cel bun de mine însumi, de eul meu; să 
simt că prin orice fac, adaug mereu numai zerouri, dar să-mi 
continui nevoința mea nădăjduind în Dumnezeu. Atunci Bunul 
Dumnezeu, văzând zerourile bunei mele intenţii, îşi va face milă cu 
mine, va adăuga la început unitatea și zerourile mele vor căpăta 
valoare și mă voi îmbogăți duhovniceşte. Înlăuntrul stării smerite a 
deznădăjduirii de mine însumi se ascunde starea duhovnicească cea 
bună. 


Lucrare duhovnicească cu lupa 

- Părinte, cum poate cineva să se vadă pe sine totdeauna 
păcătos? 

- Atunci când se cercetează cu luare aminte. Cu cât se cercetează 
mai cu luare aminte, cu atât se vede mai păcătos. 

- Cineva care are multe griji, oare cum va putea fi ajutat să 
săvârşească lucrarea aceasta? 

- Este bine ca în timpul zilei să spună puţin rugăciunea și să aibă 
o oarecare oră de reculegere. Vedeţi, băcanul în fiecare seară își 
numără banii. Dacă nu urmărește ce câștigă și ce datorează, va da 
faliment și va intra și în pușcărie. 

- Părinte, unii oameni nu știu ce să spună la mărturisire. 


- Aceasta arată că nu fac lucrare fină în ei înșiși. Dacă nu facem 
lucrare fină în noi înșine, atunci și pe cele mari le scăpăm. Trebuie 
să ne curățim ochii sufletului nostru. Un orb nu vede nimic. Unul 
care are un ochi, ei, vede și el, dar mai bine vede cel care are 
amândoi ochii sănătoși. lar dacă are și telescop și microscop, va 
vedea curat și pe cele de departe, și pe cele de aproape. De pildă, o 
iconiță sculptată o pot săvârși în trei ceasuri. Dacă o las câteva zile 
și mă uit iarăși la ea, îi aflu destule lipsuri. La fel dacă aș lucra la ea 
şi o săptămână, şi o lună, și doi ani. Dacă vreau, aceeași iconiță o 
pot lucra și în cinci ani. Dar după aceea trebuie să lucrez cu lupă. 
Vreau să spun că lucrarea duhovnicească nu are sfârșit. Cu cât 
înaintează cineva duhovnicește, i se curățesc ochii sufletului său tot 
mai mult și mai mult, își vede greșalele lui din ce în ce mai mari, și 
astfel se smerește şi vine harul lui Dumnezeu. Atunci când Sfinţii 
spuneau: „Sunt păcătos, sunt vrednic de plâns”, o credeau, pentru 
că ochii sufletului lor deveniseră microscoape. Cu cât înaintau, 
dobândeau un microscop mai puternic și se vedeau că sunt mai 
păcătoşi. Iată, îmi privesc mâna cu ochiul liber și mi se pare că este 
frumoasă. Dacă însă aș privi-o cu lupa, aş vedea acești peri, care 
acum abia îi zăreşti, ca pe niște chiparoşi mici. „Măi, copilașule, 
oare ce sunt eu? Om sălbatic?”, îmi voi spune. Dacă și duhovniceşte 
veți lucra astfel, vă veţi scârbi de omul vostru cel vechi. Omul 
nostru cel vechi este un chiriaș rău înăuntrul nostru și, ca să plece, 
trebuie să-i dărâmăm casa și să începem să zidim clădirea cea nouă, 
pe omul cel nou. 


CAPITOLUL 5 - Pocăinţa are mare putere 


„ Venindu-și în sine... ”(Lc. 15, 17) 

Dumnezeu este foarte aproape de noi, dar și la mare înălțime. 
Pentru ca cineva să-L „îndoaie” pe Dumnezeu, să-L facă să Se 
coboare și să rămână cu el, trebuie să se smerească și să se 
pocăiască. Atunci Preamilostivul Dumnezeu, văzând smerenia lui, îl 
înalță până la ceruri și-l iubește foarte mult. „Bucurie se face în cer 
pentru un păcătos care se pocăiește” (Lc. 15. 7), spune Evanghelia. 

Dumnezeu i-a dat minte omului ca să se gândească la greșala sa, 
să se pocăiască și să ceară iertare. Omul nepocăit este nespus de 
crud cu sine însuși. Este și foarte lipsit de minte, deoarece nu vrea 
să se pocăiască și astfel să se slobozească din iadul cel mic în care 
trăieşte, care îl duce la cel mai mare și rău, la cel veșnic. Astfel el se 
lipseşte şi de bucuriile paradisiace pământești, care se continuă în 
rai lângă Dumnezeu cu bucurii mult mai mari și veșnice. 

Cât timp omul se află departe de Dumnezeu, este în afară și de 
sine. Vezi, în Evanghelie scrie că fiul risipitor „venindu-și în sine, a 
spus: Merge-voi la tatăl meu”. Adică atunci când și-a revenit, când 
s-a pocăit, atunci a zis: „Merge-voi la tatăl meu”. Cât timp trăise în 
păcat, era în afară de el, nu era rațional, deoarece păcatul este în 
afară de rațiune. 

- Părinte, Avva Alonie spune: „De va vrea omul, de dimineață 
până seară vine la măsură dumnezeiască” (Pateric, Avva Alonie, 3, 
p. 37). La ce se referă? 

- Viaţa duhovnicească nu are trebuință de ani. Într-o secundă 
cineva se poate muta din iad în rai, dacă se pocăieşte. Omul este 
schimbător. Se poate face înger, dar se poate face și diavol. Măi, 
măi, măi, ce putere are pocăința! Absoarbe harul dumnezeiesc. Un 
gând smerit să-şi aducă omul în minte și s-a mântuit. Un gând de 
mândrie să-și aducă și s-a dus, s-a pierdut, dacă nu se pocăiește și îl 
află moartea așa. Desigur, gândul smerit trebuie să fie însoţit şi de 
suspinul lăuntric, de zdrobirea lăuntrică. Pentru că gândul este 
gând, dar există și inima. „Și cu sufletul și cu inima și cu gândul”, 
spune cântărețul. Mi se pare că Avva se referă la o stare mai 
permanentă. Este trebuință de un interval de timp ca să ajungă 
cineva într-o stare bună. Dacă greșesc şi mă pocăiesc, sunt iertat în 
aceeași clipă. Dacă am duh de nevoință, încet-încet pot consolida o 
stare, dar până atunci oscilez. 


- Părinte, un om în vârstă se poate ajuta duhovniceşte pe sine 
însuși? 

- Da, căci mai ales atunci când cineva îmbătrâneşte, i se dă 
posibilitatea să se pocăiască, pentru că îl părăsesc iluziile. Mai întâi, 
deoarece odinioară, când a avut puteri trupești și n-a întâmpinat 
greutăți, nu și-a dat seama de slăbiciunile lui și credea că se află 
într-o stare bună. Acum, când întâmpină greutăți și se plânge, este 
ajutat să înţeleagă că nu este în regulă, că șchiopătează și că trebuie 
să se pocăiască. Dacă pune în valoare duhovnicește puținii ani ai 
vieţii ce i-au mai rămas și foloseşte şi experienţa ce a dobândit-o în 
numeroșii ani ai vieţii sale trecute, nu-l va lăsa Hristos, ci îl va 
milui. 


Lacrimile pocăinţei 

Pocăința este botezul lacrimilor. Prin pocăință omul se 
rebotează, renaște. Sfântul Apostol Petru, prin lepădarea sa, La 
trădat într-un fel pe Hristos, dar deoarece „a plâns cu amar” (Mt. 26, 
75 şi Lc. 22, 62), a primit iertare pentru căderea sa. Adică pocăința 
sinceră ce a arătat-o l-a spălat, l-a curăţit iarăși. Vezi, Dumnezeu 
mai întâi a făcut pământul, marea, toată creaţia și după aceea a luat 
pământ și l-a plăsmuit pe om. Omul mai întâi se naște trupește și 
după aceea, la botez, se naște duhovnicește din zidirea lui 
Dumnezeu, din apă, şi de la Duhul Sfânt, din harul dumnezeiesc - 
„din apă şi din Duh” (In. 3, 5) - şi se face om nou. 

- Părinte, adică precum atunci Dumnezeu a luat pământ și a 
plăsmuit, tot astfel și acum, la Botez, foloseşte apa ca să-l 
plăsmuiască din nou? 

- Da, apa are semnificaţia curăţirii, de aceea preotul, în timpul 
Botezului, îl afundă pe om în apă. Omul se spală de păcatul 
strămoșesc, se curăță de păcate, îl umbreşte harul lui Dumnezeu, se 
îmbracă în Hristos și devine un om nou, renăscut. Aceasta este 
lucrarea Botezului, l-a spus-o clar Hristos lui Nicodim, atunci când 
acela L-a întrebat cum se poate renaşte omul: „Amin, amin, spun tie, 
dacă nu se va naște cineva din apă și din Duh, nu va putea intra în 
împărăția lui Dumnezeu” (In 3, 5). Prin Botez, făptura căzută devine 
o creatură nouă și desăvârşită a lui Dumnezeu. De aceea, omul care 
nu întinează Sfântul Botez are mult har dumnezeiesc. Dar și când îl 
murdăreşte, există Botezul pocăinței. Dacă își simte greșala și îl 
doare pentru ea, se spală într-un fel cu lacrimile pocăinței și vine (2% 
iarăși harul lui Dumnezeu. 


- Părinte, am mulți ani de când nu am plâns pentru vreo 
greşeală de a mea; nu am nici o lacrimă. Oare aceasta înseamnă că 
nu am pocăință adevărată? 

- Nu te doare pentru o greșeală ce o faci? 

- Mă doare, dar poate durerea este de suprafață. 

- Nu trage concluzii numai din lacrimi. Desigur, lacrimile sunt o 
caracteristică a pocăinţei, dar nu singura. Unii acum plâng, apoi 
râd. Durerea din inimă și suspinul lăuntric sunt lacrimile lăuntrice, 
care sunt mai înalte decât cele exterioare. Unul, sărmanul, spunea: 
„Ce aspru sunt, Părinte! N-am nici o lacrimă! Inima îmi este ca o 
piatră. Ce inimă împietrită am! Vai mie!”. Deși era foarte sensibil, 
se simțea foarte aspru pentru că nu plângea. Suspina însă din adânc, 
gemea sărmanul și auzeai un oftat ieșind din adâncul inimii lui! În 
timp ce celălalt plânge-râde și este ca vremea de primăvară. Vede, 
de pildă, pe unul nefericit, este mișcat, plânge puțin și își spune: „O, 
cum particip eu la durerea celuilalt!”. Sau dacă se roagă și varsă 
puţine lacrimi, iarăşi spune: „O, rugăciunea mea se aude, pentru că 
se face cu lacrimi!”, și astfel își odihnește gândul său. 

Există şi lacrimi nemângâiate. Acestea sunt diavolești. Nu au 
pocăință, ci egoism rănit. Atunci omul plânge în chip egoist pentru 
căderea sa. Îl doare pentru că din pricina neatenției lui a scăzut în 
ochii oamenilor, iar nu pentru că a mâhnit pe Dumnezeu, și de 
aceea suferă îndoit. În timpul războiului răzvrătiților, un căpitan al 
răzvrătiților - Dumnezeu să-i hărăzească pocăință - a prins un 
familist sărac care avea nouă copii, l-a pus jos și îl bătea fără milă 
pentru că nu era de acord cu ideologia lui. Omul acesta fusese 
cândva în subordinea lui. Și sărmanul acela striga: „Dar bine, nu ţi-e 
milă de mine? Am nouă copii! Nu îți aduci aminte că te-am dus și în 
spate? Ce ţi-am făcut?”. Cineva dintre tovarășii căpitanului, când a 
văzut că îl bate atât de aspru pe acel om, i-a strigat: „Ei, ce ţi-a 
făcut? Nu ţi-e milă de el? Este om cu familie”. Acela imediat începu 
să plângă foarte tare, deoarece i-a fost rănit egoismul său de 
observaţia tovarășului lui. 

Dar plânsul acela era egoist; era ca pocăinţa lui luda. La vândut 
pe Hristos şi după aceea s-a dus la farisei să le spună „am greșit”, 
dar aceia i-au spus: „Ce ne spui că ai greșit?”. Atunci s-a simțit 
jignit, s-a umplut de pizmă, le-a aruncat argintii și s-a dus și s-a 
spânzurat din egoism (Mt. 27, 3-5). Însă dacă s-ar fi pocăit și 
mergând la Hristos I-ar fi spus: „lartă-mă”, s-ar fi mântuit. 


Rucodelia care nu se termină niciodată 

- Părinte, ce este întristarea cea dătătoare de bucurie? 

- Este bucuria ce provine din întristarea pentru vreo greşală de-a 
noastră. În întristarea dătătoare de bucurie există și durere și 
bucurie, de aceea se și numeşte „întristare veselă”. Se întristează 
omul din mărime de suflet, pentru că L-a mâhnit pe Hristos, însă se 
bucură deoarece simte mângâiere dumnezeiască. Păcătosul, atunci 
când se pocăiește sincer, îl iartă Dumnezeu, simte înlăuntrul său 
mângâiere dumneze-iască și poate ajunge la veselia duhovnicească. 

- Părinte, omul care se nevoiește poate trăi pocăința în toată 
viaţa lui? 

- Da, dacă se nevoieşte corect nu-și vede sporirea sa, ci numai 
căderile și trăiește în pocăință continuă. Nu știe că la început se 
lupta cu un diavol, iar după aceea poate se luptă cu o ceată. 
Deoarece cu cât cine va depune mai multă putere ca să-și 
dezrădăcineze o patimă și să dobândească o virtute, cu atât mai 
mulți vrăjmași se adună și trag și ei în jos de rădăcini. Atunci, deși 
nu își vede sporirea, cu toate acestea sporește destul de bine. Și se 
poate ca până la moarte să trăiască această stare, să nu-și vadă 
sporirea, să creadă că nu sporeşte deoarece are căderi, dar în 
realitate există sporire, pentru că mereu își mărește nevoința și se 
luptă cu tot mai mulți diavoli. 

Pocăința pentru nevoitor este o rucodelie care nu se termină 
niciodată. Pe cei morţi îi plângem, îi îngropăm, îi uităm... Păcatele 
noastre însă le plângem mereu, până ce vom muri, dar cu 
discernământ și nădejde în Hristos, Care S-a răstignit ca să ne 
învieze duhovnicește. 


Schimbarea vieții 

Pentru ca omul să înceteze să facă un păcat trebuie să încerce să 
evite orice prilej care pricinuiește acest păcat. Beţivul, de pildă, 
dacă vrea să se ajute pe sine și să nu mai bea, nu trebuie să treacă 
nici pe dinaintea tavernei. Este nevoie de puţină străduință și de 
intenţie bună, și Bunul Dumnezeu ne va ajuta să depășim greutățile. 
Să spunem că cineva are o patimă. O recunoaște, se nevoiește s-o 
taie, se pocăiește, se smerește. Intenţia ce o are ca să-și taie patima 
sa II vestește pe Dumnezeu, Care îl ajută. Dar dacă nu depune 
străduință ca să se schimbe și continuă să păcătuiască, atunci 
Dumnezeu cum să-i dea harul Său? Harul lui Dumnezeu nu vine 
într-o stare greșită, pentru că lucrul acesta nu l-ar ajuta pe om. Dacă 


ar fi fost așa, Dumnezeu ar fi dat harul Său și diavolului. 

Omul care nu mai vrea să rămână în căderea sa, în gândurile lui 
păcătoase, ci se pocăieşte pentru greșalele lui și se nevoieşte să nu 
mai păcătuiască, primeşte harul Iui Dumnezeu și este ajutat. Însă 
atunci când nu există pocăință şi păcatul este considerat modă, 
aceasta este o stare demonică. 

- Părinte, cum s-a mântuit unul din cei doi tâlhari care a fost 
răstignit împreună cu Hristos? 

- Acela a urcat pe zid şi a sărit în Rai! „Pocăinţa tâlharului raiul 
a deschis” (Ipacoi, glasul I). Adică a furat și raiul prin marea lui 
pocăință. 

- Părinte, dacă cineva și-a schimbat viața și nu mai rămâne în 
vechile lui obişnuinţe păcătoase, dar uneori mai cade în vreunul din 
vechile lui păcate, asta înseamnă că nu are pocăință? 

- Ei, dacă depune străduința care trebuie și totuşi mai cade, are 
o oarecare circumstanță atenuantă. La început nu este tocmai ușor. 
Dar atunci când cineva îşi dă seama cu adevărat cât de grav este 
ceea ce a făcut, nu va mai cădea. 

Mai demult exista pocăință sinceră. Atunci când cineva se 
pocăia, nu se mai întorcea înapoi. Îmi aduc aminte cât m-a ajutat o 
femeie prin pocăință adevărată. Avea multă zdrobire, nici nu 
vorbea. Se îmbrăcase în negru - era ca o călugăriță - și îngrijea de o 
bisericuță unde aprindea candelele... Chiar și numai când o vedeai, 
te foloseai mult. Acum însă îi văd pe câte unii care, de îndată ce își 
schimbă puţin viaţa, încep să facă pe dascălii cu alții, deși înăuntrul 
lor există încă omul lor cel vechi. Desigur, să se pocăiască cineva, 
să-și înceteze viața sa cea păcătoasă de până atunci și să înceapă să 
trăiască duhovnicește, toate acestea constituie ajutoare eficiente și 
pentru ceilalți, însă din acea stare în care se află să se prezinte 
imediat ca om duhovnicesc şi să înceapă să predice, ei bine, aceasta 
este înșelare. 

- Adică, Părinte, ei fac aceasta cu intenţia să-i ajute pe ceilalți? 

- Da, ca să-i ajute. Însă în spatele acestei acțiuni a lor, mai ales 
dacă erau întrucâtva și cunoscuţi în lume, se ascunde gândul cel 
mândru: „Acum oamenii vor înceta să mai vorbească despre 
Karaiskaki și Kolokotroni!20 şi vor discuta despre mine”. 

De aici poți înțelege cât de greşit merg unii ca aceștia. Dacă își 
simt cu adevărat greșala lor, pentru un interval de timp ei nu 
trebuie s-o uite și să se încurajeze, ci să ia aminte tot mai mult. Iar 
atunci când le trec diferite idei sau gânduri din viața lor de mai 


înainte, să le alunge ca pe niște gânduri de hulă. Și dovada că nu le 
mai primesc este că organismul reacționează. Adică trebuie să aibă 
cineva multă smerenie și să se fi îngrețoșat de toate cele vechi ca să 
se schimbe cu adevărat. Dacă din viața lui de mai înainte mai 
păstrează ceva pe care el 

îl consideră bun, le murdărește și pe celelalte. Din clipa în care 
are fie şi cea mai mică părere despre sine Dumnezeu nu ajută și 
orice ar face nu este curat 

- Părinte, atunci când cineva își schimbă viaţa, trebuie să se 
îngrijească să îndrepteze gândul ce l-au avut mai înainte ceilalți 
despre el? 

- Nu va căuta în chip egoist să îndrepteze gândul celorlalți, ci va 
căuta să se îndrepte el însuși și atunci se vor schimba de la sine și 
gândurile acelora. Dacă pata pricinuită de viața lui păcătoasă va 
rămâne în societate sau în mediul lui restrâns, ea se va șterge prin 
buna lui purtare. Nu este trebuință să vorbească nimic. Va vorbi 
Dumnezeu prin pocăința lui. 


„Și păcatul meu înaintea mea este pururi”(Ps. 50, 5) 

- Părinte, oare ajută să-și însemneze cineva greșelile lui ca să nu 
le uite până ce se va mărturisi? 

- Atunci când m-a durut cu adevărat pentru o greșală ce am 
făcut-o, nu o mai pot uita. Conștiinţa mă mustră, sufletul mă doare 
şi-mi aduc aminte de ea mereu. În răstimpul până ce ajunge la 
mărturisire, greșala lucrează în mine, îmi împunge inima și sunt 
mustrat de conștiință. Adică sufăr, dar sunt și răsplătit de 
Dumnezeu pe măsură. lar când fac o greșală și nu mă mai gândesc 
la ea, atunci greșala nu mă m înțeapă deloc; o uit și rămân 
neîndreptat. De aceea unii, deși le faci observaţii pentru vreo 
greşală ce au făcut-o, râd ca și cum nu s-ar întâmpla nimic. Însă 
gestul acesta are obrăznicie, nepăsare; este ceva cu desăvârșire 
satanicesc. Ai auzit ce spune David: „Fărădelegea mea eu o cunosc și 
mă voi îngriji pentru păcatul meu” (Ps. 37, 19) și „Păcatul meu înaintea 
mea este pururea” (Ps. 50, 5).Cu toate că Dumnezeu îl iertase, acela 
din mărime de suflet suferea înlăuntrul său și de aceea primea 
mereu mângâiere dumnezeiască. 

Alţii se pierd prin continue diagnostice asupra lor înșiși. 
Însemnează şi iarăși își însemnează în mod scolastic greșelile lor - 
chipurile ca să facă o lucrare mai fină - le trec prin rafinărie, le 
amețesc, dar nu se îndreaptă. Dacă însă ar prinde unul după altul 


defectele cele mari, și s-ar nevoi să le îndrepte pe acestea, ar 
dispărea şi cele mici. 

- Părinte, dacă cineva nu trăiește în pocăință, dar slavosloveşte 
pe Dumnezeu, este primită de Dumnezeu slavoslovia Iui? 

- Nu, cum oare să primească Dumnezeu această slavoslovie? 
Unuia ca acesta mai întâi îi trebuie pocăință. Căci dacă rămâne în 
păcat, la ce îi foloseşte să spună: „Slavă Ţie, Celui Ce ne-ai arătat 
nouă lumina...”? Aceasta înseamnă obrăznicie. Ceea ce se potrivește 
să spună este numai aceasta: „Îţi mulțumesc, Dumnezeul meu, că nu 
trimiți un trăsnet să mă ardă“, pentru că acest fel de slavoslovie are 
pocăință. 


Pocăinţă de nevoie 

_ Părinte, Avva Isaac scrie: „Orice pocăință ce se face fără 
dorință nu izvorăște din ea bucurie și nu aduce răsplată celor ce o 
au” (Sf. Isaac Sirul, „Cuvinte ascetice”, Cuv. 30, p. 164). Cum se 
poate pocăi cineva fără de dorinţa sa? 

- Este nevoit să se pocăiască pentru că a scăzut în ochii 
oamenilor, dar aceasta nu are smerenie. Eu așa înțeleg. 

- Adică există pocăință fără dorinţa noastră? 

- Da, este pocăință de nevoie. Adică iți cer să mă ierți pentru un 
rău ce ți l-am făcut ca să scap de consecinţe, dar lăuntric nu mă 
schimb. Omul îndrăcit se face, chipurile, că se pocăiește și lucrează 
cu viclenie, face metanii cu bunătate prefăcută, ca să-i înșele pe 
ceilalți. Dar și faptul de a merge cineva să-și spună păcatele sale 
duhovnicului pentru că se teme ca nu cumva să meargă în iad, nici 
aceasta nu este pocăință. Pentru că acesta nu se pocăiește pentru 
păcatele lui; ci problema lui este să nu meargă în iad. Pocăința 
adevărată este ca mai întâi omul să-și simtă greșeala sa, să-l doară, 
să ceară iertare de la Dumnezeu și apoi să se spovedească. Astfel va 
veni mângâierea dumnezeiască. De aceea totdeauna recomand 
pocăință și mărturisire. Niciodată nu recomand doar mărturisire. 

Iată, atunci când se face vreun cutremur, vezi cum cei care au 
intenţie bună sunt zguduiţi, se pocăiesc și îşi schimbă viaţa. Ceilalți, 
cei mai mulți, își vin în simțire pentru moment, dar de îndată ce 
trece primejdia iarăși se întorc la viaţa lor de mai înainte. De aceea, 
când mi-a spus cineva că în orașul unde locuiește a fost un cutremur 
puternic, i-am zis: „V-a scuturat bine? V-a trezit?”. „Ne-a trezit, ne- 
a trezit”, îmi răspunde el. „Ei bine, iarăși veți adormi”, i-am spus. 


Pocăinţa aduce mângâiere dumnezeiască 

- Părinte, ce este mângâierea dumnezeiască? 

- Ce este mângâierea dumnezeiască? O să vă dau un exemplu, ca 
să înţelegeți mai bine. Un copil face o poznă mică: strică, de pildă, o 
unealtă a tatălui său, iar după aceea se mâhnește și plânge, 
deoarece el o consideră foarte mare. Cu cât plânge mai mult și își 
recunoaște greșeala ce a făcut-o și suferă, cu atât mai mult tatăl lui 
îl mângâie: „Bine, copilașul meu, nu te mâhni, nu-i nimic, vom 
cumpăra alta”. Acela însă, văzând afecțiunea tatălui său, plânge mai 
mult, din mărime de suflet. “Nu pot să nu mă mâhnesc. Iată, acum 
trebuie unealta și eu am stricat-o”. „Copilașul meu, nu-i nimic, era 
veche”, îi spune din nou. Dar acela iarăși se mâhnește. Și cu cât 
acela se mâhnește, cu atât mai mult tatăl său îl strânge în brațe, îl 
săruta și îl mângâie. Astfel și aici, cu cât omul suferă mai mult și se 
mâhnește pentru păcătoşenia sa sau pentru nemulțumirea sa fată de 
Dumnezeu și plânge cu mărinimie că L-a mâhnit pe Dumnezeu Tatăl 
cu păcatele lui, cu atât mai mult și Dumnezeu îl răsplătește cu 
veselia dumnezeiască și-l îndulcește lăuntric. Mâhnirea aceasta are 
durere, dar are și nădejde și mângâiere. 

Dar cel care doreşte mângâiere dumnezeiască nu trebuie să 
ceară mângâiere. Ci trebuie să-și simtă greșala sa, să se pocăiască, și 
atunci va veni singură mângâierea dumnezeiască. Cândva, în 
Sfântul Munte s-a creat o problemă în care unii s-au compromis. 
Întâmplător m-a întâlnit unul dintre cei ce se compromiseseră și mi- 
a spus: „Ah, cât te doream ca să mă mângâi”. Și aceasta pentru că l- 
a scuturat de praf cineva. Iar cel care l-a scuturat avea dreptate. 
Când am auzit, m-am mirat! Să ceară mângâiere, cu toate că 
greșise! Dacă nu ar fi cerut mângâiere, ci s-ar fi smerit și ar fi spus: 
„Am greşit, Dumnezeul meu”, ar fi venit mângâierea dumnezeiască 
înăuntrul său. Însă acela, deşi greșise, voia să-i spun: „Nu-i nimic, 
nu te mâhni, nu a fost atât de mare greșala ta, nu ești numai tu 
vinovat, este de vină și acela”. Ei, dar ce mângâiere este aceasta? 
Asta este bătaie de joc. Mângâierea dumnezeiască vine din pocăință. 

- Părinte, atunci când după o greșală urmează o stare de 
pocăință, dar se simte totuşi o zdrobire sufletească și trupească, 
oare aceasta înseamnă că pocăința nu este corectă? 

- În prima zi se justifică o zdrobire sufletească şi trupească. Dar 
după aceea, atunci când există pocăință adevărată, deşi omul se 
mâhnește și-l doare lăuntric, simte mângâiere dumnezeiască. 

- Da, dar nu își uită greşala sa. 


- Da, nu o uită. Se mâhnește - se mângâie, se mâhnește - se 
mângâie. Își dă o palmă pentru greșala ce a făcut-o, primește o 
mângâiere de la Dumnezeu, o palmă - o mângâiere... Aceasta este 
pocăinţa ce aduce mângâierea dumnezeiască. 


PARTEA A PATRA PUTERILE ÎNTUNERICULUI 


«Puterile întunericului sunt slabe. 

Oamenii le fac puternice prin îndepărtarea 
lor de Dumnezeu, dându-i 

astfel drepturi diavolului». 


CAPITOLUL 1 - Vrăjitoria 

Deoarece de multe ori v-am vorbit despre rai, despre îngeri și 
sfinți ca să vă folosiți, acum vă voi spune puţine și despre iad și 
diavoli, ca să ne dăm seama cu cine ne luptăm; iar aceasta tot ca să 
ne folosim. 

La Colibă a venit odată un tânăr vrăjitor din Tibet și mi-a 
povestit multe din viaţa lui. Acest copil, de cum a fost înțărcat, a 
fost afierosit de tatăl său, la vârsta de trei ani, unui grup de 30 de 
vrăjitori de grad superior din Tibet, ca să-l inițieze în arta lor. A 
ajuns la gradul al 11-lea de vrăjitorie; cel mai înalt este al 12-lea. La 
vârsta de 16 ani a plecat din Tibet în Suedia ca să-l vadă pe tatăl 
său. Din întâmplare, acolo a întâlnit un preot ortodox foarte 
credincios, căruia i-a cerut să aibă o convorbire. Tânărul vrăjitor nu 
ştia nimic despre ce înseamnă un preot ortodox. Şi pe când stăteau 
într-o sală și discutau, deodată a început să facă niște vrăjitorii de 
ale lui ca să-i arate preotului puterea sa. A chemat o căpetenie a 
diavolilor, pe nume Mina, 31? şi i-a spus: „Vreau apă”. 

Un pahar din bucătărie se ridică, se duse singur la robinet, se 
deschise robinetul, se umplu, trecu prin ușa de sticlă închisă și veni 
în sală. Acela l-a luat și l-a băut. După aceea i-a arătat preotului, 
stând ei în sală, toată lumea, cerul, stelele. Folosea vrăjitorii de 
gradul patru și treptat înainta cu ele până Ia gradul al 11-lea. Apoi 
l-a întrebat pe preot cum le vede pe toate acestea. „Eram gata să-l 
omor, dacă mi-l ocăra pe satana”, mi-a spus. Dar preotul n-a spus 
nimic. Atunci tânărul îl întrebă: „De ce nu faci și tu semne?”. 
„Dumnezeul meu este smerit”, a răspuns preotul şi a scos o cruce pe 
care i-a dat-o să o ţină în mână. „Fă din nou semne”, i-a spus 
preotul. Tânărul îl chemă pe Mina, căpetenia diavolilor, dar acela 
tremura și nu îndrăznea să se apropie. Îl chemă atunci pe satana, 
dar acela, Ia fel; vedea crucea și nu se apropia. I-a spus numai să 
plece în Tibet. Atunci tânărul l-a ocărât pe satana: „Acum am 
înţeles, i-a spus, că puterea ta cea mare nu este decât o mare 
slăbiciune”. În continuare a fost catehizat de bunul preot, care i-a 
vorbit despre Locurile Sfinte, despre Sfântul Munte etc. Așadar a 
plecat din Suedia și s-a dus la Ierusalim, unde a văzut Sfânta 
Lumină. De acolo s-a dus în America, pentru ca să-i ocărască pe 
sataniștii pe care îi cunoscuse acolo și să-i determine să-și schimbe 
mintea - Dumnezeu l-a făcut cel mai bun propovăduitor al Său - și 
de acolo a venit în Sfântul Munte. 


Bunul Dumnezeu l-a ajutat în chip de invidiat deoarece el a fost 
nedreptăţit de mic. Rugaţi-vă pentru el, pentru că vrăjitorii îl 
războiesc cu toți diavolii. Dacă pe mine mă luptă atunci când vine 
să-l ajut, cu cât mai mult pe acela. Preoţii îi citesc exorcisme, dar 
mâinile i se rănesc și-i curge sângele. Sărmanul copil, mult îl mai 
chinuie diavolii. La început, pe când era prieten cu ei, nu-l 
deranjau, ci îl ajutau și îl slujeau. Rugaţi-vă. Trebuie însă și el însuși 
să ia aminte, deoarece Evanghelia spune că atunci când duhul cel 
necurat iese din om “se duce și ia cu sine alte şapte duhuri mai rele 
decât sine și intrând locuiesc acolo și se fac cele de pe urmă ale 
omului aceluia mai rele decât cele dintâi” (Mt. 12, 45). 


Vrăjitorii folosesc și diferite lucruri sfinte 

- Părinte, ce sunt descântătorii? 

- Sunt vrăjitori. Folosesc psalmii lui David, nume de sfinți etc. și 
le amestecă în chemările diavolilor. Adică în timp ce noi, citind 
Psaltirea, chemăm ajutorul lui Dumnezeu și primim harul 
dumnezeiesc, aceia, prin felul în care o folosesc, îl jignesc pe 
Dumnezeu, leapădă harul dumnezeiesc și astfel le fac hatârul 
diavolilor. Îmi spuneau unii despre un copil că a mers la un vrăjitor 
să-și rezolve ceva. Acela i-a citit ceva din Psaltire şi copilul și-a 
dobândit ceea ce dorise. Dar după aceea, la puţin timp a început 
sărmanul să se stingă, să se topească. Ce făcuse vrăjitorul? A luat 
niște semințe uscate în mâini și a început să-i citească psalmul 50. 
Iar când a ajuns la stihul „jertfa lui Dumnezeu” a aruncat seminţele 
aducând jertfă diavolilor, ca aceia să-i facă hatârul. Astfel L-a ocărât 
pe Dumnezeu cu Psaltirea. 

- Părinte, unii dintre cei care se ocupă cu vrăjitoriile folosesc 
crucea, icoanele... 

- Da, știu, și din asta poţi să-ți dai seama ce înșelăciune se 
ascunde în spatele celor pe care le fac! Astfel îi înșală pe sărmanii 
oameni care îi văd că folosesc lumânări, icoane etc. și de aceea se 
încred în ei. Iată, cineva mi-a spus că în orașul în care locuiește o 
turcoaică a pus icoana Maicii Domnului pe o piatră și spunea: 
„Piatra care ajută lumea!”. Nu spunea: „Maica Domnului”, ci 
„piatra”. Creștinii se zăpăcesc, pentru că văd icoana Maicii 
Domnului, şi unii care au vreo problemă de sănătate aleargă cu 
gândul că vor fi ajutați și după aceea diavolul treieră. Pentru că din 
clipa în care turcoaica spune că piatra ajută lumea și nu Maica 
Domnului, intră diavolul la mijloc, căci aceasta este o dispreţuire a 


Maicii Domnului. Se depărtează harul lui Dumnezeu și începe 
demonizarea. Și aleargă creștinii să-i tămăduiască piatra - piatra și 
aghiuţă - și în cele din urmă se secătuiesc, pentru că ce ajutor poţi 
avea de la diavolul? Dacă ar fi avut puţină minte, s-ar fi gândit: 
„Este turcoaică, musulmană, şi ce treabă are ea cu icoana Maicii 
Domnului?”. Chiar dacă ar fi spus că icoana Maicii Domnului ajută, 
din moment ce este musulmană, ce legătură poate avea cu Maica 
Domnului? Cu atât mai mult acum, când le spune că piatra îi ajută! 
Am spus unuia să înștiințeze Mitropolia ca să ia măsuri și să se 
păzească lumea. 

- Părinte, lumea ne cere talismane. 

- Mai bine să le daţi cruciulițe atunci când vă cer talismane. Nu 
faceți talismane, pentru că și vrăjitorii fac acum talismane. Pun pe 
dinafară o iconiță sau cruce, însă înăuntru au diferite vrăji. Oamenii 
văd icoana sau crucea şi se încurcă. lată, cu câteva zile mai înainte 
mi-au adus un talisman de la un turc, Ibrahim, care avea și o cruce 
brodată pe deasupra. Am aflat și despre un netemător de Dumnezeu 
că înfășură diferite iconiţe și înăuntrul lor punea păr, lemnișoare, 
cuie, mărgele{32 etc. 

Şi când Biserica i-a luat la întrebări, a spus: „Sunt medium”, 
pentru că mediumurile sunt libere și astfel face ce vrea. Am spus 
unuia care a fost vătămat de acela: „Să te duci și să te spovedești, 
pentru că ai primit înrâuriri diavolești”. S-a dus și s-a mărturisit. 
După aceea a venit și mi-a spus: „Nu am simţit nici o schimbare”. 
„Bre, nu cumva ai ceva la tine de la acel înșelat?”, îl întreb. „Da, îmi 
spune, am o cutiuță ca o Evanghelie mică”. O iau, o deschid și 
găsesc înăuntru diferite iconiţe înfășurate. Desfac - desfac și la 
mijloc erau niște mărgele, păr și ceva ca lemnul. Le-am aruncat și s- 
a eliberat omul. Vezi ce maestru este diavolul! 

Sărmanii oameni poartă astfel de talismane — chipurile, ca să 
fie ajutați - şi se chinuiesc. Pe acestea trebuie să le ardă și cenușa s- 
o îngroape adânc în pământ sau s-o arunce în mare, apoi să meargă 
să se spovedească. Numai așa se eliberează. A venit la Colibă un 
tânăr care avea multe probleme și se chinuia trupește și sufletește 
de mai mult de patru ani. Trăia o viață păcătoasă și în ultimul timp 
se închisese în casă; nu voia să vadă om. Doi prieteni de-ai lui, care 
veneau regulat în Sfântul Munte, cu multă greutate l-au luat și 
voiau să-l aducă cu ei în Sfântul Munte, la Colibă. De la Uranopolis 
la Dafni, de fiecare dată când corabia se oprea la portul vreunei 
mănăstiri, tânărul cădea grămadă. Prietenii lui împreună cu părinții 


ce erau în corabie încercau să-l ajute spunând rugăciunea. Cu multă 
greutate au ajuns la Colibă. Sărmanul și-a deschis inima sa, mi-a 
vorbit despre viaţa lui. L-am văzut că era chinuit de o oarecare 
putere diavolească. I-am spus să meargă să se spovedească acolo la 
un duhovnic, să facă ceea ce îi va spune și se va face bine. Într- 
adevăr s-a dus și s-a mărturisit. Când au intrat în corabie pentru a 
se întoarce, le-a mărturisit prietenilor lui că duhovnicul i-a spus să 
arunce în mare talismanul pe care i-l dăduse un oarecare cunoscut 
al său și îl purta la el, dar că îi era cu neputinţă să o facă. Deși 
prietenii lui îl rugau să se ridice și să-l arunce, acela stătea ca 
statuia. Nu se putea scula de pe bancă. Atunci l-au apucat și cu 
multă osteneală l-au scos afară pe punte. Cu ajutorul lor tânărul a 
reușit să-și scoată talismanul și să-l lase să cadă în mare, pentru că 
nu avea puterea să-l arunce. Imediat a simţit că i se eliberează 
mâinile și trupul său cel chinuit a dobândit putere. De bucurie a 
început să sară în sus pe punte plin de vioiciune și să-şi încerce 
puterea mâinilor trăgând de barele de fier de la balustrada 
vaporului. 


Cei care se ocupă cu vrăjitoria spun și multe minciuni 

- Părinte, vrăjitorii au vreo înştiinţare? 

- Au înştiinţare de la diavolul, dar spun și multe minciuni. Și voi 
să luaţi aminte acolo la arhondaric. Trebuie să controlați situația. Să 
vedeți ce oameni sunt cei care vin, pentru că se poate să vină și 
cineva care se ocupă cu vrăjile. Vi se pare ciudat? La o priveghere 
au venit aici două persoane ce se ocupau cu vrăjile. Se apropiau de 
oameni și le spuneau diferite lucruri. Spuneau și minciuni, că au 
legături și cu Kantiotis. (33 

Unei femei i-au spus: “Ţi-au făcut vrăji. Dimineaţă vom veni 
acasă la tine ca să te dezlegăm cu o cruce pe care o avem”. Vin la 
priveghere, vorbesc și puţin duhovnicește, iar unii îşi spun: „Dacă 
vin la priveghere înseamnă că sunt oameni credincioși”, și astfel își 
deschid inimile lor. 

Cum încurcă lumea cu minciunile pe care le spun! Ca să înșele o 
tânără, cineva i-a spus: „Părintele Paisie a avut o vedenie prin care i 
s-a descoperit că o să te căsătoreşti cu mine; ia și poartă aceasta 
fără să cercetezi ce este”, și i-a dat ceva ce era fermecat. Dar aceea, 
din fericire, nu l-a luat. „Bine, dar Părintele Paisie se ocupă cu 
acestea?”, a spus ea şi mi-a scris o scrisoare de patru pagini cu litere 
mărunte, plină de ocări. Nişte ocări!... „Nu-i nimic, mi-am spus, 


ocărăște-mă. Mai bine cu ocara, decât să te fi înșelat și să porți 
lucrul cel satanicesc!”. 

- Vă cunoștea, Părinte? 

- Nu, nu mă cunoștea. Nici eu nu-i cunoșteam, nici pe ea, nici pe 
acela. 


Puterile diavolești și vrăjitorești 

- Părinte, ce le-aţi spus elevilor care au venit astăzi și v-au 
dezvăluit că au chemat un duh? 

- Ce să le spun? Mai întâi le-am tras o săpuneală bună. Ceea ce 
au făcut este lepădare de credință. Din clipa în care îl cheamă pe 
diavolul și îl primesc, îl leapădă pe Dumnezeu. De aceea le-am spus 
ca mai întâi să se pocăiască, să se spovedească sincer și de aici 
înainte să ia aminte; să meargă la biserică, să se împărtășească cu 
binecuvântarea duhovnicului lor, ca să se curețe. Au circumstanțe 
atenuante deoarece sunt copii și au făcut-o ca un joc. Dacă ar fi fost 
mari, ar fi pățit un mare rău; diavolul ar fi dobândit mare stăpânire 
asupra lor; dar şi pe aceștia îi scutură. 

- Părinte, dar ce au făcut? 

- Ceea ce fac mulți... Pun pe masă un pahar cu apă și în jurul lui 
aranjează literele alfabetului: A, B, C etc. După aceea bagă degetul 
în apă și cheamă duhul, adică pe diavolul. Paharul se învârte 
singur, se opreşte înaintea literelor și formează cuvinte. Copiii 
aceştia au chemat duhul și când a venit l-au întrebat: „Există 
Dumnezeu?”. „Nu există”, le-a răspuns. „Cine ești tu?”, îl întreabă. 
„Satana” , le răspunde. „Există satana?”. „Există!”. Adică prostii 
grosolane. Nu există Dumnezeu și există satana. Când l-au întrebat 
din nou dacă există Dumnezeu, le-a răspuns: „Da, există”. O dată 
„da”, o dată „nu” și copiii s-au pus pe gânduri. Așa a iconomisit 
Dumnezeu, ca să fie ajutaţi. O copilă dintre ei a fost lovită de pahar. 
A îngăduit Dumnezeu s-o lovească, pentru ca astfel să-şi revină și 
ceilalți copii. 

Astăzi mulți, când vor să facă rău vreunei persoane, se duc la 
vrăjitorii care folosesc păpuşa de ceară a lui „Bondou”. (34 

Vrăjitorii au făcut din aceasta un joc, un hobby. 

- Părinte, dar ce fac? 

- Fac o păpușă de ceară și, atunci când cineva le cere să-l 
vatăme pe vrăjmașul lui, de pildă la ochi, înfig un ac în ochii 
păpușii și rostesc numele celui pe care vor să-l vatăme, făcând 
diferite descântece. Şi într-adevăr, persoana aceea, dacă trăiește o 


viață păcătoasă şi nu se spovedește, este atacat de puterea 
diavolească la ochi. Să-şi scoată ochii de durere! Fac analize, dar 
medicii nu află nimic. 

Dar iată şi medium-urile cât rău fac! Nu ajunge că iau banii de 
la oameni, ci distrug și familii. Merge, de pildă, unul la medium și îi 
spune problema pe care o arc. „Ascultă, îi spune acela, o rudă de-a 
ta care este puțin brunetă, puțin înaltă etc. ţi-a făcut vrăji”. Acesta 
caută să afle care din neamul lui are aceste trăsături. Va afla pe 
cineva care să semene puțin. „A, aceasta este, își spune, aceea care 
mi-a făcut vrăji”, şi-l cuprinde o ură mare împotriva ei. Însă aceea, 
sărmana, nu știe nimic - poate să-l fi și ajutat cândva - iar acesta să 
fie înverşunat împotriva ei, să nu vrea nici să o vadă. Se duce din 
nou la medium, iar acela îi spune: „Acum trebuie să dezlegăm vraja. 
Şi ca s-o dezlegăm, trebuie să dai ceva bani”. „Ei, fiindcă le-a aflat, 
spune acesta, trebuie să-l răsplătesc!”. Şi dă-i bani... 

Vezi ce face diavolul? Pune sminteli. În timp ce un om bun, 
chiar de ar ști ceva concret despre cineva, niciodată nu va spune: 
„Cutare te-a vătămat”, ci va încerca să-l ajute spunându-i: „Caută că 
nu-ți Iaci gânduri. Mărturisește-te și nu te teme!”. Şi astfel îl ajută și 
pe unul și pe celălalt. Pentru că și cel care l-a vătămat pe un altul, 
când îl vede pe acela că se poartă cu bunătate, își face probleme în 
sensul cel bun, și se pocăiește. 


Diavolul niciodată nu poate face binele 

- Părinte, un vrăjitor poate vindeca vreun bolnav? 

- Vrăjitor și să vindece un om bolnav! Pe unul care este scuturat 
de diavol, acesta îl poate face bine trimițând diavolul la altul. 
Pentru că vrăjitorul și diavolul sunt asociați și de aceea îi spune 
diavolului: “Ieși din acesta și du-te în cutare. Așadar îl scoate pe 
diavol din acela și, de obicei, îl trimite la vreo rudă de-a lui sau 
cunoscut care a dat drepturi diavolului. După aceea cel ce a avut 
diavol spune: „Eu am suferit, dar cutare m-a făcut bine”, şi astfel se 
face reclamă. Şi în cele din urmă diavolul se învârte pe la rude sau 
cunoscuți. Dacă cineva, să presupunem, este ghebos din lucrare 
diavolească, vrăjitorul poate izgoni diavolul din acela, îl poate 
trimite în altă parte şi ghebosul se ridică drept. Dacă însă are gheba 
din betegeală, vrăjitorul nu-l poate face bine. 

Unii mi-au spus despre o femeie că vindeca bolnavi folosind 
diferite lucruri sfinte. Când am auzit ce face, am rămas uimit de 
meșteșugul diavolului. Ţinea o cruce în mână și cânta diferite 


dă 


tropare. Cânta, de pildă, „Născătoare de Dumnezeu, Fecioară” și, 
când ajungea la „binecuvântat este rodul pântecelui tău”, scuipa pe 
lângă cruce, adică hulea pe Hristos și de aceea o ajuta aghiuță. 
Astfel, pe unii care sunt bolnavi, suferă de melancolie etc., din 
înrâurire diavolească și medicii nu-i pot face bine, ea îi vindecă, 
pentru că pe diavolul care pricinuiește boala îl trimite în altul și 
aceia se slobozesc de mâhnire. Şi mulţi o au de sfântă! Îi cer sfaturi 
şi, puțin câte puţin, le vatămă sufletul, îi distruge. 

Este trebuință de multă luare aminte. să fugi departe de vrăjitori 
şi de vrăji, precum fugi departe de foc și de șerpi. Să nu încurcăm 
lucrurile. Diavolul niciodată nu poate face binele. Numai bolile pe 
care le pricinuieşte el însuși le poate vindeca. 

Am auzit următoarea întâmplare: un tânăr se încurcase cu un 
oarecare vrăjitor şi se îndeletnicea cu vrăjile. După o vreme s-a 
îmbolnăvit și a ajuns la spital. Luni întregi a cheltuit tatăl său, 
pentru că nu aveau atunci asigurare, ca să afle ce are. Medicii nu-i 
aflau nimic. Devenise într-un hal fără de hal. Ce face atunci 
diavolul! Îi apare tânărului în chipul Sfântului Ioan Botezătorul, pe 
care îl aveau de patron în acea parte, și îi spune: „Te voi face bine 
dacă tatăl tău îmi va zidi o biserică”. Copilul a spus tatălui său, iar 
acela, sărmanul, a spus: „Este copilul meu, voi da tot ce am, numai 
să se facă bine”, şi a făgăduit Sfântului loan Botezătorul să-i 
zidească biserică. Diavolul a fugit și copilul s-a făcut bine. Și-a 
făcut... minunea! Atunci tatăl spune: „Eu am făgăduit să zidesc 
biserica. Trebuie să-mi împlinesc făgăduinţa”. Nu aveau posibilități 
materiale și, ca să zidească biserica, a vândut tot pământul ce-l 
avea. Şi-a dat toată averea sa. Copiii i-au rămas pe drumuri. S-au 
revoltat și au spus: „Nu ne trebuie Ortodoxia”, și s-au făcut martori 
ai lui Iehova. Îl vezi pe diavolul ce face? Se vede treaba că acolo nu 
existau martori ai lui iehova și a aflat vrăjmașul un mod ca să se 
facă și acolo. 


Când prind vrăjile 

- Părinte, oare vrăjile prind întotdeauna? 

- Ca să prindă vrăjile, trebuie ca cineva să dea drepturi 
diavolului. Adică să dea pricină serioasă și să nu se fi aranjat corect 
cu pocăința și spovedania. De unul care se spovedeşte nu se prind 
vrăjile chiar de le-ai arunca cu lopata asupra lui. Pentru că atunci 
când se spovedește și are inimă curată, vrăjitorii nu pot lucra 
împreună cu diavolii ca să-l vatăme. 


A venit odată la Colibă unul între două vârste cu niște aere... 
Cum l-am văzut de departe, am înţeles că are înrâurire diavolească. 
„Am venit să mă ajuţi, mi-a spus. Roagă-te pentru mine, că fac un 
an acum de când am niște dureri înfricoşătoare de cap și medicii nu 
află nimic”. „Ai diavol, i-am spus, pentru că i-ai dat drepturi să intre 
în tine”. „Nu am făcut nimic”, mi-a spus. „Nu ai făcut nimic? îl 
întreb. Nu ai înșelat o fată? Ei, ea s-a dus și ţi-a făcut vrăji. Du-te și 
cere iertare de la fată, apoi spovedeşte-te și să-ți citească exorcisme 
ca să-ți afli sănătatea. Dacă tu nu-ți dai seama de greșala ta și nu te 
pocăiești, toți duhovnicii lumii de s-ar aduna și s-ar ruga pentru 
tine, diavolul tot nu va pleca”. Atunci când vin astfel de oameni, cu 
astfel de aere, le vorbesc deschis. Au nevoie de o zguduitură bună 
ca să-și revină. 

Un altul mi-a spus că femeia lui are diavol. Stârnește mereu 
scandaluri în casă. Se scoală noaptea, îi scoală pe toți, le răstoarnă 
pe toate. „Tu te spovedești?”, îl întreb. „Nu”, îmi spune. „Trebuie să 
fi dat drepturi diavolului, îi spun. Nu s-a făcut aceasta din senin”. În 
cele din urmă am aflat că mersese la un hoge care i-a dat ceva să 
stropească în casă pentru noroc și ca să-i meargă bine la servici, și 
nici măcar n-a dat vreo însemnătate acestui lucru. După aceea 
diavolul treiera prin casa lui. 


Cum se dezleagă vrăjile 

- Părinte, dacă prind vrăjile, atunci cum se dezleagă ele? 

- Prin pocăință şi spovedanie. De aceea trebuie ca mai întâi să se 
afle pricina pentru care au prins vrăjile, să-și înțeleagă omul 
greșala, să se pocăiască și să se spovedească. Câţi nu vin acolo la 
Colibă chinuiți pentru că li s-au făcut vrăji, si-mi spun: „Fă 
rugăciune, ca să mă uşurez de chin!”. Îmi cer ajutorul fără să caute 
şi să afle de unde a început răul, ca să-l îndrepte. Adică să afle în ce 
au greșit de au prins vrăjile, iar apoi să se pocăiască, să se 
spovedească, pentru ca să Ie înceteze chinul. 

- Părinte, atunci când omul căruia i s-au făcut vrăji ajunge într-o 
astfel de stare încât nu se poate ajuta singur pe sine, nu se poate 
spovedi etc., îl pot ajuta alții? 

- Pot chema preotul acasă să-i facă Sfântul Maslu sau aghiazmă. 
Să-i dai să bea aghiazmă, ca să dea răul puţin înapoi și să intre 
puţin Hristos înlăuntrul lui. Așa a făcut o mamă cu copilul ei și l-a 
ajutat. Îmi spusese că fiul ei suferea mult pentru că i se făcuseră 
vrăji. „Să se ducă să se spovedească”, i-am spus. „Părinte, cum să 


meargă să se spovedească în starea în care este?”, mi-a spus. 
„Atunci spune-i duhovnicului tău, îi spun, să vină acasă, să facă 
aghiazmă și să-i dea fiului tău să bea aghiazmă”. „Dar oare o va 
bea?”. „O va bea”, îmi spune. „Ei, atunci să începi de la aghiazmă, 
îi spun, și după aceea încearcă să-l faci pe copil să vorbească cu 
preotul. Dacă se va spovedi îl va arunca pe diavolul cât colo”. Și 
într-adevăr m-a ascultat și astfel copilul a fost ajutat. După puțin 
timp s-a putut spovedi și s-a făcut bine. 

O altă femeie, sărmana, ce a făcut? Bărbatul ei se încurcase cu 
niște vrăjitori şi nici cruce nu voia să poarte. Ca să-l ajute puţin, a 
cusut pe gulerul sacoului său o cruciuliță. Odată, când trebuia să 
treacă pe un pod de cealaltă parte a unui râu, de îndată ce a călcat 
pe pod a auzit o voce spunându-i: „Taso, Taso, scoate-ţi sacoul ca să 
trecem împreună peste pod”. Din fericire era frig și el a spus: „Cum 
să-l scot? Mi-e frig!”. „Scoate-l, scoate-l, să trecem”, a auzit aceeași 
voce. Măi, și diavolul acesta! Voia să-l arunce de pe pod în apă, dar 
nu putea pentru că avea cruciulița asupra lui. Totuși, în cele din 
urmă, l-a aruncat acolo într-un loc. Între timp ai lui l-au căutat 
toată noaptea și l-au găsit pe sărmanul acela căzut pe pod. Dacă nu 
era frig şi-ar fi scos sacoul și diavolul l-ar fi aruncat în mijlocul 
râului. L-a păzit crucea ce o avea pe reverul său, dar și pentru că 
sărmana lui femeie credea. Dacă nu ar fi avut credință, ar fi 
procedat așa? 


Împreună-lucrarea vrăjitorilor cu diavolii 

- Părinte, un om care are sfinţenie nu poate demasca sau frâna 
un vrăjitor? 

- Cum să-l frâneze? Dacă spui unuia care are puţina frică de 
Dumnezeu să ia aminte, pentru că aşa cum trăiește nu merge bine, 
şi tot nu iese din ale lui, cu cât mai mult vrăjitorul, care lucrează 
împreună cu diavolul. Unuia ca acesta ce să-i faci? Îi vei spune 
unele lucruri, dar el tot cu diavolul va fi. Nu se poate face nimic. 
Numai atunci când vrăjitorul este înaintea ta și tu rostești 
rugăciunea, în clipa aceea diavolul se poate încurca și vrăjitorul să 
nu-și poată face treaba sa. 

Cineva avea o problemă și un vrăjitor, care era și mare escroc, s- 
a dus acasă la el să-l ajute. Acela rostea rugăciunea. Sărmanul era 
un om simplu, nu știa că celălalt este vrăjitor, și de aceea a 
intervenit Dumnezeu. Și să vedeţi ce a îngăduit Dumnezeu pentru 
ca acela să-și dea seama! Vrăjitorul a început să fie bătut de diavoli 


şi cerea ajutor de la omul la care a venit să-i rezolve problema. 

- Părinte, acela îi vedea pe diavoli? 

- Omul acela nu-i vedea pe diavoli; vedea o scenă. Vrăjitorul 
striga „ajutor”, făcea tumbe, cădea jos, ridica mâna ca să-și apere 
capul. Pentru că să nu credeţi că vrăjitorii o duc bine și că diavolii 
le fac întotdeauna hatârul. Faptul că s-au lepădat odată de Hristos, 
aceasta le este de ajuns. La început vrăjitorii fac contracte cu 
diavolii ca să-i ajute, şi diavolii se supun pentru câţiva ani 
poruncilor. După aceea însă le spun: „Acum să ne mai ocupăm de 
voi?”. Mai ales atunci când magii nu reușesc să facă ceea ce vor 
diavolii, ştiţi ce pățesc după aceea? 

Îmi aduc aminte că odată, pe când discutam lângă Colibă cu 
acel vrăjitor tânăr din Tibet, deodată s-a ridicat, mi-a prins mâinile 
şi mi le-a întors la spate. „Să vină acum Hagi-efendi” (Sfântul 
Arsenie Capadocianul) să te scape”, mi-a spus. „Bre diavole, hai, 
pleacă de aici”, i-am spus, și l-am aruncat jos. Auzi colo, să-l 
hulească pe Sfântul! Apoi a venit să mă lovească cu piciorul, dar nu 
a reușit, pentru că piciorul s-a oprit lângă gura mea. M-a păzit 
Dumnezeu. L-am lăsat și am intrat în chilie. După puţină vreme îl 
văd venind plini de spini pe ei. „Satana m-a pedepsit pentru că nu 
te-am biruit. M-a târât prin rugi”, mi-a spus. 

Puterile întunericului sunt slabe. Oamenii le fac puternice prin 
îndepărtarea lor de la Dumnezeu, dând astfel drepturi diavolului. 


CAPITOLUL 2 - Despre îndrăciți 

Părinte, câți diavoli erau în îndrăcitul din Gadara (Vezi Lc. 8, 26 
ş. u)? 

- „Diavoli mulți” (Le. 8, 30), scrie Evanghelia. De aceea a spus 
îndrăcitul că numele lui este „Legiune”.(35: 

Şi uitați-vă, precum într-un îndrăcit poate locui o mulțime de 
diavoli, tot astfel și în inima celui credincios pot încăpea toți sfinții. 
Dacă încape Hristos, cu cât mai mult sfinţii! Taine mari! Odată, pe 
când eram la Coliba Cinstitei Cruci, cineva a tras clopoțelul. Am 
privit pe fereastră şi, ce să văd? Un bărbat pe care-l urma o întreagă 
falangă de diavoli, un roi negru. Pentru prima oară am văzut un om 
stăpânit de atâţia diavoli. Era un medium. Amestecase rugăciuni ale 
Bisericii cu invocări ale diavolilor, cărți creștine cu cele vrăjitorești 
și după aceea l-au stăpânit diavolii. Înfricoşător! Mult m-am mâhnit. 

Unii psihiatri consideră şi pe cei îndrăciți bolnavi psihici. Unii 
preoți, pe unii bolnavi psihici îi consideri îndrăciţi. În timp ce un 
bolnav psihic, pentru a fi ajutat, trebuie să meargă într-un loc, iar 
un îndrăcit în alt loc. Psihiatrul cum îl poate ajuta pe cel 
îndrăcit”(56%? 

- Părinte, un îndrăcit este în stare să înțeleagă în ce a greşit de s- 
a îndrăcit? 

- Da, îşi poate da seama, afară numai dacă nu a păţit ceva și 
mintea lui, căci atunci este foarte greu să fie ajutat. Dacă este 
numai îndrăcit, te poţi înțelege ușor cu el și-l poți ajuta, dar trebuie 
să facă ascultare. Altfel cum va putea fi ajutat? 

Odată a venit la Colibă unul din sudul Greciei, care fusese la 
hinduși și se îndrăcise. Spunea niște hule și făcea spumă la gură. 
Ochii îi erau larg deschişi, sălbatici, îi spuneam: „Nu spune aceste 
hule, căci astfel îi chemi pe diavoli”, dar nu asculta. Iar pe de altă 
parte cerea să-l ajut. „Ajută-mă!, îmi spunea. Numai tu mă poți 
ajuta”. „Ei, cum să te ajut? îl întrebam. Vrei să mă rog ca să te 
slobozești cu harul lui Hristos, iar tu chemi pe diavoli. Du-te și te 
spovedește, să-ți citească exorcisme și după aceea vino să 
discutăm”. „Nu mă duc”, îmi spune. „Hai atunci înăuntru să-ți pun 
niște untdelemn din candelă”, îi spun. „Nu vreau. Vreau să mă ajuţi. 
S-a dus puţin mai departe și discuta cu cineva. La un moment dat, 
pe când spuneam unui grup că Dumnezeu îngăduie încercările 
pentru mântuirea noastră, striga de departe: „Mă, de ce spui că 
Dumnezeu lucrează pentru mântuirea oamenilor? Avem un tată în 


cer, unul pe pământ și mai sus este o căpetenie” (Se referea la 
diavolul). Încetează cu vorbele tale diavolești , îi spun şi am început 
să spun rugăciunea. „Acum m-ai încurcat”, îmi spune. „Pleacă”, i- 
am spus și l-am îmbrâncit cât colo. S-a făcut ghem. „Tu cu cine 
eşti?”, mă întreabă. „Cu Hristos”, îi spun. „Spui minciuni, îmi zice, 
nu ești cu Hristos, ci eu sunt Hristos și tu mă baţi”. Diavolul i le 
arăta pe toate anapoda. 

- Acestea le spunea diavolul? 

- Da, diavolul, dar iată, Dumnezeu i-a dat curaj să vină până la 
Sfântul Munte. Ca să pornească din celalalt capăt al Greciei și să 
vină în Sfântul Munte într-o astfel de stare, este lucru mare! Dar nu 
ascultă şi starea lui devine mai grea. Dacă ar face ascultare, ar 
putea fi ajutat. 


Cu mândria lucifericâ omul se poate îndrăci 

Cel care are mândrie multă este întunecat. Mintea lui este 
încețoșată, este ca şi cum ar avea gaze arse. Pace greșeli grosolane 
şi nu își dă seama. Cineva îmi spunea: „Eu îi iubesc pe toți, și pe 
diavolul îl iubesc. Nu este rău...”. „Ce spui, bre? - îi zic. Dacă 
Dumnezeu l-ar lăsa cu desăvârșire liber pe diavolul, ne-ar fi omorât 
pe toţi. Cine a văzut vreun bine de la diavolul, ca să vezi și tu?”. 
Ajunsese la atâta întunecare, încât orice i-ai fi spus ca să-l ajuţi, nu 
înțelegea. Spunea că îl asupreşti! Aceasta este asuprire? Haide acum 
să-i scoţi gândul acesta din cap... Nu este nebun, căci mintea lui 
lucrează. Însă trebuie să înțeleagă că ceea ce spune este lepădare, 
este hulă. 

Astfel ajung încet-încet la satanolatrie. Dacă întâlneşti adoratori 
ai satanei, se vede că sunt stăpâniţi de diavolul. Vezi o îndrăcire Ia 
ei. Iar aceștia, prin muzica satanică, îi conduc acolo unde vor pe 
sărmanii copii. Ajung să-l cheme pe satana. Am auzit că unele 
discuri „rock”, dacă le întorci anapoda”!37: auzi cântece prin care îl 
cheamă pe satana. 

Au până şi slavoslovie către satana: „Ţie mă afierosesc, satano”. 
Înfricoșător! 

- Părinte, adică mândria poate duce la îndrăcire? 

- Da. Să presupunem că cineva face o greșală și se îndreptățește 
pe sine. Dacă ceilalți îi spun un cuvânt ca să-l ajute, acela spune ca 
îl nedreptăţesc, și crezând că este mai bun decât aceia, îi judecă. 
Apoi începe încet-încet să-i judece și pe sfinți. Mai întâi pe cei mai 
noi, apoi și pe cei mai vechi: „Acela nu a făcut minuni, celălalt a 


? 


făcut aceea...”. Apoi după puțin înaintează și începe să judece 
Sinoadele: „Şi Sinoadele în felul în care au hotărât...”, prin urmare, 
nici Sinoadele nu au acrivie, după părerea lui. Şi în cele din urmă 
ajunge să spună: „Iar Dumnezeu de ce face aceasta?”. Ei, când omul 
ajunge în punctul acesta, nu înnebunește, ci se îndrăcește. 

A venit la Colibă un tânăr îndrăcit cu tatăl sau. Tânărul spunea 
că este dumnezeu. S-a dus la un duhovnic din afara Sfântului Munte 
şi acela, deoarece s-a temut ca nu cumva diavolul să se repeadă la 
el, i-a spus: “Binecuvântează-mă!”. Ce să mai spui?! În sfârşit... 
După aceea, îi spune tatălui său: “Să vezi că și Părintele Paisie va 
primi că sunt dumnezeu”. Face rămășag cu tatăl lui pe toți banii 
care îi aveau la el că eu îl voi recunoaște de dumnezeu. Cum am 
început să fac rugăciunea, a și sărit în picioare. “Ce faci tu cu 
aceea? a strigat. Eu am făcut toate păcatele. Am făcut și păcatul 
acesta și celalalt... Am pe diavolul înăuntrul meu și m-am 
îndumnezeit. Trebuie să primeşti că sunt dumnezeu. Tu, bre, nimic 
nu ai făcut, îmi spune. Faci mereu vur-vur cu aceea!”. Spunea și 
nişte cuvinte murdare. M-a scos din sărite. „Haide, pleacă de aici, 
pier-dutule”, îi spun. L-am scuturat bine. S-a întărâtat, a devenit ca 
o fiară. Scoate banii din buzunar şi-i aruncă tatălui sau: „Ia-i, că am 
pierdut rămășagul”. 


Îndrăciţii reacţionează la orice este sfânt 

- Părinte, cum ne putem da seama dacă cineva este îndrăcit, iar 
nu bolnav psihic? 

- De aceasta își poate da seama și un medic simplu dar evlavios. 
Cel care au diavolul sar în sus atunci când se apropie de ceva sfânt. 
Astfel se vede clar că au diavol. De le dai puţină aghiazmă sau dacă 
îi însemnezi cu sfinte moaște, se împotrivesc deoarece diavolul este 
înghesuit înlăuntrul lor. Iar cei ce suferă de boală psihică nu se 
împotrivesc deloc. Chiar dacă porți cruce și te apropii de cei 
îndrăciți, aceştia se neliniștesc și se tulbură. Odată, la o priveghere 
în Sfântul Munte, niște Părinți mi-au spus că le spune gândul cum 
că un oarecare mirean ce se afla acolo are diavol. M-am așezat în 
strana alăturată și am lipit de el crucea mea, ce are o părticică din 
Sfântul Lemn. A sărit în sus și s-a dus în altă parte. Când a mai 
plecat din lumea care era în biserică, m-am dus iarăși lângă ei. A 
făcut la fel. Atunci am înţeles că într-adevăr avea diavol. 

Când îmi aduc la Colibă copii și îmi spun că au diavol, ca să mă 
încredințez dacă sunt îndrăciți, de multe ori iau o părticică din 


Sfintele Moaște ale Sfântului Arsenie și o ascund în palmă. Și să 
vedeţi, deşi am amândouă palmele închise, copilul, dacă are diavol, 
se uită cu frică la mâna în care ţin sfintele moaște. Iar dacă nu are 
diavol, ci, de pildă, vreo boală a creierului, nu reacționează deloc. 
Alteori le dau apă în care mai înainte băgasem părticica de Sfintele 
moaște, și dacă au diavol nu o beau, se îndepărtează. Unui copil 
îndrăcit i-am dat odată mai întâi dulciuri, ca să i se facă sete, și 
după aceea i-am adus din acea apă. „Lui Ionică o să-i dau cea mai 
bună apă”, i-am spus. Cum a gustat puţin, a început să strige: „Apa 
asta mă arde. Ce are în ea?”. „Nimic”, îi spun. „Ce-mi faci? Mă 
arde”, a strigat. „Nu te arde pe tine; pe altcineva îl arde”, îi spun. Îl 
însemnam cu semnul crucii pe cap, și dădea din mâini și din 
picioare... Păţise o criză de îndrăcire. Diavolul îl făcuse ghem. 

Vă aduceţi aminte și de acel student care a venit aici mai 
demult? „Am diavol înlăuntrul meu, îmi spunea, și mult mă 
tiranizează. Sufăr mucenicie de la diavol, pentru că mă silește să 
spun și cuvinte murdare. Am ajuns la deznădejde. Simt că mă 
presează înlăuntru, că mă strânge când aici, când dincoace”, și 
sărmanul îşi arăta pântecele, pieptul, coastele, mâinile. Deoarece 
era foarte sensibil, ca să nu-l rănesc, ci să-l mângâi, i-am spus: 
„Ascultă, nu ai diavol înăuntrul tău, ci o înrâurire diavolească din 
afară te chinuiește”. Când am mers în biserică, le-am spus surorilor 
ce erau acolo să facă rugăciune pentru făptura cea nefericită a lui 
Dumnezeu, iar eu am luat din altar o părticică din sfintele moaște 
ale Sfântului Arsenie, m-am apropiat de el şi I-am întrebat din nou: 
„Unde te strânge și te chinuie diavolul? Unde crezi că se află?”. Mi- 
a arătat atunci coasta sa. „Unde? Aici?”, l-am întrebat și mi-am lipit 
palma cu sfintele moaște de coasta lui. Imediat a scos un urlet. „M- 
ai ars, m-ai ars! Nu plec!... 0!... 0!... Nu plec!”. Striga, ocăra, 
spunea cuvinte murdare. Atunci am început să spun în sinea mea: 
„Doamne Iisuse Hristoase, Doamne Iisuse Hristoase, alungă duhul 
cel necurat din făptura Ta”, și-l însemnam cu sfintele moaște în 
chipul crucii. lar aceasta s-a făcut timp de douăzeci de minute. 
După aceea diavolul a început să-l chinuie și să-l arunce la pământ. 
Făcea tumbe. Costumul său se umpluse de praf. L-am ridicat în 
picioare. Tremura din tot trupul şi făcea mișcări spasmodice 
puternice. S-a prins de catapeteasmă ca să se sprijine. De pe mâinile 
lui curgea transpirație rece precum este roua de pe câmp. Peste 
puţin timp a plecat diavolul și s-a liniștit. S-a slobozit și acum este 
foarte bine. 


Nu daţi importanţă cuvintelor îndrăciților 

- Părinte, Ia ce trebuie să ia aminte cineva atunci când discută 
cu un îndrăcit? 

- Să spună rugăciunea și să se poarte cu el cu bunătate. 

- Părinte, cei îndrăciți îşi aduc aminte ce spun atunci când îi 
apucă criza? 

- Unele le țin minte, altele nu. Nu știm cum lucrează Dumnezeu. 
Uneori îngăduie să-și aducă aminte ca să se smerească și să se 
pocăiască. 

Atunci când cel îndrăcit cere ceva, nu este uşor să-ți dai seama 
când este aceasta de la diavol și când este de la el însuși. Undeva 
am întâlnit o tânără îndrăcită. Îl citise pe Kazanțakis (3şi credea 
niște lucruri hulitoare, din care ajunsese să se îndrăcească. 

Diavolul o apuca pe neașteptate și scotea niște strigăte 
îngrozitoare. „Mă arde! Mă arde!”. Rudele ei o ţineau ca s-o 
însemnez cu semnul crucii. Apoi a strigat: „Apă! Apă!”. „Aduceţi-i 
apă“, am spus. „Nu, nu, îmi spuneau aceia, pentru că ni s-a spus să 
nu facem ascultare de diavol”. „Acum îi este sete sărmanei. Aduceţi 
apă!”. Îmi dădeam seama când arderea era de la diavol și când era 
din sete. A băut sărmana vreo două pahare de apă. „Parcă am 
cărbuni aprinși înlăuntrul meu, spunea, atâta aprindere simt. Și o 
găleată de apă de aș bea, tot nu s-ar stinge focul dinlăuntrul meu”. 
O astfel de aprindere simţea. 

- Părinte, atunci când strigă un îndrăcit, cum ne putem da seama 
când vorbeşte diavolul prin om și când vorbeşte omul? 

- Atunci când vorbeşte diavolul, buzele omului nu se mișcă 
normal, ci se mișcă mecanic. lar când vorbește omul buzele se 
mișcă în mod firesc. Când strigă un îndrăcit în vreme ce i se citesc 
exorcismele sau când alții se roagă pentru el, uneori însuși sufletul 
se chinuiește și-i spune, de pildă, diavolului: „Pleacă! De ce stai?”. 
Iar alteori diavolul îl ocărăște pe om sau pe preot, sau îl hulește pe 
Hristos, pe Maica Domnului, pe Sfinți. Alteori spune minciuni, iar 
alteori este silit de puterea numelui Iui Hristos să spună adevărul. 
Uneori cel îndrăcit spune ale lui, din cele duhovnicești pe care le-a 
citit etc. Ce să spun? Lucruri încurcate. De aceea, atunci când 
discutați cu el să luați aminte bine. Nu dați importanță cuvintelor 
lui. Poate spune, de pildă, „Mă arzi”. Dacă într-adevăr îl arzi și spui: 
„Îl ard”, te-ai ars. Dacă nu-l arzi, dar crezi că îl arzi, te-ai ars de 
două ori. Sau poate striga: „Jegoaselor”, iar uneia îi poate spune: 
„Tu ești curată”. Dacă aceea crede, s-a dus, s-a pierdut. De aceea nu 


faceți experienţe cu diavolul. 

La o mănăstire a fost adus un îndrăcit și egumenul a spus 
părinţilor să meargă în biserică și să facă rugăciune cu metaniile. 
Aveau acolo și capul Sfântului Partenie, episcopul Lampsacului, și 
diavolul a fost foarte strâmtorat. În același timp egumenul a rânduit 
pe un ieromonah să citească îndrăcitului exorcisme. Ieromonahul 
acesta era evlavios doar pe dinafară, în timp ce înăuntrul său avea 
ascunsă mândria. Era nevoitor și în toate după tipic. Mustra 
duhovniceşte pe ceilalți, pentru că era și învăţat. El însă nu era 
ajutat de nimeni, pentru că ceilalți se ruşinau din respect să-i spună 
ceea ce vedeau la el. Crease false simțăminte nu numai celorlalți, 
dar și sieşi, că este cel mai virtuos din mănăstire etc. Vicleanul a 
aflat prilejul în acea zi ca să-i facă rău. Și-a pus înainte viclenia sa 
ca să-i dea impresia preotului că el îl alungă din cel îndrăcit. 
Așadar, de îndată ce a început să citească exorcismele, diavolul a și 
început să strige: „Mă arzi! Unde mă alungi, nemilostivule?”, el a 
crezut că diavolul este ars de rugăciunea lui - dar diavolul era silit 
de rugăciunea celorlalți părinţi - și a răspuns diavolului: „Să intri în 
mine”. Aceasta a spus-o unui diavol, oarecând, Sfântul Partenie, dar 
acela era sfânt. Adică odată când un diavol striga: “Mă arzi! Mă 
arzi! Unde să merg?”, Sfântul i-a răspuns: „Vino în mine”. Atunci 
diavolul a spus Sfântului: „Chiar și numai numele tău mă arde, 
Partenie!” și a plecat din cel îndrăcit pe care-l chinuia. A vrut și 
acesta să facă pe Sfântul Partenie și s-a îndrăcit. Din clipa aceea l-a 
stăpânit diavolul. Ani întregi s-a chinuit și nu se putea odihni 
nicăieri. Umbla mereu, când afară în lume, când în Sfântul Munte. 
Ce a tras sărmanul! Starea aceasta i-a pricinuit oboseală sufletească 
şi istovire trupească, încât ajunsese să tremure. Și iată că, deși era 
un preot bun, după aceea nu a mai putut liturghisi. Vedeţi ce face 
diavolul? 

- Părinte, are vreo legătură cafeaua cu reacţiile unui îndrăcit? 

- Atunci când sistemul nervos este tulburat și cineva bea multe 
cafele, i se irită nervii și aghiuță exploatează starea aceasta. Nu că 
ar avea cafeaua ceva demonic. Aghiuţă se folosește de influenta ei 
asupra nervilor și cel îndrăcit reacționează mai rău. 


Ajutor pentru cei îndrăciţi 

- Părinte, scrie undeva că diavolul se cuibărește în inima celui 

îndrăcit, dar nu vrea ca omul să știe aceasta ca să nu-l războiască cu 
rugăciunea. Oare așa este? 


- Da, pentru că diavolul are dreptul să stea în omul îndrăcit o 
perioadă de vreme și stă acolo nemișcat, în timp ce prin rugăciune 
este zorit, se revoltă și poate pleca. Rugăciunea este artilerie grea 
pentru diavol. Mi-au adus odată la Colibă un tânăr îndrăcit care 
spunea mereu rugăciunea. Tatăl lui a fost monah, dar a aruncat rasa 
și s-a însurat și sărmanul copil s-a născut cu diavol. Așa a iconomisit 
Dumnezeu lucrurile, ca să primească plată copilul, să se mântuiască 
şi tatăl, și să avem și noi, monahii, ca frână exemple de la monahii 
care își leapădă rasa și după aceea se chinuiesc. La un moment dat, 
când l-a apucat diavolul, a strigat ca găina foarte tare: „Cot, cot, 
cot...”. „Ce ai păţit?”, îl întreb, în timp ce cu mintea spuneam: „În 
numele lui lisus Hristos ieși, duhule necurat, din făptura lui 
Dumnezeu”. „Şi eu vreau să plec, a strigat diavolul, deoarece mult 
mă chinuieşte omul acesta, căci spune mereu rugăciunea. Vreau să 
merg în Pakistan, ca să aflu puţină odihnă!”. 

- Părinte, de ce nu pleca diavolul, de vreme ce copilul rostea 
rugăciunea? 

- Se vede că și copilul îi dăduse oarecari drepturi, dar și diavolul 
avea pe stăpânul lui și primea porunci de la el. 

- Părinte, când cineva se roagă pentru un îndrăcit, ce trebuie să 
spună? 

- La început să slavoslovească pe Dumnezeu: „Îţi mulțumesc, 
Dumnezeul meu, că m-ai ajutat și mă aflu în această stare, căci şi eu 
puteam fi în locul lui și să fi avut nu cinci-șase diavoli, ci mii. Te 
rog, ajută pe robul Tău, care se chinuiește atât de mult”. Adică mai 
întâi să facă o rugăciune din inimă și apoi să continue: „Doamne 
Iisuse Hristoase, miluieşte pe robul Tău”. 

Uneori noi, cei care ne rugăm, ne facem pricini să nu plece 
diavolul din cel îndrăcit pentru că ne rugăm cu mândrie. Numai un 
gând de mândrie de vom aduce mai înainte, ca de pildă: „Iată, eu, 
prin rugăciunea mea, voi ajuta să plece diavolul”, imediat se 
împiedică ajutorul dumnezeiesc și-l ajutăm pe diavol să mai stea. 

Să ne rugăm pentru îndrăciți întotdeauna cu smerenie, cu durere 
şi cu dragoste. Mult m-a durut sufletul meu pentru o îndrăcită. A 
făcut o îngăduință sărmana, a spus un „da” diavolului, și acela o 
chinuiește înfricoşător de ani de zile. Îi topeşte cărnurile. Umblă pe 
la mănăstiri împreună cu bărbatul ei și poartă cu ei și pe fetița lor, 
care are șaisprezece ani. Stau toată noaptea în biserică și 
priveghează. Dacă ar fi fost bărbat, l-aș fi strâns la piept. Diavolul 
suferă mult atunci când îl cuprinzi pe cel îndrăcit cu dragoste 


dumnezeiască. 

Când nu-l iriți pe cei îndrăcit sau nu mergi contra lui, ci te 
doare pentru el, diavolul pleacă pentru puțin sau pentru mai mult 
timp. Smerenia este „şocul” cel mai puternic pentru diavol. La o 
mănăstire, în vreme ce închinătorii se închinau la sfintele moaște, 
unul care avea diavol sare deodată și-i strigă cu sălbăticie 
egumenului: „Trebuie să mergem de silă?”. Egumenul, cu smerenie 
şi bunătate, i-a răspuns: „Nu de silă, ci de bunăvoie”. Atunci acela a 
strigat: „Eu voi merge de silă”, și năpustindu-se spre sfintele moaște 
s-a închinat lor. Aţi văzut, diavolul a fost silit de smerenia și de 
bunătatea egumenului. De aceasta se tem diavolii. 

- Părinte, cei îndrăciți sunt ajutaţi de harul Sfinţilor atunci când 
merg și li se închină de ziua pomenirii lor? 

- Este mai bine ca cei îndrăciți să nu meargă Ia hramuri, pentru 
că distrag lumea de la rugăciune. Se face neorânduială. Să se ducă 
în altă zi ca să se închine. Chiar dacă știu rudeniile lui că acolo este 
un oarecare om care îi poate ajuta, să nu se ducă în ziua aceea 
printre lume. Ce, facem reclamă? 

Nici nu este corect ca să se adune lumea atunci când strigă un 
îndrăcit. Un copil îndrăcit, sărmanul, mi-a spus cu câtva timp mai 
înainte: „M-am făcut de râs. Se adunaseră toți în jurul meu, ca 
pescărușii. «Plecaţi! le spun. Ce, aici este circ?y. Dar aceia, nimic”. 
Nu-și dau seama că atunci când cineva are un cusur și se manifestă 
înaintea lumii, se face de râs. 

- Părinte, deasa împărtășanie îi ajută pe cei îndrăciți? 

- Pentru cei care s-au născut îndrăciţi, nefiind ei vinovaţi de 
aceasta, deasa împărtășanie este medicamentul cel mai eficient. 
Unii ca aceştia au o răsplată foarte mare dacă nu murmură, până 
când se vor elibera cu ajutorul harului lui Dumnezeu. Sunt mucenici 
dacă rabdă; de aceea se și impune ca ei să se împărtășească adesea. 
Însă unul care s-a îndrăcit din propria lui neatenţie trebuie să se 
pocăiască, să se spovedească și să se nevoiască pentru ca să se 
vindece şi să se împărtășească atunci când trebuie, cu 
binecuvântarea duhovnicului său. Dacă se va împărtăși fără să se 
pocăiască și fără să se spovedească, se va îndrăci și mai rău. Un 
îndrăcit, atunci când îl duceau să se împărtășească, scuipa Sfânta 
Împărtășanie. Hristos S-a jertfit, a primit să-i dea Trupul și Sângele 
Lui şi acesta să le scuipe! Înfricoşător! Vedeţi că diavolul nu 
primește ajutor? 

- Părinte, putem da numele lor să fie citite la Proscomidie? 


- Da, desigur. Cei îndrăciţi se folosesc mult atunci când preoții 
citesc cu durere numele lor la Proscomidie. 

- Părinte, atunci când cineva care s-a îndrăcit se pocăiește, se 
spovedește, se împărtășește, dar influenţa diavolească nu scade, ce 
se întâmplă? 

- Nu scade, pentru că în acela încă nu s-a întărit starea cea 
duhovnicească. Dacă Dumnezeu l-ar ajuta de îndată să se 
slobozească de această influență diavolească, degrabă va aluneca 
iarăși. De aceea Dumnezeu, din multă dragoste, îngăduie ca răul să 
cedeze încet-încet. Astfel omul și plătește - ispășindu-și prin 
pătimire păcatele - și își și întărește starea sa duhovnicească. Cu cât 
acela își întărește starea sa duhovnicească, cu atât cedează și răul. 
De el însuși depinde cât de repede se va slobozi de înrâurirea 
diavolească. Odată m-a întrebat tatăl unui copil ce avea diavol: 
„Când se va face bine copilul meu?”. „Atunci când tu te vei întări 
într-o stare duhovnicească, îi spun, va fi ajutat și el”. Sărmanul 
copil, deși trăia duhovnicește, tatăl Iui se împotrivea și-i spunea că 
va înnebuni dacă nu-și va schimba viața. Şi a început el însuși să-l 
ducă pe copil la case de toleranţă și atunci copilul a alunecat și s-a 
îndrăcit. Atunci când îl stăpânea diavolul, se năpustea asupra 
mamei lui cu intenţii urâte. Sărmana mamă a fost nevoită să plece 
într-o insulă ca să scape. Tatăl se pocăise și încerca să trăiască 
duhovniceşte, dar copilul nu se făcea bine. Abia atunci, după ce a 
mers pe la toate locurile de închinare, a învăţat toate vieţile 
Sfinţilor şi s-a întărit duhovnicește, numai după aceasta copilul lui 
s-a făcut bine. 


Despre exorcisme 

- Părinte, astăzi au adus o îndrăcită şi ne-au rugat să-i spunem 
preotului să-i citească exorcisme. Ce să facem? 

- În cazul acesta este mai bine să le spuneţi să rânduiască 
aceasta duhovnicul ei. Dacă a intrat diavolul în ea înseamnă că sau 
ea sau părinții ei au făcut un oarecare păcat greu și i-au dat 
drepturi, pentru că păcatul îl aduce pe diavol. Dacă nu se pocăiesc 
şi nu se mărturisesc, nu pleacă păcatul și, prin urmare, nu pleacă 
nici diavolul. Sau poate și pentru un alt motiv a îngăduit Dumnezeu 
să se îndrăcească. 

- Părinte, îndrăciţii sunt ajutaţi prin exorcisme? 

- Depinde. Exorcismele ajută atunci când se citesc la un copilaș 
îndrăcit, care nu a dat drepturi diavolului și nu știe încă despre 


spovedanie, sau la unul mare care și-a pierdut minţile și nu se poate 
mărturisi. Atunci când cel îndrăcit este în toate minţile, trebuie mai 
întâi să se ajute aflând în ce a greșit de s-a îndrăcit, să se pocăiască, 
să se spovedească și după aceea, dacă trebuie, să i se citească 
exorcisme. Pentru că și numai prin rugăciunea de iertare poate fugi 
diavolul. 

Unii preoţi adună și pe cei ce au diavol și pe alţii care au vreo 
boală și le citesc tuturor la un loc exorcisme. Unul avea parkinson și 
îi citeau exorcisme. lată, și astăzi au adus pe un bătrân despre care 
spuneau că este îndrăcit. Mâna lui cea stângă se mișca încolo și 
încoace. Îl apucă uneori şi crize. „De când ești așa?“, îl întreb. „De 
mic”, îmi răspunde. M-am mirat. După aceea am observat că partea 
stângă a capului era puțin tescuită. Se vede că păţise ceva la naștere 
şi după aceea a avut probleme. Să aibă sărmanul durerea sa și să i 
se spună că are diavol, să-i citească exorcisme - „ieşi, duhule 
necurat...” - şi să se facă de râs în lume! Nu merge. Câţi copii care 
sunt consideraţi îndrăciți nu au diavol nicidecum! Mi-au adus odată 
un tânăr de douăzeci şi cinci de ani despre care spuneau că are 
diavol, l-am dat aghiazmă și sărmanul nu a reacționat deloc. „Ce 
face copilul?” Îl întreb pe tată lui. De când a păţit aceasta?”. „De la 
șase ani, îmi răspunde. Atunci l-am adus mort pe bunicul lui și 
copilul, când l-a văzut, a fost șocat”. Sărmanul suferise o zguduitură 
nervoasă. Şi unuia mare i se poate întâmpla aceasta, cu cât mai 
mult unui copilaș. Și apoi să-l aibă pe copil de îndrăcit! 

- Părinte, exorcismele se citesc și în taină? 

- Este mai bine în taină. De regulă exorcismele trebuie să se 
citească cu durere, cu smerenie, nu cu mândrie. Atunci când preoții 
citesc cu voce tare şi cu mândrie „ieși, duhule necurat”, diavolul se 
sălbăticește, se mânie și poate exploata egoismul celui îndrăcit 
spunându-i: „a te uită, te face de râs înaintea lumii; ia și dă-i câteva 
popii ăstuia”, și atunci cel îndrăcit începe să-l bată pe preot. Și 
astfel nu fuge diavolul, ci fuge părintele cu molitfelnicul... Odată un 
preot a spus unui îndrăcit: „Îţi poruncesc, duhule necurat, să pleci 
din omul acesta!”. „Ei, pentru că mi-ai poruncit, nu plec...” îi 
răspunse diavolul prin gura celui îndrăcit. De aceea le spun 
preoților ca, atunci când citesc exorcisme, niciodată să nu strige: 
„ieși, duhule necurat...” așa, ca și cum diavolii nu ar auzi! 

Dar nici rudele celui îndrăcit nu trebuie să spună altora că vor 
chema preotul să-i citească exorcisme. Este mai bine să spună că se 
va citi un paraclis şi să lase să se citească exorcismele cu voce 


scăzută. 


Îndrăciţii suferă mucenicie 
În orice caz, mult se chinuiesc cei ce au diavol; pentru că se şi 
smeresc, dar sunt şi chinuiți de diavol. Odată la Mănăstirea 
Stavronichita am întâlnit un tânăr de douăzeci și trei de ani care 
avea diavol. Era numai piele și oase. Afară era ger, în biserică ardea 
soba, iar el purta o cămașă cu mâneci scurte și stătea în spatele 
bisericii. Nu am răbdat, ci m-am dus și i-am dat o haină de lână. 
„Îmbrac-o, îi spun. Nu ti-e frig?”. „Cum să-mi fie frig, Părinte? Eu 
ard”. Ei, iată, aceasta înseamnă iadul. 

Unor îndrăciți care din fire sunt sensibili aghiuță le spune că nu 
se vor mântui și-i pune să se sinucidă, înfricoșător! Acesta nu este 
un lucru mic! Am cunoscut un îndrăcit de care și preoții se 
plictisiseră. Se ducea, sărmanul, la preoţi să-i citească exorcisme, iar 
aceia îl alungau. După aceea diavolul îi spunea și despre mine: „Nu 
te duce la acela. Nici acela nu te va primi”, și l-a aruncat în 
deznădejde. Ce i-a făcut diavolul altuia, care se făcuse bine cu harul 
Sfântului Arsenie! Venise aici ca să se închine moaștelor Sfântului 
Arsenie, dar Mănăstirea era închisă. Atunci i se arată diavolul în 
chipul Sfântului Arsenie la poarta de jos şi îi spune: „Să nu mai calci 
pe aici. Nici eu nu te vreau, nici Paisie”. Și l-a alungat. Ai înțeles? 
După aceea a început să-l hulească pe Sfântul; mă ocăra și pe mine. 
Bine, eu sunt vrednic de ocară, dar Sfântul!... Și astfel nenorocitul s- 
a îndrăcit iarăși. Aici chiar și numai cu obrăznicie de s-ar purta 
cineva se depărtează harul lui Dumnezeu, cu cât mai mult dacă îi 
hulește pe Sfinți. A venit şi la Colibă şi striga: „Ce ţi-am făcut de nu 
mă vrei? De ce nici tu nu mă ajuţi? Vrei să mă chinuiesc iar eu i-am 
spus: „Binecuvântatule, diavolul a fost acela care te-a alungat. Nu a 
fost Sfântul. Sfântul nu alungă”, dar nu a ascultat. Se încredea în 
gândul lui. Știţi ce chinuire, ce mucenicie suferă sărmanii în fiecare 
zi? 

Mulţi îndrăciți se chinuiesc pentru ca să se înțelepțească alții. 
Deoarece văzându-i cât se chinuiesc aceia, își fac probleme, își vin 
întru simțire și se pocăiesc. Să nu credeți că toți cei care se 
îndrăcesc au mai multe păcate decât alții. Ci îngăduie Dumnezeu să 
se îndrăcească și astfel aceștia se înjosesc, se smeresc, își plătesc 
păcatele, iau plată, dar sunt ajutaţi şi cei care îi văd cum se 
chinuiesc. 

Desigur, poate cineva va spune că există oameni care fac o 


mulțime de păcate și totuși nu se îndrăcesc. Cum de se întâmplă 
aceasta? Când omul a ajuns la nesimţirea desăvârșită, atunci nu mai 
este atacat de diavolul, pentru că Dumnezeu vede că nu mai poate fi 
ajutat. Trebuie să ştim că atacul pricinuit din lucrare diavolească 
este, într-un anume fel, un dar al lui Dumnezeu pentru omul 
păcătos ca să se smerească, să se pocăiască și să se mântuiască. 


CAPITOLUL 3 - Înfricoșătoarea înșelare 


Nevoinţă și înșelare 

- Părinte, mă tem de înşelare. 

- Bine faci. Cel care se teme de înșelare nu se înșală, pentru că ia 
aminte și-și spune toate gândurile sale; nu ascunde nimic și astfel se 
ajută pe sine. 

- Părinte, ce este predispoziția spre înșelare? 

- Predispoziţia spre înșelare este să ai ideea că ești ceva și să 
arăţi celorlalți că faci ceva. Să crezi că ai ajuns la măsuri 
duhovnicești înalte deoarece faci, de pildă, oarecare nevoinţă, în 
timp ce alții nu au prins încă sensul vieții duhovnicești, și să te porți 
cu mândrie. Faptul de a se zori cineva pe sine în mod egoist în 
nevoinţă ca să ajungă la măsurile unui Sfânt și să-l admire ceilalți, 
aceasta este începutul înșelării. Altceva este silirea și altceva 
zorirea. Am spus cuiva: „la aminte să nu te înșeli cu tactica ce o 
urmezi; nu mergi bine” . „Eu să mă înșel? Îmi spune. Eu nici carne 
nu mănânc”. Nu merge să se spovedească. Îşi spune păcatele la 
icoană. „Eşti ortodox sau protestant? întreb. Unde ai găsit scris 
aceasta?”. „De ce? Îmi spune. Hristos nu mă aude?”. Auzi răspuns! 

- Părinte, nevoinţa trupească ajută în lupta împotriva patimilor? 

- Dacă se foloseşte în scopul acesta, ajută. Trupul se smerește și 
carnea se supune duhului. Dar nevoința seacă (3% pricinuiește 
simțămintele false deoarece cultivă patimile sufletești, umflă 
mândria, mărește încrederea în sine şi duce la înșelare. 

Și atunci unul ca acesta trage concluzii despre sporirea sa 
duhovnicească din nevoinţă ce o face. „Eu fac aceea și aceea, în 
timp ce acela şchiopătează; l-am ajuns pe acel Sfânt, l-am întrecut 
pe celălalt”, şi dă-i la posturi şi privegheri. Dar toate se pierd, 
pentru că nu le face în scopul tăierii patimilor, ci ca să se satisfacă 
în chip egoist. Am cunoscut un monah care făcea nevoinţă din 
mândrie și gândul îi spunea că este mare nevoitor. Ajunsese într-un 
hal fără de hal; nu mânca, nu se spăla deloc și trăia într-o nespusă 
murdărie... Hainele i se rupseseră de murdare ce erau. I le-am luat 
să i le spăl, dar ce să speli?! Putreziseră. Odată mi-a spus: „L-am 
întrecut pe Sfântul Ioan Colibașul”. „Bre, Sfântul Ioan Colibașul s-a 
sfințit pentru că nu s-a spălat?”, îi spun. După câteva zile a venit din 
nou și mi-a spus: „L-am întrecut pe Cuviosul Maxim Capsocalivitul”. 
„Cum adică l-ai întrecut?”, îl întreb. „Iată, tot Sfântul Munte l-am 


înconjurat ca o sfârlează”. „Bre, Cuviosul Maxim a devenit imaterial 
şi zbura, nu umbla ca tine”. După aceea a început să practice 
pomenirea morții anapoda și-și spunea în gând: „Acum sunt în iad”. 
Apoi, după puţină vreme, chipurile ca să se smerească a început să 
spună: „Acum sunt diavol, satana, și mă duc să-mi adun ucenici”, și 
astfel a ajuns la înșelare. 


Atenţie la imaginaţie 

- Părinte, ați spus că în vremea rugăciunii trebuie să evităm să 
aducem în mintea noastră diferite imagini din viața lui Hristos etc. 
De ce? 

- Pentru ca să nu ne înșele diavolul cu închipuirile. Imaginaţia 
este bună, este o putere mare, dacă se pune în valoare. Unii oameni 
pot vedea, de pildă, un peisaj, și după un an să-și aducă aminte de 
el exact așa cum este și să-l zugrăvească. Aceasta este o aptitudine 
pe care Dumnezeu o dă omului, dar diavolul o exploatează. Cei care 
se înșală, orice văd sau citesc și le închipuie cum vor ei și după 
aceea această imagine închipuită o cred ca realitate. Ca să fie ajutați 
au nevoie, sărmanii, de multă supraveghere, pentru că diavolul 
mereu îi înșală. 

De aceea, cel care are o imaginaţie bogată din fire trebuie să-și 
facă probleme atunci când i se spune că nu gândește bine și să-și 
pună semne de întrebare gândului său. Am cunoscut o femeie 
simplă care se ruga mereu și-L ruga pe Hristos să i Se arate în 
această viață, mai ales că nu-L va vedea, precum spunea ea, 
cealaltă. Și într-adevăr Hristos i S-a arătat în timpul împărtășirii 
înlăuntrul Sfântului Potir ca un prunc, cu părul plin de sânge, după 
care a dispărut și astfel a putut să se împărtășească. După 
întâmplarea aceasta diavolul a început s-o chinuiască cu gândul că 
este ceva. Apoi a început s-o chinuiască cu închipuirea și îi prezenta 
mereu filme cinematografice. Când am ieșit odată în lume, am 
găsit-o într-o casă și am auzit închipuirile ei ce le spunea bărbaţilor 
și femeilor care erau adunaţi acolo. Mult m-am chinuit s-o aduc la 
liman. Singura soluţie a fost să-i dau o scuturătură bună înaintea 
tuturor, ca să se facă cunoscute înșelările ei și să se smerească. 

- Toate acestea erau închipuiri de ale ei? 

- Închipuire și înșelare. 

- Părinte, acestea nu le spunea duhovnicului ei? 

- Știi cum stau lucrurile? Satana îi înșală cu cele pe care le văd, 
nu își fac probleme și nu se gândesc că trebuie să le spună la 


duhovnic. Diavolul este un mare maestru! Înfricoșător! 

Dacă omul nu își păzește imaginaţia sa, ispititorul poate 
exploata și un fapt simplu, firesc, și îl poate înșela. La Mănăstirea 
Stomiu aprindeam soba iarna când citeam vecernia. Femeile care 
urcau câteodată la mănăstire observaseră că icoana Maicii 
Domnului din catapeteasmă făcea crac-crac în vremea vecerniei - eu 
nu observasem aceasta - și își spuneau una celeilalte: „În vreme ce 
călugărul citeşte vecernia, icoana Maicii Domnului face crac-crac”. 
Când am auzit aceasta, am spus: „la să văd icoana care face crac- 
crac”. Nu pentru că nu cred în semne dumnezeiești. Cred că Maica 

Domnului se arată şi vorbeşte și o văd cei care au o stare 
duhovnicească, dar este trebuință de luare aminte. Ce se 
întâmplase? Icoana era veche și avea trese!40 îngropate. 

Când ardea focul în sobă tresa se încălzea și prin dilatare făcea 
crac-crac. l-am bătut un cui și zgomotul s-a oprit. Apoi le-am 
întrebat pe femei: „Acum mai auziți vreun zgomot?”. „Nu”, mi-au 
răspuns. „Ei, nu dați importanță”, le-am spus. Este trebuință de 
luare aminte, pentru că de se va cultiva încet-încet închipuirea, 
toată viața omului se pierde. 

- Părinte, cum își dă seama cineva dacă un fapt este de la 
Dumnezeu sau dacă este de la diavolul? 

- Aceasta se vede. Dacă nu este de la Dumnezeu, diavolul îi 
aduce gânduri de mândrie. Apoi toate cele pe care le face diavolul 
sunt grosolane; ajunge la lucruri de hulă. Odată a venit la Colibă un 
înșelat şi îndrăcit. I-am spus câteva lucruri și l-am ajutat. Ştiţi ce mi- 
a spus? „Pentru prima dată le aud pe acestea! Nici în Evanghelie nu 
le-am citit!”. Adică mi-a spus cam așa: „Le-ai spus mai bine decât 
Hristos”. Ai înțeles ce face diavolul ca să-ți aducă gând de mândrie? 
În orice caz, dacă omul nu înţelege că nimic nu poate face cu 
propria sa putere, ci orice face le face puterea lui Hristos, chiar și 
mii de diavoli de ar scoate din îndrăciți, tot nimic nu face. 


Diavolul se arată ca înger de lumină 

Cel care nu a simţit o bucurie mai înaltă, paradisiacă, adică dacă 

nu are experiențe duhovnicești, ușor se poate înșela dacă nu ia 
aminte. Diavolul este viclean. Gâdilă puţin inima omului și-l face să 
simtă o plăcere și-l înșală, dându-i impresia că această plăcere este 
duhovnicească, dumnezeiască. Fură inima și omul crede că merge 
bine. Nu am simţit tulburare”, spune el. Da, dar ceea ce a simțit nu 
este bucuria cea adevărată, cea duhovnicească. Bucuria 


duhovnicească este ceva ceresc. 

Diavolul se poate arăta ca înger sau ca sfânt. Diavolul camuflat 
în înger sau în sfânt răspândește tulburare - ceea ce are el - în timp 
ce adevăratul înger sau sfânt întotdeauna răspândește bucurie 
paradisiacă și veselie cerească. Omul smerit și curat, chiar și fără 
experiență de ar fi, îl deosebește pe îngerul lui Dumnezeu de 
diavolul care se arată în înger de lumină, pentru că are curăție 
duhovnicească şi se înrudeşte cu îngerul. În timp ce acel egoist și 
trupesc este ușor înșelat de diavolul cel viclean. Diavolul care se 
arată ca înger de lumină dispare atunci când omul își aduce un 
gând smerit. Într-o noapte, la Mănăstirea Stomiu, după pavecerniță, 
spuneam rugăciunea în chilie așezat pe un scăunel. Deodată aud o 
muzică de instrumente într-o casă pentru străini ce era puțin mai 
încolo. M-am mirat. „Ce muzică este aceasta ce se aude atât de 
aproape!”, am zis. Hramul a trecut. Mă ridic de pe scăunel și merg 
la fereastră să văd ce se întâmplă afară. Liniște peste tot. Atunci am 
înţeles că a fost de la cel viclean ca să întrerup rugăciunea. M-am 
întors și mi-am continuat rugăciunea. Deodată o lumină puternica a 
umplut chilia. Tavanul dispăruse, acoperișul s-a desfăcut și se vedea 
un stâlp de foc ce ajungea până la cer. În vârful acestui stâlp de foc 
se vedea chipul unui tânăr blond, cu păr lung și barbă care semăna 
cu Hristos. Deoarece vedeam numai o jumătate a fetei lui, m-am 
ridicat de pe scăunel ca s-o văd în întregime. Atunci am auzit o 
voce înăuntrul meu: „Te-ai învrednicit să-l vezi pe Hristos”. „Dar 
cine sunt eu, nevrednicul, ca să mă învrednicesc a-l, vedea pe 
Hristos?”, am spus și mi-am făcut semnul crucii. Imediat lumina și 
presupusul Hristos au dispărut și am văzut că tavanul se afla la 
locul lui. 

Dacă omul nu-și are capul său foarte bine încuiat, vicleanul îi 
poate băga gândul de mândrie și îl poate înșela cu închipuiri și 
lumini false, care nu suie la cer, ci prăpăstuiesc în haos. De aceea 
nu trebuie să ceară niciodată lumini sau harisme dumnezeiești etc., 
ci pocăință. Pocăința va aduce smerenia și după aceea Bunul 
Dumnezeu îi va da ceea ce îi este absolut necesar. Atunci când eram 
la Sinai, la peștera Sfintei Epistimia, aghiuţă a voit să mă... 
servească. Peştera avea trei-patru trepte. În timpul nopţilor 
luminate de strălucirea stelelor, mergeam pe la peşteri și, ca să 
cobor, aprindeam o brichetă. Odată coborând voiam să aprind 
bricheta, dar nu se aprindea. Deodată văd strălucind dintr-o stâncă 
o lumină ca dintr-un reflector. Paf, și s-au luminat toate înjur. „Nu 


am nevoie de astfel de lumini , am spus și m-am întors înapoi, a 
dispărut lumina. Măi, diavolul nu a voit să lumineze cu bricheta ca 
să cobor! „Nu este păcat să se chinuiască?”, spune el. „Să-i dau eu 
lumină”. Iată, cât de „binevoitor” este diavolul. 

- Părinte, cum ați înţeles că nu a fost de la Dumnezeu? 

- Ei, aceasta se poate înţelege, Înfricoşător! 


Visele sunt înșelătoare 

- Părinte, mă chinuiesc niște vise urâte... 

- Atunci când ai un vis urât, niciodată să nu cercetezi ce ai 
văzut, cum ai văzut, dacă ești vinovat și cât eşti de vinovat. 
Vicleanul vine noaptea deoarece nu a putut să te ispitească ziua. 
Dumnezeu îi îngăduie câteodată să ne ispitească în vis ca să vedem 
că încă nu a murit omul cel vechi. Alteori vrăjmașul se apropie de 
om în somnul său și-i arată diferite vise ca să se mâhnească atunci 
când se trezește. De aceea să nu le dai nici o importanță; să-ţi faci 
semnul crucii peste tine, peste perină, și să pui crucea și vreo două 
icoane pe peretele de deasupra perinei pe care dormi și să spui 
rugăciunea până ce te va lua somnul. Cu cât le dai importanţă, cu 
atât mai mult va veni vrăjmașul să te ispitească. Și aceasta nu este 
ceva care se întâmplă numai la cei mari, ci și la cei mici. Chiar și la 
copiii cei mici, cu toate că sunt îngerași, vrăjmașul merge și îi 
înfricoşează atunci când dorm, făcându-i să sară din somn și să tipe 
și să alerge înfricoșați și plângând în brațele mamei. Alteori se 
apropie de ei îngerii, iar ei, râzând în somn, se trezesc din pricina 
marii lor bucurii. Prin urmare visele pe care le aduce ispititorul sunt 
o Înrâurire exterioară a sa asupra omului în timp ce doarme. 

- Părinte, dar când simţi o apăsare în vreme ce dormi? 

- Uneori asta se datorează unei stări de neliniște pe care o 
trăiește omul în timpul zilei sau a diferitelor temeri, bănuieli etc. 
Fireşte, aghiuță le poate folosi pe toate acestea ca să facă o oarecare 
legătură și să-l ameţească pe om. De multe ori somnul este atât de 
uşor, încât cel ce doarme crede că este treaz și se roagă ca să scape 
de strânsoarea care îi ține chiar și respiraţia. 

Uneori diavolul poate lua chipul unui om sau al unui Sfânt și să 
apară în somnul cuiva. Odată s-a arătat unui bolnav în chipul 
Sfântului Arsenie şi i-a spus: „Sunt Sfântul Arsenie. Am venit să-ți 
spun că vei muri. Auzi? O să mori!”. Omul s-a cutremurat. Un Sfânt 
niciodată nu vorbește astfel unui bolnav. Și chiar de ar fi să moară 
bolnavul, dacă i se arată un Sfânt ca să-l înștiințeze despre moartea 


lui, i-o va spune însă cu bunătate: „Fiindcă Dumnezeu a văzut că te 
chinuiești, de aceea te va lua din această viață. Dar caută să te 
pregătești”. Nu-i va spune: „Auzi? O să mori!”. 

- Părinte, dar atunci când strigă cineva în somn? 

- Este mai bine, căci se trezește... Multe vise sunt din pricina 
neliniștii. Atunci când omul se neliniștește sau este obosit, acestea 
se luptă înlăuntrul său și le vede în vis. Eu de multe ori atunci când 
în timpul zilei mă confrunt cu diferitele probleme ale oamenilor, cu 
nedreptăţile ce se întâmplă etc., după aceea în somn mă cert cu 
celălalt: „Bre, eşti fără frică de Dumnezeu, ești nesimţitor!”, strig și 
din strigătele mele mă trezesc. 

- Părinte, din vise poate prevedea cineva ce i se va întâmpla? 

- Nu, nu daţi atenţie viselor. Fie plăcute, fie neplăcute de sunt, 
nu trebuie să credem în ele, pentru că există primejdia înșelării. 
Nouăzeci și cinci la sută din vise sunt înșelătoare. De aceea Sfinţii 
Părinți spun să nu le dăm atenţie. Foarte puţine vise sunt de la 
Dumnezeu, dar și acestea, ca să le explice cineva, trebuie să aibă 
curăţie și alte calități, precum Iosif (Fac. 37, 5-1 1) și Daniil, care 
aveau harisma de la Dumnezeu. „Îţi voi spune, i-a spus Daniil lui 
Nabucodonosor, și ce vis ai văzut și ce înseamnă” (Daniil 2, 25-46). 
Dar la ce stare ajunsese! Se afla în mijlocul leilor, dar aceia, cu 
toate că erau flămânzi, nu se atingeau de el (Daniil 6, 16 ș. u). 
Avacum i-a dus de mâncare și acela a spus: „Și-a adus aminte de 
mine Dumnezeu?” (Daniil, Bel şi balaurul 1, 45). Dacă nu Şi-ar fi 
adus aminte Dumnezeu de prooroc, atunci de cine Și-ar fi adus 
aminte? 

- Părinte, unii oameni nu au vise. 

- Mai bine că nu au. Nu cheltuiesc nici pe bilete, nici pe benzină. 
În vise vezi într-un minut ceva a cărui vizionare ar fi durat în 
realitate ceasuri, zile, pentru că se suprimă timpul. Iată, din aceasta 
poate pricepe oricine psalmul: „O mie de ani înaintea ochilor Tăi, 
Doamne, sunt ca ziua de ieri, care a trecut” (Ps. 89, 4). 


Atenţie la vedenii 

- Părinte, atunci când oamenii ne povestesc vedenii sau că au 
văzut un Sfânt etc., ce să le spunem? 

_ Este bine să le spuneți să fie rezervaţi. Aceasta este mai sigur, 
pentru că nu pot toţi să deosebească dacă o vedenie este de la 
Dumnezeu sau de la diavolul. 

Chiar de la Dumnezeu de ar fi vedenia, omul nu trebuie s-o 


primească. Dumnezeu este mișcat, într-un fel, atunci când vede că 
făptura sa nu primește vedenia, deoarece aceasta arată că are 
smerenie. Dacă într-adevăr ar fi fost sfânt cel ce s-a arătat, 
Dumnezeu ştie, după aceea să înștiințeze și în alt mod sufletul și să-l 
povăţuiască la ceea ce vrea. Este trebuință de atenție, pentru că 
poate veni aghiuță să apese butonul și să pornească televizorul... 

Am cunoscut un suflet care nu fusese ajutat de oameni și de 
aceea i se justifica ajutorul dumnezeiesc. Dumnezeu i-a arătat ceva 
ca să-l ajute. După aceea însă diavolul i-a adus gânduri: „De vreme 
ce Dumnezeu te-a învrednicit să vezi această vedenie, se vede că - 
cine știe? - te rânduieşte pentru ceva mai înalt. Din clipa în care a 
crezut așa ceva, diavolul a început să-și facă treaba lui și-i făcea 
comandă. Dar în cele din urmă lui Dumnezeu iarăși l-a fost milă de 
sufletul acela. A avut o vedenie și a auzit o voce spunându-i: „Să-i 
scrii Părintelui Paisie toate vedeniile ce le-ai avut. Astfel mi-a scris 
o scrisoare cu toate vedeniile pe care Ie a avut. Ispititorul o 
zăpăcise. Într-adevăr avea vedenii, dar toate erau ale diavolului. 
Din toate vedenii e pe care le-a văzut numai prima și ultima au fost 
de la Dumnezeu. Ultima a îngăduit-o Dumnezeu, ca s-o aducă la 
socoteală, s-o ajute să se slobozească de înșelare, în cele din urmă, 
sărmana aceea a ascultat ce i-am spus și a scăpat. 


Trăsăturile celui înșelat 

- Părinte, cum îţi poți da seama dacă cineva este înșelat? 

- Chiar și din înfățișarea lui îți poți da seama. Cel înșelat 
afişează o falsă nepătimire exterioară. Se arată smerit și blând, dar 
înlăuntrul său ascunde înalta părere ce o are despre sine. Dacă vă 
uitaţi în ochii lui, veţi vedea că îi vede pe ceilalți oameni ca pe niște 
biete furnici. Dar îți poți da seama și din cele ce le spune. Era un 
înșelat pe care multă lume îl avea de sfânt. Spunea că i s-a arătat 
Hristos călare pe un cal, ţinând în mână o ploscuţă cu vin, i-a dat să 
bea din ea şi de atunci a dobândit harisma mai înainte vederii. 
Odată, pe când vorbea lumii, cineva l-a întrebat: „De ce nu pot face 
şi eu minuni?”. „Pentru că tu ai făcut cutare și cutare păcat...”, i-a 
răspuns acela. Sărmanul a intrat în panică și a venit să-mi spună. 
„Bine, îi spun, oare Sfinţii teatralizează vreodată pe oameni? Numai 
diavolul teatralizează. Nu înţelegi că vorbește diavolul prin el? Și 
deși sunt adevărate cele pe care le spune cel înșelat, totuși sunt 
spuse de diavolul”. O femeie mi-a spus că unii duseseră o îndrăcită 
la cineva despre care auziseră că scoate diavoli etc. Acesta i-a luat și 


i-a dus la o bisericuţă părăginită. Îndată ce au intrat în bisericuță, 
acela a luat un epitrahil și l-a pus la gât Femeia a rămas uimită! 
Mirean și să poarte epitrahil! „Eşti preot?”, l-a întrebat. „Ce 
înseamnă preot?!”, răspunse acela și începu să-i judece pe preoți. 
Astfel au înțeles sărmanii oameni înșelarea aceluia și au plecat. 


Înșelare și nebunie 

- Părinte, cel înșelat este și nebun? 

- Nu întotdeauna. Altceva este înșelarea și altceva nebunia. Unii 
se înșală numai, iar alții se înșală și li se strică şi mintea. Am 
cunoscut în Sfântul Munte un monah care nu asculta de nimeni. 
Plecase de Ia mănăstirea Iui și umbla prin Munte. De patru-cinci ori 
se dusese, chipurile, să pustnicească și l-am sfătuit să se întoarcă la 
metania lui.141) 

În cele din urmă a cumpărat o Colibă!4și stătea singur. 

După șapte luni a venit și la mine. „Să te întorci la mănăstirea 
ta”, i-am spus. „Acum am luat hârtia de slobozire de la mănăstire și 
nu mă mai primesc acolo”. „Ia aminte, ia aminte bine, îi spun. Cel 
puțin caută să mergi la un bătrân, ca să faci ascultare și să nu 
trăieşti după voia ta”. „Eu voi face ascultare de voia lui Dumnezeu”, 
îmi spune el. „Du-te la mănăstire”, îi spun. „Eu sunt pustnic acum, 
cum să mă mai întorc înapoi? Du-te tu”, îmi spune. „Să mă duc eu 
singur? Dacă vrei să merg cu tine, o voi face cu toată inima”, îi 
spun. „Ascultă aici, îmi spune, dacă ţi s-a făcut greu la liniște și vrei 
să mergi la mănăstire, du-te”. Când am văzut că se poartă astfel, cu 
obrăznicie, l-am lăsat şi eu. După puţin timp am aflat că s-a îndrăcit 
şi a și înnebunit. I-a apărut diavolul în chipul Maicii Domnului și i-a 
spus: „Fiul meu, dacă mi te vei închina, îți voi da cele șapte daruri 
ale Sfântului Duh”. Și s-a gândit: „Voi lua acum șapte daruri și-i voi 
da gata pe toți”, apoi a căzut la pământ și s-a închinat. De îndată ce 
s-a închinat, diavolul l-a zgâlțâit și s-a îndrăcit. Prin zguduitura ce i- 
a făcut-o şi-a pierdut și mințile. După aceea s-a dus la Sfânta 
Comunitate!4% ca să se facă Protosul Sfântului Munte. 

I-a încuiat pe Părinţii ce erau acolo, a luat bastonul Protosului și 
cobora cu fală scările. Cei de afară văd coborând un alt Protos!... L- 
au urmat cu tact câțiva cu o maşină și mai jos l-au luat cu ei și l-au 
dus la psihiatrie. Acum diavolul a dat înapoi, dar nebunia a rămas. 

- Părinte, cel înșelat nu este într-un anumit fel și îndrăcit? 

- Ei, dar ce poate fi altceva? Și se poate ca un înșelat să aibă mai 
mulți diavoli decât un îndrăcit. Dar altceva este un înșelat și altceva 


un îndrăcit. 


Atenţie la cel înșelaţi 

Sunt vreo doi-trei duhovnici care au puţină evlavie împreună cu 
puțină vătămare de minte și încurcă lumea. Și pe toți îi categorisesc 
de demonizaţi. Nu ascultă de nimeni. Sunt preot spun ei, am 
stăpânire”. Dacă aflați despre astfel de cazuri, să spuneţi oamenilor 
să fie atenţi cu astfel de preoți, pentru că unii ca aceștia fac rău 
Bisericii. Să le spuneţi: „Căutaţi un duhovnic bun și mergeţi la el ca 
să vă folosiți”. Aceia au ajuns să se folosească de numele meu, chiar 
şi de fotografia mea, ca să dea lumii impresia că au legătură cu 
mine. 

Desigur, unii ca aceștia au circumstanţe atenuante pentru că 
sunt ușuratici. Dar există chiar și unele elemente mârșave, care 
prezintă oţetul drept vin. Unul a fost contabil mai întâi, a lucrat 
undeva, iar acum umblă prin toată Grecia de Nord și se prezintă ca 
ucenicul meu. Spune că i-am dat darul străvederii și alte patru-cinci 
harisme și astfel înșală lumea și adună bani. 

- Este cleric? 

- Nu, mirean. M-a văzut odată în Dafni și s-a ascuns, ca să nu-l 
văd, pentru că este... „fiu adevărat al meu”. Din fericire bea, 
miroase a rachiu, îl văd unii amețţit și își mai fac probleme. 

Câţi astfel de escroci nu există, care exploatează durerea lumii și 
fac negustorie! Cineva a spus unei femei văduve: „O mână a 
bărbatului tău nu a putrezit pentru ca sufletul lui are nevoie de 
rugăciune”. „Ce să fac acum?” spuse nenorocita. „la să-i dau bani, 
ca să se roage pentru sufletul bărbatului meu” . După ce i-a luat 
destui bani, peste puţin îi spune: „lată, am scăpat de prima 
primejdie, acum este ceva mai bine...”. Și dă-i și dă-i bani, până ce 
i-a luat jumătate de avere ca să afle bărbatul ei „odihnă”. 

Sunt unii înșelați care îi însemnează cu semnul crucii pe 
bolnavi, murmură ceva și, chipurile, îi fac bine. Oamenii se înșală și 
nu se duc să se spovedească, să-l cheme pe preot ca să facă un 
Sfântul Maslu sau să le citească vreo rugăciune, ci se duc la aceia. 
Dau și o grămadă de bani. Mi s-a spus că într-un sat erau doi 
înșelați care aveau „bună” împreună-lucrare!... Diavolul dădea unui 
consătean de al lor, de pildă, o puternică durere de cap sau 
pricinuia o durere de mijloc, şi apoi se ducea la unul din înșelați și 
îi spunea: „Cutare are o puternică durere de cap din cutare pricină”. 
Când se ivea vreo ocazie, cel înșelat îi spunea consăteanului său: 


„Eu ştiu de ce te doare capul”, și îi descoperea imediat pricina. 
„Adevărat, ce descoperire! spunea acela. Şi acum ce trebuie să fac 
pentru ca să-mi treacă?”. „Să te duci la cutare”, îi spunea, și îl 
trimitea la celălalt înșelat. Aţi văzut ce a născocit diavolul ca să-i 
țină pe oameni în înșelare? A pus pe doi înșelați să împreună- 
lucreze, unul să stabilească diagnosticul și altul, chipurile, să 
vindece, ca astfel să ţină lumea departe de Biserică. 


„Harismele” ieftine ale celor înșelaţi 

- Părinte, de ce oamenii merg adeseori cu vreo problemă pe care 
o au la cei înșelați? 

- Pentru că diavolul are „harisme” ieftine și oamenii le primesc 
cu ușurință. Cele pe care aceia le spun oamenilor ca să le facă nu 
sunt grele și le odihnesc patimile lor. În loc să se pocăiască pentru 
păcatele ce le fac în lume și să meargă la un duhovnic să se 
mărturisească, află niște înșelaţi, adică pe diavolul, și îi cer lui să le 
rezolve problema lor. După aceea se chinuiesc și nu-și dau seama că 
i-a legat diavolul și le face comandă. 

- Şi cum de se încred în ei, Părinte? 

- Oamenii sunt ameţiţi. Câţi nu spun că îi povăţuiesc pe oameni 
pe drumul cel corect, în timp ce duc pe umerii lor un sac în care 
este ascuns diavolul! Bunul Dumnezeu însă nu-l lasă să se ascundă 
cu totul. Câteodată diavolul scoate vreun corn sau coada sa, 
oamenii le văd și strigă înfricoșaţi: „Ce este aceasta? Corn? Coadă?”. 
„Nu, ce tot vorbiţi! Este o vânătă”, le spun aceia ca să-i înșele și să 
le prezinte lucrurile diavoleşti ca bune și folositoare. 

Şi aici a venit într-o zi cineva înșelat însoţit de câțiva. Avea cu el 
vreo zece persoane și făcea pe starețul lor. Îi întreb: „Aparţineţi de 
vreo organizaţie?”. N-au răspuns. „De vreo asociaţie?”. N-au 
răspuns. „Aveţi vreun duhovnic?”. Nimic. Au început să facă 
metanii. I-a adus aici ca să-i înșele. Iar după aceea spune tuturor: 
„Am mers și la Părintele Paisie şi este de acord cu noi!”. Ai înțeles? 
Nu trebuia nici să-l primesc, pentru că după aceea a exploatat 
aceasta. Se vedea că este suspect. Se vedea că ucenicii lui erau 
atrași prin înșelăciune. Sărmanii au căzut în genunchi. 

- Le-aţi spus ceva, Părinte? 

- Le-am spus, dar vicleanul le spune altele când pleacă de aici. Îi 
învârte de ici dincolo și îi duce tot la drumul lui. 

- Părinte, cum se va putea păzi cineva de înșelați? 

- Rămânând în staulul Bisericii noastre. Desigur, dacă cineva 


urmează pe un înșelat din neștiință, Dumnezeu nu-l va lăsa. Il va 
ajuta să-şi dea seama de greşeala sa și să se întoarcă la adevăr. 


Îndreptarea celui înșelat 

- Părinte, ce ajută Ia revenirea unuia care are idei rătăcite? 

- Să-și simtă halul în care este, să nu creadă deloc în gândul său, 
să-și mărturisească duhovnicului toate gândurile sale și să facă 
ascultare în tot ceea ce îi spune acela. Să ceară mereu mila lui 
Dumnezeu, ca să vină din nou harul dumnezeiesc. Adică este nevoie 
să se smerească, pentru ca să-și vină în fire și să se mântuiască. 

Şi iată, judecăţile lui Dumnezeu sunt abis. Măi, măi... dragostea 
Lui nu are margini! Un oarecare venea adeseori acolo, la Colibă, și 
era cuprins în întregime de idei rătăcite. Câte nu i-am spus, dar nu 
asculta deloc. Pe toate le lua anapoda. Când ieşea din Sfântul Munte 
ținea predici și făcea mult rău. Spunea că a primit porunci de la 
mine și-i încurca pe oameni. Chiar și niște cărți, pe care i le-am dat 
cândva de binecuvântare, le prezenta și pe ele, ca să-l creadă 
oamenii că se sfătuieşte cu mine. Odată, în timp ce zicea multe, 
pentru o clipă l-a părăsit cu desăvârșire harul dumnezeiesc și a 
început să ocărască urât pe Hristos şi pe Maica Domnului, așa încât 
lumea s-a smintit și s-a împrăștiat. Apoi l-au luat cu duba și l-au 
închis la psihiatrie. Vedeţi până unde ajunge dragostea lui 
Dumnezeu! Îngăduie ca să se hulească numele Lui numai ca să fie 
ajutate şi să scape făpturile Lui! 

- Părinte, dacă un înșelat îşi dă seama de starea sa și se 
pocăiește, oare se vor pocăi și ucenicii lui? 

- Dacă are pocăință adevărată, trebuie să se smerească și să le 
spună că a greșit și să încerce să-i readucă ia drumul cel drept. Iar 
dacă se descoperă înșelăciunile unui înșelat și el însuși rămâne în 
înșelare, atunci este trebuință ca ucenicii lui să fie luminați cu 
discernământ. Fiindcă unii înșelați ajung să acţioneze înlăuntrul 
Bisericii, există primejdia ca ucenicii lor să se smintească și să se 
dezrădăcineze din Biserică dacă află dintr-odată că toate cele ce le- 
au fost spuse au fost minciuni. 


CAPITOLUL 4 - „Rătăcind pe alții și rătăciți fiind ei 
înșiși” (2 Tim, 3, 13) 


Despre înșelarea penticostalilor 

Părinte, cele pe care le spun cei care aderă la penticostali, că 
văd vedenii, vorbesc în limbi etc., sunt din imaginaţie sau din 
lucrare diavolească? 

- Sunt din lucrare diavolească. Pentru că atunci când merg la 
penticostali şi se botează din nou, disprețuiesc și leapădă Sfântul 
Botez - „mărturisesc un botez spre iertarea păcatelor”, spune 
Simbolul Credinței - se dezbracă de botez, primesc înrâuriri 
diavoleşti şi vorbesc vrr..., chipurile, în limbi. „Vorbește Sfântul 
Duh al Cincizecimii”, spun ei. Nu este Sfântul Duh, ci sunt o 
mulțime de duhuri necurate. Ce vorbiri în limbi? Cele pe care Ie 
spun sunt niște sunete nearticulate și cuvinte fără înțeles, pe care 
nici ei înșiși nu le înțeleg. Se mai și înregistrează și după aceea fac 
statistici și trag concluzii: „Are atâţia „aliluia” în cutare limbă, 
atâţia în cutare ...“. Dar în atâţia „vrrr...” vei găsi ceva care să 
semene şi cu aliluia în vreuna din limbile lumii. Și iată, deși este 
ceva diavolesc, această demonizare o consideră lucrarea Sfântului 
Duh și spun că trăiesc ceea ce au trăit Apostolii în ziua Cincizecimii 
însă acestea pe care le cred sunt blasfemii, de aceea se îndrăcesc. 

- Părinte, de ce se botează din nou? 

- Pentru că spun: „Atunci când am fost botezat eram mic și nu 
am știut; acum mă botez întru cunoștință”. Se rebotează și cred că 
astfel își curățesc păcatele lor. Dacă Biserica nu ar fi avut Botezul 
pruncilor, ce s-ar fi întâmplat cu toți cei care ar fi murit înainte de a 
fi botezați? De aceea nașul se face garant, spune Simbolul Credinței 
şi are răspundere pentru copil până ce va crește. Nu cumva este 
nedreptăţit pentru că se botează de mic? Nu, ci mai mult este 
ajutat, pentru că se împărtășește. Şi chiar de ar întina Sfântul Botez 
cu vreun păcat atunci când s-ar face mare, există pocăința și 
mărturisirea care îi vor spăla acest păcat și nu trebuie să meargă să 
se boteze din nou. 


Despre Anastenaria (Sărbătoare în timpul căreia se 

dansează pe cărbuni încinși.) 

- Părinte, se spune că la Sărbătoarea Sfântului Constantin unii 
joacă pe cărbuni aprinși și nu se ard. Ce este aceasta? 


- Este și drăcie și escrocherie. Faptul ca joacă ţinând o icoană 
sau crucea este obrăznicie, este lepădare de credință. Se depărtează 
harul lui Dumnezeu și de aceea îi ajută diavolul. Și mai este cu 
putință să nu le ajute diavolul și după aceea? Li se justifică ajutorul 
lui! 

Dar este și viclenia dansatorilor care îi ajută. Aceștia merg de 
mai înainte și pregătesc locul. Adică ard lemne de platan care fac 
multă cenușă și știu unde să calce atunci când joacă. De ce nu ard 
purnari sau comoră, care ţin jăratecul? Să le pregătească altcineva 
focul și după aceea să meargă acolo și să joace. 

Cineva mi-a spus: „Minune! Dansatorii calcă peste foc și nu se 
ard”. „De aceasta te miri? Îi spun. Diavolii sunt în focul iadului și 
nu se ard de ani și veacuri. De aceasta să te miri, iar nu de cei care 
calcă puţin peste cărbuni și cenușă și nu se ard”. 


Metempsihoză'++ 

- Părinte, cum oare unii oameni, chiar și cultivați, cred în 
metempsihoză? 

- Metempsihoză le convine oamenilor și mai ales ateilor și 
necredincioșilor. Este viclenia cea mai mare a diavolului. Diavolul îi 
ţine într-o viață de păcat, cu gândul că sufletul pleacă și revine de 
mai multe ori în această lume. „Ei, dacă de data aceasta nu reușești, 
le spune diavolul, vei reveni în viață și vei reuși a doua oară. Şi 
dacă iarăși nu reușești, vei veni, vei reveni, vei evolua ... . De aceea 
unii ca aceștia și spun: „Nu-i nimic dacă fac și acest păcat, și nu le 
pasă; trăiesc fără luare aminte și nu se pocăiesc. Vezi cum îi orbește 
diavolul și cum îi prinde în iad! Nu am văzut o viclenie și o artă mai 
mare a diavolului ca aceasta, pentru ca să-i adune pe oameni în iad! 
Şi dacă diavolul te prinde bine o dată, oare te va mai lăsa să te 
întorci? Aceasta este teoria cea mai rea dintre toate teoriile 
hinduiste. 

Odată, târziu, spre seară, a trecut pe la Colibă un tânăr. „La 
vremea aceasta, voinicule, vreau să citesc vecernia”, îi spun. „încă 
te mai ocupi cu acestea?”, mi-a spus el și a plecat. A venit a doua zi 
şi mi-a spus despre nişte vedenii. „Ai folosit cumva hașiș?”, îl 
întreb. Da, mai demult. Însă atunci când am văzut vedeniile nu mai 
foloseam”, îmi spune. „Citești cumva despre metempsihoză?”. „Da”, 
îmi răspunde. Ei bine, aici o păţise. A citit despre metempsihoză, a 
intrat egoismul înlăuntrul său și i-a plăsmuit vedenii cum că în 
urmă cu mii de ani a fost un om mare și bogat. Apoi a văzut în 


vedenie că s-a suit la cer, dar nu-l aveau scris acolo și i-au spus să 
coboare. Diavolul i-a creat toată starea aceasta. „Toate acestea sunt 
basme, îi spun, și tu le crezi?”. 

Din nefericire există şi oameni cultivați care cred în astfel de 
bazaconii. Acolo, lângă Colibă, era un măgar pe care l-am numit 
Naser, deoarece era vioi. Într-o zi a venit un grec care trăia în 
Elveţia și a auzit că-l strigam pe măgar Naser. După o vreme, când a 
venit din nou, a adus o cutie cu dulciuri ieftine şi una cu scumpe. 
„Acestea sunt pentru Sfinția Ta”, mi-a spus, și mi-a dulciurile cele 
ieftine. „Dulciurile cele scumpe sunt pentru Naser, a adăugat el. Mi- 
am dat seama încă de data trecută că acesta este Naser. Atunci când 
l-am întâlnit, mă privea cu o privire tristă și mi s-a frânt inima”. 
Credea că Naser s-a reîncarnat și a devenit măgar. Și chiar credea 
aceasta. „Bre, ești sănătos la cap? l-am întrebat. Eu l-am numit 
Naser, pentru că era un măgar vioi”. Dar în nici un chip nu credea 
ce-i spuneam. 

Şi aceasta nu este nimic. Să vă spun altceva mai grozav. Cu mai 
mulți ani în urmă au mers niște germani în Creta să facă o 
„pomenire” a germanilor care fuseseră uciși acolo în timpul 
ocupaţiei lor. În timp ce își făceau pomenirea trece un cretan cu 
măgarul său încărcat cu diferite lucruri. Când măgarul i-a văzut pe 
oameni adunați acolo a început să ragă. Unul dintre germani a 
crezut atunci că măgarul era fratele lui care murise în război și se 
reîncarnase; că i-a recunoscut și l-a salutat prin răgetul lui. De aceea 
germanul a luat poziție de drepți și tac, l-a salutat militărește... Și 
pune-te pe bocete!... Apoi se duce repede la țăran și-i spune: „Cât 
vrei pe el, căci vreau să-l cumpăr?”. „Bre, du-te de aici”, îi spune 
țăranul. Germanul îi număra mărcile: „Atâtea? Atâtea?”. „Du-te și 
lasă-mă!”, îi spunea acela. În cele din urmă îi spune cineva: „Bre, 
prostule, îl plătește pe măgar ca pe Mercedes! Dă-l!”. Atunci țăranul 
a luat lucrurile de pe măgar, i-a scos samarul, l-a eliberat, iar 
germanul l-a luat cu ochii înlăcrimați și l-a dus în Germania! 

- Este adevărat, Părinte? 

- Este fapt foarte adevărat! Dacă nu aș fi auzit aceasta de la un 
om serios, nu aș fi crezut nici eu. 


Despre asceza hinduiștilori+5: 

- Părinte, oare hinduiștii ajung la o oarecare stăpânire de sine 
pentru că îi ajută asceza aspră pe care o fac prin yoga? 

- Fac și fac şi ce reușesc prin toate acestea? Înfrânarea ortodoxă 


şi, în general, asceza duhovnicească ţintesc întotdeauna spre un 
scop mai înalt, la sfințirea sufletului. Asceza lor satanică și lumească 
se face ca să-și întocmească un trup suplu, să-și întoarcă mâinile și 
picioarele precum ale lui karaghiozi de hârtie, ca să-i laude câţiva 
oameni proști și să-și bată joc de ei diavolii cei caraghioși. De mici 
copii își răsucesc picioarele, își pun un picior pe un umăr și celălalt 
pe celălalt umăr și astfel se roagă. Se exersează lovind mult timp cu 
mâna de un sac cu pietriș până ce face bătătură, și apoi pot sparge 
pietre, lemne etc. 

Dar toate cele pe care le simt - precum spun unii - au o oarecare 
explicaţie. Își trag, de pildă, limba până la nas sau o înghit până la 
laringe, suferă o excitare, simt o oarecare dulceaţă, o gâdilare și 
spun: Acesta este nectarul”. Apoi presează cu degetele niște nervi de 
lângă urechi și aud „vuuu ...” - o muzică. Sau își presează ochii și 
încep să vadă steluțe cu ochii deschiși în soare, iar când îi închid 
văd lumină. „lată, am reușit! spun ei. Am văzut lumina cea 
necreată!”. Atunci și diavolul le spune: „A, vreţi lumini! O să vă dau 
şi eu lumini”. Le cultivă imaginaţia și apoi, fără să-și mai apese 
ochii sau fără să-i țină deschişi în soare, văd lumini. Diavolul de 
multe ori încearcă să ne înșele, fără să-l provocăm noi, arătându-ne 
lumini etc., dar îi întoarcem spatele; cu atât mai mult va face 
aceasta dacă îl provoci. Vrea pretext. 

- Adică diavolul este cel care le prezintă diferite închipuiri, 
Părinte? 

- Da, le cultivă imaginaţia într-o măsură avansată și apoi îi 
înșeală. 

Merg și unii dintre ai noștri la hinduiști, iar aceștia îi învaţă să 
spună în limba lor niște hule împotriva lui Hristos, a Maicii 
Domnului și a Sfinţilor - unii ştiu că acestea sunt hule, alții nu știu - 
şi se îndrăcesc. După aceea încep să spună niște cuvinte nedeslușite. 
Ajung la o stare exaltată iar ceilalți care îi privesc cred că se află 
într-o stare duhovnicească. Dar aceasta este o stare diavolească. 


Hinduismul a făcut mare vătămare 

Hinduşii, deși sunt un popor inteligent, deși au neliniști 
metafizice și multă inimă, se ocupă cu așa numita filozofie, cu 
rătăciri şi vrăjitorii zăpăcindu-i pe europeni cu teoriile lor. Şi iată, 
mai marii lor sunt ca taurii, iar alții mulți acolo, în India, mor de 
foame. Vin și aici în Grecia și înșală lumea cu nirvana, cu 
pasivitatea, cu reîncarnările... În cărțile lor folosesc şi părți din 


Sfânta Scriptură, din Filocalie, de la Sfinții Părinţi și astfel atrag 
lumea. Unde s-a auzit mai demult să creadă ortodocșii în teoriile 
hinduiste! Acum însă, deși e greu s-o spui, și unii oameni serioşi 
susțin astfel de neghiobii și dau bani grei pentru aceasta. 
Hinduismul a făcut o mare vătămare. 

- Părinte, există indieni care să fie creştini ortodocşi? 

- Foarte puţini. Au rămas câțiva din Biserica pe care a întemeiat- 
o Sfântul Apostol Toma, dar au părăsit-o. Unii au devenit catolici, 
alții protestanți. Astăzi acolo pe ortodocși îi poți număra pe degete. 

Toate cele pe care celelalte religii sau parareligii le prezintă ca 
minuni nu au nici o legătură cu minunile religiei noastre. Hristos 
cere de la noi mărime de suflet. Nu vrea să-L iubim pentru că este 
atotputernic. Dacă ar fi vrut, ar fi putut face o minune pentru a 
crede imediat toată lumea. Dar în felul acesta ar fi legat libertatea 
omului. De aceea spune: „Fericiţi cei ce n-au văzut dar au crezut” (In. 
20, 29). 

Ortodoxia are minunea și harul dumnezeiesc. Hinduismul are 
magia şi filozofia. El înlocuiește minunea cu magia și harul 
dumnezeiesc cu filozofia. Diavolul da puteri gurușilor, vrăjitorilor 
etc., pentru că aceștia îi dau drepturi. Şi astfel aceia pot face 
„minuni”, iar cel care le vede îi admiră. 

Din clipa în care cineva vede că acela care face astfel de false 
minuni nu se înrudeşte deloc cu Hristos trebuie să-și dea seama că 
cele pe care le face sunt înșelăciunea diavolului care nu știe 
niciodată să spună adevărul, ci numai minciuni ca să înșele 
făpturile lui Dumnezeu. Cei care au intenţie bună, dacă mai înainte 
au cunoscut puțin Ortodoxia, își fac probleme, deoarece văd că 
viaţa vrăjitorilor nu este curată, ci este încurcată, în timp ce în 
Ortodoxie află viaţă curată și superioritate. Află oameni care au 
sfințenie și care fac minuni adevărate. 

În Ortodoxie bunătatea este prisosul dragostei omului față de 
Dumnezeu și fată de aproapele. Toate celelalte fapte bune ce se fac 
de către cei de altă credință, de cei înșelați etc., nu au principii 
duhovnicești în Hristos, ci pot avea niște principii omenești bune. 
Cel care trăieşte corect viața ortodoxă are smerenie, dragoste și se 
dăruiește cu totul aproapelui, se jertfeşte. Iar nevoință, postul și 
privegherea pe care le face, le face din dragoste față de Dumnezeu, 
nu ca să simtă o oarecare plăcere. 

Hristos a venit în lume ca să Se răstignească din dragoste pentru 
făptura Sa. Mai întâi S-a răstignit și după aceea a înviat. Este un 


lucru ieftin ca cineva să ceară bucurii duhovnicești - cu totul altceva 
este dacă Hristos îi va da să guste dulceața cerească. În timp ce 
aceia care se ocupă, de pildă, cu filozofiile indiene, cu yoga etc., 
prin toate pe care le fac ţintesc să ajungă la, chipurile, o stare 
duhovnicească, la extaz, să simtă o plăcere sau să devină mai presus 
decât ceilalți, fără să se intereseze de ceilalți. 

Să presupunem că un hinduist se află la țărmul mării și face 
autoconcentrare. Dacă în momentul acela cineva se primejduiește în 
mare şi cere ajutor, acesta va rămâne cu desăvârşire nepăsător, nu 
se va mișca din poziţia sa, ca să nu se lipsească de plăcerea ce o 
simte. În timp ce, dacă s-ar fi aflat acolo un monah ortodox şi ar fi 
rostit rugăciunea, ar fi lăsat metania și s-ar fi aruncat în mare ca să-l 
salveze. 


Înșelarea oamenilor 

- Părinte, atunci când vor veni Proorocul Ilie și Enoh să 
propovăduiască pocăinţa, lumea va înţelege ca să-și revină? 

- Cei care vor avea intenție bună, vor înţelege. Iar cei care nu 
vor avea intenție bună, nu vor înţelege și se vor înșela. Hristos ne-a 
spus de mai înainte că trebuie să luăm aminte bine, pentru că „se 
vor scula hristoși mincinoși și prooroci mincinoși și vor face semne și 
minuni ca să înșele, de va fi cu putinţă, și pe cei aleși” (Mc. 13, 22). 

Sunt unii care pe niște înșelaţi îi iau de prooroci. Cu câţiva ani 
în urmă un protestant umbla peste tot cu o valiză de piele, care 
avea pe ea o inscripție în engleză: „Sunt Proorocul Ilie!. Purta o 
cămașă cu mâneci scurte, avea și o Sfântă Scriptură în engleză și 
spunea că a coborât din cer. Când l-au întrebat ce crede, de ce 
religie ţine, a spus: „Ei, astea sunt depășite. Atunci nu existau 
religii!”. Ai înțeles? Pentru el, toți: catolicii, protestanți, 
penticostalii, toate ereziile și tot lăstărișul sectelor sunt unul și 
același lucru. Oare din aceasta nu-și poate da seama oricine despre 
ce este vorba? Câte scrisori nu mi-a trimis! Cita diferite locuri din 
Sfânta Scriptură și avea numai poziţii protestante. Trimitea și la 
alții o mulțime de scrisori, când din Anglia, când din altă parte. 
Unii au crezut în cele ce le scria și voiau chiar să publice într-o 
revistă că a venit Proorocul Ilie. „Sunteţi sănătoși? Ce vreţi să 
faceți?”, le-am spus. Sărmana lume este ameţită. 

Păcătuiește cineva chiar și numai când ascultă cele pe care le 
spun cei înșelați. Sunt unii care spun: „Dacă crezi că se va face așa, 
se va face”. Dar aceasta este credința în ei înșiși, iar în spatele lor 


este aghiuță. Se fac dumnezei pe ei înșiși și se dezbracă de harul 
dumnezeiesc. Cu astfel de teorii caută să înșele lumea. Unui în 
vârstă de vreo 45 de ani se prezenta ca absolvent al Școlii din Halki 
° şi susținea diferite Filozofii hinduiste. “Dumneata, îi spun, îţi faci 
rău și ţie şi lumii, atunci când expui prostiile cioplite ale 
hinduiștilor și în același timp te prezinţi ca absolvent al Școlii de la 
Halki (Școală teologică renumită din Constantinopol). la aminte, că 
ai să te îndrăcești!”. 

- Părinte, de ce diferitele formațiuni religioase existente în 
Grecia preferă să se prezinte ca asociaţii etc. și nu spun că sunt 
religii? 

- Fac aceasta ca să înșele. Și iată, în timp ce Sfântul Constantin a 
desființat idolatria şi a consfințit creștinismul ca religie oficială în 
tot imperiul, astăzi se încearcă să se readucă idolatria. Se îngăduie 
să se facă geamii, gurușşii să aibă locurile lor de retragere, să țină 
liber conferințe, să se facă diferite centre de prozelitism, 
francmasonii să acționeze liber, martorii lui Iehova la fel... 
Ortodoxia este atacată de o puzderie de teorii. Dar acestea nu vor 
sta în picioare; vor cădea grămadă. 

Nenorociţii de oameni sunt atrași, pentru că s-au depărtat de 
Dumnezeu și au ajuns la întunecare. Doi tineri mi-au spus că au 
mers la Hebron să se închine și le-au pus pe cap fesul evreiesc ca să 
se închine la mormântul lui Avraam. Ce folos mai ai din faptul că 
te-ai închinat, când ţi-ai pus pe cap fesul acela pe care evreii îl 
folosesc în cultul lor? 

Ce să mai spui? Mare zăpăceală! La Paris, lângă o biserică 
romano-catolică scrie: „Aici se învață exercițiul rugăciunii prin 
metoda yoga”. Unde au ajuns! După aceea încep problemele 
psihologice și înnebunesc. Și nu mai știu ce caută. Unii romano- 
catolici, protestanți etc. află că dacă se botează cineva în Biserica 
Ortodoxă se schimbă, renaște și cred că dacă se vor boteza vor 
scăpa de problemele lor psihologice. Am spus unora despre un 
protestant ce voia să se facă ortodox: „Nu-l botezați pe acesta. El nu 
este pentru botez”. „Nu, mi-au răspuns, dacă se va boteza va fi 
ajutat“. „Dar nu este pentru botez. Nu înțelegeți?”. N-au ascultat. L- 
au luat, l-au dus la mare și l-au botezat. După vreo două-trei zile 
acela vine la mine și mi spune: „Eu m-am botezat, dar botezul nu 
mi-a rezolvat problemele psihologice”. „Bine, dar te ai botezat ca 
scapi de problemele psihologice? îl întreb. Ascultă! Dacă ai fi simţit 
nevoia botezului, dacă ai fi înțeles vrednicia lui și ai fi venit numai 


pentru această mărețe, atunci ti-ar fi dispărut și acelea. Dar dacă vii 
la botez ca să scapi de problemele psihologice, cum să plece de la 
tine? Vor pleca în chip magic?”. 

Încurcă magia cu minunea. Nu pot deosebi aurul de bronz. Și 
iată, un protestant, de pildă, se poate boteza ortodox, apoi poate 
deveni romano-catolic, după care poate spune nu mi-am aflat 
odihnă”, și să se întoarcă iarăși la protestanți sau Ia ortodocși. Un 
oarecare catolic s-a botezat ortodox, a devenit monah și a trăit nouă 
ani într-o mănăstire. Într-o zi vine la Colibă şi-mi spune: Eu nu am 
trăit viața lumească și ca ortodox şi de aceea vreau să mă duc în 
lume şi să mă însor!”. Auzi vorbă?! Să-i explici după aceea cât de 
grav este ceea ce gândeşte și el să-ți spună: „De ce este grav? Nu pot 
înţelege aceasta”. 


Întoarcere Ia Ortodoxie 

Lumea ciudată de astăzi se odihnește în lucruri ciudate, nu în 
cele corecte. India, care este la celălalt capăt al lumii, o știu din 
magia ei și merg acolo. Sfântul Munte, care este în patria lor, foarte 
aproape de ei, cu adevărată viață mistică în Hristos, îl ignoră. Un 
student mi-a spus că s-a dus în India și a stat acolo trei ani și 
jumătate. Căuta să afle adevărul referitor la religii. În cele din urmă 
un oarecare indian i-a spus: „De ce ai venit aici? Ceea ce cauţi 
există în Ortodoxie. Acolo este lumina. să mergi în Sfântul Munte și 
vei afla acolo ceea ce cauţi”. (46 

Şi astfel s-a întors în Grecia și a venit în Sfântul Munte. 

- Părinte, atunci când un ortodox se unește cu hinduiștii etc., 
dacă după aceea se pocăieşte, este primit iarăși în Biserica 
Ortodoxă? 

- Unul ca acesta are trebuință de pocăință mare și de miruire. 
Dacă vrea să se întoarcă la Ortodoxie și să devină iarăși mădular al 
Bisericii, conform canoanelor trebuie ca mai întâi să adeverească 
prin libellus {că se leapădă de credinţele lor cele rele și 
mărturisește credința ortodoxă și după aceea preotul să-i citească 
rugăciunile pentru întoarcere la adevărata credință! și să-l 
miruiască cu Sfântul Mir. 

Văd unii copii mici care, fără să fi citit vreun rând din 
Evanghelie, citesc despre brahmanism, budism. Coranul etc. și se 
duc și la indieni. Apoi nu se odihnesc și se întorc la Ortodoxie, dar 
după ce au adunat o grămadă de microbi. Se vatămă și după aceea 
este greu să afle adevărul. Trebuie mai întâi să cunoști Ortodoxia și 


după aceea pleci dacă nu-ți place. Cunoaşte-o bine și după aceea fă 
comparaţie cu diferitele teorii ce le auzi. Pentru că atunci când 
cunoşti Ortodoxia, poţi deosebi arama de aur sau îți poţi da seama 
de aur câte carate are. Nu se poate înșela cineva ușor, astfel încât 
tot ceea ce strălucește să fie luat drept aur. 

În orice caz, am observat că numai omul egoist pleacă de la 
Ortodoxie atunci când o cunoaște; unul smerit niciodată nu pleacă. 


PARTEA A CINCEA PUTEREA MĂRTURISIRII 


Ca să simtă cineva odihnă, trebuie 

să arunce molozul dinlăuntrul său. 

Aceasta se va face prin mărturisire. 

Omul, deschizându-și inima sa duhovnicului 
și spunându-i greșelile, se smerește 

și astfel deschide ușa cerului, lăsând 

să coboare din belșug harul lui Dumnezeu, 
care O eliberează. 


CAPITOLUL 1 - Nevoia de povăţuitor duhovnicesc 


Prin mărturisire omul se eliberează 
Părinte, în primii ani ai creștinismului creștinii făceau 
mărturisire publică. Aceasta ajută? 

- Alţii erau anii cei dintâi ai creştinismului și alții cei de acum. 
Aceasta nu ajută astăzi. 

- De ce oare, Părinte? Atunci aveau mai multă râvnă? 

- Aveau și mai multă râvnă şi nu aveau cele pe care le au 
oamenii astăzi. Iată, acum perechile se despart fără motiv, nu mai 
sunt ca cele de odinioară. 

Oamenii s-au îndepărtat de Taina Mărturisirii și de aceea se 
îneacă de gânduri și de patimi. Câţi nu vin și cer să-i ajut în vreo 
problemă de a lor, dar nici nu se spovedesc și nici nu merg la 
biserică. „Mergi la biserică?”, îi întreb. „Nu”, îmi răspund. „Te-ai 
spovedit vreodată?”. „Nu. Dar am venit să mă faci bine”. „Dar cum 
aşa? Trebuie să te pocăiești de greșalele tale, să te spovedești, să 
mergi la biserică, să te împărtășeşti atunci când ai binecuvântare de 
la duhovnicul tău, iar eu voi face rugăciune să te faci bine. Uiţi că 
există și altă viaţă și trebuie să ne pregătim pentru ea?”. „Ascultă, 
Părinte, cele ce le spui despre biserici, altă viață etc., pe mine nu 
mă preocupă. Astea sunt basme. Am mers la vrăjitori, la medium și 
nu au putut să mă facă bine. Am aflat că tu mă poți face bine”. Hai, 
acum descurcă-te! Le spui despre spovedanie, despre viața viitoare 
şi îți spun: „Acestea sunt basme”, iar pe de altă parte, te roagă: 
„Ajută-mă, că iau hapuri”. Ei, cum, în chip magic se vor face bine? 

Şi iată că deși mulți au probleme pricinuite de păcatele lor, nu 
se duc Ia un duhovnic care îi poate ajuta în mod real, ci sfârșesc 
prin a se spovedi la psihologi. Își spun istoricul lor, le cer sfaturi 
pentru problemele lor și, dacă au de trecut un râu, îi aruncă în apă 
și ori se îneacă, ori ies dar unde ies? În timp ce, dacă ar merge să se 
spovedească la duhovnic, vor trece pe celălalt mal pe pod, fără 
osteneală, pentru că în Taina Spovedaniei lucrează harul lui 
Dumnezeu și se eliberează. 

- Părinte, unii spun: „Nu aflăm duhovnici buni și de aceea nu 
mergem să ne spovedim”. 

- Acestea sunt îndreptăţiri. Fiecare duhovnic are putere 
dumnezeiască din moment ce poartă epitrahil. Săvârșeşte Taina, are 
har dumnezeiesc și atunci când citește rugăciunea de iertare 


Dumnezeu şterge toate păcatele pe care le-am mărturisit cu 
pocăință sinceră. De noi depinde cât ne vom folosi prin Taina 
Mărturisirii. Odată a venit acolo la Colibă unul care avea probleme 
psihologice, cu gândul că am harisma 

străvederii și aş putea să-l ajut. „Ce prevezi pentru mine?”, mă 
întreabă. „Să cauţi un duhovnic și să te spovedești, ca să poți dormi 
ca un puişor și să nu mai iei medicamente”, îi spun. „Nu mai există 
astăzi duhovnici buni, îmi spune. Mai demult existau”. Vin cu gând 
bun, că vor fi ajutaţi, dar nu primesc ceea ce le spui, și păcat de 
cheltuielile cu drumul. 

Văd însă şi o nouă tehnică a diavolului. Bagă în minţile 
oamenilor gândul că, dacă fac o oarecare făgăduinţă și o împlinesc, 
dacă mai merg şi la vreun loc de închinare, sunt în regulă 
duhovniceşte. Și vezi pe mulți mergând cu lumânări și cu alte 
obiecte făgăduite la mănăstiri, la locuri de închinare și le atârnă 
acolo, mai fac și cruci mari, mai plâng puţin și se limitează la 
acestea. Nu se pocăiesc, nu se spovedesc, nu se îndreaptă, iar 
aghiuță se bucură. 

- Părinte, un om care nu se spovedeşte poate fi liniștit lăuntric? 

- Cum să fie liniștit? Ca să simtă cineva odihnă trebuie să arunce 
molozul dinlăuntrul său. Asta se va face prin mărturisire. Omul, 
deschizându-și inima sa duhovnicului și mărturisindu-și greșelile se 
smerește şi astfel deschide ușa cerului, lăsând să coboare din belșug 
harul lui Dumnezeu, care îl eliberează. 

Înainte de mărturisire în capul lui există ceață, vede slab și își 
justifică greșelile sale. Pentru că atunci când mintea lui este 
întunecată de păcate, nu vede curat. Prin mărturisire face un 
„fuuu”, se depărtează ceața şi orizontul se curăță. De aceea, celor 
care vin să discutăm o problemă sau să-mi ceară un sfat. etc. dacă 
nu s-au spovedit niciodată, îi trimit mai întâi să se 

spovedească și după aceea îi primesc să vorbim. Unii îmi spun: 
„Părinte, fiindcă Sfinţia Ta îți poţi da seama ce trebuie să fac în 
problema aceasta, povăţuiește-mă”. „Deşi mi-aş da seama eu ce 
trebuie să faci, îi spun, nu vei înțelege tu ce voi spune eu. De aceea 
mergi mai întâi și te spovedeşte și după aceea vino să discutăm”. 
Cum oare să te înţelegi cu un om atunci când se află în altă 
frecvență? 

Prin mărturisire omul aruncă din lăuntrul său orice ar fi 
nefolositor şi rodeşte duhovnicește. Într-o zi săpam în grădină, ca să 
plantez niște roşii, în acel timp vine cineva și-mi spune: „Ce faci, 


Părinte?1”. „Ce să fac? Îi spun. Îmi spovedesc grădina”. „Bine, 
Părinte, dar și grădina are trebuință de spovedanie?”. „Desigur că 
are. Am observat că atunci când o spovedesc, adică scot afară 
pietrele, pirul, spinii etc., face legume alese, iar altfel roşiile se fac 
palide şi slabe!”. 


Dumnezeu vrea ca omul să se îndrepte prin om 

- Părinte, atunci când mă confrunt cu o problemă și mă rog în 
acest sens, cum pot să-mi dau seama care este voia lui Dumnezeu? 

- Voia lui Dumnezeu nu se află așa. Este mai bine să întrebi 
atunci când ai vreo problemă. Nu cere vestire de la Dumnezeu cât 
timp poţi cere sfatul vreunui om, pentru că te poți înșela. Cineva 
mergea la o biserică și stând înaintea catapetezmei se ruga: „Maica 
Domnului, oare să iau banii din cutie?”. Iar gândul îi spunea: „Ia-i”. 
„Da o să-i iau”, spune şi lua banii. S-a făcut aceasta o data, de două 
ori, de trei ori, până când un epitrop și-a făcut probleme. „Ce se 
întâmplă? gândea. Cineva ia banii”, și s-a pus să urmărească. Și ce 
să vadă? Peste puțin timp vine acela și repetă aceleași cuvinte: 
„Maica Domnului, să iau banii din cutie?... Da, o să-i iau” , şi-a 
spus, și l-a prins epitropul 

Atunci când există un om duhovnicesc pe care îl poţi întreba, 
întotdeauna trebuie să întrebi. Iar când nu există om ca să-l întrebi - 
de pildă te afli în pustie - dar înlăuntrul tău există setea ascultării, 
atunci Bunul Dumnezeu însuși se face Starețul tău și te luminează și 
îți vestește. Să presupunem că nu poți afla pe cineva care să-ți 
explice un loc din Sfânta Scriptură? Atunci te luminează Dumnezeu 
şi îl înţelegi. 

- Părinte, cum își va da seama cineva dacă ceva ce se întâmplă 
în nevoinţă sa este de la ispititor sau din propria neatenţie? 

- Va merge să întrebe. 

- Adică singur nu își va putea da seama? 

- Deşi va pricepe ceva, nu poate fi sigur. Aici și unul care are 
experiență merge și întreabă pe altcineva. Eu întotdeauna întreb 
pentru vreo problemă de-a mea personală. Soluţia mea, și foarte 
înţeleaptă de ar fi, o consider cea mai mare prostie când e vor e 
vreo problemă personală. Și nu mă duc la cineva care știe ce mă 
odihneşte, ci la unul care nu știe. Vezi și un medic, ca să fie sigur că 
dă un diagnostic bun într-un caz greu, se sfătuiește și cu un alt 
medic, cu atât mai mult un student! Oricât de duhovnicesc ar fi 
cineva şi oricât de bine și-ar aranja problemele sale, nu se poate 


odihni, pentru că Dumnezeu vrea ca omul să fie ajutat de om și să 
se îndrepte prin om. Astfel le iconomisește Bunul Dumnezeu, ca 
omul să se smerească. Trebuie ca fiecare să-şi spună duhovnicului 
gândurile și stările prin care trece, ca să-l sfătuiască, iar nu să 
hotărască singur în problemele grele, nici să înfrunte singur 
greutățile ce le întâmpină în nevoință lui, făcând experienţe pe sine, 
pentru că ispititorul îl va încurca și-i va pricinui probleme. Unii 
ajung la punctul în care își dau singuri canoane. Lucrurile acestea 
sunt foarte primejdioase. 

Cel care nu are duhovnic ca să se sfătuiască cu el în călătoria sa 
duhovnicească se încurcă, se ostenește, întârzie și cu greu va ajunge 
la destinaţia sa. Dacă își dă singur soluţii la problemele lui, oricât 
de înțelept ar fi, rămâne întunecat, deoarece se mișcă cu încredere 
în sine şi mândrie. În timp ce acela care se smerește și merge cu 
încredere și râvnă la duhovnic și îi cere părerea este ajutat. Pentru 
că atunci Dumnezeu cu siguranță îl luminează pe duhovnic și îi dă 
răspunsul corect. lată, atunci când vine cineva cu evlavie, cu gândul 
că sunt sfânt, deşi eu sunt tinichea, am observat că simt înlăuntrul 
meu o schimbare și cele pe care i le spun nu sunt ale mele. Din 
aceasta îmi dau seama limpede că omul acesta a venit cu evlavie și 
Dumnezeu, ca să nu-l nedreptățească, îmi dă mie această stare 
bună. În aceste cazuri, dacă este vorba de o problemă serioasă, 
Dumnezeu te vestește și-i poți spune ce se va întâmpla, când se va 
întâmpla și cum s-o înfrunte. 


În viața duhovniceascăeste nevoie de povăţuitor 
duhovnicesc 

Astăzi lucrul cel mai de nevoie este ca oamenii să afle un 
duhovnic, să se spovedească, să aibă încredere în el și să se 
sfătuiască cu el. Dacă au duhovnic și își fac un program de 
rugăciune, cu puţin studiu, dacă merg la biserică și se împărtășesc, 
atunci nu au de ce să se teamă în această viață. 

Sufletul trebuie supravegheat de duhovnic ca să nu greșească 
drumul. În nevoința duhovnicească poate ajuta, de pildă, şi studiul 
duhovnicesc, dar dacă cineva nu are povățuitor duhovnicesc, își 
poate da propriile lui tâlcuiri la cele pe care le citește și astfel să se 
înșele. Vezi, şi atunci când cineva merge undeva cu mașina, poate 
consulta harta, dar mai bine oprește și întreabă, ca să nu o ia pe un 
drum greșit. Să presupunem că pornește din Atena spre Florina. Are 
hartă și o urmărește, dar întreabă și la vreun chioșc dacă merge 


bine, dacă drumul este bun, pentru că la vreo intersecţie există 
primejdia s-o ia pe alt drum și să ajungă în Kavala sau să cadă în 
vreo prăpastie şi să se primejduiască de moarte. Desigur, se mai 
poate ca cineva să întrebe, însă să nu o ia pe drumul ce i se spune și 
să ajungă în cele din urmă altundeva, sau să nu ia aminte la 
punctele primejdioase și să păţească ceva rău. Însă cel ce îi arată 
drumul și în același timp îi spune: „Ia aminte, la punctul cutare este 
o curbă primejdioasă, dincolo este o prăpastie...”, unul ca acesta își 
va lua plata sa. Vreau să spun că la fel trebuie să se facă și în viața 
duhovnicească. Este absolut necesar ca orice credincios să aibă 
duhovnic, care îl va povăţui cu sfaturile lui și îl va ajuta prin Taina 
Mărturisirii. Numai așa poate trăi o viață duhovnicească ortodoxă și 
poate fi sigur că se află pe drumul cei bun. 

Desigur, fiecare îşi va alege povăţuitorul duhovnicesc. Nu își va 
încredința sufletul său oricui. Precum pentru sănătatea trupului 
caută un medic bun, tot astfel și pentru sănătatea sufletului său va 
căuta un duhovnic bun pe care îl va cerceta în mod regulat, avându- 
l pe acela ca medic al sufletului său. 


Trimiteţi-i pe oameni la duhovnic 

- Părinte, de multe ori oamenii, văzându-ne că purtăm rasă, ne 
spun durerea lor, problemele lor, chiar ni se mărturisesc. Care 
trebuie să fie oare atitudinea noastră fată de ei? 

- La început, atunci când vi se adresează vouă pentru vreo 
problemă de-a lor, să-i întrebaţi: „Aveţi duhovnic?”. Și eu, 
oamenilor care vin acolo la Colibă să mă întrebe în vreo problemă, 
le spun: „Eu nu sunt duhovnic; să mergeţi la duhovnicul vostru și să 
faceți orice vă va spune el“. Oamenii trebuie să se pocăiască, să aibă 
un duhovnic și să se spovedească, ca să se taie drepturile diavolului. 
Sunt de acord ca o călugăriță să asculte o dată vreo oarecare femeie 
îndurerată, care are o problemă, și după aceea s-o trimită la 
duhovnic. Însă nu sunt de acord să continue să discute cu ea. 

Sau dacă o femeie nu se foloseşte de duhovnicul ei sau dacă nu a 
mers niciodată să se spovedească sau se află într-o stare de 
deznădejde, să o asculte o dată și după aceea să o trimită la 
duhovnic şi să-i spună că și ea se va ruga pentru dânsa. 

Afara de faptul că monahia nu are obligația să-i ajute în felul 
acesta, adică ascultând mereu problemele lor, oamenii nu se ajută 
așa. Pentru că omul suferă trei feluri de schimbări: de la sine. de la 
alții și de la diavolul. Vin aici, află o mângâiere omenească, dar de 


îndată ce pleacă de la mănăstire şi se duc acasă, se întorc iarăși la 
ale lor și încep aceleași probleme. Și femeile și bărbații să meargă la 
duhovnicul lor. Nu este corect să-şi spună problemele lor 
călugăritelor. Pentru că după aceea își spun: „Le-am spus pe toate; 
sunt în regulă”, odihnindu-și astfel în mod fals gândul lor și nu se 
mai duc apoi la duhovnic. lar aceasta este tot o măiestrie a 
diavolului, ca aceia să nu se spovedească. 

Trebuie să înțelegeţi care vă este misiunea voastră ca monahii și 
să nu mergeţi să faceți, chipurile, misiune, deoarece procedând 
astfel dovediți că nu v-aţi înțeles misiunea călugărească. Ca monahi 
avem obligația să facem rugăciune pentru problemele celorlalți, dar 
nu suntem obligați să ne preocupăm de problemele lor. Duhovnicul 
are obligația și responsabilitatea să facă aceasta. Dacă discută cu 
voi, vă încarcă pe voi cu responsabilitatea. Duhovnicul însă îl poate 
urmări de aproape și să le dea soluţii la problemele lor. Adică este 
nevoie de treabă. Iar treaba acesta nu este a monahilor. De la voi se 
cere numai rugăciune Pot să trimită și vreo scrisoare cu un 
pomelnic având numele lor, ca să facem vreo aţă de rugăciuni. 


Duhovnicul de aproape 

Precum se îngrijește cineva ca medicul familiei să fie cât mai 
aproape de el, așa trebuie să se preocupe ca și duhovnicul său să fie 
aproape de el. Un medic poate ajuta un bolnav atunci când este 
aproape de el mai bine decât profesorii universitari - deşi aceia au 
atâta experiență - pentru că îl poate urmări sistematic și, dacă va 
trebui, îl va trimite la un medic de specialitate. M-a impresionat 
următorul fapt atunci când eram în Sanatoriu:(4% mulți bogaţi care 
aveau tuberculoză stăteau acasă și mergeau la ei profesorii 
universitari pentru a le face tratament. 

S-a dovedit însă că tratamentul n-a dat nici un rezultat, pentru că 
nu puteau să-i urmărească sistematic. De aceea au fost nevoiți să 
creeze în Sanatoriu sectoare separate ca să fie internaţi acolo, așa 
încât să fie observați permanent. 

Vreau să spun prin acestea că, precum medicul observă de 
aproape pe bolnav atunci când îi dă să facă un tratament, ca să 
vadă dacă medicamentele ce i le-a dat ajută sau au efecte contrare 
etc. și potrivit cu aceasta mărește sau micşorează doza și, dacă va 
trebui, poate chiar și schimba tratamentul, tot astfel și duhovnicul 
trebuie să observe de aproape sufletul, 

pentru că din timp în timp apar diferite schimbări și reacții, pe 


care nu le poate observa de departe, ca să-l ajute pe deplin. Odată 
am spus unui suflet ce avea o ispită: “Fă așa și vei vedea că o vei 
trece” şi într-adevăr, m-a ascultat și a depășit ispita. După puţin 
timp a avut o ispită exact contrară, a înfruntat-o în același mod și s- 
a chinuit. Putea binecuvântata să trimită un om sau să scrie o 
scrisoare ca să mă întrebe ce trebuie să facă, Fiindcă înfrunta o altă 
greutate, i-aș fi dat alt medicament, adică alt sfat. I-a fost greu să 
mă întrebe, deoarece eram departe. De aceea eu nu obișnuiesc să 
dau sfaturi de departe dacă nu-l cunosc bine pe om și nu am o 
legătură strânsă cu el. 


Duhovnicul în familie 

- Părinte, ce cărți îi pot ajuta pe soți? 

- Ceea ce ajută pe cei căsătoriți este să nu se îndreptăţească nici 
unul pe sine. Dacă se îndreptăţesc pe sine, oricâte cărți duhovnicești 
ar citi, nu se folosesc. Dacă au intenție bună, dacă au duhovnic și 
fac ascultare de el, nu vor avea probleme. Fără duhovnic nu se face 
arbitraj. 

Lucrul cel mai bun este să aibă amândoi soţi același duhovnic. 
Nu bărbatul un duhovnic și femeia altul. Dacă două lemne vor fi 
cioplite de doi tâmplari niciodată nu se vor potrivi. În timp ce dacă 
vor avea același duhovnic, duhovnicul cioplește umflăturile - 
slăbiciunile - unuia, cioplește și umflăturile celuilalt și astfel se 
aplanează greutăţile. Dar astăzi chiar şi perechile care trăiesc 
duhovniceşte au duhovnici diferiți. Rar au amândoi același 
duhovnic, de aceea nici nu se folosesc. Am în vedere perechi care se 
potriveau, dar nu aveau acelaşi duhovnic ca să-i ajute, și s-au 
despărțit. Iar alte perechi, deși nu se potriveau au trăit în armonie, 
deoarece au avut acelaşi duhovnic. 

Desigur, atunci când toată familia are același duhovnic, aceasta 
este și mai bine. Duhovnicul îi va asculta pe toţi și problema ce a 
apărut o va rezolva potrivit cu situaţia. Uneori va zori puţin pe tata 
sau pe mama, alteori îi va chema și pe copii dacă nu va putea trage 
concluzii din cele ce îi spun părinţii. Sau - dacă perechea are 
probleme și este de vină, de pildă, femeia - îl poate chema pe bărbat 
ca să-l sfătuiască cum trebuie să se poarte sau va cere unei rude sau 
cunoscut al lor să ajute cu discernământ. 


Schimbarea duhovnicului 
- Părinte, atunci când cineva este nevoit, pentru un oarecare 


motiv, să-și schimbe duhovnicul, este oare necesar să-și spovedească 
din nou păcatele pe care le-a mai spovedit? 

- Este bine să-l înștiințeze de ele pe duhovnicul cel nou, precum 
bolnavul care atunci când își schimbă medicul îi spune din nou 
istoricul său, pentru ca medicul să-l poată ajuta cât mai bine. 

- Părinte, atunci când cineva vrea să-și schimbe duhovnicul și ne 
întreabă dacă acest lucru este corect, ce trebuie să-i spunem? 

- Să ia binecuvântare de la duhovnicul lui. Nu este bine să-și 
schimbe cineva ușor duhovnicul. O clădire nu se va construi 
niciodată așa cum trebuie, dacă se schimbă mereu inginerii și 
constructorii. 

Mai demult oamenii mergeau la stareţ ca să ceară sfat în vreo 
problemă ce îi preocupa ca să fie ajutați. Astăzi mulți nu merg să 
ceară sfat, ci ca să se îndreptățească pe sine sau ca apoi să spună că 
s-au sfătuit și cu cutare Părinte. Am mers la cutare și la cutare l-am 
întrebat și pe Părintele Paisie despre problema aceasta”, spune câte 
unul, iar eu poate l-am certat sau poate a venit pana la poartă și 
nici nu a bătut. Aşa ajung să umble de la un părinte la altul fără să 
aibă vreun duhovnic permanent, iar în cele din urmă se încurcă rău 
de tot. 

Alții fac o greşeală și nu se duc s-o spună duhovnicului lor, ci se 
duc și o spun altui duhovnic ca să nu-și piardă prestigiul. După 
puțin timp fac aceeași greșeală și o spun altuia, apoi altuia, și în 
cele din urmă apar înaintea unui duhovnic că a făcut-o doar o dată, 
înaintea celuilalt tot o dată, şi așa continuă să greșească și rămân 
neîndreptați. 

Am observat că sunt unii care evită să spună ceva duhovnicului 
lor, deși știu că îi va ajuta și nu va duce vorba, dar o spun vreunui 
cunoscut de al lor, care nu-i poate ajuta și care sigur o va spune și 
altora. Îmi aduc aminte că atunci când eram monah începător în 
viața de obște (În Mănăstirea Esfigmenu, 1953-1956), venise cineva 
să se facă monah. A stat o bucată de vreme și după aceea i-au venit 
gânduri de plecare. Nu s-a dus la stareţ să-și spună gândurile sale, 
nici la vreun alt părinte duhovnic, ci i le-a spus unui lucrător din 
Ieriso (Sat din apropierea Sf. Munte), care lucra în mănăstire. Eram 
şi eu acolo aproape atunci când îi vorbea; curățăm ceapă în afara 
bucătăriei. A început aşadar acela, de la vreo doi metri mai încolo, 
să-i facă o mărturisire cu voce tare. „Îmi pare rău că m-am făcut 
monah”. „Atunci când ai venit nu ai încercat mai întâi?”, l-a 
întrebat lucrătorul. „Am încercat doi ani”. „Bine, dar de ce nu ai 


plecat mai devreme?”. „lată că nu am plecat”. “Te-au făcut călugăr 
cu sila?”. „Nu, am vrut și eu” . „Bine, îi spune, le-ai spus pe acestea 
starețului?”. „Nu”, îi răspunde. „Cu ce te vei folosi dacă mi le spui 
mie?”, îl întreabă acela. Îi spusese întreg istoricul său. Vedeţi? 
Stareţului, căruia trebuia să i le spună ca să fie ajutat, nu i le-a spus, 
ci s-a dus să se spovedească la un lucrător. Și acela ieșind din 
Sfântul Munte le va spune pe toate în Ieriso, Ia cafenea, ca să râdă 
și va umple satul cu ele. Și măcar dacă ar fi fost un prost. Dar știți 
câte dicționare avea? Greaca veche o ştia la perfecție. 

- Părinte, oare un mirean poate întreba despre vreo problemă de 
a sa sau despre vreo ispită pe vreun oarecare frate duhovnicesc de 
al său, dacă duhovnicul său lipsește? 

- Nu-i poate telefona duhovnicului său? Fratele uneori poate 
ajuta, alteori nu, ba chiar în ciuda bunei lui intenţii îl poate chiar 
vătăma. La o nevoie lucrurile se aranjează printr-un telefon la 
duhovnic. Iar dacă nu poate comunica cu duhovnicul lui și este ceva 
serios și urgent, să-l întrebe pe un alt duhovnic. Este bine să-l 
întrebe pe duhovnicul său de mai înainte cu care duhovnic să se 
sfătuiască în acest caz, astfel încât să meargă la unul care are 
același duh. Pentru că fiecare inginer are planul său. Poate fi bun și 
un plan şi celălalt, dar ele sunt diferite. 


CAPITOLUL 2 - Despre spovedania corectă 


Să ne legăm rănile 

- Părinte, intru în panică atunci când am căderi în nevoință mea. 

- Nu te teme. Este luptă și vom avea și răni. Acestea se vindecă 
prin spovedanie. lată, soldaţii aflați în război, atunci când sunt 
răniţi într-o luptă, aleargă imediat la medic, îşi leagă rana și 
continuă să se lupte cu mărime de suflet. Între timp dobândesc și 
experiență din rănire și se păzesc tot mai bine, astfel încât să nu mai 
fie răniți. Așa şi noi, atunci când suntem răniți în nevoință noastră, 
nu trebuie să ne pierdem curajul, ci să alergăm la medic - la 
duhovnic - să-i arătăm rana să ne vindecăm duhovnicește și să 
continuăm din nou „lupta cea bună” (1 Tim. 6, 12). Rău este atunci 
când nu căutăm să-i aflăm pe vrăjmașii cei înfricoșători ai 
sufletului, patimile, și nu ne nevoim ca să-i omoram. 

- Părinte, unii din mărime de suflet nu merg să se spovedească. 
„Fiindcă se poate să mai fac aceeași greşeală, spun ei, pentru care 
pricina să merg și s-o spovedesc? Ca să-mi bat joc de părintele?”. 

- Aceasta nu este corect! Este ca și cum un soldat ar spune 
atunci când este rănit: „Fiindcă războiul nu s-a terminat și se poate 
să Fiu rănit din nou, pentru ce să-mi leg rana?”. Dar dacă nu o va 
lega, va avea hemoragie și va muri. Se poate ca din mărime de 
suflet să nu meargă să se spovedească, dar procedând astfel, în cele 
din urmă se vor netrebnici. Și vezi, diavolul exploatează până și 
harismele. Dacă nu ne curățim sufletul prin spovedanie, atunci când 
cădem și ne murdărim, socotind că iarăși vom cădea și ne vom 
murdări, punem noroi peste vechiul noroi și după aceea este greu să 
ne curățim. 


Nevoia de mărturisire 

- Părinte, Cuviosul Marcu Ascetul spune: „Cel cunoscător nu se 
mărturisește lui Dumnezeu prin amintirea căderilor sale, ci prin 
răbdarea întristărilor ce vin pe urmă”. Oare la ce se referă? 

- Trebuie să se facă şi una, și cealaltă. Cel credincios se 
mărturisește la duhovnic, dar se mărturisește și mai înainte prin 
rugăciune cu smerenie lui Dumnezeu, golindu-se pe sine: 
„Dumnezeul meu, am greșit, sunt așa și aşa”. În același timp 
primește și mâhnirile ce i se întâmplă ca pe un medicament. Sfântul 
nu spune să nu faci prima și a doua mărturisire, ci numai să suferi 


întristările. Dar ce înseamnă „mărturisesc”? Oare nu înseamnă “a 
scoate afară ceea ce am înlăuntrul meu”? 

Dacă ai bune înlăuntrul tău, „te mărturisești Domnului” (Ps. 106. 
1), adică îl slavoslovești pe Dumnezeu. Dacă ai rele îţi mărturisești 
păcatele tale. 

- Părinte, când va merge cineva pentru prima dată să se 
mărturisească, îi va spune duhovnicului său toată viaţa sa de mai 
înainte? 

- Prima dată va face o mărturisire generală. Precum bolnavul, 
atunci când intră în spital, își spune istoricul său, ca de pildă: „Am 
avut o afecțiune a plămânilor, dar acum a trecut; am făcut o 
operaţie cu anestezie totală sau locală etc.”, tot astfel și la prima 
mărturisire, cel ce se mărturisește, dacă va încerca să spună 
duhovnicului amănunte din viața sa, acela va afla rana și o va 
vindeca. De multe ori o lovitură căreia nu-i dai importanţă va avea 
consecințe după aceea. Desigur, prima oară când va merge la 
duhovnic va spune, să presupunem, o sută de păcate. A doua oară 
va spune o sută zece, pentru că diavolul îl va lupta mai mult, 
fiindcă s-a spovedit și i-a stricat treaba. A treia oară se poate să 
spună o sută cincizeci, dar după aceea le va micșora mereu 
numărul, până când va merge la mărturisire şi va avea de spus 
foarte puţine păcate. 


Mărturisirea corectă 

- De ce uneori nu facem nevoință care trebuie ca să ne 
îndreptăm, deși ne mustră conștiința? 

- Aceasta se poate întâmpla și dintr-o lovitură sufletească. 
Atunci când cineva a intrat în panică din pricina vreunei ispite, ar 
vrea să se nevoiască, dar nu are dispoziție, nu are putere 
sufletească. Atunci trebuie să se aranjeze lăuntric prin spovedanie. 
Prin spovedanie este mângâiat, este întărit și, cu harul lui 
Dumnezeu, își regăseşte curajul pentru nevoință. Dacă nu se 
aranjează îi poate veni și o altă ispită și astfel, întristat cum este, se 
frânge mai tare, îl îneacă gândurile, deznădăjduiește și după aceea 
nu se mai poate nevoi deloc. 

- Şi dacă aceasta se întâmplă adeseori? 

- Dacă se întâmplă adeseori, omul trebuie să se aranjeze 
adeseori, să-şi deschidă inima sa duhovnicului, ca să prindă curaj. 
Și atunci când se aranjează, trebuie să pună mașina să alerge, adică 
să se nevoiască cu mărime de suflet şi intensiv, pentru ca vrăjmașul 


s-o ia la picior. 

- Părinte, ce este de vină atunci când nu simt nevoia de a mă 
spovedi? 

- Nu cumva nu te supraveghezi pe tine? Mărturisirea este taină. 
să mergi și în mod simplu să-ți spui păcatele tale. Ce crezi? Oare nu 
ai încăpățânare? Nu ai egoism? N-o rănești pe sora ta? Nu judeci? 
Oare eu ce spun atunci când merg? „M-am mâniat, am judecat ...”, 
și duhovnicul îmi citește rugăciunea de iertare. Dar și păcatele mici 
au și ele greutatea lor. Atunci când mergeam la Părintele Tihon {5% 
să mă spovedesc, nu aveam nimic serios să-i spun, dar el îmi 
spunea: „Nisip, fiul meu, nisip!”. 

Păcatele mici se adună și fac o grămadă de nisip, care este mai 
greu decât o piatră mare. Unul care a făcut un păcat mare se 
gândeşte mereu la el, se pocăieşte și se smerește. Tu ai multe păcate 
mici. Dacă îţi cercetezi însă condiţiile în care ai crescut tu şi pe cele 
în care a crescut acela, vei vedea că eşti mai rea decât el. Să încerci 
de asemenea să fii mai concretă în mărturisirea ta. Nu ajunge să 
spună cineva, de pildă, „invidiez, mă mânii etc.”, ci trebuie să 
spună căderile sale concrete pentru ca să poată fi ajutat. Și atunci 
când este vorba de ceva grav, precum este viclenia, trebuie să spună 
şi cum a gândit și cum a acţionat, căci altfel își bate joc de Hristos. 
Dacă omul nu mărturisește adevărul la duhovnic, nu-i descoperă 
greșeala sa astfel ca să-l poată ajuta, pățeşte vătămare, precum cel 
bolnav își pricinuiește un mare rău sănătăţii sale atunci când își 
ascunde de medic boala sa. În timp ce dacă se arată pe sine exact 
așa cum este, atunci duhovnicul îl poate cunoaște mai bine și îl 
poate ajuta mai eficient. 

Pe lângă aceasta, atunci când cineva nedreptățeşte sau rănește 
prin comportarea sa pe vreun om, trebuie ca mai întâi să meargă și 
să-i ceară cu smerenie iertare, să se împace cu el și după aceea să-și 
mărturisească duhovnicului căderea sa, ca să ia iertare. Așa vine 
harul lui Dumnezeu. Dacă își spune greșeala sa duhovnicului fără ca 
mai înainte să ceară iertare omului pe care l-a rănit, nu este cu 
putință să i se liniștească sufletul său, pentru că nu se smerește. 

Afară numai dacă omul pe care l-a supărat a murit sau nu-l mai 
poate afla pentru că și-a schimbat domiciliul și nu-i are adresa ca 
să-i ceară iertare, fie şi în scris dacă are dispoziție să facă şi aceasta. 
Și atunci Dumnezeu îl iartă, pentru că vede dispoziţia sa. 

- Părinte, dar dacă cerem iertare și nu ne iartă? 

- Atunci să facem rugăciune ca Dumnezeu să-i înmoaie inima. Se 


poate însă ca Dumnezeu să nu ajute să i se înmoaie inima aceluia, 
pentru că știe că de ne va ierta, vom cădea în aceeași greșala. 

- Părinte, atunci când cineva face o greşală gravă, se poate ca 
acela să nu o poată mărturisi imediat? 

- De ce s-o lase? Ca să se oţetească? Cu cât ți mai mult un lucru 
stricat, cu atât se strică și mai mult. De ce să lase să treacă o lună, 
două, și să nu meargă îndată la duhovnic și s-o mărturisească? să 
meargă cât mai repede cu putință. Dacă are o rană deschisă, va lăsa 
să treacă o lună ca să se vindece? Nu trebuie să aștepte ca să 
meargă doar atunci când duhovnicul va avea mai mult timp, ca să 
se simtă mai liber. Ci greșala aceea, tac-tac, să o spună imediat și 
după aceea, când duhovnicul va avea mai mult timp, să meargă 
pentru mai multă vreme, ca să discute. 

Nu este trebuință de multă vreme ca să-mi fac portretul meu. 
Atunci când conștiința lucrează corect, omul în două cuvinte își face 
portretul stării sale. Dar atunci când există înlăuntru zăpăceală, se 
poate să spună multe și să nu-și facă portretul. Iată, văd că unii îmi 
scriu caiete întregi, 20-30 pagini mari cu litere mici și câteva pagini 
post scriptum... Toate acestea pe care le scriu ei, le-ar fi putut 
aşterne pe o pagină. 


Circumstanţele atenuante în spovedania noastră se fac 
agravante pentru conștiință 

- Părinte, atunci când, în timpul mărturisirii unui păcat, cineva 
nu simte durerea pe care a simţit-o atunci când a făcut păcatul, 
aceasta înseamnă că nu are pocăință adevărată? 

- Dacă a trecut un timp de atunci de când a făcut acel păcat, 
rana se cicatrizează și de aceea nu simte aceeași durere. Ceea ce 
trebuie este să nu se îndreptățească pe sine în timpul spovedaniei. 
Eu când merg să mă spovedesc și spun, de pildă, „m-am mâniat” - 
indiferent dacă trebuia să dau și vreo palmă - nu spun de ce, ca nu 
cumva duhovnicul să-mi dea circumstanţe atenuante. Cel care se 
mărturisește și se îndreptățește pe sine nu are odihnă lăuntrică, 
oricât de inconștient ar fi. Circumstanțele atenuante pe care le 
folosește în mărturisirea sa i se fac agravante pentru conștiința sa. 
În timp ce acela care își exagerează greșalele sale, deoarece are o 
conștiință sensibilă, şi primește și un canon mai mare de la 
duhovnic, unul ca acesta simte o veselie nespusă. Există oameni 
care, dacă fură, de pildă, o boabă de strugure, se simt ca și cum ar fi 
luat multe coșuri de struguri şi se gândesc mereu la greșala lor. Nu 


dorm toată noaptea până ce nu se duc să se spovedească. Și sunt 
alții care, deşi au furat coșuri întregi de struguri, se îndreptăţesc pe 
sine și spun au luat numai un ciorchine. Însă aceia care nu numai că 
nu se îndreptăţesc pe ei înșiși, ci își măresc și cea mai mică greșală 
a lor și se mâhnesc și suferă mult pentru o mică neorânduială a lor, 
ştiţi ce mângâiere dumnezeiască simt? Aici poţi vedea dreptatea 
dumnezeiască, felul cum răsplătește Bunul Dumnezeu. 

Am observat că toți cei care își spun păcatele lor cu smerenie 
duhovnicului și se defaimă pe ei înșiși, strălucesc, pentru că primesc 
harul lui Dumnezeu. Cu câtă zdrobire mi-a povestit un ofițer trecut 
în rezervă tot ceea ce a făcut de la vârsta de opt ani. Cândva a luat 
o minge de la un copil numai pentru o noapte - a doua zi i-a 
înapoiat-o - și plângea pentru că l-a mâhnit pe acela. Îndată ce a 
ieşit din armată, a mers să-i caute pe cei pe care îi supărase atunci 
când era în serviciu - indiferent dacă făcând aceasta își împlinise 
corect datoria serviciului său - şi le-a cerut iertare. Toate Ie lua 
asupra sa. Acum locuiește într-un sat și banii săi îi dă milostenie. O 
slujește și pe mama lui, care are 95 de ani, fiind ţintuită la pat de o 
paralizie a trupului și, deoarece îi vede trupul când o îngrijește, îl 
supără gândul. „Dacă Ham a fost pedepsit pentru că a văzut 
goliciunea tatălui său (Fac. 9, 20-27), atunci eu...”. Plângea mereu. 
Fata lui îi era schimbată. Cât am învăţat din zdrobirea lui! 

- Părinte, se poate ca cineva să-și mărească greşalele lui, ca să 
arate că face o lucrare fină? 

- Aceasta este altceva. În cazul acesta se mândrește din 
smerenie. 


După spovedanie 

- Părinte, după spovedanie este normal să simți o greutate? 

- De ce să simţi greutate? Printr-o spovedanie corectă se şterg 
toate cele vechi. Se deschid alte perspective. Vine harul lui 
Dumnezeu şi îl schimbă complet pe om. Se pierd tulburarea, 
cruzimea, neliniștea și vin pacea și liniștea. Atât de simțit este 
lucrul acesta chiar şi la exterior, încât le spun unora să se 
fotografieze înainte de spovedanie și după, ca să constate și ei înșiși 
schimbarea cea bună, pentru că pe față se zugrăvește starea 
duhovnicească lăuntrică. Tainele Bisericii fac minuni. Cu cât se 
apropie cineva de Dumnezeu - Omul lisus Hristos, se 
îndumnezeieşte și este firesc să răspândească harul dumnezeiesc și 
să fie trădat de el. 


- Părinte, adică după o spovedanie sinceră trebuie să simţi 
imediat bucurie? 

- Nu întotdeauna. Se poate să nu te bucuri imediat, ci încet-încet 
se naşte bucuria înlăuntrul tău. După spovedanie este trebuință de 
recunoașterea mărinimoasă. Să te simţi ca acela căruia i se iartă o 
datorie ce o are și din mărime de suflet simte recunoștință și se 
simte dator fată de binefăcătorul lui. Să mulțumești lui Dumnezeu, 
dar în același timp să trăieşti şi psalmul: „Fărădelegea mea eu o 
cunosc și păcatul meu înaintea mea este pururi” (Ps. 50, 5), ca să nu 
îndrăznești și să 

repeți aceleași greșeli. . 

- Părinte, am citit undeva că diavolii ne vor chinui în cealaltă 
viață chiar și pentru un gând rău pe care nu l-am spovedit. 

- Ascultă, atunci când omul se pocăiește și spune duhovnicului 
său tot ceea ce-și aduce aminte fără să aibă intenţia de a ascunde 
ceva, s-a terminat; aghiuţă nu mai are nici o stăpânire asupra lui. 
Iar când nu își va spovedi întru cunoștință o parte din păcatele sale, 
se va chinui în cealaltă viață pentru acestea. 

- Părinte, atunci când cineva și-a mărturisit greșelile lui din 
tinerețe, dar iarăși se gândește la ele şi se chinuieşte, este corectă 
această poziţie a sa? 

- Dacă are multă zdrobire pentru greșelile tinereților lui și le-a 
mărturisit, nu există motiv să se chinuiască, de vreme ce Dumnezeu 
i le-a iertat din clipa în care le-a mărturisit. De aici înainte nu 
trebuie să mai scormonească cele vechi, mai ales păcatele trupești, 
pentru că se poate vătăma. De pildă, în război cade o grenadă lângă 
un militar, dar îl păzeşte Dumnezeu și nu explodează. După ce se 
termină războiul militarul află grenada care nu explodase și începe 
s-o cerceteze cu curiozitate și în cele din urmă este omorât în timp 
de pace. 


Încrederea în duhovnic 

- Părinte, dacă cineva se mâhnește pentru că duhovnicul l-a 
certat pentru o oarecare greșală, și cade în întristare, aceasta are 
egoism în sine? 

- Ei, desigur că are egoism în sine. Dacă s-ar mâhni după 
Dumnezeu, ar primi mângâiere, ar și spori, deoarece ar încerca să 
nu mai facă acea greșeală. Trebuie să spună duhovnicului lui 
greutățile, gândurile și căderile sale și să primească cu bucurie și 
blândeţe și comportamentul său cel aspru, pentru că toate se fac din 


dragoste și din interes pentru sporirea sufletului său. 

- Părinte, și dacă nu primesc certarea și observaţia? 

- Dacă nu primeşti, vei rămâne neîndreptată. Cei care nu 
primesc observaţiile nici de la oamenii pe care îi iubesc, rămân 
niște lemne strâmbe și ei singuri se netrebnicesc duhovnicește. 
Precum scândurile care nu primesc rindeluirea tâmplarului ca să 
devină mobilă sfârșesc la cofraje și scări, unde sunt călcate și 
murdărite până ce ajung la foc, tot astfel şi aceștia, în cele din urmă 
se distrug. 

- Părinte, când cineva nu este de acord cu duhovnicul într-o 
problemă, ce trebuie să facă? 

- Să-şi spună simplu şi cu smerenie gândul său. Desigur, este 
trebuință de multă luare aminte în alegerea duhovnicului, astfel 
încât să se încreadă și să se odihnească prin îndrumarea lui. 

- Părinte, atunci când cineva vede ceva în mod diferit de cum 
vede duhovnicul lui, îi este de folos să insiste în părerea sa? 

- Nu, pentru că nu ştie ce se ascunde în spatele a ceea ce el 
consideră că nu este corect. De pildă, ca să înțeleagă cineva ce se 
ascunde în spatele unei acțiuni a duhovnicului său, poate că 
duhovnicul trebuie să-i spună ceva din spovedania altcuiva. Dar 
este îngăduit să spună spovedania altuia? Desigur că nu. să spunem 
că s-a înţeles cu duhovnicul său ca să-l vadă la cutare oră, dar în ora 
aceea merge și altcineva, care are gânduri de sinucidere, și 
duhovnicul îl ia întâi pe acela. Atunci acesta cugetă: „L-a luat mai 
intui pe acela, pe mine mă disprețuiește”. Însă cum să-i spună 
duhovnicul că acesta a ajuns la punctul să facă o încercare de 
sinucidere? Dacă îi explică, îl distruge pe celălalt. În timp ce dacă se 
sminteşte acesta ce mai aşteaptă sau dacă se supără puţin, nu se va 
întâmpla un mare rău. O dată așa s-au smintit unii care au venit 
acolo la Colibă. Era cineva pe care ai lui l-au adus cu mare greutate 
să discutăm și l-am primit cu multă bunătate. L-am sărutat, i-am dat 
o metanie, niște iconiţe. Ceilalți s-au supărat. „Pe noi starețul nici 
nu ne-a băgat în seamă”, au spus ei. Acesta, sărmanul, era ca fiul cei 
pierdut; știam amănunte din viața lui. A plecat după aceea un alt 
om. Ceilalți puteau să se smintească de o mie de ori. Nu poți 
distruge pe unul, odihnind pe altul cu o explicaţie. 


Legătura corectă cu duhovnicul 
Un om duhovnicesc, atunci când vrea să ajute pe cineva, 
încearcă să-l alipească de Hristos, iar nu să-l lege de sine. După 


aceea, când reuşeşte să-l alipească de Hristos el se bucură, iar acela 
se nevoiește privind la Hristos. Atunci și unul și celălalt au plata lor 
și lucrurile merg normal. Însă atunci când omul se nevoieşte și 
caută cum să placă aceluia care încearcă să-l unească cu Hristos, 
adică dacă o acţiune a sa îl va mâhni sau îl va bucura pe acela, și nu 
cugetă cum vede oare Hristos această acţiune a sa, atunci nu-l 
mulțumește nici pe omul care îl ajută, nici pe Hristos, dar nici el nu 
se foloseşte, pentru că nu primeşte ajutor dumnezeiesc. Adică nu Se 
bucură nici Hristos și nici duhovnicul de ceea ce face, dar nici el nu 
se folosește, ca să depășească o greutate. Să presupunem că o soră 
cântă și cugetă: „Oare cânt bine? Se va bucura stareța?”. Ei, una ca 
aceasta nu se foloseşte, în timp ce dacă ar cânta pentru Hristos, 
lucrurile ar merge normal; va și cânta bine, și pe stareță o va 
mulțumi. 

- Părinte, este vinovat cineva atunci când nu înțelege corect ceea 
ce i-a spus duhovnicul? 

- Ascultă, chiar dacă n-a înțeles fiindcă a avut o dorință și 
mintea lui a fost acolo, tot este vinovat. Unii își fac din voia lor voia 
lui Dumnezeu. De pildă, cineva îl Întreabă pe duhovnicul său despre 
o problemă de a sa, dar are în gând soluţia pe care o vrea el, care îl 
odihneşte. Duhovnicul îi spune ce trebuie să facă și acesta înțelege 
că îi spune să facă ceea ce voia el, și o face cu bucurie, crezând 
chiar că face ascultare. Iar dacă după aceea duhovnicul îi spune: 
„De ce ai făcut aşa?”, îi răspunde: „Dar nu mi-ai spus să fac așa? . 

Dar uneori ceea ce spune duhovnicul nu trebuie s-o iei după 
literă. Se poate să fie un fel de a spune. O să vă spun un caz ca să 
înţelegeţi. O profesoară de patruzeci și cinci de ani, care avea și 
copii, se încurcase cu un elev de al ei de șaisprezece ani. Băiatul 
plecase de acasă și trăia cu profesoara. Când tatăl lui a venit la 
Colibă și mi-a spus durerea sa, i-am spus ca în cazul acesta să facă 
ceea ce îi va spune duhovnicul lui. S-a dus așadar, sărmanul, la 
duhovnic şi după aceea a venit iarăși la mine. În ziua aceea eu 
aveam Exarhia de la Patriarhie (Reprezentanţi de la Patriarhie) și 
nu puteam discuta cu el, dar i-am spus: „Să faci ceea ce ţi-a spus 
duhovnicul tău”. Acela însă nu pleca - și bine a făcut că nu a plecat, 
ci a rămas. La un moment dat, când am fost puţin liber, l-am văzut 
pentru puțin și mi-a spus: „Părinte, m-am hotărât s-o omor pe 
această femeie, pentru că aşa mi-a spus duhovnicul”. „la stai, 
omule, îi spun, ce ţi-a spus duhovnicul tău?”. „Mi-a spus: «Femeia 
aceasta este vrednică de moartey”. Ați înţeles? Duhovnicul a spus: 


„Femeia aceasta este vrednică de moarte”, iar nu s-o omoare! De 
atunci nu mai spun nimănui: „Fă ceea ce ţi-a spus duhovnicul”, ci îl 
întreb ce i-a spus duhovnicul... 

- Părinte, se poate ca cineva să ceară ajutor de Ia duhovnic și în 
același timp să-i propună și soluția? 

- Ei, dar atunci ce fel de ajutor cere? Altceva este să-i spună 
duhovnicului cu smerenie, ca pe un gând al său, ceea ce crede că îl 
va ajuta - aceasta se impune - și altceva este să insiste că gândul 
acesta al lui este cei corect. În cazul acesta omul nu sporește. Ci este 
ca și cum ar merge la medic și i-ar spune: „Să-mi dai medicamentul 
acesta”. Însă bolnavul este dator să facă ascultare de medic; nu-i va 
arăta el aceluia ce fel de medicamente să-i dea. Aici nu este 
problema de poftă, ca la mâncăruri și dulciuri, ca să spună cineva: 
„Vreau baclava sau vreau cataif” , ci potrivit cu boala, medicul va 
da și medicamentul. 


CAPITOLUL 3 - Medicul duhovnicesc al sufletului 


Este trebuință de duhovnici buni 

Astăzi oamenii sunt obosiţi, amețiți și întunecați de păcat și de 
egoism. De aceea este trebuință mai mult decât în orice altă vreme 
de duhovnici buni și experimentați, care să se apropie de oameni în 
mod simplu și cu dragoste adevărată și să-i povăţuiască cu 
discernământ, ca să se liniștească. Fără duhovnici buni bisericile se 
golesc și se umplu psihiatriile, închisorile și spitalele. Oamenii 
trebuie să conștientizeze că se chinuiesc pentru că sunt departe de 
Dumnezeu, să se pocăiască și să-și spovedească cu smerenie 
păcatele lor. 

Lucrarea duhovnicului este o lucrare de tămăduire lăuntrică. Nu 
există vreun medic mai presus de un duhovnic experimentat, care 
insuflă încredere prin sfinţenia sa, care îndepărtează de Ia făpturile 
cele sensibile ale lui Dumnezeu gândurile ce li se aduc de aghiuţă și 
care vindecă suflete și trupuri fără medicamente, doar cu harul lui 
Dumnezeu. 

Atunci când duhovnicul are iluminare dumnezeiască, are Duhul 
lui Dumnezeu, înțelege și distinge stări şi poate da direcţii corecte 
sufletelor. Este bine ca el să nu aibă multe preocupări, pentru ca să 
poată acorda fiecărui suflet timpul necesar și să-și poată face treaba 
lui în chip corect. Altfel pățeşte ceea ce pățeşte un chirurg bun care, 
atunci când face prea multe operații în fiecare zi, se oboseşte și este 
firesc să nu poată da cât ar trebui. De aceea nu trebuie să se 
amestece în toate problemele familiale, ci să se limiteze de fiecare 
dată la ceea ce este în legătură în mod concret cu sufletul, așa încât 
să aibă timpul necesar să-l ajute eficient. Dar nici cel ce se 
spovedește nu trebuie să-l încarce pe duhovnic cu subiecte despre 
care poate întreba pe alții mai competenţi, adică să-l întrebe care 
casă anume s-o închirieze sau la ce meditații să-și trimită copilul 
etc. 

La spovedanie este judecat de Dumnezeu și cel ce se spovedește 
şi duhovnicul, unul pentru cele pe care le spovedește, iar celălalt 
pentru cele pe care le hotărăște. Mult ajută libertatea 
duhovnicească la povăţuirea sufletului. Adică duhovnicul să nu 
urmeze o linie ce o propun unii, ci să vadă ce spun Sfinţii Părinți și 
să acţioneze cu discernământ, potrivit cu omul, cu căderea și cu 
pocăința. Văd însă de multe ori că nu există sinceritate. Unii care au 


responsabilitate pentru suflete nu stau să spună un cuvânt unuia 
care, de pildă, este încurcat cu vrăjitori, cu înșelați etc., ca să-i 
creeze probleme de conștiință, să ia poziţie, ca să nu aibă necazuri 
cu aceia. Adică pentru ca unii duhovnici să nu se strice cu unul și cu 
altul și ca să spună toți cuvinte bune despre ei, îl lasă pe om să se 
distrugă, iar pe diavol să se bucure. 


Discernământul și experiența duhovnicului 

- Părinte, în epoca noastră, cu atâta păcat ce există în lume, 
poziția duhovnicului nu este uneori dificilă? 

- Da, este dificilă. De aceea la început este bine ca duhovnicul să 
încerce să îndrepte păcatele cele foarte mari, ca astfel să se curețe 
zgura cea groasă a păcatului de pe făpturile lui Dumnezeu și să 
devină mai predispuși spre îndreptare. Să se poarte cu îngăduință, 
dar în același timp să-l povățuiască pe om în așa fel, încât să-și dea 
seama de greșalele sale și să ceară iertare de Ia Dumnezeu. Este 
absolut necesar să-i accentueze celui ce se spovedește că este 
trebuință de pocăință, de schimbare a vieţii, ca să primească milă 
de la Dumnezeu. De asemenea ajută mult să le vorbească oamenilor 
cu dragoste despre marea dragoste a lui Dumnezeu, astfel încât ei 
înșiși să-şi aprindă mărimea de suflet, să-și simtă greșalele lor și să- 
şi schimbe obișnuinţele. 

Un duhovnic tânăr, până ce va dobândi experiență, este mai 
bine să ajute în cazurile mai ușoare. Se poate, de pildă, ca un suflet 
dificil să-i întârzie sporirea lui duhovnicească prin sabotajele ce i le 
va face și să-i mănânce tot timpul. Dacă nu ia aminte, datorită 
bunei lui intenţii va da importanţă totdeauna scenelor ce i le va face 
un astfel de suflet, își va cheltui fără scop puterile sale și se va 
chinui. Atunci când va dobândi experienţă, va ști când trebuie să 
dea importanţă și când să se poarte cu indiferenţă. lată, eu arunc o 
privire peste scrisorile ce mi le trimit și, dacă este ceva serios, acelui 
caz îi dau atenţie. De multe ori este și lucrarea ispititorului. Unul îți 
spune: „Două minute, vreau să-ți spun ceva aici la poartă”, și te ține 
o orț. Să fii transpirat să te lovească curentul, să tremuri, iar el să-ți 
spună istorii, ca și cum nu s-ar fi întâmplat nimic. Ei, aceasta este 
de la Dumnezeu? După aceea te îmbolnăveşti, nu poţi face 
rugăciunea nici pentru lume nici pentru tine, și nu ești bun de nimic 
zile întregi. Vine după aceea omul, sărmanul, care are adevărată 
nevoie şi nu-l poți ajuta. 

Pe cei care au o oarecare problemă serioasă nu ajunge numai să- 


i asculți și să vezi că au o durere și să le spui: „la o aspirină”. 
„Numai un minut te rețin, spun unii, pentru că pleacă autobuzul, și 
iți spun o problemă serioasă. Ca și cum cineva, având cancer, spune 
medicului: „Fă-mi o operație, pentru că peste puţin pleacă 
avionul!”. Orice boală are nevoie de timpul necesar ca să vezi de 
unde pornește, ce simptome are etc. Într-o problemă serioasă nu 
poţi da soluţii provizorii. În timpul unei litanii care se face în 
Sfântul Munte în Săptămâna Luminată, s-a apropiat de mine un 
frate începător exact când am început urcușul, voind să-i vorbesc 
despre rugăciunea minţii. De atâtea ori a venit ia Colibă și niciodată 
nu a întrebat despre subiectul acesta, iar acolo, în timpul urcușului, 
a avut inspiraţia să întrebe despre un subiect atât de fin! Un subiect 
fin și serios nu se discută în picioare și nici urcând... 


Duhovnicul rânduiește cât de des se împărtășește 
credinciosul 

- Părinte, Apostolul Pavel scrie: „Cel ce mănâncă și bea cu 
nevrednicie, judecată lui își mănâncă și bea” (I Cor. I 1, 29). Când se 
împărtășește cineva “cu nevrednicie”? 

- În general trebuie să ne apropiem la Sfânta Împărtășanie având 
conștiința nevredniciei noastre. Hristos cere de la noi zdrobire și 
smerenie. Atunci când există ceva care ne deranjează conștiința, 
trebuie s-o aranjăm. Dacă, de pildă, ne-am certat cu cineva, trebuie 
să ne împăcăm cu el și după aceea să ne împărtășim. 

- Părinte, unii șovăie să se împărtășească, deşi au binecuvântare 
de la duhovnicul lor. 

- Nu rânduiește nimeni singur dacă se va împărtăși sau nu. Dacă 
hotărăște singur să se împărtășească sau nu, diavolul va exploata 
aceasta şi-i va da de lucru. De multe ori credem că suntem vrednici, 
dar nu suntem; iar alteori, potrivit cu legea, într-adevăr, nu suntem, 
dar potrivit cu duhul Sfinţilor Părinți este necesară transfuzia 
dumnezeiască pentru spitalizare și mângâiere dumnezeiască, pentru 
că din multa zdrobire a pocăinței se poate să vină diavolul din 
dreapta și să ne arunce în deznădejde. 

- Părinte, cât de des adică trebuie să se împărtășească cineva? 

- Cât de des trebuie să se împărtășească şi cât trebuie să 
postească cineva înainte de Sfânta împărtășanie, acestea nu intră 
într-un șablon. Duhovnicul va rândui cu discernământ cât de des se 
va împărtăși și cât va posti, potrivit cu puterea ce o are. În paralel îl 
va povăţui și la postul duhovnicesc, la abținerea de la patimi, 


potrivit cu sensibilitatea lui duhovnicească, adică potrivit cu cât își 
simte greșala sa și având în vedere răul ce îl poate face vrăjmașul 
luptând cu un suflet sensibil, ca să nu-l aducă la deznădejde. De 
pildă, în căderi trupești, pentru care se dă canon de patruzeci de 
zile depărtare de Sfânta Împărtășanie, se poate ca diavolul să 
arunce iarăși sufletul în păcat după 35 de zile, și dacă se mai dă un 
canon de 40 de zile diavolul va pune sufletul acela pe fugă și astfel 
ameţește și deznădăjduiește. În aceste cazuri, după primul canon, 
duhovnicul poate spune. „Ascultă fiule, păzește-te o săptămână și 
apoi împărtășește-te”, și după aceea să se împărtășească mereu la 
fiecare Sfântă Liturghie, ca sufletul să se poată întrema și diavolul 
să se depărteze. Unul care trăiește o viață duhovnicească va veni cu 
luare aminte la Taină atunci când simte Sfânta Împărtășanie ca pe o 
necesitate, iar nu din obișnuință, dar şi aceasta să se facă cu 
binecuvântarea duhovnicului lui. 


Folosirea epitimiilori51 

- Părinte, respectarea cu acrivie a poruncilor ne ajută să avem 
simțirea lui Dumnezeu? 

- A căror porunci? Ale legii mozaice? 

- Nu, ale Evangheliei! 

- Respectarea poruncilor ajută, dar respectarea lor corectă, 
deoarece se poate ca cineva să respecte poruncile, dar în mod greșit. 
În viaţa duhovnicească este necesară dreptatea dumnezeiască și nu 
aplicarea seacă a legii. Îi vedem și pe Sfinţii Părinți cu cât 
discernământ spuneau să se aplice sfintele canoane! Marele Vasile, 
cel mai sever Părinte al Bisericii, care a scris cele mai aspre 
canoane, citează un canon ce este valabil pentru un păcat, dar după 
aceea el însuși adaugă: „nu cerceta timpul, ci felul pocăinţei” (Sf. 
Vasile cel Mare, Epistola 217, par. 84, Pg 52. 8). Adică dacă doi 
oameni fac același păcat, duhovnicul, potrivit cu pocăința fiecăruia, 
unuia îi poate da canon să nu se împărtășească doi ani, iar celuilalt 
două luni. Se poate face chiar și atâta diferență. 

- Părinte, epitimia ajută ca să se taie o patimă? 

- Trebuie să-și dea seama că epitimia îl va ajuta. Altfel, ce să 
spui? Dacă încerci să îndrepți un om cu bâta, nu faci nimic. Ţie, 
care ai voit să-l îndrepți cu sila, Hristos îți va spune în Ziua 
Judecăţi: „Ai fost Diocletian!”; iar aceluia: „Tot ce ai făcut, ai făcut 
de silă”. Nu îl vom strânge de gât pe celălalt ca să-l trimitem în rai, 
ci îl vom ajuta astfel ca singur să ceară şi să facă o nevoinţă. Să 


ajungă să se bucure că trăiește și să se bucure că moare. 

Epitimiile sunt la discernământul duhovnicului. 

Pentru cei ce păcătuiesc cu răceală duhovnicul trebuie să fie 
aspru, fără să cedeze. Pe cel care este biruit, dar se pocăiește, se 
smerește, cere iertare cu strângere de inimă, îl va ajuta cu 
discernământ să se apropie iarăși de Dumnezeu. Tot astfel au făcut 
și atâţia sfinți. Sfântul Arsenie Capadocianul, de pildă, ca duhovnic, 
de obicei nu dădea canoane oamenilor, încerca să-i aducă întru 
simţire, ca ei singuri, din mărimea de suflet, să ceară să facă 
nevoință, milostenii sau alt fel de faptă bună. Când vedea vreun 
copil îndrăcit sau paralizat şi își dădea seama că părinți lui erau 
pricina pentru care se chinuia sărmanul, îl vindeca mai întâi pe 
copil şi apoi dădea canon părinţilor, ca să ia aminte în continuare. 

Unii spun: „ A, cutare duhovnic este foarte canonist. Foarte 
aspru! Este inteligent, are memorie bună, știe Pidalionul (52*pe de 
rost”. 

Dar un duhovnic care aplică după literă canoanele cuprinse în 
Pidalion poate face rău Bisericii. Nu ajută faptul ca duhovnicul să ia 
Pidalionul și să înceapă: „Ce păcat ai făcut tu? Acesta. Ce scrie aici 
despre cazul acesta? Atâţia ani depărtare de la Sfânta împărtășanie. 
Tu ce ai făcut? Asta. Ce scrie aici? Canonul acesta!”. 

- Aşadar, Părinte, trebuie să se aibă în vedere multe lucruri. 

- Da, mai ales în vremea de astăzi nu ajută să aplice cineva toată 
legea Bisericii cu o asprime fără discernământ, ci trebuie să cultive 
mărimea de suflet în oameni. Să facă mai întâi treabă bună în el 
însuși ca să poată ajuta sufletele, căci altfel va sparge capetele. 

Pidalionul se numește pidalion (pidalion= cârmă) pentru că 
îndrumă pe om spre mântuire, când într-un mod, când în altul, 
precum face corăbierul, mișcând cârma când Ia dreapta, când la 
stânga, ca să scoată corabia la liman. Dacă o va ţine drept, fără să o 
miște după cum este de trebuință, va izbi corabia de stânci, o va 
scufunda și oamenii se vor îneca. Dacă duhovnicul folosește 
canoanele ca... bombardament, și nu cu discernământ, potrivit cu 
omul, cu pocăinţa ce o are acela etc., în loc să vindece suflete, le va 
omori. 


Rugăciunea de iertare 

Unii duhovnici au următorul tipic: când cel ce se spovedeşte nu 

se poate împărtăși, nu-i citesc rugăciunea de iertare. Există și alții 
care spun: „Este regula noastră să nu citim întotdeauna rugăciunea 


de iertare”. Dar aceasta seamănă a fi protestantism... A venit la 
Colibă un tânăr care avea câteva căderi. Sa dus, s-a spovedit, dar 
duhovnicul lui nu i-a citit rugăciunea de iertare. Sărmanul a fost 
cuprins apoi de deznădejde. „Ca să nu-mi citească duhovnicul 
rugăciunea de iertare, înseamnă că nu mă iartă nici Dumnezeu”, s-a 
gândit și intenţiona să se sinucidă. „Să te duci la duhovnicul tău, îi 
spun, și să-ți citească rugăciunea de iertare. Şi dacă nu ţi-o va citi 
acela, să te duci Ia alt duhovnic”. 

Fără rugăciunea de iertare omul va avea mereu căderi, pentru 
că diavolul nu-și pierde drepturile. Cum să se lupte omul, dacă 
diavolul mai are încă drepturi în el? Nu este eliberat, ci primește 
încă înrâuriri diavolești. În timp ce prin rugăciunea de iertare se 
taie aceste înrâuriri, terenul se recuperează și astfel sărmanul este 
ajutat şi se poate lupta, se poate nevoi, ca să se elibereze de patimi. 


CAPITOLUL 4 - Lucrarea duhovnicului în suflete 


Mânuirea sufletului cere delicateţe 

Părinte, cum vor putea fi ajutate unele caractere dificile, sucite? 

- Eu ca tâmplar am lucrat și cu lemne sucite. Dar trebuie 
răbdare, pentru că lemnele răsucite dacă le rindeluiești dintr-o parte 
ridică fibră, iar dacă le rindeluiești din cealaltă parte, iarăși ridică 
fibră. Le luam atunci cu rindeaua cu lamă dublă, puțin contra dintr- 
o parte, puţin din cealaltă, și așa le aduceam la socoteală. Deveneau 
chiar și foarte frumoase, deoarece au și ape plăcute și nu crapă 
uşor; au multă rezistență. Dacă nu știai aceasta, se poate să te fi 
uitat la ele și să Ie fi aruncat. Vreau să spun prin acestea că și 
oamenii care au un caracter dificil, au înlăuntrul lor și calități, și 
dacă se lasă să-i lucrezi, pot face salturi mari în viața 
duhovnicească; însă trebuie să stăruiești destul timp. 

Apoi, niciodată nu am folosit cuie mari ca să strâng două 
scânduri strâmbe, ci mai întâi le rindeluiam, le îndreptam și apoi le 
uneam cu un cuișor. Nu le forța să se strângă, pentru că atunci când 
încercăm să unim două scânduri strâmbe cu cuie mari, se vor crăpa 
şi iarăși vor ieși din strânsoarea lor forțată Și atunci ce am câștigat? 

Este trebuință de discernământ și chiar de foarte mult 
discernământ, atunci când cineva are de-a face cu suflete. În viaţa 
duhovnicească nu există o reţetă, o regulă. Fiecare suflet are propria 
sa calitate şi capacitate. Există vase de mare capacitate și vase de 
capacitate mică. Unele sunt din plastic, nu rezistă mult, iar altele 
sunt metalice și rezistă. Atunci când duhovnicul știe calitatea și 
capacitatea sufletului, va acționa potrivit cu posibilitățile și cu 
moștenirea ereditară ce o are, precum și cu sporirea ce a realizat-o. 
Purtarea lui va fi potrivită cu starea în care se află cel ce se 
spovedește, cu păcatele pe care le-a făcut și cu o mulțime de alte 
elemente. Față de cel obraznic va lua aminte ca să nu-i dea drepturi 
de obrăznicie. Sufletul celui sensibil va căuta cum să-l ajute ca să 
înfrunte cu 

bărbăţie problemele lui. 

De asemenea trebuie luare aminte să nu se bazeze cineva pe 
ceea ce vede la exterior la un om și să nu creadă ușor cele pe care i 
le spun unii și din aceasta să tragă concluzii, mai ales dacă nu are 
harisma de a vedea mai în profunzime. Unele scânduri, deși se văd 
foarte tari pe dinafară, pe dinăuntru însă sunt numai fibre. După ce 


rindeluiești puful ce îl au pe deasupra, atunci se arată ce sunt. 
Altele iarăși, pe dinafară se văd a fi nefolositoare, însă pe dinăuntru 
sunt rezistente. 

Mântuirea sufletului cere fineţe. Nu trebuie să se facă greșeli în 
reţete. Vedeţi, fiecare organism are nevoie de vitamina care îi 
lipseşte, iar fiecare boală de medicamentul potrivit. 


Să nu-l odihnim pe aproapele în patimile lui 

- Părinte, atunci când vreo oarecare femeie ne spune: „Nu m-a 
înţeles duhovnicul”, ce trebuie să-i spunem noi? 

- Spuneţi-i: „Nu cumva tu nu l-ai ajutat să te înțeleagă? Nu 
cumva greșeala este a ta?”. În aceste cazuri trebuie să-i faceţi 
probleme de conștiință aproapelui, să nu-l îndreptățiți ușor. 
Lucrurile sunt foarte fine. Sunt oameni și situaţii care chiar și pe 
duhovnic îi încurcă. 

- Şi dacă ne spune că nu o odihnește duhovnicul ei? 

- Nu cumva este vinovată şi ea pentru că nu o odihnește, nu 
cumva cere ca duhovnicul s-o odihnească după voia ei? Să 
presupunem că cineva este nepăsător față de familia lui și are 
mereu certuri cu femeia sa. Vrea să se despartă de ea și vine la mine 
şi mi se plânge cu pretenţia să fiu de partea lui, ca să-i distrug 
familia. Dacă îi spun: „Tu ești vinovat în toată istoria aceasta”, și 
nu-și conștientizează vinovăția sa, va spune că nu l-am odihnit. 
Adică unii spun: „Nu m-a odihnit duhovnicul”, pentru că acela nu le 
spune să facă ceea ce ar fi vrut ei. 

Dacă duhovnicul îndreptățește patimile fiecăruia, se poate să-i 
odihnească pe toţi, dar oamenii nu se ajută așa. Dacă este vorba să-l 
odihnim pe fiecare în patimile lui, atunci să-l odihnim și pe 
diavolul. Vii, de pildă, tu și îmi spui: „Sora cutare mi-a vorbit urât”. 
„Ei, nu da importanţă la asta”, îți spun, și te odihnesc. După puţin 
vine sora aceea și-mi spune despre tine: „Sora cutare a făcut cutare 
şi cutare”. „Ei, îi spun, bine, dar nu o știi cine este? Nu le lua în 
serios”. Am odihnit-o şi pe ea. În felul acesta pe toţi îi odihnesc, dar 
îi şi împiedic pe toţi. Corect însă este să-ți spun: „Vino încoace! 
Pentru a-ți vorbi sora astfel, înseamnă că ai făcut ceva”, și astfel îţi 
vei simți vinovăția și te vei îndrepta. Pentru că din clipa în care îţi 
vei simți vinovăția, toate vor merge bine. Odihna adevărată vine 
atunci când omul se aranjează corect. 

Scopul este cum ne vom odihni în rai, nu cum ne vom odihni pe 
pământ. Sunt unii duhovnici care odihnesc gândul aproapelui și 


apoi acela spune: „Foarte mult m-a odihnit duhovnicul meu”, dar 
rămâne neîndreptat. În timp ce ar trebui să-l ajute pe om să-şi afle 
cusururile lui, să se îndrepte și în continuare să-l povățuiască în 
acest sens. Numai atunci vine adevărata odihnă. Faptul de a odihni 
pe celălalt în patimile lui nu constituie un ajutor; pentru mine 
aceasta este o crimă. 

Pentru ca duhovnicul să poată ajuta doi oameni care au legătură 
între ei, trebuie să aibă legătură cu amândoi. Atunci când ascultă, 
de pildă, gândurile a doi oameni care au neînţelegeri, trebuie să 
cunoască ambele suflete, pentru că fiecare poate prezenta subiectul 
aşa cum îl înțelege el. Şi să primească să le rezolve neînțelegerile lor 
numai dacă și aceia acceptă să le rezolve potrivit cu Evanghelia, 
deoarece toate celelalte feluri de rezolvări sunt o continuă durere de 
cap şi trebuie mereu aspirine. Apoi să-l pună pe fiecare la locul său; 
să nu-l îndreptățească pe nici unul. Să-i spună fiecăruia cusururile 
lui, astfel încât cioplind o strâmbătură, se cioplește și cealaltă și 
astfel se înțeleg și se unesc. 

Singurul bine pe care îl am este acesta: niciodată nu 
îndreptățesc pe nimeni, chiar dacă nu este vinovat. Atunci când, de 
pildă, vin femei și îmi spun că au probleme în familie și că bărbatul 
este vinovat, le dojenesc pe femei. Atunci când vin bărbaţi și se 
plâng de femeile lor, îi dojenesc pe bărbați. Nu Ie odihnesc gândul, 
ci fiecăruia îi spun strâmbăturile lui, îi spun fiecăruia ceea ce îi 
trebuie ca să poată fi ajutat. Altfel, pleacă odihnit unul, pleacă 
odihnit și celălalt, şi acasă se încaieră între ei. „A avut dreptate 
spunându-mi așa despre tine!”. „Dar mie, știi ce mi-a spus despre 
tine?”. Vreau să spun că pe nimeni nu odihnesc în patimile lui. Pe 
mulți chiar îi cert destul de tare - fireşte, spre, binele lor - dar 
pleacă astfel cu adevărat odihniți. Se poate să plece şi amărâţi, dar 
înlăuntrul lor îşi dau seama că eu m-am amărât mai mult decât ei. 

- Părinte, unii simt o siguranţă atunci când îi certati. 

- Da, pentru că nu cert pe nimeni așa, sec. Îi voi spune că are 
niște însușiri bune, pe care să le pună în valoare, dar și cusururile 
cutare, pe care să le îndrepte. Când nu-i spui adevărul, atunci în 
clipa când nu este lingușit înnebunește. 


Înfruntarea cazurilor de deznădejde 
A venit un oarecare tânăr tulburat şi mi-a spus: „Părinte, nu este 
nădejde să mă îndrept. Duhovnicul mi-a spus: „Acestea sunt 


ereditare...”. Îl cuprinsese deznădejdea. Atunci când cineva îmi 


spune că are probleme etc.., eu îi spun: „Aceasta se întâmplă din 
pricina cutare și cutare. Și ca să te schimbi, trebuie să faci cutare și 
cutare”. De pildă cineva are un gând care îl chinuiește și nu 
doarme, ia medicamente pentru cap, pentru stomac și mă întreabă: 
„Să tai medicamentele?”. „Nu, îi spun, să nu tai medicamentele. Ci 
să arunci gândul care te chinuiește şi după aceea să le tai şi pe 
acelea. Dacă nu arunci gândul, tot așa vei merge; te vei chinui”. 
Pentru că la ce îl va ajuta să taie medicamentele dacă ţine înăuntrul 
său gândul care îl chinuieşte? 

Este bine ca duhovnicul să nu ajungă până în punctul în care să 
aprindă lumina roșie; să suporte puţin o situaţie, dar și celălalt 
trebuie să lucreze corect, ca să poată fi ajutat. Un tânăr a zorit-o 
odată pe logodnica sa - cine știe ce i-a spus? - și aceea de supărare a 
luat mașina și a plecat, iar pe drum a murit în accident. După aceea 
tânărul a vrut să se sinucidă, pentru că simţea că el a fost de vină că 
a murit tânăra. Când a venit şi mi-a spus acestea l-am mângâiat, 
deși de fapt făcuse o crimă, și l-am adus la socoteală. După aceasta 
a uitat cu totul de cele petrecute, a devenit complet indiferent, și-a 
găsit între timp altă tânără. Când a m venit, după doi-trei ani, i-am 
administrat o zguduitură puternică, pentru că atunci nu mai era 
primejdia sinuciderii. Avea trebuință de zguduitură, deoarece nu 
avea nici o conștiință a vinovăţiei. „Nu înţelegi că ai făcut ucidere, 
că ai fost pricina morții fetei aceleia?”, i-am spus de această dată. 
Dacă ar fi lucrat corect ar fi continuat să sufere, dar ar fi fost și 
răsplătit cu mângâiere dumnezeiască; nu ar fi ajuns în această stare 
nepăsătoare de vagabond. 

Adică este trebuință de multă atenţie. Face cineva o greșeală și 
cade în deznădejde. În clipa aceea îl poţi mângâia, dar ca să nu se 
vatăme este trebuință și de mărimea lui de suflet. Odată a venit la 
Colibă un tânăr deznădăjduit, deoarece căzuse în păcatul trupesc și 
nu se putea elibera de această patimă. Fusese Ia doi duhovnici care 
încercaseră cu asprime să-l ajute să înțeleagă că ceea ce face este un 
lucru grav. Copilul a deznădăjduit. „Fiindcă știu că ceea ce fac este 
păcat, a spus, și nu mă pot opri să nu o fac şi să mă îndrept, voi tăia 
orice legătură cu Dumnezeu”. Când i-am auzit problema, m-a durut 
pentru el, sărmanul, și i-am spus: „Ascultă, binecuvântatule, 
niciodată să nu-ți începi nevoință de la cele pe care nu le poţi face. 
ia să vedem ce poți face și să începi de la acestea. Poţi merge la 
biserică în fiecare duminică?”. „Pot”, îmi răspunde. „Poţi posti în 
fiecare miercuri și vineri?”. „Pot”. „Poţi da milostenie zece la sută 


din salariul tău sau să cercetezi pe bolnavi și să-i ajuți?“. „Pot”. „Te 
poți ruga în fiecare seara, chiar dacă păcătuiești, şi poţi spune: 
«Dumnezeul meu, mântuiește-mi sufletul?y”. „O voi face, Părinte”, 
îmi zice. „Așadar, începe de astăzi să le faci pe toate acestea pe care 
le poți face, îi spun, și Dumnezeu Cel Atotputernic va face aceea ce 
nu poți tu”. Sărmanul s-a liniștit și spunea mereu: „îţi mulțumesc, 
Părinte” Vezi, avea mărime de suflet şi Bunul Dumnezeu l-a ajutat. 


Asprime faţă de cei obraznici, îngăduință față de cei 
mărinimoși 

Dacă un om are intenție bună, dar nu a fost ajutat de mic, nu 
este lingușire să-i spui cele bune pe care le vezi la el, pentru că în 
felul acesta este ajutat și se schimbă, fiindcă i se justifică ajutorul 
dumnezeiesc. I-am spus unuia: Tu ești bun. Dar acestea pe care le 
faci nu ţi se potrivesc”. I-am spus aceasta, pentru că am văzut atât 
ogorul lui cel bun, cât și sămânţa cea rea ce îi fusese aruncată. Am 
văzut că lăuntric era bun și că orice rău pe care îl făcea venea din 
afară. Nu i-am spus „eşti bun” pentru ca să-l lingușesc, ci ca să-l 
ajut, să-i pun în mișcare mărimea de suflet. 

Unii au următorul tipic: ori de are, ori de nu are cineva vreo 
harismă, îi spun: „Nu ai harismă”, chipurile ca să nu se mândrească 
şi astfel să se vatăme. Adică o nivelare. Dar când cineva 
deznădăjduieşte de răul pe care îl face, deznădăjduiește și de binele 
pe care îl are, și atunci cum se va încuraja ca să se nevoiască cu 
râvnă? În timp ce dacă îi spui cele bune pe care le are și îi cultivi 
mărimea de suflet și noblețea, este ajutat, 

crește și sporește. 

Eu am drept tipic ca, dacă văd pe cineva ca are o harismă sau 
merge bine în nevoință lui, să i-o spun iarăși, dacă văd ceva strâmb, 
să pun mâna pe vargă... Nu mă gândesc ca nu cumva să i se vatăme 
sufletul într-un fel sau altul, deoarece amândouă modurile de a 
proceda au dragoste. Dacă se vatămă din purtarea mea, aceasta 
înseamnă că are o vătămare. Dacă, de pildă, icoana ce a făcut-o o 
soră este frumoasă, îi voi spune că este frumoasă. Dacă văd că s-a 
mândrit și începe să sporească în obrăznicie, îi spun una de o arunc 
cât colo. Firește, dacă se va mândri va face după aceea caricaturi și 
astfel va mânca o altă papară. Dacă se va smeri, va face din nou 
treabă bună. Pe mine nu mă odihnesc lucrurile bolnăvicioase. 
Lucrurile scrântite nu le pot suferi. Le ajustez puţin de aici, puţin de 
dincolo, până ce își vor afla locul lor. Ce? Oare voi tolera stările 


vătămătoare? 

- Părinte, când cel obraznic devine mai obraznic din pricina 
bunăvoinţei pe care i-o arăţi, cum poţi să-l ajuţi? 

- Ascultă: când văd că cineva nu este ajutat prin bunăvoința 
mea, prin bunătatea mea, prin dragostea mea, atunci îmi spun că nu 
am înrudire cu el și sunt nevoit să nu mă mai port cu el cu 
bunătate. În mod normal, cu cât iți arăt mai multă bunătate, cu atât 
trebuie să te schimbi, să te dizolvi, să te topeşti. 

Ce s-a întâmplat odată cu cineva? La început, ca să-l ajut, am 
fost nevoit să-i spun câteva fapte dumnezeiești pe care le trăisem. 
Dar în loc să spună: „Dumnezeul meu, cum să-Ţi mulțumesc pentru 
această mângâiere etc.” şi să se topească, a prins curaj și se purta cu 
obrăznicie. Atunci am început să-l țin la distanţă printr-o atitudine 
severă. „îl voi ajuta de departe, cu rugăciunea” , mi-am zis. Și am 
făcut aceasta nu pentru că nu îl iubeam, ci pentru că în modul 
acesta l-am ajutat. 

- Părinte, și dacă și-a priceput greșeala și cere iertare? 

- Dacă a priceput-o e-n regulă, ne putem înţelege. Altfel, dacă nu 
se folosește de mărimea mea de suflet, nu aflu legătură și nu am 
înrudire cu el. Când celălalt are evlavie, smerenie, nu are 
obrăznicie, și tu te mişti în mod simplu. Eu dintru început mă port 
cu toți în mod firesc și cu simplitate. Nu mă port cu rezervă, 
chipurile ca să nu dau îndrăzneală celuilalt și să-l vatăm. Mă 
dăruiesc în întregime, ca să se ajute, să se dezvolte în cadrul unui 
climat de dragoste, şi încet-încet îi spun cusururile lui. Îl consider 
fratele meu, tatăl meu, bunicul meu, potrivit cu vârsta sa. Fac 
însorire, ca să iasă toți șerpii, scorpionii, scarabeii - patimile - și 
după aceea îl ajut ca să-i omoare. Dacă văd însă că nu prețuiește 
aceasta şi nu este ajutat de purtarea mea, ci profită de simplitatea 
mea și de dragostea mea sinceră şi începe să se poarte cu 
obrăznicie, mă retrag încet-încet, ca să nu devină și mai obraznic. 
Dar la început mă dăruiesc în întregime, și de aceea mai pe urmă 
conștiința îmi este odihnită. Odinioară, la Mănăstirea Stomiu am 
luat un copil ca să-l ajut să înveţe meseria de tâmplar. Mă purtam 
cu el cu multă bunătate, îl aveam ca pe fratele meu. Dar vedeam la 
el unele lucruri care nu mă odihneau. Cândva l-am întrebat: „Cât 
este ceasul?”. „Ceasul merge după cum merge mintea ta”, mi-a 
răspuns. Ei, atunci mi-am spus: “Nu este de folos să continui așa. 
Îmi voi aduna încet-încet “mintea”, pentru că nu se folosește”. În 
mod normal, dacă ar fi avut mărime de suflet, ar fi trebuit să se fi 


topit prin felul în care mă purtam cu el. Dar am văzut că nu mă 
suferea, nu mă înțelegea. După aceea el singur a plecat; nu l-am 
alungat eu. Vezi, îngăduința, dragostea îl fac pe cel obraznic mai 
obraznic, și pe cel mărinimos, mai mărinimos. 


Bunătatea îl vatămă pe cel nepocăit 

- Părinte, mi-am adus aminte că odată m-aţi certat tare. 

- Dacă va trebui, iarăși te voi certa, ca să mergem cu toţii 
împreună în rai. Acum voi lua măsuri mai drastice!... Ascultă, 
tipicul meu este ca mai întâi să-l fac pe celălalt să înțeleagă că este 
trebuincioasă certarea, și după aceea îl cert. Oare nu fac bine? 
Deoarece cert pe cineva atunci când văd că face ceva grav, devin 
rău. Dar ce să fac? Să-l odihnesc pe fiecare în patima sa, ca să fiu, 
chipurile, bun cu el și după aceea să mergem împreună în iad? 
Niciodată nu mă mustră conștiința atunci când cert pe cineva sau îi 
fac observaţie și acela se mâhnește, deoarece o fac din dragoste, 
pentru binele lui. Văd că nu își dă seama cât L-a rănit pe Hristos cu 
ceea ce a făcut și de aceea îl cert. Pe mine mă doare, mă topesc în 
clipa aceea, dar nu mă mustră conștiința pentru că l-am mustrat. 
Mă pot și împărtăși liniștit, fără să mă spovedesc. Și simt înlăuntrul 
meu o mângâiere, o bucurie. Iar pentru mine mângâierea și bucuria 
sunt mântuirea sufletului. 

- Părinte, îmi spune gândul că îmi vorbiți mângâietor ori pentru 
că nu pot suferi asprimea ori pentru că mi-aţi spus de multe ori să 
fac ceva și nu am făcut și de aceea mă lăsaţi în pace. 

- Suflet binecuvântat, oare crezi că mă joc cu mântuirea 
sufletului tău? Tânărul face probe. Cel matur are judecată şi merge 
statornic. Să fii sigură că dacă văd ceva strâmb, fie de departe, fie 
de aproape, îți voi spune. Tu să ai încredere și liniștește-te. Aa, dar 
încă nu mă cunoaşteţi bine. Oare atât de ușor voi odihni eu 
gândurile celorlalți? Da, când văd că sufletul este sensibil sau se 
cutremură cu totul de simţirea greșelii Iui, ce să spun? Atunci îl 
mângâi, ca să nu cadă în deznădejde. lar când văd inima 
învârtoşată ca piatra, atunci vorbesc cu asprime, ca să o zgudui. 
Dacă cineva ar merge spre prăpastie și îi spun: “înainte! Mergi 
foarte bine“, nu fac o crimă? Răul este că unii nu cred atunci când 
le spun să nu se neliniștească, și astfel se chinuiesc. Dacă văd ceva 
rău, cum să nu-l spun? Cum să-l lași pe celălalt să meargă în iad? 
Când ai responsabilitate, mai ridici și vocea dacă trebuie. Pentru 
mine este mai bine să nu vorbesc, dar nu o pot face atunci când 


ştiu că am responsabilitate. 

Apoi trebuie de luat aminte și la următorul lucru, îmi faci, de 
pildă, un rău. Eu te iert. Îmi mai faci un rău. Iarăşi te iert. Eu sunt 
în regulă, dar dacă tu nu te îndrepți deoarece eu te iert, aceasta este 
foarte grav. Altceva este dacă nu te poţi îndrepta deplin. Dar să te 
străduiești să te îndrepți pe cât poți mai mult. Nu să-ți odihnești 
gândul și să spui: „Dacă mă iartă, e-n regulă m-am aranjat, nu-i 
nevoie să mă mai mâhnesc”. Se poate ca cineva să greșească, dar 
dacă se pocăiește plânge, cere iertare cu străpungere de inimă, se 
nevoiește să se îndrepte, atunci există recunoaștere și duhovnicul 
trebuie să ierte. Dar dacă nu se pocăiește și își continuă tactica sa, 
cel care are răspunderea sufletului lui nu poate râde. Bunătatea îl 
vatămă pe cel nepocăit. 


Respect faţă de libertatea aproapelui 

- Părinte, este oare cu putință ca cineva să-și ascundă în mod 
conștient de duhovnicul său o cădere a sa? 

- Da, dar deși duhovnicul lui știe de acea cădere a sa sau își dă 
seama de ea, totuși nu este de folos, nici nu îl va ajuta pe acela dacă 
i-o va spune. De multe ori văd ceva în nevoința celuilalt, îmi dau 
seama sau știu ce a făcut, dar din respect nu-i spun nimic dacă nu 
mi-o spune el însuși. Consider ca o constrângere, ca o faptă 
ruşinoasă faptul de a i-o spune din clipa în care acela nu vrea să o 
descopere el singur. Subiectul acesta este delicat, deoarece 
procedând astfel îl vei face de râs. Cum să-l constrângi pe 
aproapele? Există libertate. Numai în cazul când văd că se 
primejduieşte şi nu este nădejde să fie ajutat din altă parte sau când 
nu știe că îşi va sparge capul, adică se va distruge, atunci voi căuta 
să-i spun ceva, dar cu discernământ. 

Este mai bine să dai de înţeles cuiva că este vinovat, din 
moment ce situația o cere, și el singur să își lovească omul cel 
vechi, pentru că așa îl va durea mai puţin. Vezi, și un copil plânge 
mai puţin atunci când cade singur și se lovește decât atunci când 
cade îmbrâncit de un alt copil. Ca să spună cineva altuia să facă 
ceva, trebuie ca cel ce va auzi să fie smerit, iar cel ce va spune să fie 
de zece ori mai smerit și să încerce să pună în practică ceea ce va 
spune. Eu voi face una și jumătate atunci când trebuie să spun 
altuia să facă una. Și cu toate acestea mă voi gândi bine dacă o voi 
spune. 

Desigur, mustrarea o faci întotdeauna omului pe care îl știi și îți 


este cunoscut. Duhovnicul va vedea ce drepturi i-a dat acela și ce 
răspundere are pentru el și potrivit cu acestea va acționa. Când și-a 
luat răspunderea pentru un suflet, atunci mustrarea se impune, 
firește, cu discernământ. Nu ajută faptul de a face pe dascălul cu 
cineva și a-l mustra pentru obiceiurile lui, dacă acela nu îţi dă 
dreptate. Este ca și cum ar intra cineva în chilia mea și mi-ar 
schimba locul lucrurilor, mi-ar pune candela aici, patul acolo, mi-ar 
atârna metania în altă parte, fără ca să mă întrebe. 


Dragostea duhovnicului față de cel ce se spovedește 

Duhovnicul cel harismatic iubește sufletul și îl doare pentru el, 
pentru că îi cunoaște marea lui valoare. Îl ajută în pocăință, îl 
ușurează prin spovedanie, îl eliberează de neliniște și îl povăţuiește 
către rai. Duhovnicul se numește „părinte”, și de aceea trebuie să se 
străduiască să fie un părinte adevărat, să mustre cu dragoste și 
afecţiune dumnezeiască. să se pună în locul fiecăruia dintre cei care 
se spovedesc și să trăiască durerea aceluia, astfel încât cel ce se 
spovedește să vadă pe fata duhovnicului zugrăvită propria lui 
durere. Aceasta este de trebuință în mod deosebit în vremea 
noastră, când oamenii au nevoie de puţină apă rece, și nu de oțet 
tare. Cei mai mulți, deoarece primesc înrâuriri diavolești, cu greu 
primesc un sfat duhovnicesc sau o observaţie. De aceea și certarea 
trebuie să se facă cu dragoste, iar arătarea greșelii în chip discret, 
zâmbind, sau printr-o glumă. 

Dragostea încredințează lăuntric, în timp ce patimile sufletești îl 
trădează pe om. Atunci când nu există dragoste, observaţia se poate 
să se facă și într-un mod plăcut, dar celălalt se împotrivește, pentru 
că simte elementul uman în comportamentul nostru. În timp ce 
dacă certarea se face cu durere și dragoste, celălalt se poate mâhni, 
dar în profunzime nu este rănit, deoarece simte dragostea. Cunosc 
un duhovnic care este destul de gras - firește că și structura lui 
fizică este astfel, dar se poate ca și el să nu fie destul de atent la 
mâncare - dar știți cât îl doare pentru aproapele, cât se interesează 
de cei îndurerați? Are smerenie, pentru că spune că nu face asceză, 
dar totodată are şi multă bunătate, și astfel mulți se odihnesc mai 
mult la el decât ia un duhovnic ascet. 

Un duhovnic care nu este hotărât să meargă chiar și în iad 
pentru dragostea fiilor lui duhovniceşti, nu este duhovnic. 

Curăţia inimii 
Eliberarea din întunericul păcatului 
Greşelile intenționate 
Să facem binele din dragoste pentru Hristos 
Ispitele în viaţa noastră 
Păcătoșii au mult material pentru smerenie 
CAPITOLUL 2 - Grija de conștiință 
Să ne cercetăm conștiința 
Conștiință acoperită 
Conștiinţa greșită 
Minciuna nu odihneşte 
Conștiinţa corectă îl vestește corect pe om 
CAPITOLUL 3 - Supravegherea și cunoașterea de sine 
Cercetarea de sine 
Experienţa din căderile noastre 
Să-l localizăm și să-i lovim pe dușman 
Să ne oglindim pe noi înșine în ceilalți 
Cel ce se cunoaște corect pe sine are smerenie 
Să ne cunoaştem boala noastră 
CAPITOLUL 4 - Simţirea păcătoșeniei îl mișcă pe Dumnezeu 
Recunoașterea greșelii noastre 
Simţirea păcătoșeniei și sporirea în nevoinţă 
Să cerem cu smerenie mila Iul Dumnezeu pentru îndreptarea 
noastră 
Mâhnirea pentru greșalele noastre 
Prihănire de sine și nu deznădejde 
Lucrare duhovnicească cu lupa 
CAPITOLUL 5 - Pocăinţa are mare putere 
„Venindu-și în sine..."(Le. 15, 17) 
Lacrimile pocăinţei 


Rucodelia care nu se termină niciodată 
Schimbarea vieţii 
„Şi păcatul meu înaintea mea este pururi”(Ps. 50, 5) 
Pocăinţă de nevoie 
Pocăința aduce mângâiere dumnezeiască 
PARTEA A PATRA PUTERILE. ÎNTUNERICULUI 
CAPITOLUL 1 - Vrăjitoria 
Vrăjitorii folosesc și diferite lucruri sfinte 
Cei care se ocupă cu vrăjitoria spun și multe minciuni 
Puterile diavolești și vrăjitorești 
Diavolul niciodată nu poate face binele 
Când prind vrăjile 
Cum se dezleagă vrăjile 
Împreună-lucrarea vrăjitorilor cu diavolii 
CAPITOLUL 2 - Despre îndrăciți 
Cu mândria lucifericâ omul se poate îndrăci 
Îndrăciţii reacționează la orice este sfânt 
Nu dați importanță cuvintelor îndrăciților 
Ajutor pentru cei îndrăciți 
Despre exorcisme 
Îndrăciţii suferă mucenicie 
CAPITOLUL 3 - Înfricoșătoarea înșelare 
Nevoinţă și înșelare 
Atenţie la imaginaţie 
Diavolul se arată ca înger de lumină 
Visele sunt înșelătoare 
Atenţie la vedenii 
Trăsăturile celui înșelat 
Înşelare şi nebunie 
Atenţie la cel înșelați 
„Harismele” ieftine ale celor înșelați 
Îndreptarea celui înșelat 
CAPITOLUL 4 - „Rătăcind pe alții şi rătăciți fiind ei înșiși” (2 
Tim, 3, 13) 
Despre înșelarea penticostalilor 
Despre Anastenaria (Sărbătoare în timpul căreia se dansează pe 
cărbuni încinși.) 
Metempsihoză 
Despre asceza hinduiștilor 
Hinduismul a făcut mare vătămare 


Înşelarea oamenilor 
Întoarcere Ia Ortodoxie 
PARTEA A CINCEA PUTEREA MĂRTURISIRII 
CAPITOLUL 1 - Nevoia de povăţuitor duhovnicesc 
Prin mărturisire omul se eliberează 
Dumnezeu vrea ca omul să se îndrepte prin om 
În viaţa duhovniceascăeste nevoie de povățuitor duhovnicesc 
Trimiteți-i pe oameni la duhovnic 
Duhovnicul de aproape 
Duhovnicul în familie 
Schimbarea duhovnicului 
CAPITOLUL 2 - Despre spovedania corectă 

Să ne legăm rănile 
Nevoia de mărturisire 
Mărturisirea corectă 
Circumstanţele atenuante în spovedania noastră se fac agravante 

pentru conștiință 
După spovedanie 
Încrederea în duhovnic 
Legătura corectă cu duhovnicul 

CAPITOLUL 3 - Medicul duhovnicesc al sufletului 
Este trebuință de duhovnici buni 
Discernământul și experiența duhovnicului 
Duhovnicul rânduiește cât de des se împărtășește credinciosul 
Folosirea epitimiilor 
Rugăciunea de iertare 
CAPITOLUL 4 - Lucrarea duhovnicului în suflete 

Mânuirea sufletului cere delicateţe 
Să nu-l odihnim pe aproapele în patimile lui 
Înfruntarea cazurilor de deznădejde 
Asprime față de cei obraznici, îngăduință față de cei mărinimoși 
Bunătatea îl vatămă pe cel nepocăit 
Respect față de libertatea aproapelui 
Dragostea duhovnicului față de cel ce se spovedeşte 


{1} Prin cuvântul „gând” în limbaj ascetic se înțelege fie un gând 
simplu, ce trece prin minte, fie o mișcare a sufletului spre bine sau 
spre rău, fie o înclinaţie, bună sau rea, la care s-a ajuns prin 
împreună-lucrarea minţii, a conștiinței, a simţirii și a voinţei. 
Deoarece gândurile premerg oricărei fapte, pentru ca nevoinţa 
fiecărui credincios, dar mai ales a monahului, să fie corectă, trebuie 
ca dintru început să se cerceteze gândurile cu atenție, astfel încât să 
se cultive cele bune și să se elimine cele rele. 

(2) 4 Mac. 3, 5. În anumite ediții ale Bibliei elene este cuprinsă 
şi această Carte apocrifă a Macabeilor, ce nu apare în versiunea 
românească a Sfintei Scripturi (n. ed. rom.). 

{3} Printre istorisirile despre monahii primelor veacuri se află și 
următoarea întâmplare: un căpitan de tâlhari s-a preschimbat în 
monah și a cerut găzduire peste noapte la o mănăstire de călugărițe, 
ca să o poată prăda. Stareţa și toate călugărițele l-au primit cu 
deosebit respect, ca pe un avvă mare. S-au adunat toate călugărițele 
să ia binecuvântare de la el, i-au spălat picioarele și au luat apoi 
apa aceea pentru binecuvântare. O soră paralizată s-a vindecat 
spălându-se cu credință cu acea apă și, spre uimirea tuturor, s-a dus 
şi aceea să ia binecuvântare de la acela. Văzând minunea, căpitanul 
de tâlhari s-a schimbat lăuntric, s-a pocăit, a aruncat sabia ce-o avea 
ascunsă sub rasă și, după puţin timp, și acela, și cei împreună cu el 
s-au făcut monahi și au trăit cu multă asprime în viața monahală. 
(Vezi D. Tsami, Matericon. vol. 3, Tesalonic, 1992, pp. 18-24). 

14) Nilos Kamarados. A trăit în Constantinopol în jurul anului 
1880. A fost un muzician foarte sârguitor, care s-a ocupat de teoria 
muzicii bizantine și s-a distins între cântăreți. 

{5} Vezi Sf. Grigorie Dialogul, în Everghetinos, Tomul 1, ed. 
Matei Laghi, Atena, 1980, p. 510. 

{6} Începutul irmosului de la cântarea întâi a Canonului Prea 
Sfintei Născătoarei de Dumnezeu de la Acatistul Bunei Vestiri 

17) Catavasia la Cântarea întâi a Canonului Bunei Vestiri 

18) Starețul folosea acest cuvânt în sensul de prostuţ. 

{9} După Sfânta Împărtășire a credincioșilor şi împărțirea 
anaforei, preotul consumă tot ceea ce a rămas în Sfântul Potir. 

{10} Pe lângă faptul că fachirul acționează cu puteri demonice 
asupra sa însuși, o face și asupra ființei vii, precum și asupra 
materiei neînsuflețite, derutând și încurcând astfel minţile. 

{11} Subînţeles - despărțirea de gândurile vrăjmașului 


{12} Culegere de învățături și povestiri ale diferiților Părinţi, pe 
care a alcătuit-o către sec. 11 monahul Pavel, întemeietorul, ctitorul 
şi egumentul Sfintei Mănăstiri „Maica Domnului - Făcătoarea de 
bine” din Constantinopol, de la care au luat atât el, cât și culegerea 
denumirea de „Everghetinos”, adică „Făcător de bine” 

113) Starețul nu-i subapreciază pe europeni atunci când se referă 
la ei, ci vrea să ne îndepărteze de duhul raționalist al apusenilor. 

{14} Umanismul, care are drept centru pe omul autonom, 
separat de Dumnezeu și de Biserică, s-a răspândit în Apus după Evul 
Mediu. 

(15) În 1950, atunci când Starețul Paisie a mers în Sfântul Munte 
pentru prima oară, căutând cărarea ce ducea de la Kapsocalivia la 
Schitul Sf. Ana, a întâlnit un pustnic „... cu față luminoasă - să fi 
fost ca de șaptezeci de ani - care, din îmbrăcămintea sa, arăta că nu 
are contact cu oamenii. Din toată înfățișarea sa se vedea că este 
Sfânt” (Cuviosul Paisie Aghioritul, Flori din Grădina Maicii 
Domnului, ed. Chilia „Buna Vestire”, Schitul Lacu, 2000, p. 41). 
Când l-a întrebat pe pustnic unde locuiește, acela i-a răspuns: 
„Undeva pe aici”, și i-a arătat vârful Atonului. Mai târziu, stareţi 
experimentați i-au adeverit că în vârful Atonului trăiau nevăzuţi 12 
pustnici. 

116) Idioritmă se numește mănăstirea în care fiecare monah are 
programul lui și este plătit pentru ascultarea ce o face de epitropii 
care conduc mănăstirea. 

{17} Pustiul Vigla se află în partea de sud-est a peninsulei Athos. 

{18} Monahul ce răspunde de rânduielile slujbelor de noapte și, 
în general, de rânduiala bisericească. 

{19} Cuvântul „drept” în limbaj monahal arată tendința 
monahului de a se îndreptăţi pe sine și pretenția de a-și satisface 
orice dorință lăuntrică a sa. 

{20} Monah din ordinul catolic al iezuiţilor, fondat de Ignaţiu de 
Loyola și cunoscut prin disciplina aspră și exagerările la care a 
ajuns. Metaforic, cuvântul se folosește ca să caracterizeze pe omul 
care tine cu severitate tipurile exterioare ale evlaviei, fără să aibă 
corespondente lăuntrice. 

{21} Bătrânul se referă la tehnicile yoga și meditaţiile pe care le 
folosesc discipolii religiilor orientale cu scopul de a ajunge la stare 
de detaşare pe care ei o numesc „nirvana”. 

{22} Mai demult, conducătorul unei regiuni cu stăpânire 
politico-militara. 


{23} La Coliba „Panaguda” Starețul primea vizitatori, cu excepția 
lunilor de iarnă, în curte, unde folosea în loc de scaune, buturugi pe 
care le muta potrivit cu situaţiile ivite. 

124) Termen al limbajului patristic desemnând acea stare 
feri—cită potrivit căreia, după o nevoință de mai mulți ani, lucrarea 
patimilor încetează și omul ajunge, prin harul lui Dumnezeu, “la 
măsura vârstei plinătăţii lui Hristos”. 

125) Vezi Sf. Grigorie de Nissa, „Despre rugăciune” 

126) Cuv.2., F. G.44, 1141 A. 

{27} În 1994, la spitalul de boli canceroase Teaghenio”. din 
Tesalonic. 

128) Sf. Marcu Ascetul, “Despre cei ce îşi închipuie că se 
îndreptează din fapte”, Filoc. rom., I, Buc., 1993, p. 341. 

{29} „Vine harul”: Starețul foloseşte expresia aceasta în sensul de 
„se activează, se vede manifestându-se în chip activ” 

{30} La 1821, conducători și eroi naționali ai grecilor în războiul 
de eliberare dus împotriva turcilor (n. ed. rom.). 

131) Această denumire a căpeteniei diavolești nu trebuie să 
stâr-nească nedumerirea dreptmăritorilor creştini. să nu uităm că 
Sfântul Mare Mucenic Mina s-a născut între păgâni; multe nume 
păgânești sau puse de popii idoiești s-au sfințit prin credinţa și jertfa 
purtătorilor lor, în Domnul nostru lisus Hristos, Cel Ce „a venit ca 
să strice lucrurile întunericului” (n. ed. rom.). 

132) Canonul 61 al Sinodului 6 ecumenic hotărăște să fie 
afurisiți vrăjitorii care confecționează „talismane”, în care pun 
simboale diavoleşti sau diferite obiecte macabre (păr, unghii, oase 
de şarpe sau de liliac etc.). Acestora le-au fost transmise de mai 
înainte influența diavolească, ce se face prin invocările diavolilor. 

133) Augustin Kantiotis - mitropolit de Florina, în nordul Greciei. 

134) Un fel de vrăjitorie ce se exersează potrivit cultului tradiției 
religioase din America Centrală și de Sud. Termenul provine de la 
cuvântul „Bondoun”, care înseamnă dumnezeu sau duh. 

135) Unitate militară romană care cuprindea de la trei până la 
șase mii de ostași. 

136) Starețul spunea că cel bolnav psihic are trebuinţă de 
ajutorul medical al unui psihiatru bun şi credincios și de ajutorul 
duhovnicesc al duhovnicului, în timp ce acel îndrăcit, atâta timp cât 
își are toate minţile, are trebuinţă să afle în ce a greşit și s-a 
îndrăcit, să se pocăiască și să se spovedească, pentru ca să se 
slobozească de diavol. 


137) Starețul se referă la discurile care au mesaje ascunse în 
„transmisie inversă”. 

138) Nikos Kazanţakis, scriitor contemporan grec care în 
romanul său “Ultima ispită” a scris blasfemii la adresa 
Mântuitorului. 

139) Starețul numește seacă nevoința ce se face ca scop în sine și 
nu se folosește ca mijloc pentru curățirea inimii și pentru 
desăvârșirea în Hristos. 

140) Bucăţele de scândură alungite care se pun în scobiturile de 
pe spatele unei scânduri late, ca să nu se curbeze. 

{41} La mănăstirea în care a fost tuns monah. 

142) Clădire care cuprinde 2-3 chilii și o bisericuță și care 
depinde de una din cele 20 de Mănăstiri din Sfântul Munte. 

143) Clădire în Karyes, capitala Sfântului Munte, unde își are 
sediul “Sfânta Comunitate”, organul administrativ al Sfântului 
Munte, care cuprinde douăzeci de membri, reprezentanţii celor 
douăzeci de Mănăstiri, ce se aleg în fiecare an. 

144) Metempsihoză (sau reincarnarea) este teoria rătăcită 
potrivit căreia sufletul, după moartea trupească, intră în alt trup 
omenesc sau de animal și străbate astfel un ciclu nesfârșit de morți 
și renașteri. 

{45} Toate cele spuse aici de Stareţ se referă în general la 
organizațiile New Age, care folosesc tehnicile yoga și meditaţia. 

146) Este cunoscut faptul că Dumnezeu își poate descoperi voia 
Sa omului cu bună intenţie în felurite moduri. Exemplu este 
măgarul lui Valaam, care a vorbit ca să-l întoarcă de la ceea ce voia 
să facă la voia dumnezeiască (Vezi Numeri 22, 18-35). 

147) Libellus = cărticică, broșură, înseamnă mărturisirea 
credinţei scrisă, pe care cel care revenea la Ortodoxie era dator să o 
remită Sinodului sau Episcopului sau împăratului. 

148) Din Molitfelnic. 

(49) În 1966 Starețul a făcut operaţie la plămâni în Sanatoriu, 
deoarece suferea de pneumonie. 

150) Cuviosul Paisie Aghioritul, „Flori din Grădina Maicii 
Domnului”. 

151) Canonul hotărât de duhovnic pentru îndreptarea celui căzut 
în păcat. Epitimia nu trebuie considerată pedeapsă, ci mijloc de 
pocăință și însănătoşire sufletească 

152) Culegere de Canoane ale Bisericii Ortodoxe, care conține 
Sfintele Canoane ale Sinoadelor ecumenice, Canoanele Apostolice, 


precum și Canoanele Sfinților Părinţi ai Bisericii cu o scurtă 
explicaţie. A fost întocmită către anul 1 793 de Sfântul Nicodim 
Aghioritul și monahul Agapie. 


